**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Ιουνίου 2018, ημέρα Δευτέρα και ώρα 15:20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Αναδιοργάνωση των δομών υποστήριξης της πρωτοβάθμιας και δευτεροβάθμιας εκπαίδευσης και άλλες διατάξεις».

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, o Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υπουργός Τουρισμού, κυρία Έλενα Κουντουρά, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, ο Γενικός Γραμματέας του Υπουργείου Παιδείας, Έρευνας και Θρησκευμάτων, κ. Γεώργιος Αγγελόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Δέδες Ιωάννης, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Τριανταφυλλίδης Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάλλης Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Ανδριανός Ιωάννης, Τσιάρας Κωνσταντίνος, Αυγενάκης Ελευθέριος, Μπούρας Αθανάσιος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Τζαβάρας Κωνσταντίνος, Χαρακόπουλος Μάξιμος, Κουτσούμπας Ανδρέας, Δαβάκης Αθανάσιος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Αναδιοργάνωση των δομών υποστήριξης της πρωτοβάθμιας και δευτεροβάθμιας εκπαίδευσης και άλλες διατάξεις».

Το σχέδιο νόμου έχει χαρακτηριστεί από την κυβέρνηση ως επείγον και η Επιτροπή πρέπει να αποφασίσει, εάν αποδέχεται το χαρακτηρισμό.

Σύμφωνα με την παράγραφο 1 του άρθρου 110, σε συνδυασμό με την παράγραφο 4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης της Επιτροπής του άρθρου 91 παράγραφος 6, μέχρι την Τετάρτη 6 Ιουνίου 2018 και ώρα 12:00΄.

Το λόγο έχει ο κ. Υπουργός, για να αιτιολογήσει τον χαρακτηρισμό του επείγοντος.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε.

Το νομοσχέδιο συζητείται, εδώ και οκτώ μήνες. Έχει παρουσιαστεί, σε δημόσια διαβούλευση από το site του Υπουργείου, στη συνέχεια, έχει ανέβει για διαβούλευση, με τις τυπικές διαδικασίες και όταν κατατέθηκε στην ΚΕΝΕ, επίσης δημοσιοποιήθηκε για τον ίδιο λόγο. Άρα, είναι ένα νομοσχέδιο, που συζητείται, εδώ και πολύ καιρό και, μάλιστα, σε κάθε φάση έχουμε συγκεκριμένα σχόλια, τα οποία ενσωματώθηκαν, στη συνέχεια.

Ο δεύτερος λόγος είναι ότι ορισμένα Κόμματα ενημερώθηκαν, μετά από δικό τους αίτημα. Ζήτησαν να ενημερωθούν και τους ενημερώσαμε, αναλυτικά.

Ο τρίτος λόγος είναι ότι δεν θέλουμε το συγκεκριμένο σχέδιο νόμου να πάει στα θερινά Τμήματα, διότι φέτος θα υπάρξουν θερινά Τμήματα.

Ο τέταρτος λόγος είναι ότι πρέπει η αρχή της ακαδημαϊκής χρονιάς να μας βρει όσο γίνεται πιο προετοιμασμένους με αυτά, που προτείνονται, πρέπει, δηλαδή, να προετοιμαστούμε, με εντατικότερους ρυθμούς. Επειδή, δε, την ερχόμενη εβδομάδα, υπάρχει το πολυνομοσχέδιο, εάν δεν το συζητούσαμε, με τη διαδικασία του επείγοντος, θα υπήρχε μια καθυστέρηση που, πρώτον, δε θα ήταν σωστό να υπάρχει και, δεύτερον, έχει τεθεί σε διαβούλευση με τους πολλαπλούς τρόπους, που ανέφερα, μέχρι τώρα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Μιχελής έχει το λόγο.

ΑΘΑΝΑΣΙΟΣ ΜΙΧΕΛΗΣ (Εισηγητής του ΣΥ.ΡΙΖ.Α.): Ευχαριστώ, κύριε Πρόεδρε.

Αποδεχόμαστε την εισήγηση του Υπουργού. Την 1η Σεπτεμβρίου πρέπει να είναι όλα έτοιμα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Ανδριανός, έχει το λόγο.

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Ευχαριστώ, κύριε Πρόεδρε.

Δεν μας πείθει, κύριε Πρόεδρε, ο Υπουργός, με τα επιχειρήματα για το επείγον του θέματος. Θέλω να επισημάνω ότι είναι εντελώς απαράδεκτη η διαδικασία, που επελέγη, για την επεξεργασία και του παρόντος νομοσχεδίου. Μια διαδικασία, δυστυχώς, στην οποία μας έχει συνηθίσει η σημερινή Κυβέρνηση, καθώς την επιλέγει κάθε φορά, που έχει να περάσει ένα νομοσχέδιο, στο οποίο προκρίνονται στοχεύσεις κομματικών ελέγχων και μικροκομματικής αντίληψης.

Εδώ, συγκεκριμένα, μιλάμε για τις δομές της εκπαίδευσης.

Το νομοσχέδιο, λοιπόν, που συζητάμε σήμερα και το έφερε ο Υπουργός, με τη μορφή του επείγοντος, μπήκε στη διαβούλευση 16 Μαρτίου, με 51 άρθρα. Η διαβούλευση ολοκληρώθηκε, μέσα σε δέκα μέρες, στις 26 Μαρτίου και την Παρασκευή στις 10.30΄ τη νύχτα, κατατέθηκε αυτό το νομοσχέδιο στη Βουλή, με 113 άρθρα. Υπερδιπλάσια, δηλαδή, από όσα μπήκαν στη διαβούλευση και με 200 σελίδες, που μαζί με τα συνοδευτικά κείμενα ξεπερνούν τις 500 σελίδες.

Αυτό το γεγονός το θεωρούμε απαράδεκτο, ως Αξιωματική Αντιπολίτευση, γιατί ευτελίζει για μια ακόμη φορά την κοινοβουλευτική διαδικασία.

Κυρίες και κύριοι συνάδελφοι της Πλειοψηφίας, θυμίζω, γιατί εσείς φαίνεται ότι θα έχετε ξεχάσει, ότι όταν βρισκόσασταν στην Αντιπολίτευση διαμαρτυρόσασταν και εύλογα, πολλές φορές, όχι πάντα, όταν η τότε Κυβέρνηση κατέφευγε στη διαδικασία του επείγοντος, ακόμη και αν υπήρχε γι' αυτό σοβαρή αιτία.

Σήμερα, λοιπόν, εσείς που θα ανανεώνατε, υποτίθεται, το δημόσιο βίο, κάνετε τα ίδια και χειρότερα, γιατί κανένας αποχρών λόγος δεν υπάρχει για το επείγον της διαδικασίας.

Γιατί, λοιπόν, αυτή η διαδικασία εξπρές;

Γιατί έμεινε αυτό το σχέδιο νόμου στα συρτάρια για δύο μήνες;

Γιατί μπήκαν στη διαβούλευση 51 άρθρα και ήρθαν 113;

Απλούστατα, πρέπει να λέμε τα πράγματα, με το όνομά τους, κύριοι συνάδελφοι της Πλειοψηφίας. Επείγεστε να περάσετε άρον - άρον, μέσα σε λίγες μέρες, με τον ελάχιστο δυνατό χρόνο κριτικής και επεξεργασίας, το συγκεκριμένο νομοσχέδιο.

Προφανώς, καμία δικαιολογία επείγοντος δεν ευσταθεί. Το νομοσχέδιο αυτό βρίθει αντισυνταγματικών διατάξεων και αποτελεί τον ορισμό της κομματικής παρέμβασης, της εξαχρείωσης των θεσμών και του τρόπου, που η Κυβέρνηση αντιμετωπίζει το εθνικά ευαίσθητο θέμα της παιδείας.

Θα ήθελα να κάνω δύο επισημάνσεις. Για τα Συμβούλια Επιλογής των νέων στελεχών, πρόεδροι είναι οι διορισμένοι από την Κυβέρνηση περιφερειακοί διευθυντές, που εσείς, στο υπό ψήφιση σχέδιο σας, χαρακτηρίζετε «μετακλητούς».

Για την επιλογή των περιφερειακών διευθυντών, είχε προ τριετίας εγερθεί, μάλιστα, μεγάλο θέμα στο Ευρωκοινοβούλιο.

Με τον πρόσφατο νόμο της αξιολόγησης των διοικητικών στελεχών, το δικό σας νόμο, εξαιρέσατε τους περιφερειακούς διευθυντές, με τη δικαιολογία ότι είναι μετακλητοί. Αυτούς, λοιπόν, τώρα, τους τοποθετείτε, ως προέδρους των συμβουλίων, προφανώς, για να κάνουν κυβερνητικές κρίσεις.

Τέτοια, λοιπόν, εξαγρίωση δεν υπήρξε ούτε στις πιο μαύρες εποχές της πρόσφατης ιστορίας μας.

Επειδή, προφανώς, δεν βρίσκετε ή δεν έχετε κομματική εμπιστοσύνη στα μέλη ΔΕΠ, θεωρείτε ότι μπορεί να συμμετέχουν στα συμβούλια κρίσης απλοί διδάσκοντες στα ΑΕΙ.

Στοχοποιείτε, επίσης, τους σχολικούς συμβούλους, με τον αποκλεισμό τους και τα πολλαπλά φίλτρα που βάζετε, μπας και ξεφύγει κάποιος.

Εδώ βλέπουμε ένα ρεβανσισμό.

Θέλω να επισημάνω ένα ατόπημα, που έγινε. Σήμερα, ο κ. Υπουργός, βγήκε στο δεύτερο πρόγραμμα του ελληνικού ραδιοφώνου και με αφορμή την ερώτηση του δημοσιογράφου για το λόγο που κάποιοι μιλάνε για κατάργηση, δήλωσε «Ε, τώρα καταλάβατε. Ο καθένας δεν ελέγχεται, εκτός από ελάχιστους δημοσιογράφους».

Αυτό είναι και στο ηχητικό που έχει κυκλοφορήσει. Όμως, στο δελτίου τύπου, που εκδόθηκε από το Υπουργείο και είναι αναρτημένο στο Υπουργείο Παιδείας, η φράση, κύριε Υπουργέ, έχει φύγει. Δεν ξέρω, τέτοια λογοκρισία ; Και ποιος έκανε αυτό το ατόπημα; Πιστεύω ότι είστε εκτεθειμένος γι΄ αυτό το γεγονός. Να λέτε, λοιπόν, συγκεκριμένα, «τώρα, καταλάβατε, ο καθένας δεν ελέγχεται, εκτός από ελάχιστους δημοσιογράφους». Ποιοι είναι οι ελάχιστοι δημοσιογράφοι; Αυτό είναι πολύ σοβαρό, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι πολύ σοβαρό, αλλά αυτό δεν σχετίζεται με το επείγον ή το μη επείγον.

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Στο κείμενο, το οποίο θα καταθέσω και στα πρακτικά, δεν υπάρχει αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε συνάδελφε, επειδή είστε με συγκροτημένο λόγο και η θητεία σας και η παρουσία σας είναι εξαιρετικά οργανωμένη, θέλω να πω ότι αυτό είναι αντικείμενο κριτικής, αλλά δεν σχετίζεται με την αξιολόγηση του επείγοντος ή μη επείγοντος. Μείνετε, παρακαλώ και έχουμε το χρόνο.

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Κύριε Πρόεδρε, επειδή, όμως, είναι μείζον ηθικό ζήτημα, όφειλα να το θέσω εξαρχής. Ευχαριστώ, για τα καλά σας λόγια.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κύριε Πρόεδρε, κυρίες και κύριοι συνάδελφοι, κύριε Υπουργέ, το θέμα του επείγοντος, όπως ορίζεται στο άρθρο 110, παράγραφος 1, σε συνδυασμό με το άρθρο 89, παράγραφος 4 του Κανονισμού της Βουλής, σε καμία, μα καμιά περίπτωση δεν δικαιολογεί τη σημερινή διαδικασία. Επικαλείστε, κύριε Υπουργέ, επιπρόσθετα και διατάξεις του Συντάγματος, το άρθρο 76, παράγραφος 5, για να δικαιολογήσετε αυτήν την αιφνιδιαστική σπουδή της κατάθεσης του νομοσχεδίου, την Παρασκευή 1/6, λίγο πριν τα μεσάνυχτα.

Παράλληλα, σε ανακοίνωσή του το Υπουργείο Παιδείας κάνει μνεία στο μεγάλο διάστημα διαβούλευσης, που δόθηκε, για το παρόν σχέδιο νόμου, τη συζήτηση, που έχει γίνει με τους φορείς και το διάλογο με τις Ενώσεις. Με άλλα λόγια, υπήρξε ένα μεγάλο διάστημα επώασης και ζύμωσης του παρόντος πονήματος. Απορώ, ειλικρινά, πώς είναι δυνατόν να επικαλείται το Υπουργείο Παιδείας τα παραπάνω, όταν η διαβούλευση κράτησε από 16/3/2018, ημέρα Παρασκευή, μέχρι την 26/3, δηλαδή 10 ημέρες. Το σχέδιο νόμου στη διαβούλευση αποτελείτο από 50 άρθρα και αυτό, που έχουμε σήμερα στα χέρια μας, έχει 112 άρθρα. Από τα 4.300 σχόλια, που κατατέθηκαν, το Υπουργείο δεν προχώρησε σε καμία, μα, καμία ουσιαστική βελτιωτική αλλαγή.

Κύριε Υπουργέ, το έγγραφό σας για το επείγον του σχεδίου νόμου προς τον Πρόεδρο της Βουλής αιτιάζεται, κατά κύριο λόγο, στην ανάγκη άμεσης νομοθέτησης των διατάξεων, που περιλαμβάνονται, στο εν λόγω σχέδιο νόμου, που αναφύονται εκ του γεγονότος ότι πρέπει, έως την έναρξη του επόμενου σχολικού έτους, να έχει ολοκληρωθεί η προβλεπόμενη αναδιάρθρωση των υποστηρικτικών εκπαιδευτικών δομών, καθώς, φυσικά και η επιλογή των στελεχών τους, για να μην ανακύψουν προβλήματα στην εκπαιδευτική διαδικασία. Η συγκρότηση των συμβουλίων επιλογής και η έκδοση προκήρυξης για την επιλογή των νέων στελεχών της εκπαίδευσης πρέπει να εκκινήσουν εξαιρετικά άμεσα, εντός του τρέχοντος μήνα, όπως αναφέρετε, δηλαδή, με την υπερψήφιση του παρόντος σχεδίου νόμου.

Συνοψίζοντας, κυρίες και κύριοι συνάδελφοι, το επείγον του νομοσχεδίου αιτιάζει στην αποδόμηση των υπαρχόντων δομών της εκπαίδευσης και στην fast - track διαδικασία κατάργησης των θεσμών και ιδιαίτερα των σχολικών συμβούλων. Κύριε Υπουργέ, στο σχέδιο νόμου, από το άρθρο 51 έως και το 114, πραγματικά δεν αφορά καμία μα, καμία διαδικασία επείγοντος. Σας καλούμε, έστω και τώρα, να αποσύρετε αυτήν τη διαδικασία, να συζητήσουμε στην κοινοβουλευτική ομάδα, με ηρεμία τα 50 άρθρα, που έχετε φέρει στη διαβούλευση, να δώσουμε χρόνο σε φορείς, που θα κληθούν, να τοποθετηθούν και να τους ακούσουμε ουσιαστικά και όχι προσχηματικά. Εμείς, το Κίνημα Αλλαγής και η Δημοκρατική Συμπαράταξη, έχουμε επεξεργασμένες θέσεις και προτάσεις, για να συμβάλουμε ουσιαστικά σε ένα διάλογο για την εκπαίδευση, τις δομές και τα στελέχη της. Επιτέλους, ελάτε να το κάνουμε πράξη. Κύριε Υπουργέ, σας προτείνω να αποσύρετε τα άρθρα, που δεν τέθηκαν στη διαβούλευση. Όσα από αυτά τα άρθρα τα θεωρείτε εσείς επείγοντα, καταθέστε τα, ως τροπολογίες, για να τοποθετηθούμε. Σε μια τέτοια διαδικασία, εμείς θα είμαστε παρόντες και θα σας καταθέσουμε τις προτάσεις μας. Ειδάλλως, θα καταψηφίσουμε το παρόν νομοσχέδιο επί της αρχής.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου-Χρυσή Αυγή): Καταγγέλλουμε και εμείς τη διαδικασία του επείγοντος. Είναι μια διαδικασία, που την κάνετε συνέχεια, ευτελίζοντας το θεσμό του Κοινοβουλίου. Θα πρέπει να συζητηθεί, όμως, το πότε θα γίνουν οι επόμενες συνεδριάσεις, γιατί, όπως ξέρετε, την Τετάρτη, διοργανώνονται συλλαλητήρια για τη Μακεδονία, σε όλη την Ελλάδα και θα πρέπει να συμμετέχουμε, οπότε, θα πρέπει να ξέρουμε πότε θα γίνουν οι υπόλοιπες συνεδριάσεις. Εκτιμώ ότι θα κατατεθούν και πάρα πολλές τροπολογίες σχετικές και άσχετες, όπως συνηθίζεται.

Να πούμε ότι και αυτό το νομοσχέδιο είναι μια μνημονιακή υποχρέωση και δέσμευση, οπότε, οι φορείς, που θα κληθούν, προφανώς, ο ρόλος τους είναι διακοσμητικός. Όσον αφορά το επείγον το καταγγέλλουμε. Κατατέθηκε την Παρασκευή το βράδυ και ενημερώθηκαν τα πολιτικά Κόμματα σχετικά.

Το Σάββατο το βράδυ, έγινε μια δολοφονική επίθεση εναντίον μιας διμοιρίας των ΜΑΤ, έξω από το Πανεπιστήμιο της Θεσσαλονίκης. Αυτοί οι δολοφόνοι προσπάθησαν να πυρπολήσουν τους αστυνομικούς. Φυσικά, τεράστια ευθύνη φέρνει ο Υπουργός και είναι πραγματικά επείγον, για να μην πω κατεπείγον, επιτέλους, να καταργηθεί αυτός ο νόμος για το περιβόητο άσυλο. Μιλάμε για το άσυλο των δολοφόνων και των τρομοκρατών, που συνεχίζετε, για ακόμη μια φορά, να τους καλύπτετε και φοβάμαι ότι κάποια στιγμή, θα θρηνήσουμε θύματα και ανθρώπινες ζωές από τους αστυνομικούς. Επαναλαμβάνω και πάλι, ότι θα είστε και εσείς υπεύθυνος, όπως και ο αρμόδιος Υπουργός, κ. Τόσκας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κάνω έκκληση, παρακαλώ, να μένουμε στο θέμα. Έχουμε χρόνο να κάνουμε γενική τοποθέτηση και κρίσεις. Νομίζω ότι αυτή η τοποθέτηση είναι εκτός θέματος.

Το λόγο έχει ο κύριος Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Επειδή, ενδεχομένως, ορισμένοι να μην έχουν καταλάβει ότι βρίσκονται στο Ελληνικό Κοινοβούλιο, άκουσα σωστά ότι ο Υπουργός είναι υπεύθυνος για τη δολοφονική επίθεση ; Αυτά δεν λέγονται ούτε έξω από το Κοινοβούλιο !

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου-Χρυσή αυγή): Αυτά τα λέει και ο ελληνικός λαός, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αυτά, λοιπόν, γίνονται μέσα σε ένα χώρο, που κάποιοι έδωσαν τη ζωή τους, για να έχετε και εσείς αυτό το δικαίωμα. Προσέξτε τα λόγια σας, για να μην υπονομεύσετε μια Δημοκρατία, που δεν σας ανήκει !

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου-Χρυσή Αυγή): Υπονομεύετε τους θεσμούς και τη Δημοκρατία, πρώτος εσείς !

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Γρέγο, δεν έχετε το λόγο. Το λόγο έχει ο κύριος Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Φέρνετε ένα νομοσχέδιο και το καταθέτετε το βράδυ της Παρασκευής. Στην ουσία είναι ένα πολυνομοσχέδιο, αφού αποτελείται από πέντε μέρη και 113 άρθρα. Λέει ο Υπουργός ότι δεν υπάρχει πρόβλημα με τη διαδικασία του επείγοντος, αφού είναι σε διαβούλευση, για οκτώ μήνες περίπου. Μόνο που δεν είναι το ίδιο νομοσχέδιο, κύριε Υπουργέ, γιατί το νομοσχέδιο από τότε, που μπήκε στη διαβούλευση, έχει «αυγατίσει» και τα άρθρα του έχουν υπερδιπλασιαστεί. Λέει, επίσης, ο κύριος Υπουργός ότι το κάνουν αυτό, για να μην μπει το νομοσχέδιο στα Θερινά Τμήματα. «Σιγά, μη στάξει η ουρά του γάιδαρου !». Πέρυσι, η Κυβέρνησή σας δεν έφερε το νομοσχέδιο για τα πανεπιστήμια μέσα στο καλοκαίρι και το φέρνετε τώρα, με τη διαδικασία του επείγοντος; Επιχειρείτε να στριμώξετε τη συζήτηση σε μια, ουσιαστικά, συνεδρίαση, αφού την Τετάρτη, όπως μας είπε εδώ, ο Πρόεδρος της Επιτροπής, στις 12.00΄, θα πρέπει να έχει ολοκληρωθεί η συζήτηση και να παραδοθεί στις υπηρεσίες της Βουλής και από εκεί και πέρα, άρον – άρον, στην Ολομέλεια την Πέμπτη.

Εμείς ρωτάμε όλη την Κοινοβουλευτική Ομάδα του ΣΥΡΙΖΑ και των ΑΝ.ΕΛ., πού το πάτε; Σκοπεύετε τις Επιτροπές της Βουλής να τις μετατρέψετε σε πρωτοκολλητές των νομοσχεδίων σας; Να μας το πείτε.

Δεν αντιγράφετε, απλώς, τις μεθόδους και τις μεθοδεύσεις των προηγούμενων κυβερνήσεων, αλλά τις έχετε ξεπεράσει. Έχετε ξεπεράσει κάθε όριο με την κατάχρηση των διαδικασιών του επείγοντος.

Καταλήγοντας, κύριε Πρόεδρε, δεν διαφωνούμε απλώς, καταγγέλλουμε αυτή τη διαδικασία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες – Εθνική Πατριωτική Δημοκρατική Συμμαχία) : Αποδεχόμεθα, κύριε Πρόεδρε, την αιτιολόγηση για τη διαδικασία του επείγοντος, που πρόβαλε ο κ. Υπουργός και συναινούμε στην πρόοδο της διαδικασίας, αναφορικά με τη συζήτηση και την επεξεργασία του νομοσχεδίου. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού») Ευχαριστώ, κύριε Πρόεδρε. Το νομοσχέδιο το πήραμε στις 10.20΄, το βράδυ της Παρασκευής, με μια επιστολή που έλεγε, ότι επειδή θα ξεκινήσει η νέα χρονιά, είναι επείγον, μέχρι την Τετάρτη, να βγει η Έκθεση της Επιτροπής και να προχωρήσει μετά στην Ολομέλεια.

Κύριε Υπουργέ, είπατε ότι έχουμε 8 μήνες αυτό το νομοσχέδιο, ουσιαστικά το συζητάμε, αλλά πέρασε από τη διαβούλευση μόνο το πρώτο κομμάτι, δηλαδή τα 50 άρθρα, που αφορούν τις δομές και τις επιλογές στελεχών και όχι τα υπόλοιπα. Προσέξτε την αντίφαση! Το έχουμε 8 μήνες και το συζητάμε και το φέρνουμε μόνο, για τρεις μέρες, στη Βουλή; Είναι τελείως ντεκόρ η Βουλή; Τα Κόμματα συζητάνε με την Κυβέρνηση στη Βουλή, δεν συζητάνε στους διαδρόμους ,εκτός αν μας κάνετε κάποιο έγγραφο, όπως μας κάνετε για τις μετεγγραφές στα ΑΕΙ, για να καταθέσουμε τις προτάσεις μας και τις καταθέσαμε. Μας κάνατε ένα έγγραφο για το συγκεκριμένο να καταθέσουμε προτάσεις; Όχι. Περιμέναμε, λοιπόν, στη Βουλή να έρθει το νομοσχέδιο. Δύο μήνες το δουλεύουμε, για να φέρουμε συγκεκριμένες προτάσεις και μας ευτελίζετε τη διαδικασία, τώρα, μέσα σε δύο μέρες, ότι θα πρέπει να πούμε τις προτάσεις, που έχουμε, όχι μόνο για τα 51 άρθρα, αλλά και για τα υπόλοιπα, που έχουν προστεθεί, μέχρι τα 113.

Σίγουρα, δεν ξέρω, αν είναι μέσα στα Προαπαιτούμενα το συγκεκριμένο νομοσχέδιο να περάσει τώρα. Δεν νομίζω ότι έχει σχέση με το ότι ξεκινάει το καινούργιο έτος, γιατί αν ήταν αυτός ο λόγος, ότι ξεκινάει το καινούργιο έτος, θα έπρεπε να κάνετε ανάποδα τις διαδικασίες επιλογής στελεχών, δηλαδή, με την κανονική σειρά. Πρώτα, να επιλεχθούν οι περιφερειακοί διευθυντές και να μην είναι μετακλητοί υπάλληλοι, αλλά να είναι από ανοικτή επιλογή. Μετά οι διευθυντές εκπαίδευσης και μετά οι συντονιστές εκπαιδευτικού έργου ή οι σχολικοί σύμβουλοι. Αυτή θα ήταν η κανονική σειρά, άμα πήγαινε έτσι.

Τώρα, όμως, που το φέρνετε, ως επείγον, φαίνεται ότι βιάζεστε πρώτα να γίνουν οι κρίσεις για τους σχολικούς συμβούλους ή τους συντελεστές εκπαιδευτικού έργου. Αυτό, βέβαια, μας βάζει σε πολύ μεγάλες υποψίες, εκτός αν, κατά τη διάρκεια του νομοσχεδίου, αποφασίσετε να αλλάξετε τη σειρά, οπότε εκεί πέρα, θα είναι ένα θετικό σημάδι. Όμως, θεωρούμε, ότι θα πρέπει οπωσδήποτε να γίνουν οι τέσσερις συνεδριάσεις της Επιτροπής Μορφωτικών Υποθέσεων και οι δύο της Ολομέλειας, έστω και γρήγορα, έτσι ώστε να μπορέσει να γίνει η όποια συζήτηση μπορεί να γίνει, μέσα σε ένα τόσο περιορισμένο διάστημα.

Επίσης, θεωρούμε ότι τα επείγοντα άρθρα, από το 46 - 47 και μετά, είναι ελάχιστα. Μπορούν να έρθουν τροπολογίες, όπως είπε ο συνάδελφος, κ. Κωνσταντόπουλος, δηλαδή, δεν καταλαβαίνουμε που είναι το επείγον, για να αναδιαρθρώσουμε το Ι.Ε.Π,. ή που είναι το επείγον για τη διοίκηση της Σιβιτανιδείου Σχολής, που υπάρχει ολόκληρο άρθρο ή τις μετακινήσεις των καθηγητών και τις αλλαγές στα φροντιστήρια. Όλα αυτά, γιατί να είναι επείγοντα, για την επόμενη χρονιά;

Επαναλαμβάνω, ότι προκειμένου να γίνει μια συζήτηση όσο γίνεται μέσα στα ελάχιστα όρια που υπάρχουν, πάνω στο συγκεκριμένο θέμα, που είναι οι δομές εκπαίδευσης και επιλογής στελεχών, θα πρέπει αυτά τα άρθρα να παραμεριστούν, να αποσυρθούν και να δώσουμε την προσοχή μας εκεί που πραγματικά αξίζει και που έχουμε προτάσεις να κάνουμε.

΄Όχι, μόνο, λοιπόν, δεν δεχόμαστε τη διαδικασίες του επείγοντος, αλλά τις καταγγέλλουμε κιόλας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων) : Ευχαριστώ, κύριε Πρόεδρε. Εμείς, ως Ένωση Κεντρώων, σε καμία περίπτωση, δεν είμαστε ικανοποιημένοι από την αιτιολόγηση, που έχει δώσει ο Υπουργός, για το χαρακτηρισμό αυτού του νομοσχεδίου, ως επείγον. Δεν είναι αυτό, που ζητάμε, δεν είναι αυτό που ζητούσατε και εσείς αν και έχει καταντήσει συνήθεια σας, είναι καθιερωμένο πλέον από εσάς. Δεν θα έπρεπε τουλάχιστον στα θέματα παιδείας και γενικότερα βέβαια να νομοθετούμε, με αυτόν τον τρόπο, γελάνε όλοι μαζί μας, γιατί μαζί με τα ξερά καίγονται και τα χλωρά. Δεν γίνεται σε θέματα τόσο σημαντικά, όπως αυτά της παιδείας, να νομοθετούμε, με διαδικασίες εξπρές.

Επίσης, δεν ξέρω κατά πόσο θέλετε να περάσετε, με αυτό το νομοσχέδιο, διατάξεις και άρθρα, που, ίσως, κάτω από την πίεση του χρόνου δεν θα μπορέσουμε να αντιληφθούμε τί κρύβεται, πίσω από αυτά. Έχει αποδείξει η ιστορία ότι νομοσχέδια και άρθρα, που περνούν, με αυτόν τον τρόπο, συνήθως, βγαίνουν σε κακό για την κοινωνία και ειδικότερα, για την εκπαιδευτική κοινωνία, για τους μαθητές, τους δασκάλους, τους καθηγητές και για όλους αυτούς τους φορείς, που σχετίζονται, με αυτόν το σημαντικό κλάδο της εκπαίδευσης. Σε καμιά περίπτωση, δεν θα έπρεπε να νομοθετούμε έτσι και για άλλη μια φορά διατρανώνουμε την άποψή μας ότι είμαστε κατά αυτών των διαδικασιών από όπου και αν προέρχονται.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Οι απόψεις, λοιπόν, ακούστηκαν και τεκμηριώθηκαν από τις τοποθετήσεις των Εισηγητών και των Ειδικών Αγορητών.

Το λόγο έχει ο κύριος Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Πρόεδρε, θα ήθελα να δούμε ορισμένα θέματα. Κατ’ αρχήν, το «επείγον» είναι μια νόμιμη κοινοβουλευτική διαδικασία, για να μην θεωρήσει κανείς ότι είναι ένα πράγμα περίεργο. Να το δεχτούμε αυτό; Έχει σημασία, διότι έτσι όπως μιλούν κάποιοι…

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ, αφήστε τον κύριο Υπουργό να απαντήσει.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ο καλύτερος τρόπος να μην ακουστούν επιχειρήματα είναι να δημιουργούνται εντάσεις. Εγώ λέω, λοιπόν, να πέσουν οι τόνοι από όλους.

ΛΕΩΝΙΔΑΣ ΓΡΗΓΟΡΑΚΟΣ: *Ομιλεί εκτός μικροφώνου.*

Θα χάσουμε την έννοια των λέξεων.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ποιων λέξεων, για παράδειγμα;

ΛΕΩΝΙΔΑΣ ΓΡΗΓΟΡΑΚΟΣ: *Ομιλεί εκτός μικροφώνου.*

Του επείγοντος, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Είναι μια νόμιμη διαδικασία; Δεν είναι;

ΛΕΩΝΙΔΑΣ ΓΡΗΓΟΡΑΚΟΣ: *Ομιλεί εκτός μικροφώνου.*

Όχι, κύριε Υπουργέ, δεν είναι.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, δεν γίνεται να κάνουμε διάλογο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σας παρακαλώ, ακούστε, λοιπόν, το επείγον είναι μια νόμιμη κοινοβουλευτική διαδικασία. Άλλο αν διαφωνείτε για τους λόγους, που επικαλείται κανείς το επείγον, αλλά, έτσι όπως συζητήθηκε, πολλές φορές, θεωρείται ότι το επείγον, αυτό καθαυτό, είναι η αρπαγή κάποιων ψήφων.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σας παρακαλώ, πρέπει να αφήνετε τον άλλον να ολοκληρώνει τα επιχειρήματά του. Είναι λίγο δύσκολο, αλλά είναι αυτό που λέμε και στα παιδιά του σχολείου. Αφήστε να τελειώσει κάποιος τα επιχειρήματά του, είναι σημαντικό να μην διακόπτονται και αυτές είναι πολύ γνωστές τεχνικές, η διακοπή της ροής του λόγου.

Δεύτερον, λέχθηκε για απαράδεκτη μεθόδευση, ότι κάνουμε πάντοτε τα ίδια. Ας είμαστε λίγο προσεκτικοί με τις λέξεις. Αυτό είναι το πρώτο νομοσχέδιο που «κατεβαίνει» από το Υπουργείο Παιδείας, με τη διαδικασία του επείγοντος και εξήγησα για ποιο λόγο. Έχετε κάθε δικαίωμα να αμφισβητείτε κάθε λέξη, που είπα, αλλά, όχι ότι τα ίδια πάντα κάνουμε.

Τρίτον, είναι σε δημόσια διαβούλευση, με τον ένα ή τον άλλον τρόπο, από τις 24 Οκτωβρίου, έχει έρθει από τα Κόμματα έστω και μια πρόταση; Έχει έρθει; Ντρεπόσασταν;

ΧΑΡΑ ΚΕΦΑΛΙΔΟΥ: *Ομιλεί εκτός μικροφώνου.*

Στην Επιτροπή γίνονται οι προτάσεις, όχι στους διαδρόμους, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Ωραία, άρα, δεν υπάρχει θέμα δημόσιας διαβούλευσης. Σωστά;

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Οι φορείς θα έρθουν αύριο.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σας λέω, ότι θα έρθουν οι φορείς αύριο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ, να μην γίνεται μια επιπλέον διαλογική συζήτηση, επάνω σε ειλημμένες και γνωστές θέσεις.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όταν κάποιοι κόπτονται ότι έχουν θέσεις - και παραέχουν - το ερώτημα είναι, γιατί τις κρύβουν για τον εαυτό τους και δεν τις δημοσιοποιούν;

ΧΑΡΑ ΚΕΦΑΛΙΔΟΥ: *Ομιλεί εκτός μικροφώνου.*

Γιατί αυτή είναι η διαδικασία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Είναι αυτό που λένε πάλι στα σχολεία, είναι ρητορική η ερώτηση δεν είναι, για να απαντήσετε!

ΧΑΡΑ ΚΕΦΑΛΙΔΟΥ: *Ομιλεί εκτός μικροφώνου.*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρία Κεφαλίδου, σας παρακαλώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αυτό που κατατέθηκε την Παρασκευή είναι πανομοιότυπο, με αυτό που κατατέθηκε στην ΚΕΝΕ και αυτό επίσης, δημοσιοποιήθηκε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): *Ομιλεί εκτός μικροφώνου.*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):

Ωραία, βρείτε εσείς τις διαφορές, θα μας τις πείτε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): *Ομιλεί εκτός μικροφώνου.*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Για ποιο λόγο δεν αφήνετε να τελειώσω, μπορείτε να μου πείτε; Θα έλεγα ότι είναι και θέμα ευγένειας. Θα έλεγα, λοιπόν, να τηρήσουμε και ορισμένες αστικές συνήθειες.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του ΠΟΤΑΜΙΟΥ): Λέτε ανακρίβειες, κύριε Υπουργέ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ πολύ, είναι αντικείμενο της διαβούλευσης, στη συνέχεια, όταν μπούμε στην κανονική διαδικασία.

Παρακαλώ, κύριε Υπουργέ, ολοκληρώστε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επειδή πολλοί ακροατές μπορεί να μην γνωρίζουν ποιες είναι οι διαδικασίες του επείγοντος και του κανονικού, το κανονικό έχει 4 συνεδριάσεις της Επιτροπής Μορφωτικών Υποθέσεων, ενώ το επείγον έχει τρεις συνεδριάσεις. Αυτή είναι η διαφορά.

*Θόρυβος στην Αίθουσα.*

Αφήστε με να τελειώσω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Άρα, να ωριμάσει η σκέψη, ο καθένας έχει την αξιολόγηση του τρόπου, με τον οποίο οργανώνεται ο συλλογισμός ή όχι.

Παρακαλώ, κύριε Υπουργέ, ολοκληρώστε, για να μπούμε στην κυρίως συζήτηση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επιμένω ότι η τήρηση των αστικών τρόπων θα βοηθήσει όλους μας. Αν με αφήνατε να ολοκληρώσω την πρότασή μου - ούτε καν το επιχείρημα - θα σας έλεγα ότι υπάρχει και μια άλλη διαφορά, η οποία είναι οι ημέρες, που μεσολαβούν, ανάμεσα στις δύο συνεδριάσεις. Άρα, ως προς τις συνεδριάσεις, μέσα στη Βουλή, μιλάμε για μια λιγότερη συνεδρίαση.

*Θόρυβος στην Αίθουσα.*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ακούστε, δεν καταργείται τίποτα, κάνει χρήση μιας ορισμένης μεθοδολογίας κοινοβουλευτικής. Αυτό είναι νόμιμο, είναι εγκεκριμένο. Μπορεί κανείς να κάνει την κριτική του, δεν χρειάζεται να γυρνάμε, συνεχώς, στα ίδια. Παρακαλώ, κύριε Υπουργέ, συνεχίστε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Πραγματικά, υπάρχει ένα θέμα τάξης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θέμα τάξης είναι η τεκμηρίωση της διαδικασίας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βεβαίως, μόνο που αυτό πρέπει να γίνει, με κάποιους όρους σεβασμού της γνώμης των άλλων. Δεν γίνεται να πετιέται ο καθένας, εκτός διαδικασίας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Συμφωνώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Υπήρξε μια κατηγορία πάρα πολύ σοβαρή, η κατηγορία της αντισυνταγματικότητας. Θα παρακαλούσα να πείτε ποια είναι η συγκεκριμένη κατηγορία ή να αποσύρετε αυτήν την πρόταση. Δηλαδή, όταν λέμε ορισμένες λέξεις και είμαστε στο Κοινοβούλιο, η ένταση, καμιά φορά, έχει ορισμένα προβλήματα, αλλά το να λέμε ότι «είναι αντισυνταγματικό», έχω την αίσθηση ότι δεν είναι σωστό. Βεβαίως, δεν είναι σωστή η έκφραση, την οποία δεν θέλω να πάρω τοις μετρητοίς, από σεβασμό στο πρόσωπο του κ. Αδριανού, ειδικά σε αυτό το θέμα, ότι είναι μια εξαθλίωση, που συγκρίνεται, με τις πιο μαύρες μέρες του σύγχρονου βίου μας. Προφανώς, είναι στην ένταση της στιγμής, πάμε παρακάτω.

Για τη φράση, που είπατε, από τη συνέντευξη, έχετε απόλυτα δίκιο, ο λόγος, όμως, είναι ότι στον προφορικό λόγο δεν έβγαινε κανένα νόημα, όπως όλοι, όταν μιλάμε προφορικά, λέμε πράγματα, με τα οποία δεν βγαίνει νόημα, όταν τα γράψεις. Είπαμε να το απαλείψουμε. Το ξέρετε αυτό, γίνεται κάθε μέρα.

*Θόρυβος στην Αίθουσα*

Είναι μια απλή άσκηση αυτή, όταν εκνευρίζεστε να μην μιλάτε !

*Θόρυβος στην Αίθουσα*

Σας έχω εξαγριώσει, με τι όμως; Βαθιές αναπνοές.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριοι συνάδελφοι, σας παρακαλώ, να ολοκληρώσει ο κ. Υπουργός και να αποφασίσουμε.

Κύριε Υπουργέ, συνεχίστε.

*Θόρυβος στην Αίθουσα*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ψυχραιμία.

ΠΑΝΑΓΙΩΤΗΣ ΗΛΙΟΠΟΥΛΟΣ: Κύριε Πρόεδρε, τώρα αυτό το πράγμα θα γίνεται; Μας κάνει μαθήματα;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η παράδοση αυτής της Επιτροπής είναι η απόλυτη παραδοχή της διαφορετικής άποψης.

Ολοκληρώστε, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):

Το τελευταίο είναι το σημείο, που έθιξαν ο κ. Κωνσταντόπουλος και ο κ. Μαυρωτάς, ως προς την ενδεχόμενη, ας πούμε, συζήτηση ή απόσυρση κάποιων διατάξεων και να το συζητήσουμε και τα λοιπά.

Νομίζω καλύτερα να το δούμε συγκεκριμένα και εάν θεωρείτε ότι υπάρχει και πειστούμε και εμείς μια τέτοια διαδικασία, να το κάνουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι έχει πλατύνει η συζήτηση. Τρώμε ουσιαστικό χρόνο από το κέντρο της κριτικής, το οποίο είναι το κείμενο, που έχουμε μπροστά μας.

Λοιπόν, από τις τοποθετήσεις των συναδέλφων, των Εισηγητών και των Ειδικών Αγορητών, προκύπτει ότι η Επιτροπή αποδέχεται, κατά πλειοψηφία, τη διαδικασία του επείγοντος. Συνεπώς, προχωράμε, ως προς τον προγραμματισμό των συνεδριάσεων.

Η πρόταση, αγαπητοί κύριοι συνάδελφοι, είναι αύριο, Τρίτη, 5 Ιουνίου, στις 12.00΄, να γίνει η συνεδρίαση των φορέων, που θα κληθούν και την Τετάρτη, 6 Ιουνίου, στις 9.30΄, στην Αίθουσα της Γερουσίας, να γίνει η συζήτηση επί των άρθρων και να κλείσει ο κύκλος της συζήτηση, πάνω στο νομοσχέδιο. Αυτή είναι η πρόταση.

Θα ήθελα να παρακαλέσω, υλοποιώντας και την απόφαση της Διάσκεψης των Προέδρων, οι προτάσεις για τους φορείς, εκ μέρους των πολιτικών Κομμάτων, να έρθουν στην Γραμματεία, για να γίνει η σύνθεσή τους.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»): Δεν θα έχουμε β΄ ανάγνωση, δηλαδή;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η β΄ ανάγνωση θα είναι την Τετάρτη.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»): Η επί των άρθρων;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η επί των άρθρων και η β΄ ανάγνωση είναι την Τετάρτη.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»): Δεν θα μπορούσαμε να κάνουμε δύο συνεδριάσεις την Τρίτη;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η διαδικασία έχει αυτό το σφιχτό όριο, γιατί έχει τεθεί και με απόφαση του Προέδρου, την Τετάρτη το μεσημέρι, πρέπει να έχουμε την Έκθεση της Επιτροπής, ώστε να είμαστε καλυμμένοι να ψηφίσουμε.

Υπάρχει ειλημμένος λόγος. Για τους Βουλευτές του ΣΥΡΙΖΑ υπάρχει δέσμευση συγκεκριμένη, όπως έχει συμβεί, πάρα πολλές φορές και με άλλους συναδέλφους άλλων Κομμάτων, που έχουν ειλημμένες κοινοβουλευτικές, πολιτικές υποχρεώσεις.

Επομένως, αύριο 12.00΄, η συνεδρίαση με τους φορείς και την Τετάρτη, στις 9.30΄, η β΄ ανάγνωση.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κύριε Υπουργέ, από τις προτάσεις, που κάναμε, τόσο εγώ όσο και ο κ. Μαυρωτάς, δεν θα αποσυρθούν τα άρθρα, τα οποία δεν μπήκαν στη διαβούλευση; Τι έχετε να πείτε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Κωνσταντόπουλε, θα τοποθετηθεί ο κ. Υπουργός.

Τον λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Θέλω να θέσω τρία θέματα στο πλαίσιο, που είναι σημαντικά, για να γίνει η συγκεκριμένη συζήτηση και αφορά τις μεταρρυθμίσεις, που έγιναν, από το 2015. Όπως ξέρετε, η Κυβέρνηση…..

ΑΘΑΝΑΣΙΟΣ ΜΠΟΥΡΑΣ : Φορείς θα θέσετε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Υλοποιώντας την απόφαση της Διάσκεψης των Προέδρων, οι φορείς κατατίθενται από τα πολιτικά Κόμματα στη Γραμματεία της Επιτροπής και γίνεται η επιλογή. Είναι ειλημμένη απόφαση.

ΑΘΑΝΑΣΙΟΣ ΜΠΟΥΡΑΣ: Η Διάσκεψη των Προέδρων δεν υπερκαλύπτει την Επιτροπή.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εισηγηθείτε στον εκπρόσωπό σας και πείτε εσείς τους δικούς σας.

ΑΘΑΝΑΣΙΟΣ ΜΠΟΥΡΑΣ: Κύριε Πρόεδρε, η Διάσκεψη των Προέδρων δεν υπερκαλύπτει την Επιτροπή, εισήγηση μπορεί να κάνει κάποιος και να αποφασίσει η Επιτροπή. Εμείς θα αποφασίσουμε !

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Σας παρακαλώ. Κάνετε την εισήγηση των φορέων ….

ΑΘΑΝΑΣΙΟΣ ΜΠΟΥΡΑΣ : Εδώ θα καταργήσουμε τα πάντα; Δεν θα τα καταργήσουμε όλα. Δεν θέλω να αυθαιρετείτε, εν ονόματι κάποιας συζήτησης της Διάσκεψης των Προέδρων! Δεν υπάρχει κάτι τέτοιο. Δείξτε μου το συγκεκριμένο άρθρο στον Κ.τ.Β..

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Κύριοι συνάδελφοι, γινόταν μια υπερβολή. Καλούσαμε πολύ πέρα των δέκα φορέων, που είναι το όριο ή των δεκαπέντε, Έτσι, έχει γίνει προγραμματισμένα, να δίνονται γραπτά οι εισηγήσεις στη Γραμματεία και να προχωράμε στην κλήση των φορέων.

ΑΘΑΝΑΣΙΟΣ ΜΠΟΥΡΑΣ : Κύριε Πρόεδρε, αυτά πρέπει να γραφτούν στον Κανονισμό. Δεν γίνονται προφορικά τέτοια πράγματα, κύριε Πρόεδρε.

ΚΩΝΣΤΑΝΤΙΝΟΣ ΤΣΙΑΡΑΣ: Στη Διάσκεψη των Προέδρων, αποφασίστηκε οι Εισηγητές να δίνουν γραπτώς τις εισηγήσεις τους, σχετικά με τους φορείς, που θα κληθούν. Από κει και πέρα, όμως, αυτό δεν γίνεται εν κρυπτώ. Κατά τη διάρκεια της συνεδρίασης της Επιτροπής, ανακοινώνονται οι φορείς, που θα κληθούν.

ΛΕΩΝΙΔΑΣ ΓΡΗΓΟΡΑΚΟΣ : Κύριε Πρόεδρε, επί της διαδικασίας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Έχετε το λόγο.

ΛΕΩΝΙΔΑΣ ΓΡΗΓΟΡΑΚΟΣ : Κύριε Πρόεδρε, πρέπει να ακούμε τους φορείς που θα κληθούν, γιατί θέλω κι εγώ να προτείνω. Θέλω να ακούω τους φορείς, που θα προταθούν από τα Κόμματα και ανάλογα θα προτείνουμε και εμείς. Δεν θέλω καμία Επιτροπή να αποφασίζει για εμένα, θέλω εγώ να αποφασίζω για εμένα. Το καταλάβατε; Θέλω να ακούω αυτά, που λένε τα Κόμματα. Δεν θα αποφασίσει για τους φορείς καμία Επιτροπή, θα αποφασίσουμε όλοι μαζί.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι απόφαση της Επιτροπής. Αυτό είναι το στάδιο της σύνθεσης των απόψεων- προτάσεων, που δίνονται στη Γραμματεία.

Δεν είναι προτάσεις κάποιου, είναι ολοκληρωμένες προτάσεις της Δημοκρατικής Συμπαράταξης, ολοκληρωμένες προτάσεις του ΣΥΡΙΖΑ, ολοκληρωμένες προτάσεις της Ν.Δ. κ.λπ.

Κύριε Μπούρα, εάν δεν καλύπτεστε από την πρόταση, έτσι όπως θα τη συνθέσει ο εκπρόσωπος σας ή εσείς, το συζητάμε.

ΑΘΑΝΑΣΙΟΣ ΜΠΟΥΡΑΣ: Γιατί δεν αφήνετε να ακουστούν οι φορείς;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας εξηγώ εκατό φορές, είμαι πολύ υπομονετικός άνθρωπος. Επειδή γίνεται μια ρητορική ανάπτυξη, χωρίς να υπάρχει δυνατότητα κλήσης, επειδή προτείνονται 60 φορείς. Πέστε μου, είναι δυνατόν να έρθουν 60 φορείς; Όχι. Στη δική μας Επιτροπή έχουμε δεχθεί κριτική ότι καλούμε πολύ περισσότερους από όσους ορίζει ο Κανονισμός. Θα γίνει πρώτα η σύνθεση και μετά η δημόσια εκφώνηση.

ΑΘΑΝΑΣΙΟΣ ΜΠΟΥΡΑΣ: Δηλαδή, την κατάληξη θα μας διαβάσετε; Εγώ θέλω να ακούσω τι προτείνει το κάθε Κόμμα.

ΚΩΝΣΤΑΝΤΙΝΟΣ ΤΣΙΑΡΑΣ *(Ομιλεί εκτός μικροφώνου, μη ακουόμενος)*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ακριβώς αυτό που λέω εγώ, λέει και ο κ. Τσιάρας.

Αυτή είναι μια απόφαση της Διάσκεψης, ήταν διακομματική απόφαση.

ΚΩΝΣΤΑΝΤΙΝΟΣ ΤΣΙΑΡΑΣ: Κύριε Πρόεδρε, η απόφαση της Διάσκεψης αφορά μόνο στο γεγονός ότι οι προτάσεις δίνονται, γραπτώς. Όλη η άλλη διαδικασία είναι ίδια, με τη λογική της ανοχής μεγαλύτερου αριθμού φορέων, που μπορούν να παραστούν. Αυτή ήταν η απόφαση της Διάσκεψης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ξέρετε πολύ καλά, ότι εμείς έχουμε υποστεί κριτική, ότι καλούμε πολλούς φορείς.

Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Έλεγα, πριν τη διακοπή, ότι το σημερινό νομοσχέδιο εντάσσεται σε ένα σύνολο μεταρρυθμιστικών πρωτοβουλιών. Αυτές έχουν σχέση με θεσμικά ζητήματα, όπως π.χ. έχει γίνει με την τριτοβάθμια εκπαίδευση, έχουν σχέση με ρυθμίσεις, που ορθολογικοποιούν την καθημερινότητα στα σχολεία και έχουν σχέση με τη δημιουργία δομών, τις οποίες, ιδιαίτερα το εκπαιδευτικό κίνημα ζητούσε, για πάρα πολλές δεκαετίες, όπως π.χ. η υποχρεωτική δίχρονη εκπαίδευση.

Το συγκεκριμένο, λοιπόν, νομοσχέδιο έρχεται να συμπληρώσει και να είναι μια συνέχεια της μεταρρυθμιστικής πολιτικής της Κυβέρνησης. Έχει, όμως, τεράστια σημασία να κατανοήσει κανείς ποια προβλήματα πάει να αντιμετωπίσει το συγκεκριμένο νομοσχέδιο. Τα προβλήματα, που πάει να αντιμετωπίσει το συγκεκριμένο νομοσχέδιο, συμπυκνώνονται στη διαπίστωση ότι η κοινωνία μας έχει αλλάξει, με τρόπους, που οι αλλαγές αυτές δεν μπορούν να αντιμετωπιστούν, με τα παλιά σχήματα.

Τα τελευταία δεκαπέντε με είκοσι χρόνια, έχουμε μια δραματική αλλαγή στην κοινωνία μας. Ξέρετε ότι υπάρχει μια σοβαρή αλλαγή στην οικογενειακή κουλτούρα, έχουμε το 25% των οικογενειών, που είναι μονογονεϊκές, έχουν αλλάξει, με ένα ριζοσπαστικό τρόπο, οι διαδικασίες πρόσβασης στη γνώση, η βία αποτελεί ένα φαινόμενο, που όλο και μεγαλύτερα ποσοστά της κοινωνίας αποκτούν μια εξοικείωση μαζί της, από τα βίντεο παιχνίδια, μέχρι την εικονική πραγματικότητα και, βεβαίως, ένα εξαιρετικά σοβαρό ζήτημα, που είναι οι εθισμοί, όπου δίπλα στους εθισμούς στις ουσίες, έχει προστεθεί κάτι, που έχει πάρει διαστάσεις επιδημίας και αυτό είναι ο εθισμός στον ηλεκτρονικό λόγο, δηλαδή, με απλά ελληνικά, ο εθισμός στα κινητά των νέων παιδιών.

Εδώ, λοιπόν, το σχολείο πρέπει να αντιμετωπίσει τις επιπτώσεις αυτών των κοινωνικών πραγματικοτήτων, αυτών των νέων κοινωνικών διαστάσεων, που εκφράζονται, στις οικογένειες και που ξεχειλίζουν και έχουν την έκφρασή τους και μέσα στο σχολείο.

Άρα, αυτό που αναζητούμε, είναι με ποιο τρόπο θα συνδεθεί το σχολείο με την κοινωνία και θα συνδεθεί με έναν τέτοιο τρόπο, ώστε να μην αγνοεί νέες πραγματικότητες του σχολείου.

Αυτό δεν μπορεί να γίνει με τον ασύνδετο τρόπο, που γινόταν, μέχρι τώρα.

Μέχρι τώρα, όπως ξέρετε, υπάρχουν υποστηρικτικές δομές, δεν συνεργάζονται θεσμικά μεταξύ τους, δεν υπάρχουν σοβαρές πρωτοβουλίες αντιμετώπισης των προβλημάτων, λόγω της υποστελέχωσης αυτών των δομών, αλλά και λόγω έλλειψης συζήτησης, ανάμεσα στους ειδικούς και ως εκ τούτου, έχει δημιουργηθεί μια ανόμοια κατάσταση, δηλαδή, ορισμένες δομές, λόγω συγκεκριμένων προσώπων, λειτουργούν εξαιρετικά, αλλά, θεσμικά, το όλο σύστημα παρουσιάζει πάρα πολλά προβλήματα.

Γι' αυτό και είπαμε ότι θα αρχίσουμε από μια παραδοχή. Η παραδοχή αυτή είναι ότι οι εκπαιδευτικοί και οι σύλλογοί τους αποτελούν τον κεντρικό πυρήνα, που θα κωδικοποιεί τα προβλήματα, θα εκφράζει αυτές τις ανάγκες και θα μπορεί να στέλνει ένα σύνολο προβλημάτων και έναν προγραμματισμό, σε εκείνες τις δομές, μέσα στις οποίες θα υπάρχει μια συζήτηση, ανάμεσα σε άτομα από διαφορετικές ειδικότητες, όχι μόνο ανάμεσα σε σχολικούς συμβούλους διαφορετικών ειδικοτήτων, αλλά και από κοινωνικούς λειτουργούς, ψυχολόγους κ.λπ.. Θα υπάρχει και ένας συγκεκριμένος προγραμματισμός για το πώς θα αντιμετωπιστεί η όποια κατάσταση, όπως αυτή αναφέρεται στις εκθέσεις του Συλλόγου Καθηγητών.

Με αυτή την έννοια, λοιπόν, εισάγουμε έναν προγραμματισμό, μία διαδικασία αποτίμησης της σχολικής χρονιάς. Δηλαδή, στο τέλος της σχολικής χρονιάς, ο Σύλλογος αυτός θα έχει μια αίσθηση, εάν τα προβλήματα αντιμετωπίστηκαν, εάν αντιμετωπίστηκαν, με ποιον τρόπο, εάν είναι επιτυχημένες αυτές οι δομές και η διαδικασία, που προτείνουμε, εάν δεν αντιμετωπίστηκαν, εάν αυτό έχει σχέση π.χ. με τις ίδιες τις δομές, ότι θεσμικά δεν υπάρχει λειτουργικότητα ή με τη μη επαρκή περιγραφή των προβλημάτων ή άλλους λόγους.

Μπαίνουμε, δηλαδή, σε μια διαδικασία ανάδρασης, ανάμεσα στη σχολική μονάδα και τις υποστηρικτικές δομές. Όπου επιμένουμε σε αυτές τις υποστηρικτικές δομές, θα συνυπάρχουν όλα εκείνα τα στελέχη, τα οποία είναι σε θέση να αντιμετωπίσουν αυτά τα προβλήματα, που δεν είναι μόνο γνωσιακά. Γιατί η κοινωνία μας πια απαιτεί από την πολιτεία να αντιμετωπίσει, μέσα στα σχολεία, όχι μόνο τα εξαιρετικά σοβαρά γνωσιακά προβλήματα, αλλά και όλα τα άλλα, που προκύπτουν, από τις νέες πραγματικότητες της κοινωνίας. Αυτή είναι ουσιαστικά η φιλοσοφία του νομοσχεδίου. Αυτό τώρα έχει πάρα πολλές λεπτομέρειες, τις οποίες θα συζητήσουμε και στο βαθμό, που δεν υπονομεύεται η φιλοσοφία και η αρχιτεκτονική να τις συζητήσουμε.

Δύο πράγματα θα ήθελα να τονίσω. Πρώτον, ο όποιος συντονισμός και κυρίως ο διεπιστημονικός συντονισμός, δεν μπορεί να αποτρέπεται, ελαφρά τη καρδία, με το ότι είναι γραφειοκρατικός ή με μια εύκολη κατηγορία ότι «γραφειοκρατικοποιείται» ένα σύστημα. Είναι μια λάθος διαπίστωση. Το ερώτημα είναι: Είμαστε έτοιμοι να σεβαστούμε και να ενισχύσουμε συλλογικές διαδικασίες; Είμαστε έτοιμοι να εμπιστευτούμε τους εκπαιδευτικούς; Είμαστε έτοιμοι να καθιερώσουμε, όχι μόνο τη συλλογικότητα, αλλά και τη δημοκρατία, που απαιτείται, για τη λειτουργία αυτής της συλλογικότητας; Αυτά είναι τα διλήμματα και αυτά είναι τα σοβαρά προβλήματα.

Τελειώνω με κάτι, το οποίο έρχεται και επανέρχεται, ότι καταλήγουμε στην αξιολόγηση. Η απάντηση είναι ότι οπωσδήποτε, ναι, καταλήγουμε στην αξιολόγηση. Καταργούμε το Προεδρικό Διάταγμα 152, που, αν θέλετε, ήταν ένα μελανό σημείο, στη δημοκρατική πορεία της χώρας, μετά το 1975. Ήταν ένα άλλοθι για απολύσεις. Αξιολόγηση, η οποία ταυτίζεται με διαδικασίες απόλυσης, είναι κάτι υπονομευτικό της δημοκρατίας και ναι, το 152, το περίφημο, Προεδρικό Διάταγμα, το καταργούμε αμετάκλητα.

Αυτό σημαίνει ότι σεβόμαστε τους εκπαιδευτικούς, σεβόμαστε τη δουλειά και κυρίως, ότι πρέπει οι εκπαιδευτικοί πια να αρχίσουν να λειτουργούν στα σχολεία μας, χωρίς τέτοιου είδους πράγματα, να επικρέμονται, πάνω από το κεφάλι τους, όταν ξέρουμε πόσο ακριβά πληρώθηκε αυτή η δήθεν αξιολόγηση.

Θέλω, λοιπόν, σ' αυτό να είμαι απολύτως καθαρός χωρίς ηρωικούς τόνους, κοινωνικούς τόνους. Θα σας παρακαλούσα, όλοι μαζί, να το ψηφίσουμε αυτό, γιατί ψηφίζοντας, αυτό σημαίνει ότι θέλουμε να γλιτώσουμε από ένα παρελθόν και όχι να επανέλθει αυτό το παρελθόν, ακόμη και σε επίπεδο ρητορείας και να πάμε παρακάτω, με τις διαφορές μας και ενδεχομένως και τις διαφορετικές προτάσεις.

Θα ήθελα να σταματήσω εδώ και είναι σίγουρος ότι θα έχω πολλά να πω στις επιμέρους απαντήσεις των συναδέλφων. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μιχελής.

ΑΘΑΝΑΣΙΟΣ ΜΙΧΕΛΗΣ (Εισηγητής του ΣΥΡΙΖΑ): Σας ευχαριστώ, κύριε Πρόεδρε.

Κυρίες και κύριοι Βουλευτές, δεν μπορώ να αποφύγω τον πειρασμό να απαντήσω, για τρίτη φορά, από το βήμα της Βουλής για το θέμα των περιφερειακών διευθυντών. Να υπενθυμίσω ότι ο νόμος, που καθόρισε Περιφερειακούς Διευθυντές στις 13 Περιφέρειες Πρωτοβάθμιας και Δευτεροβάθμιας Εκπαίδευσης, ήταν του 2000.

Η πρώτη επιλογή Περιφερειακών Διευθυντών έγινε το Μάιο - Ιούνιο του 2002. Ο νόμος έλεγε, με σαφήνεια και ακρίβεια, ότι «οι περιφερειακοί διευθυντές ορίζονται με επιλογή του Υπουργού από εκπαιδευτικούς αυξημένων προσόντων».

Είναι κατανοητό ότι σε κάθε αλλαγή κυβέρνησης ο νέος Υπουργός όριζε τους περιφερειακούς διευθυντές της επιλογής του. Είμαστε η πρώτη κυβέρνηση, μετά το 2000, που αλλάζουμε το νόμο. Θα ζητήσουμε αιτήσεις και θα γίνει επιλογή περιφερειακών διευθυντών, με συγκεκριμένο συμβούλιο, όπως περιγράφεται. Είναι η τρίτη φορά, που το λέω στη Βουλή. Νομίζω ότι θα πρέπει να τελειώσει αυτή η συζήτηση, ύστερα από την ψήφιση του νόμου.

Με το παρόν σχέδιο νόμου, με τίτλο «Αναδιοργάνωση δομών υποστήριξης πρωτοβάθμιας και δευτεροβάθμιας εκπαίδευσης και άλλες διατάξεις», αντιμετωπίζεται, για πρώτη φορά, ύστερα από δεκαετίες, το υπαρκτό πρόβλημα της αναγκαιότητας αναδιοργάνωσης των δομών και της διοίκησης, αλλά και του προγραμματισμού και της αποτίμησης του εκπαιδευτικού έργου στην πρωτοβάθμια και δευτεροβάθμια εκπαίδευση.

Πριν σταθώ συγκεκριμένα στο σχέδιο νόμου, ήθελα να αναφερθώ, πολύ συνοπτικά, σε ζητήματα της εκπαίδευσης, σχετικά με τα προαναφερόμενα. Γενικά, θα επισήμανα πως το ζήτημα της οργάνωσης πρωτοβάθμιας και δευτεροβάθμιας εκπαίδευσης, στη χώρα, είναι εξίσου βαρύνουσας σημασίας, με αυτό του περιεχομένου των αναλυτικών προγραμμάτων και σε αυτά τα ζητήματα είναι γνωστό ότι δεν έχουμε όλοι τις ίδιες απόψεις. Ιστορικά, στο νεοελληνικό κράτος, η εκπαίδευση συγκροτήθηκε, με άλλους αρχικούς στόχους, φυσικό επακόλουθο των τότε αναγκών, αλλά, στην πορεία, εξελίχθηκε. Επακόλουθη ήταν και η αλλαγή της δομής, όπως και των αναλυτικών προγραμμάτων.

Σε γενικές γραμμές, δύο αντικρουόμενες αντιλήψεις εκφράστηκαν και στα δύο αυτά καίρια εκπαιδευτικά επίδικα. Κατά τη μια αντίληψη, η εκπαίδευση έπρεπε να περιορίζεται στο μάθημα στην τάξη, η δομή της έπρεπε να στηρίζεται σε αυστηρή ιεραρχία, αυστηρά δομημένη, κατά το κλασικό γραφειοκρατικό μοντέλο διοίκησης (βλέπε Max Weber «Bureaucracy», το ονομάζει). Κατά το μοντέλο αυτό και κατά τη σημερινή του εξέλιξη, η αξιολόγηση πρέπει να είναι απόλυτα εξατομικευμένη και συνδεδεμένη, με την ατομική εξέλιξη του εκπαιδευτικού, όπως σε κάθε ιδιωτική επιχείρηση. Στο παρελθόν δε, αυτή επικεντρώθηκε, κυρίως, στην προσωπικότητα και εξωσχολική δράση του εκπαιδευτικού και δευτερευόντως, στο εκπαιδευτικό του έργο. Με βάση μια τέτοια αξιολόγηση, επιλέγονταν τα στελέχη της εκπαίδευσης. Έτσι πορευτήκαμε και έως τις αρχές του 1980. Πρόκειται για τη συντηρητική τότε, νεοφιλελεύθερη σήμερα, άποψη.

Από την άλλη, οι σύγχρονες παιδαγωγικές απόψεις, που προβλήθηκαν, ακόμα και κατά το Μεσοπόλεμο από τους διανοούμενους της Αριστεράς, είχαν περιορισμένη εφαρμογή τότε, όχι, όμως και σήμερα. Από τη δεκαετία του ΄80 και στη συνέχεια, άρχισαν να τίθενται βάσεις μιας νέας αντίληψης στην εκπαίδευση. Ως προς το περιεχόμενο, άλλαξαν τα αναλυτικά προγράμματα και ως προς την εκπαιδευτική διαδικασία, άρχισαν να λειτουργούν δράσεις υποστηρικτικές του εκπαιδευτικού έργου. Αναφέρω μερικές: Η περιβαλλοντική εκπαίδευση, η αγωγή υγείας, ο επαγγελματικός προσανατολισμός, η οργάνωση εργαστηριακών κέντρων φυσικών επιστημών, η οργάνωση κέντρων πληροφορικής και κέντρων υποστήριξης ειδικών εκπαιδευτικών αναγκών των μαθητών.

Την ίδια εποχή, αμφισβητήθηκε το αυστηρά δομημένο ιεραρχικό μοντέλο, με στελέχη εσαεί και αντικαταστάθηκε από στελέχη επί θητεία. Αμφισβητήθηκε και καταργήθηκε, το 1982, η εξατομικευμένη αξιολόγηση, χωρίς ωστόσο να προταθεί κάτι το σύγχρονο, με αποτέλεσμα να επανέλθει ουσιαστικά ίδιας μορφής, με το προεδρικό διάταγμα 152/2013. Όλα αυτά πρέπει να σημειώσουμε και με τη σημαντική παρέμβαση του συνδικαλιστικού κινήματος των εκπαιδευτικών, εννοείται, πλην της τελευταίας εξέλιξης του 152.

Κρίσιμα ζητήματα, που ανέκυψαν, στην πορεία αυτή, ήταν η σχετική έλλειψη συντονισμού της δράσης των υποστηρικτικών αυτών δομών. Δηλαδή, η κάθε υποστηρικτική δομή σχεδίαζε και υλοποιούσε προγράμματα, ανεξάρτητα από τις άλλες και, πολλές φορές, όχι απόλυτα προσαρμοσμένα στις ανάγκες και πιθανές ιδιαιτερότητες της σχολικής μονάδας. Η σχετική ασάφεια του χαρακτήρα και των προσόντων των στελεχών της εκπαίδευσης, κατά τη μετάβαση από το αυστηρά ιεραρχικό σύστημα στο σύστημα επιλογής προσοντούχων με θητεία, η Συμβουλευτική, που σταδιακά και δειλά εξήχθη, δεν συνδέθηκε με την όλη εκπαιδευτική διαδικασία, αλλά ήταν περιστασιακή.

Η έλλειψη σχεδιασμού, προγραμματισμού και αποτίμησης του εκπαιδευτικού έργου, ανά σχολείο, ήταν εμφανής. Ο όποιος προγραμματισμός προέκυπτε, συνήθως, από την πρωτοβουλία διευθυντών και όχι ως συλλογικό αποτέλεσμα στελεχών και συλλόγου εκπαιδευτικών.

Τέλος, πρέπει ιδιαίτερα να επισημανθεί ότι στις σημερινές συνθήκες του έντονου ανταγωνισμού και της προβολής της ατομικότητας, η όποια συλλογικότητα - κατά συνέπεια και κοινωνικότητα - που βιωματικά αποκτάται από τη λειτουργία της σχολικής μονάδας και στο σχολείο από την ομάδα, που λέγεται «τάξη», σταδιακά, έχει αρχίσει να ατονεί. Αυτά ακριβώς τα σύγχρονα εκπαιδευτικά ζητήματα έρχεται να αντιμετωπίσει, με στόχο να επιλύσει το παρόν σχέδιο νόμου.

Κατά πρώτον, οργανώνει και καθοδηγεί, ενιαία, παιδαγωγικά και επιστημονικά, τις υπάρχουσες υποστηρικτικές δομές. Το ρόλο της επιστημονικής και παιδαγωγικής στήριξης, οργάνωσης, προγραμματισμού και αποτίμησης, δηλαδή, αξιολόγησης του έργου αυτών, έρχεται να εκπληρώσει το Περιφερειακό Κέντρο Εκπαιδευτικού Σχεδιασμού (ΠΕ.Κ.Ε.Σ.) κάθε περιφέρειας. Αυτό στελεχώνεται από ένα Σώμα Συντονιστών Εκπαιδευτικού Έργου - 540 συνολικά, στις 13 Περιφερειακές Διευθύνσεις όλης της χώρας. Πρόκειται για εκπαιδευτικά στελέχη αυξημένων προσόντων, αντίστοιχων των σχολικών συμβούλων.

Οι τελευταίοι, που, από το 1984, με το νόμο 1304, είχαν αντικαταστήσει τους αλήστου μνήμης επιθεωρητές, ουδέποτε εξοπλίστηκαν με στοχευμένα καθήκοντα. Είχαν αφεθεί στην επαγγελματική τους ευσυνειδησία να παράξουν έργο, σε σημείο να το πράττουν, άλλοτε, με επιτυχία και άλλοτε περιορισμένα.

Με ιδιαίτερη επιμέλεια, προσοχή και βαρύτητα, αντιμετωπίζεται το ζήτημα της κοινωνικο-ψυχολογικής στήριξης των μαθητών, ιδιαίτερα αυτών, που χρήζουν ειδικής αγωγής. Σε κάθε νομό της χώρας, τα ιδρυόμενα Κέντρα Εκπαιδευτικής και Συμβουλευτικής Υποστήριξης, ουσιαστικά εξακτινώνουν το συγκεκριμένο έργο των ΠΕ.Κ.Ε.Σ., σε όλη την εκπαιδευτική περιφέρεια.

Παράλληλα, τα Κέντρα Εκπαιδευτικής Αειφορίας συνεχίζουν - συντονισμένα πλέον - το έργο των Κέντρων Περιβαλλοντικής Εκπαίδευσης.

Τα σχολεία οργανώνονται σε ευέλικτες ομάδες συνεργασίας, υπό τον προγραμματισμό και την υποστήριξη των ΠΕ.Κ.Ε.Σ. και την παιδαγωγική και επιστημονική υποστήριξη των Συντονιστών Εκπαιδευτικού Έργου.

Σχεδιάζεται, προγραμματίζεται και υλοποιείται εκπαιδευτικό έργο, κατά ομάδες σχολείων, τα οποία έχουν αυτονομία, ως προς αυτό, με τελικό στόχο, την αποτίμηση και την αξιολόγηση του έργου τους και την ανατροφοδότηση του σχεδιασμού και προγραμματισμού τους. Εισάγεται, δηλαδή, μια σύγχρονης μορφής ουσιαστική αξιολόγηση του εκπαιδευτικού έργου, μακριά από τις κακές εμπειρίες του παρελθόντος.

Στο σημείο αυτό, επισημαίνεται πως η προβαλλόμενη, πρόσφατα, από τη νεοφιλελεύθερη παράταξη, αυτονομία της σχολικής μονάδας δεν αφορά τα προλεγόμενα, αλλά την ενδεχόμενη αυτονομία πόρων της σχολικής μονάδας. Με απλά λόγια, χρηματοδότηση και έλεγχος του εκπαιδευτικού προσωπικού - αυτοί είναι οι πόροι του σχολείου - από εξωγενείς παράγοντες ή, για να το πω απλά, «η αγορά και στο σχολείο».

Συμπερασματικά, θα σημείωνα πως η νέα δομή αντιμετωπίζει ενιαία, ως προς την επιστημονική, παιδαγωγική υποστήριξη, τις δύο βαθμίδες της υποχρεωτικής εκπαίδευσης, με χαρακτηριστικά τη συλλογικότητα στο σχεδιασμό, στον προγραμματισμό και στην αποτίμηση του εκπαιδευτικού έργου. Συλλογική αξιολόγησή του, με στόχο την ανατροφοδότηση και την αυτοβελτίωση.

Πρόκειται για βασική αντίθεση με τις προϋπάρχουσες αξιολογήσεις επιθεωρητών του 1982 και τις μετέπειτα αποτυχούσες και το σχετικά πρόσφατο Προεδρικό Διάταγμα 152, αξιολογήσεις, που ήταν ατομικές, αναφέρονταν πρωτίστως στον εκπαιδευτικό, παλαιότερα κυρίως, στην εξωσχολική του δράση, δευτερευόντως, στο έργο του και αποδεδειγμένα, δεν πέτυχαν τη βελτίωση, μέσα από μεθοδευμένη ανατροφοδότηση. Ενδεχομένως, θα έλεγα, να επιδίωκαν την αυτομόρφωση και αυτοβελτίωση, μέσα από μια απειλή ή τιμωρία. Μέθοδος αποτυχημένη στην εκπαίδευση.

Δεύτερο σημαντικό ζήτημα, που αντιμετωπίζει το παρόν σχέδιο νόμου, είναι αυτό της αξιολόγησης και επιλογής των στελεχών της εκπαίδευσης.

Στον πρόλογο της παρούσας εισήγησης, επεσήμανα πως, έως τις αρχές της δεκαετίας του ‘80, η αυστηρή ιεραρχική δομή στη διοίκηση της εκπαίδευσης θεωρούνταν θέσφατο. Ελάχιστοι μπήκαν στον κόπο να προβληματιστούν, εάν η εκπαίδευση είναι κάτι διακριτό από τον υπόλοιπο δημόσιο και βεβαίως, από τον ιδιωτικό τομέα. Η συντηρητική άποψη, που κυριαρχούσε, ενδιαφερόταν, κυρίως, για τον έλεγχο και λιγότερο για την ποιότητα του εκπαιδευτικού έργου. Γι' αυτό, άλλωστε και η αξιολόγηση είχε χαρακτήρα ατομικό της προσωπικότητας και δράσης του εκπαιδευτικού στελέχους και όχι του έργου του ή του συλλογικά παραγόμενου έργου της Εκπαιδευτικής Μονάδας. Γι’ αυτό και τα στελέχη παρέμεναν εσαεί, έως τη συνταξιοδότησή τους.

Τα πρώτα βήματα επιλογής εκπαιδευτικών με θητεία, πέραν της κλασικής ιεραρχίας, έγιναν από τις αρχές της δεκαετίας του ’80 – το 1982 οι σχολικοί σύμβουλοι και το 1986 οι διευθυντές εκπαίδευσης σχολικών μονάδων, χωρίς, όμως, σταθερούς κανόνες επιλογής και χωρίς αξιολόγηση του εκπαιδευτικού τους έργου – με αποτέλεσμα, να μην αποφευχθούν και κομματικές παρεμβάσεις. Αυτό αποτέλεσε το αδύναμο σημείο και δέχθηκε έντονη κριτική, κυρίως, από τον εκπαιδευτικό κόσμο.

Σήμερα, διαθέτοντας αυτή την πολύχρονη εμπειρία, βάσιμα υποστηρίζουμε πως το κλασικό γραφειοκρατικό μοντέλο διοίκησης, που, από παλιά έχει εγκαταλειφθεί στην εκπαίδευση, καλώς εγκαταλείφθηκε. Απαιτούνται, όμως, ενιαίοι σταθεροί κανόνες, κριτήρια επιλογής στελεχών, που θα συναρτώνται, με χαρακτήρα του εκπαιδευτικού έργου. Δηλαδή, ότι ο εκπαιδευτικός ασκεί διοίκηση, αλλά δεν αποκόπτεται από το εκπαιδευτικό του έργο. Με απλά λόγια, δεν είναι μάνατζερ επιχείρησης, ασκεί διοίκηση, με έντονα χαρακτηριστικά συμμετοχικότητας σε μονάδα εκπαίδευσης και παραμένει εκπαιδευτικός. Επιπρόσθετα, πέραν της αξιολόγησης του ως εκπαιδευτικό έργο, δεν παραλείπεται και η αξιολόγηση του για την άσκηση των καθηκόντων του.

Δεύτερον, τα κριτήρια επιλογής των στελεχών είναι σε γενικές γραμμές ίδια για όλες τις θέσεις. Στηρίζονται σε τρεις βασικούς πυλώνες, στα ακαδημαϊκά προσόντα, στη διδακτική και διοικητική εμπειρία, στη συνολική συγκρότηση της προσωπικότητας, που τεκμηριώνεται, μέσα από μια συζήτηση – συνέντευξη, ενώπιον συμβουλίου επιλογής.

Τρίτον, η αξιολόγηση του εκπαιδευτικού έργου συναρτάται από το σχεδιασμό, τον προγραμματισμό και την αποτίμηση αυτού. Στόχος είναι η ανατροφοδότηση και η βελτίωση του ίδιου του έργου, κατά συνέπεια της σχολικής μονάδας.

Με το παρόν σχέδιο νόμου, επιπρόσθετα ρυθμίζονται ζητήματα ανασυγκρότησης λειτουργίας του ΙΕΠ, ζητήματα εκπαίδευσης προσφυγοπαίδων, διοικητικές ρυθμίσεις σε πρωτοβάθμια και δευτεροβάθμια εκπαίδευση. Συνοπτικά, αναφέρω πως το σχέδιο νόμου διαρθρώνεται ως εξής. Πρώτο μέρος, είναι οι δομές και υποστήριξη της εκπαίδευσης. Δεύτερο μέρος είναι τα θέματα πρωτοβάθμιας και δευτεροβάθμιας εκπαίδευσης και άλλες διατάξεις. Τρίτο μέρος είναι τα ινστιτούτα εκπαιδευτικής πολιτικής. Τέταρτο μέρος είναι διατάξεις για την εκπαίδευση προσφυγοπαίδων. Πέμπτο μέρος η πρωτοβάθμια και δευτεροβάθμια εκπαίδευση, διάφορες διατάξεις.

Ολοκληρώνοντας, επισημαίνω ότι πρόκειται για ένα σχέδιο νόμου απόλυτα δομημένο στις σημερινές ανάγκες της εκπαίδευσης, που έλαβε υπόψη τα αποτελέσματα μιας προϋπάρχουσας εμπειρίας, σε συνδυασμό με τις σύγχρονες απαιτήσεις της παιδαγωγικής, προφανώς, στα πλαίσια μιας αντίληψης για την οργάνωση και διοίκηση, που προάγει τη συλλογικότητα και όχι τον ατομικό ανταγωνισμό, επιτρέπει τη σχετική αυτονομία δράσης της σχολικής μονάδας σε συνεργασίες, ενισχύει τη συμβουλευτική, ως συστατικό στοιχείο, μιας σύγχρονης εκπαίδευσης.

Μια τέτοια αντίληψη διοίκησης και συλλογικότητας δρα βιωματικά και μεταφέρεται και στους διδασκόμενους μαθητές, ώστε να εκπληρωθεί ο στόχος της εκπαίδευσης για κοινωνικοποίηση τους. Προφανώς, είναι στα πλαίσια μιας αντίληψης της εκπαίδευσης, που διαπλάθει χαρακτήρες, διαπαιδαγωγεί τους νέους στη συλλογικότητα, τη δημοκρατική συμπεριφορά και τη στάση ζωής τους και τους εντάσσει στην κοινωνία, ως ενεργούς πολίτες και προφανώς, εξοπλισμένους με γνώσεις για εξεύρεση εργασίας, μακριά, όμως, από μια εκπαίδευση απλά, ως κατάρτιση, για την αγορά στη λογική ενός έντονου ανταγωνισμού.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα προηγηθεί ο κ. Κατσίκης, λόγω ενός τελετουργικού στην περιοχή του, μιας δικής του ηθικής υποχρέωσης και θα πρέπει να φύγει, νωρίτερα.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Το παρόν σχέδιο νόμου του Υπουργείου Παιδείας, με τον τίτλο «Αναδιοργάνωση των δομών υποστήριξης της πρωτοβάθμιας και δευτεροβάθμιας εκπαίδευσης και άλλες διατάξεις», που συζητάμε και επεξεργαζόμαστε να ψηφίσουμε, με την μορφή του επείγοντος, αποτελείται από 113 άρθρα και 5 Μέρη.

Οι προτεινόμενες διατάξεις, ιδίως εκείνες, που αφορούν στη συγκρότηση των συμβουλίων επιλογής και την έκδοση των προκηρύξεων για την επιλογή των νέων στελεχών της εκπαίδευσης, με βάση τον σχεδιασμό του Υπουργείου, πρέπει να τεθούν σε άμεση εφαρμογή εντός του τρέχοντος μήνα, ώστε να ολοκληρωθεί ομαλά η προβλεπόμενη αναδιάρθρωση των υποστηρικτικών εκπαιδευτικών δομών και να μην ανακύψουν προβλήματα στην εκπαιδευτική διαδικασία, κατά την έναρξη του νέου σχολικού έτους.

Με βάση το οργανόγραμμα του Υπουργείου Παιδείας, θεσμοθετείται, για πρώτη φορά, ο επιτελικός ο ρόλος του Ινστιτούτου Εκπαιδευτικής Πολιτικής, υπεύθυνου να σχεδιάζει και να οργανώνει την επιμόρφωση σε εθνικό επίπεδο, με έμφαση, μάλιστα, την εκπαίδευση των παιδιών μεταναστών και άλλων ευπαθών κοινωνικών ομάδων. Στο Ινστιτούτο Εκπαιδευτικής Πολιτικής, λοιπόν, οι εκπαιδευτικοί θα έχουν πλέον τη δυνατότητα να υπηρετήσουν, με απόσπαση για τετραετή και μόνο θητεία, καθώς καταργούνται οι θέσεις μόνιμου προσωπικού, γεγονός που εδραιώσει τόσο την περιοδική ανανέωση του επιστημονικού του προσωπικού, όσο και την παράλληλη ανατροφοδότηση των σχολικών μονάδων, με στελέχη αυξημένης γνώσης και εμπειρίας.

Στην ιεραρχία του οργανογράμματος, κάτω από το Ινστιτούτο Εκπαιδευτικής Πολιτικής ακολουθεί το Κεντρικό Υπηρεσιακό Συμβούλιο Επιλογής, το οποίο επιλέγει Περιφερειακές Διευθύνσεις Πρωτοβάθμιας και Δευτεροβάθμιας Εκπαίδευσης και τέλος, το Περιφερειακό Υπηρεσιακό Συμβούλιο Επιλογής, υπεύθυνο για την επιλογή Συντονιστών εκπαιδευτικού έργου και Προϊσταμένων, Κέντρων Εκπαιδευτικής και Συμβουλευτικής Υποστήριξης, καθώς και Κέντρων Εκπαίδευσης για την αειφορία, με τα τελευταία να αποτελούν τη μετεξέλιξη των σημερινών Κέντρων Περιβαλλοντικής Εκπαίδευσης.

Για πρώτη φορά, οι 13 Περιφερειακοί Διευθυντές Εκπαίδευσης, οι οποίοι, μέχρι σήμερα, επιλέγονταν, ως μετακλητοί υπάλληλοι και διορίζονταν με απόφαση Υπουργού, θα επιλέγονται και αυτοί, όπως όλα τα στελέχη εκπαίδευσης, με τα ίδια προσόντα και με τριετή θητεία από Κεντρικό Συμβούλιο Επιλογής, στο οποίο θα προΐσταται και μέλος του Α.Σ.Ε.Π..

Στο άρθρο 36, ορίζεται ότι η επιλογή Στελεχών Εκπαίδευσης θα αρχίσει από τους Συντονιστές Εκπαιδευτικού Έργου και, στη συνέχεια, θα ακολουθήσει η επιλογή των Προϊσταμένων των Κέντρων Εκπαιδευτικής και Συμβουλευτικής Υποστήριξης, οι νυν δε Περιφερειακοί Διευθυντές θα προΐστανται στα Συμβούλια Επιλογής των στελεχών εκπαίδευσης.

Με το παρόν νομοθέτημα, ενισχύεται η αποκέντρωση του εκπαιδευτικού συστήματος διοίκησης, μέσω της δημιουργίας, αφενός των Περιφερειακών Κέντρων Εκπαίδευσης και αφετέρου των Κέντρων Εκπαιδευτικής και Συμβουλευτικής Υποστήριξης.

Τα 24 Περιφερειακά Κέντρα Εκπαιδευτικού Σχεδιασμού ιδρύονται, με σκοπό την υλοποίηση της εκπαιδευτικής πολιτικής, την οργάνωση της επιμόρφωσης και την παιδαγωγική καθοδήγηση των σχολικών μονάδων και των εκπαιδευτικών, ενώ οι Συντονιστές Εκπαιδευτικού Έργου θα έχουν συγκεκριμένο αριθμό σχολείων, υπό την καθοδήγησή τους.

Αναφορικά με την επιλογή Στελεχών Εκπαίδευσης από τα Υπηρεσιακά Συμβούλια, το παρόν σχέδιο νόμου προτείνει συγκεκριμένη μοριοδότηση, με βάση το συνυπολογισμό τριών σταδίων επιλογής. Το πρώτο στάδιο αφορά τα ακαδημαϊκά προσόντα, το δεύτερο στη διοικητική και τη διδακτική εμπειρία και το τρίτο στη συνέντευξη. Σε όλα τα στελέχη της εκπαίδευσης, που παρέχεται, μέσω του παρόντος σχεδίου νόμου, το δικαίωμα υπηρεσίας στην ίδια θέση, για δύο συνεχόμενες θητείες, διάρκειας τριών ετών, εκάστη.

Η ως άνω διάταξη έχει στόχο την ενθάρρυνση της κινητικότητας και την απόκτηση πολύπλευρης εμπειρίας, σε ένα διευρυμένο φάσμα υπηρεσιών του εκπαιδευτικού τομέα, για όλα τα στελέχη, ανεξαιρέτως εμπειρίας. Αφενός, οι νεότεροι, σε εκπαιδευτική ηλικία, θα μπορούν να ανελιχθούν σε θέσεις ευθύνης και να αποκομίσουν ωφέλιμη διοικητική εμπειρία και αφετέρου, τα εμπειρότερα υπηρετούντα στελέχη θα έχουν τη δυνατότητα να επανασυνδεθούν με την εκπαιδευτική πράξη και να επικαιροποιήσουν τις γνώσεις τους.

Σε αυτό το σημείο και προς αποφυγή δημιουργίας λανθασμένων εντυπώσεων, πρέπει να αποσαφηνιστεί στο Σώμα, το εξής κρίσιμο -κατά την άποψή μου- σημείο, αναφορικά με το όριο διαδοχικών θητειών υπηρεσίας. Τα εκπαιδευτικά στελέχη δύνανται, εφόσον το επιθυμούν, να διεκδικήσουν εκ νέου όμοια θέση με αυτή, που κατείχαν πρωτύτερα, για δύο διαδοχικές θητείες, διάρκειας τριών ετών, εκάστη και αυτό μπορεί να γίνει, αρκεί να έχουν εκπληρώσει μία προϋπόθεση, σύμφωνα με το παρόν σχέδιο νόμου.

Η προϋπόθεση αυτή είναι να έχουν υπηρετήσει ενδιάμεσα, για μια έστω θητεία, σε διαφορετική θέση. Με τον τρόπο αυτόν, απελευθερώνεται η δυνατότητα επαγγελματικής εξέλιξης και επιπλέον, δίνεται η δυνατότητα, σε όλα τα εκπαιδευτικά στελέχη, να διεκδικήσουν οποιαδήποτε άλλη θέση, για την οποία έχουν τα προσόντα, ακόμα και τη θέση υψηλότερου βαθμού ευθύνης, με υψηλότερες αντίστοιχα απολαβές.

Ωστόσο, στη συγκεκριμένη ρύθμιση, για λόγους απάλειψης του στοιχείου του αιφνιδιασμού, θα πρέπει η επιμέτρηση των θητειών, να ξεκινά από την έναρξη εφαρμογής του νέου νόμου και εφεξής.

Αναφορικά με την αξιολόγηση των στελεχών της εκπαίδευσης, θεσμοθετείται σύστημα αντίστοιχο της αξιολόγησης των δημοσίων υπαλλήλων του ν.4369/2016, με στόχο την ποιοτική βελτίωση της δημόσιας εκπαίδευσης.

Προβλέπεται η σύνταξη εκθέσεων αξιολόγησης, κατά την οποία εκφράζουν γνώμη και οι υφιστάμενοι, ενώ η διαδικασία πραγματοποιείται μία φορά, κατά το τελευταίο έτος της θητείας των αυτών των στελεχών, στην περίπτωση που το στέλεχος θέτει υποψηφιότητα για οποιαδήποτε θέση.

Το παρόν σχέδιο νόμου περιλαμβάνει, μεταξύ άλλων, διατάξεις, που θεσμοθετούν την ύπαρξη δεύτερου Υποδιευθυντή στα δημοτικά σχολεία, με μεγάλο αριθμό μαθητών, αύξηση επιδόματος προϊσταμένων και ολιγοθέσιων δημοτικών σχολείων και των νηπιαγωγείων, ενώ βάζει τέλος στην τετραετή φοίτηση των νυχτερινών λυκείων.

Ειδικότερα, όσον αφορά τα τελευταία, τα πρώτα απολυτήρια του τριετούς εσπερινού γενικού λυκείου και τα πρώτα πτυχία του τριετούς εσπερινού επαγγελματικού λυκείου, θα δοθούν στη λήξη του σχολικού έτους 2019 - 2020.

Από το σχολικό έτος 2019-2020, δικαίωμα πρόσβασης στην τριτοβάθμια εκπαίδευση, μέσω ειδικών διατάξεων για τα εσπερινά λύκεια είτε γενικής είτε επαγγελματικής κατεύθυνσης, θα έχουν όσοι φοίτησαν, επί τρία πλήρη σχολικά έτη, στο τριετές εσπερινό λύκειο, με εξαίρεση την περίπτωση αποφοίτων λυκείου, που εγγράφονται σε εσπερινό ΕΠΑΛ για την απόκτηση πτυχίου.

Ως προς την τελευταία κατηγορία μαθητών, δικαίωμα πρόσβασης στην τριτοβάθμια εκπαίδευση, μέσω ειδικών διατάξεων για τα εσπερινά λύκεια, θα έχουν όσοι φοίτησαν επί δύο πλήρη σχολικά έτη σε εσπερινό ΕΠΑΛ.

Σε αυτό το σημείο, θα ήθελα, κύριε Υπουργέ, να διατυπώσω τις επιφυλάξεις, που διατηρώ, τουλάχιστον, μέχρι να ολοκληρωθεί η ακρόαση των φορέων, απέναντι σε ορισμένες θεματικές, που εισάγει το παρόν σχέδιο νόμου.

Θα ήθελα να ενημερώσω το Σώμα, από αυτό εδώ το βήμα, ότι ως Τομεάρχης Παιδείας των Ανεξαρτήτων Ελλήνων, δέχτηκα πρόσφατα αντιπροσωπείες εκπαιδευτικών, οι οποίες εξέφρασαν την αντίθεσή τους, απέναντι σε συγκεκριμένες διατάξεις.

Προτρέπω και εγώ, με τη σειρά μου, να εξετάσουμε, κατά την ακρόαση των φορέων τις ενστάσεις, που διατυπώνει η Πανελλήνια Ένωση Σχολικών Συμβούλων και να διερευνήσουμε τα περιθώρια βελτίωσης των προτεινόμενων διατάξεων του σχεδίου νόμου, για το οποίο συζητούμε τώρα.

Επιπλέον, θα ήθελα, να ζητήσω από το Υπουργείο Παιδείας, ουσιαστικά από την ηγεσία του Υπουργείου Παιδείας, από όλους εσάς, κ.κ. Υπουργοί, να εξεταστεί μια σειρά προτάσεων, στις οποίες, εμείς, οι Ανεξάρτητοι Έλληνες, έχουμε εστιάσει από την αρχή, μάλιστα της διαβούλευσης του παρόντος σχεδίου νόμου, επιθυμώντας να συνδράμουμε εποικοδομητικά στον κοινοβουλευτικό διάλογο, που εκτυλίσσεται, με στόχο την αναβάθμιση των δομών εκπαίδευσης, π.χ., στις άδειες, που λογίζονται, ως διδακτική υπηρεσία, δηλαδή, στις άδειες κύησης, λοχίας και ανατροφής, οι Ανεξάρτητοι Έλληνες προτείνουμε να προστεθούν και οι μακροχρόνιες αγροτικές άδειες εκπαιδευτικών, που ασθενούν από δυσίατες ή ανίατες ασθένειες.

Με τη διερεύνηση δυνατότητας νομοτεχνικής βελτίωσης για το συγκεκριμένο θέμα, θεωρούμε πως το Υπουργείο θα επιδείξει την ευαισθησία και την ανθρωπιά, που αναλογεί, σε αυτές τις περιπτώσεις.

Επιπλέον, ως διδακτική υπηρεσία, προτείνουμε να λογίζονται οι εκπαιδευτικές άδειες για φοίτηση στα διδασκαλεία δημοτικής εκπαίδευσης νηπιαγωγών, καθώς δεν αποτέλεσαν ουδέποτε άδειες, παρά ήταν υπηρεσιακή απόσπαση των επιμορφούμενων στα διδασκαλεία. Αναφερόμενος δε στους σχολικούς συμβούλους, θα πρέπει να τονιστεί ότι το έργο τους είναι άρτια συναρτημένο με τη σχολική μονάδα και επομένως, η θητεία τους θα πρέπει να αναγνωριστεί, ως διδακτική προϋπηρεσία και η μοριοδότησή τους να μη διαφέρει από αυτήν της άσκησης καθηκόντων σε σχολικές μονάδες.

Ενδεικτικά, θα αναφερθώ και στον τομέα, που σχετίζεται, με την επιμόρφωση των εκπαιδευτικών. Διαπιστώνω ότι μοριοδοτούνται συγκεκριμένης επιμόρφωσης και μάλιστα από κάποιους φορείς, οι οποίοι σχετικά πρόσφατα αναβαθμίστηκαν ακαδημαϊκά, όπως η Ανώτατη Σχολή Παιδαγωγικής και Τεχνολογικής Εκπαίδευσης, ενώ δεν λαμβάνονται υπόψη οι τρίμηνες επιμορφώσεις των περιφερειακών επιμορφωτικών κέντρων, κατά τις οποίες διδάσκουν Σχολικοί Σύμβουλοι και μέλη ΔΕΠ, άτομα, δηλαδή, ούτως ή άλλως, αυξημένων τυπικών προσόντων.

Σε κάθε περίπτωση, κύριε Πρόεδρε και κύριοι συνάδελφοι, προσπάθησα να θίξω, κατά το δυνατόν επιγραμματικά, ένα μέρος των ενοτήτων, που περιλαμβάνονται, στο υπό συζήτηση σχέδιο νόμου και τα οποία για εμάς, τους Ανεξάρτητους Έλληνες, χρήζουν περισσότερης και μεγαλύτερης ανάλυσης.

Επί της αρχής, ωστόσο, θα ήθελα να επισημάνω πως τασσόμαστε υπέρ της ψήφισης του σχεδίου νόμου, που εισάγει το Υπουργείο Παιδείας και επαναλαμβάνω για ορισμένα επιμέρους ζητήματα, επιφυλάσσομαι να τοποθετηθώ, μετά την ακρόαση των φορέων, κατά τις επόμενες συνεδριάσεις, προτείνοντας μάλιστα συγκεκριμένες προσθήκες. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ, το λόγο έχει ο κ. Ανδριανός, Εισηγητής της Ν.Δ..

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Επισήμανα, κυρίες και κύριοι συνάδελφοι, από την αρχή της συνεδρίασης, την εντελώς απαράδεκτη διαδικασία, που επελέγη για την επεξεργασία του παρόντος νομοσχεδίου, μια διαδικασία, δυστυχώς, στην οποία μας έχει συνηθίσει η σημερινή Κυβέρνηση, καθώς την επιλέγει, κάθε φορά, που έχει να περάσει, όπως είπα και πριν, ένα νομοσχέδιο, στο οποίο προκρίνονται στοχεύσεις κομματικού ελέγχου, δομών και εδώ συγκεκριμένα δομών της εκπαίδευσης. Το νομοσχέδιο, που συζητάμε, σήμερα, μπήκε σε διαβούλευση, στις 16 Μαρτίου, με 51 άρθρα. Η διαβούλευση ολοκληρώθηκε, μέσα σε δέκα ημέρες, στις 26 Μαρτίου.

Την Παρασκευή, που πέρασε και στις 10.30΄το βράδυ, κατατέθηκε ένα νομοσχέδιο, το οποίο, όμως, έχει 113 άρθρα, υπερδιπλάσια, δηλαδή, από όσα μπήκαν στη διαβούλευση και 200 σελίδες, που ξεπερνούν τις 500, εάν προσθέσουμε ή προσμετρήσουμε όλα τα συνοδευτικά κείμενα και τις Εκθέσεις, το οποίο η Κυβέρνηση καλεί την Επιτροπή να επεξεργασθεί, με τη διαδικασία του επείγοντος, ευτελίζοντας, όπως είπα και πριν, για μια ακόμη φορά, την κοινοβουλευτική διαδικασία, χτίζοντας πραγματικά έτσι έναν πύργο της Βαβέλ στην Παιδεία.

Θυμίζω, κυρίες και κύριοι συνάδελφοι, σας το είπα και πριν, ότι όταν ήσασταν στην Αντιπολίτευση, διαμαρτυρόσασταν και εύλογα, μερικές φορές, όταν η τότε Κυβέρνηση κατέφευγε στη διαδικασία του επείγοντος, ακόμη και αν υπήρχε για αυτό σοβαρή αιτία.

Σήμερα, λοιπόν, εσείς που θα ανανεώνατε, όπως είπα, υποτίθεται, το δημόσιο βίο, κάνετε τα ίδια και χειρότερα, γατί κανένας αποχρών λόγος δεν υπάρχει για το επείγον της διαδικασίας. Γιατί, λοιπόν, αυτή η διαδικασία εξπρές; Δεν μας έπεισε ο Υπουργός με τα λεγόμενά του, γιατί έμεινε αυτό το σχέδιο νόμου στα συρτάρια, για δύο μήνες; Γιατί τα παραπάνω από τα μισά άρθρα δεν ετέθησαν σε διαβούλευση; Για να λέμε και τα πράγματα με το όνομά τους, κυρίες και κύριοι συνάδελφοι, της Πλειοψηφίας, τι είναι αυτό που επείγεστε να περάσετε άρον-άρον, μέσα σε λίγες ημέρες, με τον ελάχιστο δυνατό χρόνο κριτικής και επεξεργασίας;

Προφανώς, καμία δικαιολογία περί επείγοντος δεν ευσταθεί, πολύ περισσότερο μάλιστα, όταν διαβάσει κανείς, με προσοχή, παρά τις προσπάθειές σας να περιορίσετε προς το διαθέσιμο χρόνο τις διατάξεις, που περιλαμβάνονται, σε αυτό το σχέδιο νόμου και αναφέρομαι στις διατάξεις για το προδήλως αντισυνταγματικό και παράλογο όριο των θητειών στις θέσεις της διοίκησης της εκπαίδευσης, για την κατάργηση της αξιολόγησης των εκπαιδευτικών, για την άρον - άρον κατάργηση δομών, με αποδεδειγμένη την προσφορά στην εκπαιδευτική διαδικασία, για την αντικατάστασή τους από συγκεντρωτικές, υδροκέφαλες δομές, μακριά από την εκπαιδευτική πράξη και υποστελεχωμένες και υποχρηματοδοτούμενες για την υποβάθμιση της Ειδικής Αγωγής και την επιστροφή στην ιατρικοποίηση των προηγούμενων δεκαετιών.

Είναι ξεκάθαρο, κυρίες και κύριοι συνάδελφοι, ότι ο βασικός στόχος του νομοσχεδίου αυτού είναι η κομματική άλωση της διοίκησης της εκπαίδευσης, αυτός είναι ο πυρήνας του κειμένου και οτιδήποτε άλλο είναι απλώς περιφερειακό και, βεβαίως, η προσπάθειά σας αυτή δεν είναι αποσπασματική. Εντάσσεται σ’ ένα ευρύτερο σχέδιο, σε μια ευρύτερη στρατηγική για τη δημιουργία ενός κομματικού κράτους, πλήρως ελεγχόμενου από τα στελέχη σας. Όλοι οι Έλληνες είδαν την αντίστοιχη προσπάθειά σας για τη λεγόμενη αποκομματικοποίηση του δημοσίου, όπου τα απολύτως φωτογραφικά κριτήρια επιλογής, που θεσπίσατε, κατέστησαν αυτήν την αποκομματικοποίηση ένα από τα πιο σύντομα ανέκδοτα.

Το ίδιο, λοιπόν, επιχειρείτε να κάνετε τώρα και στην εκπαίδευση. Ξεκινάτε με την αποδόμηση και την κατάργηση υφιστάμενων εκπαιδευτικών δομών, που παρά του πάντα υπαρκτού περιθωρίου για βελτιώσεις, έχουν προσφέρει πολλά και σημαντικά στην εκπαιδευτική πράξη.

Καταργείτε τα Περιφερειακά Επιμορφωτικά Κέντρα, τα Κέντρα Διαφοροδιάγνωσης, Διάγνωσης και Υποστήριξης Ειδικών Εκπαιδευτικών Αναγκών, τους Συμβουλευτικούς Σταθμούς Νέων, τα Κέντρα Συμβουλευτικής, Προσανατολισμού, τα Γραφεία Σχολικού Επαγγελματικού Προσανατολισμού, τα Κέντρα Πληροφορικής και Νέων Τεχνολογιών, τα Κέντρα Περιβαλλοντικής Εκπαίδευσης και δημιουργείτε στη θέση τους νέες υδροκέφαλες δομές, καταδικασμένες εξαρχής στην υποστελέχωση και στην υποχρηματοδότηση.

Ισχυρίζεστε πως θεσμοθετείτε αποκεντρωμένες υπηρεσίες, όμως, στην πραγματικότητα, δημιουργείτε υπερσυγκέντρωση των στελεχών στα Περιφερειακά Κέντρα Εκπαιδευτικού Σχεδιασμού, στις έδρες των Περιφερειών και, αντιστοίχως, σε ό,τι αφορά τα ΚΕΣΥ (Κέντρα Εκπαιδευτικής και Συμβουλευτικής Υποστήριξης) στη Διεύθυνση Εκπαίδευσης, με αποτέλεσμα η εκπαιδευτική πολιτική και η στήριξη του εκπαιδευτικού έργου να απομακρύνονται από τη σχολική μονάδα. Αρκεί γι’ αυτό να αναλογιστούμε το Περιφερειακό Κέντρο Εκπαίδευσης και Σχεδιασμού Δυτικής Μακεδονίας, που ιδρύετε, στην Κοζάνη, το οποίο θα κληθεί, προφανώς, να υποστηρίξει σχολεία στις Πρέσπες ή τα ελληνοαλβανικά σύνορα και αυτό με λιγότερα στελέχη και λιγότερους πόρους από τις προηγούμενες δομές και με τις δυσκολίες μετακίνησης, που ξέρουμε πως υπάρχουν στους υπαλλήλους και τα στελέχη.

Καταργείτε εκδικητικά το θεσμό των Σχολικών Συμβούλων, μόνο και μόνο, γιατί ήταν οι φορείς, που στήριξαν, στο παρελθόν, την αξιολόγηση στην εκπαίδευση και καταργείτε ένα θεσμό χρήσιμο, που, συνειδητά, επιλέξατε να υπονομεύσετε, για μια ολόκληρη τριετία. Επειδή γλώσσα λανθάνουσα, προφανώς, θα πει την αλήθεια, σήμερα το πρωί, κύριε Υπουργέ, στη συνέντευξή σας στην ΕΡΑ, όπως είπα και πριν, στην έναρξη της συζήτησης, στη σχετική ερώτηση της δημοσιογράφου, για την κατάργηση του θεσμού των Σχολικών Συμβούλων «Γιατί μιλάνε για κατάργηση;» η απάντηση ήταν «Ε, τώρα, καταλάβατε! Ο καθένας δεν ελέγχεται, εκτός από ελάχιστους δημοσιογράφους». Αυτό, λοιπόν, κύριε Υπουργέ, θεωρώ είναι μείζον ηθικό θέμα! Ποιοι είναι οι ελάχιστοι δημοσιογράφοι, που ελέγχονται; Βεβαίως, καταθέτω και το δελτίο τύπου, που ανέβηκε στην ιστοσελίδα του Υπουργείου Παιδείας, από το οποίο έχει αφαιρεθεί το συγκεκριμένο σημείο και δεν με πείσατε και νομίζω και κανέναν συνάδελφο ότι αυτό έγινε, επειδή δεν έβγαινε νόημα, όπως είπατε, από τη συγκεκριμένη φράση. Νομίζω ότι βγαίνει νόημα, κύριε Υπουργέ, και πρέπει να πείτε τους ελάχιστους δημοσιογράφους που ελέγχετε. Είναι πολύ συγκεκριμένη και ξεκάθαρη η αναφορά σας και οφείλετε μια απάντηση.

Όχι μόνο, λοιπόν, βάζετε στο περιθώριο στελέχη, με υψηλά επιστημονικά προσόντα και σημαντικότατη εμπειρία, αλλά τους αποκλείετε στην πράξη και από τη διεκδίκηση της συμμετοχής τους στο διάδοχο θεσμό των συντονιστών του εκπαιδευτικού έργου, χρησιμοποιώντας γι' αυτό, ακόμη και προδήλως, αντισυνταγματικά μέσα, αποκλείοντας από τις διαδικασίες επιλογής όσους έχουν ήδη δύο θητείες, αντί να επιβραβεύετε, στην πράξη, την εμπειρία.

Θέτετε το θέμα της γλωσσομάθειας, κατά το δοκούν. Εδώ, αποκλείετε όσους δεν έχουν πιστοποιητικά, ακόμη και σε περιπτώσεις, που η γλωσσομάθεια δεν σχετίζεται άμεσα με την περιγραφή του καθήκοντος, δεν δίνετε τον απαιτούμενο χρόνο, ώστε οι δυνητικά υποψήφιοι, με γνώση ξένων γλωσσών, να αποκτήσουν την πιστοποίηση, ενώ σε άλλες περιπτώσεις, όπως της πλήρωσης της θέσης του Προέδρου του ΙΝΕΔΙΒΙΜ, δεν θεωρείτε απαραίτητη την πιστοποίηση της γλωσσομάθειας.

Να σας θυμίσω την περίπτωση, λοιπόν, του πρώην διευθυντή του πολιτικού γραφείου του προκατόχου σας Υπουργού, που τοποθετήθηκε, ως γενικός διευθυντής στη Σιβιτανίδειο Σχολή, χωρίς να κατέχει το απαιτούμενο προσόν της γνώσης ξένης γλώσσας. Είναι μια τοποθέτηση, που κρίθηκε από το Ελεγκτικό Συνέδριο, ως μη νόμιμη και υπήρξε προσπάθεια νομιμοποίησης της τοποθέτησης αυτής, με τη φωτογραφική νομοθετική διάταξη του ν.4403/2015, άρθρο 41, πάλι από προκάτοχό σας.

Εξισώνετε, λοιπόν, στη μοριοδότηση την άσκηση καθηκόντων σχολικού συμβούλου στο επίπεδο του διευθυντή σχολείου, μοριοδοτείτε, άνισα και αναδρομικά, τη διδακτική υπηρεσία των σχολικών συμβούλων, ως προς τους άλλους εκπαιδευτικούς και συστήνετε συμβούλια επιλογής, υπό των περιφερειακών διευθυντών εκπαίδευσης από διορισμένα κομματικά στελέχη, για τους οποίους, πριν τρία χρόνια, είχε δημιουργηθεί τεράστιο πολιτικό ζήτημα στο Ευρωκοινοβούλιο.

Πρόκειται για εκείνα τα διορισμένα κομματικά στελέχη, τα οποία, το φθινόπωρο του 2017, το Υπουργείο, με σχετική εγκύκλιο, παρανόμως εξαίρεσε από την αξιολόγηση των διοικητικών στελεχών, με το αιτιολογικό ότι είναι μετακλητοί υπάλληλοι. Αυτοί, λοιπόν, οι μετακλητοί υπάλληλοι, που εξαιρέθηκαν από την αξιολόγηση, έρχονται να αξιολογήσουν τους προϊσταμένους των σχολικών μονάδων, κύριε Υπουργέ !

Νομίζω ότι πρέπει να το δείτε αυτό. Τώρα, έρχεστε να τους εμπιστευθείτε το έργο να κάνουν αυτοί οι άνθρωποι αντικειμενικές κρίσεις. Οι άνθρωποι, λοιπόν, που εξαιρέθηκαν και δεν αξιολογήθηκαν, έρχονται να κρίνουν και να αξιολογήσουν.

Μάλιστα, οι προβλεπόμενες θέσεις για τους συντονιστές εκπαιδευτικού έργου θα είναι ανά ειδικότητα, πολύ λιγότερες από αυτές των σχολικών συμβούλων και, κατά συνέπεια, κάθε συντονιστής θα πρέπει να υποστηρίζει ένα πολύ μεγαλύτερο αριθμό σχολικών μονάδων.

Καταργείτε, λοιπόν, χωρίς καμία δικαιολογία, θεσμούς αναγκαίους, όπως το Κέντρο Πληροφορικής και Νέων Τεχνολογιών, που στελεχώνονταν από πληροφορικάριους και τεχνικούς υπεύθυνους, λειτουργώντας, ουσιαστικά, αποτελεσματικά και με ελάχιστο κόστος, ως υπηρεσία, σέρβις, στα σχολικά εργαστήρια πληροφορικής, διορθώνοντας, συντηρώντας, αντικαθιστώντας ανταλλακτικά, φυλάσσοντας μεταχειρισμένα τμήματα ανταλλακτικών, στις αποθήκες και επαναχρησιμοποιώντας τα, όπου χρειαζόταν.

Το αντικαθιστάτε, λοιπόν, με έναν μόνο καθηγητή εκπαίδευσης, ανά διεύθυνση εκπαίδευσης, επιβαρύνοντας, ουσιαστικά, τις σχολικές μονάδες, με ένα τεράστιο κόστος επισκευής των αναγκών, που θα προκύπτουν στα εργαστήρια, υποχρεώνοντάς τες να καταφεύγουν σε ιδιωτικές εταιρείες, καθώς η καθυστέρηση θα είναι τεράστια και με το φόρτο εργασίας να είναι, προφανέστατα, δυσανάλογος των δυνατοτήτων ενός και μόνο εκπαιδευτικού.

Απαξιώνετε, με θλιβερό τρόπο, φορείς και πρόσωπα, που έδιναν πραγματικές λύσεις στις ανάγκες της εκπαίδευσης, μόνο και μόνο, για να ενισχύσετε το δικό σας κομματικό στρατό.

Σε ό,τι αφορά στην αξιολόγηση, συνεπής προς την ιδεοληπτική σας αγκύλωση, εξαιρείτε από αυτή τους εκπαιδευτικούς, έχοντας, τουλάχιστον, αφαιρέσει από το κατατεθέν κείμενο την πρόβλεψη για ανώνυμη αξιολόγηση των διευθυντών από τους υφισταμένους τους, χωρίς αυτοί να αξιολογούνται, με τη σειρά τους, από κανέναν.

Κύριε Υπουργέ, σε δήλωσή σας, σε ανακοίνωση - απάντηση στη Ν.Δ., ότι το Π.Δ.152 προέβλεπε συγκεκριμένο και δεσμευτικό ποσοστό απολύσεων. Λέτε: «Η κατάργηση της τιμωρητικής αξιολόγησης των εκπαιδευτικών, Π.Δ.152, που προβλέπει το σχέδιο νόμου, ενοχλεί τη Ν.Δ., πράγμα που έρχεται σε ευθεία αντίθεση με τους εκπαιδευτικούς, που αγωνίστηκαν, όλα αυτά τα χρόνια, να μην εφαρμοστεί αυτό το νεοφιλελεύθερο έκτρωμα, που προέβλεπε συγκεκριμένο και δεσμευτικό ποσοστό απολύσεων».

Μάλιστα, με επιπλήξατε, προηγουμένως, ότι χρησιμοποιώ εκφράσεις, οι οποίες είναι πολύ σκληρές κ.λπ.. Εσείς, όμως, χρησιμοποιήσατε πολύ σκληρότερες και απαράδεκτες, χαρακτηρίζοντας το συγκεκριμένο Προεδρικό Διάταγμα, ως το μελανότερο σημείο, μάλιστα, μετά το 1974.

Καταθέτω, λοιπόν, αυτό το Προεδρικό Διάταγμα, να το δείτε και να μας πείτε πού αναφέρει και λέει για απολύσεις εκπαιδευτικών. Σας καλώ, λοιπόν, κύριε Υπουργέ, να μας πείτε πού υπήρχε αναφορά στο συγκεκριμένο ποσοστό απολύσεων, που μιλάτε. Το να μην το κάνετε θα ισοδυναμεί με παραδοχή ψεύδους.

Για αποκατάσταση της αλήθειας, καταθέτω και το ν. 4250/2014, όπου στο κεφάλαιο Γ΄, άρθρο 20, αναφέρεται η αντικατάσταση του π.δ.319/1992, περί αξιολόγησης δημοσίων υπαλλήλων, διοικητικών και όχι εκπαιδευτικών. Επίσης, καταθέτω εγκύκλιο του Υπουργείου Διοικητικής Μεταρρύθμισης, που επιβεβαιώνει ότι το πλαφόν 15% δεν ίσχυε για τους εκπαιδευτικούς. Εδώ, θέλω να τονίσω, με τον πιο κατηγορηματικό τρόπο, την εντελώς διαφορετική δική μας προσέγγιση. Εμείς πιστεύουμε ότι η αξιολόγηση ενθαρρύνει και επιβραβεύει τη δημιουργικότητα, εντοπίζει τις βέλτιστες πρακτικές και είναι προϋπόθεση για κάθε σχεδιασμό, που αποσκοπεί, στην ενίσχυση της ποιότητας και στην εκπαίδευση, που παρέχουμε στα παιδιά μας.

Η αξιολόγηση, λοιπόν, των εκπαιδευτικών είναι μια αναντίρρητη αναγκαιότητα. Το γεγονός ότι ο θεσμός της αξιολόγησης απουσιάζει από την Ελλάδα, είναι ένα σημαντικό λάθος. Από το 1982 και μετά, εδώ και 36 χρόνια, οι διδάσκοντες δεν αξιολογούνται. Όσοι κάνουν καλά τη δουλειά τους, το κάνουν, αποκλειστικά και μόνο, από φιλότιμο, χωρίς αναγνώριση, χωρίς ενθάρρυνση, χωρίς ηθική, υλική και θεσμική επιβράβευση. Όσοι δεν κάνουν καλά τη δουλειά τους, με όλες τις συνέπειες, που έχει αυτό για τους μαθητές, τις μαθήτριες και τις οικογένειες, δεν έχουν κανένα κίνητρο και καμία παρακίνηση, για να βελτιωθούν. Δεν έχει τιμωρητικό χαρακτήρα η αξιολόγηση. Έχει χαρακτήρα και στόχο και αποσκοπεί στη βελτίωση των υπηρεσιών των εκπαιδευτικών διαδικασιών.

Εμείς, λοιπόν, στο πλαίσιο της προηγούμενης Κυβέρνησης, αρχίσαμε την αξιολόγηση από τα πρότυπα πειραματικά σχολεία και θα ακολουθούσε η αξιολόγηση και στις υπόλοιπες σχολικές μονάδες. Η σημερινή Κυβέρνηση ακύρωσε αυτήν την προσπάθεια και γι΄ αυτό είναι υπόλογη, έναντι των ευσυνείδητων εκπαιδευτικών, έναντι των μαθητών και των οικογενειών τους. Εμείς, λοιπόν, δεσμευόμαστε ότι θα επαναφέρουμε την αξιολόγηση, επώνυμη και τεκμηριωμένη, χωρίς τιμωρητικό χαρακτήρα, με κριτήρια δίκαια και αδιάβλητα, ως εργαλείο δουλειάς, πρωτίστως, για τους ίδιους τους εκπαιδευτικούς. Διότι, σε πλήρη αντίθεση, με τη φιλοσοφία της σημερινής Κυβέρνησης, πιστεύουμε ότι η διασφάλιση της ποιότητας στην εκπαίδευση είναι η προϋπόθεση, ώστε να λειτουργήσει, πραγματικά, ως το αποτελεσματικότερο εργαλείο, που διαθέτει μια κοινωνία, για την κοινωνική κινητικότητα, για την ανάπτυξη και την προκοπή.

Πρέπει να δούμε, όμως και πώς βλέπετε την αξιολόγηση, εκεί όπου αναγκάζεστε να την εφαρμόσετε. Όσον αφορά στην επιλογή, λοιπόν, των στελεχών για τη διοίκηση της εκπαίδευσης, αναφέρθηκα, ήδη, στον αντισυνταγματικό και διοικητικώς παράλογο περιορισμό των δύο θητειών, που αποκλείει στελέχη με εμπειρία και δεν εφαρμόζεται σε κανένα άλλον τομέα του Δημοσίου. Δεν είναι, όμως, μόνο αυτό το σημείο, που παρατηρούνται προχειρότητες, αδικίες ή και κατάφωρες φωτογραφικές διατάξεις. Αναφέρω, ενδεικτικά, τη μη διαφοροποίηση των κριτηρίων επιλογής, ανάλογα με τη θέση, με τον ίδιο τρόπο, που μοριοδοτείται ο υποψήφιος για θέση καθαρά διοικητική. Για παράδειγμα, περιφερειακός διευθυντής και ο υποψήφιος για θέση συμβουλευτικού χαρακτήρα, προϊστάμενος ΚΕΣΥ.

Αναφέρω, ενδεικτικά, την απάλειψη του κριτηρίου διοικητικής επάρκειας, πράγμα που συνιστά πανευρωπαϊκή πρωτοτυπία. Αναφέρω την πρόβλεψη δεκαετούς εκπαιδευτικής υπηρεσίας στην οικεία βαθμίδα για τους διευθυντές των σχολικών μονάδων, η οποία αδικεί τους μεταταγέντες, το 2013, στην πρωτοβάθμια εκπαίδευση, που διαθέτουν σημαντική διδακτική και εκπαιδευτική προϋπηρεσία στη δευτεροβάθμια εκπαίδευση. Αναφέρω τη μη μοριοδότηση της συνολικής εκπαιδευτικής υπηρεσίας, τη μη μοριοδότηση της συγγραφής επιστημονικών βιβλίων σχετικών με την εκπαιδευτική διαδικασία, καθώς και τη συμμετοχή σε συλλογικούς τόμους, την πρόβλεψη να γίνονται οι δηλώσεις προτίμησης θέσεων από την έναρξη της διαδικασίας επιλογής στελεχών, που δημιουργεί συνθήκες τακτοποίησης και προειλημμένων αποφάσεων.

Αναφέρω την πρόβλεψη του άρθρου 36, ότι οι τοποθετήσεις των στελεχών θα ξεκινήσουν από το ΠΕΚΕΣ και τα ΚΕΣΥ. Έτσι, οι υπάρχοντες κομματικοί περιφερειακοί διευθυντές, που τοποθετήθηκαν, το 2015, με τη γνωστή διαδικασία, θα προεδρεύσουν των συμβουλίων επιλογής, που θα κρίνουν τα υπόλοιπα στελέχη. Στο ίδιο πλαίσιο, εντάσσεται και η αντικατάσταση των μελών ΔΕΠ στα περιφερειακά συμβούλια επιλογής από διδάσκοντες στα ΑΕΙ. Προφανώς, τα μέλη ΔΕΠ δεν μπορούν να χειραγωγηθούν, το ίδιο εύκολα. Άλλη εξήγηση δεν μπορώ να δώσω. Αυτό, λοιπόν, σε συνδυασμό με τη βαρύτητα που αποδίδεται στη μη δομημένη συνέντευξη, ανοίγει ορθάνοιχτα το παράθυρο για την πριμοδότηση και την τελική επιλογή ημετέρων.

Είναι, λοιπόν, ξεκάθαρο ότι μοναδικό στόχο έχετε να εξοβελίσετε από το σύστημα τα ήδη υπηρετούντα στελέχη στη διοίκηση της εκπαίδευσης, ανεξάρτητα από τα προσόντα, την αξία και την προσφορά τους.

Εμείς σας λέμε, ξεκάθαρα, ότι οι όποιες επιλογές γίνουν, με αυτόν το διάτρητο τρόπο, δεν θα είναι θεσμικά νομιμοποιημένες. Χαρακτηριστικό των προθέσεών σας είναι εξάλλου το άρθρο, που αφορά τη σύνθεση του Δ.Σ. της Σιβιτανιδείου. Με βάση τη διάθεση των δωρητών, το επταμελές Δ.Σ. της Σχολής έχει σαν Πρόεδρο τον εκάστοτε Αρχιεπίσκοπο και προσωπικότητες από τη δημόσια ζωή, όπως για παράδειγμα, τα τελευταία χρόνια, τον Πρόεδρο και Αντιπρόεδρο του Νομικού Συμβουλίου του Κράτους. Τώρα, επιχειρείτε να προσθέσετε στο Δ.Σ. ακόμα δύο μέλη, τον Γενικό Διευθυντή και ένα Συνδικαλιστή, ο οποίος μάλιστα, δεν θα είναι αιρετός εκπρόσωπος των εργαζομένων της Σχολής. Αλλοιώνετε, έτσι, ακόμα ένα θεσμό, που, αποδεδειγμένα, λειτουργεί, με μόνο σκοπό την κομματική άλωση.

Η ίδια λογική της προχειρότητας, της αδιαφάνειας και της πρόθεσης εξυπηρέτησης ημετέρων καταφέρεται, με τον πλέον σαφή τρόπο και στο τρίτο μέρος του νομοσχεδίου, που αφορά τις ρυθμίσεις για το Ινστιτούτο Εκπαιδευτικής Πολιτικής, οι οποίες δεν πέρασαν ποτέ από την ούτως ή άλλως σύντομη και εντελώς διεκπεραιωτή διαδικασία της διαβούλευσης. Τα υπόλοιπα θα τα αναφέρω στην Ολομέλεια.

Κυρίες και κύριοι συνάδελφοι, έχουμε και τη συζήτηση επί των άρθρων μεθαύριο. Ένα τέτοιου εύρους νομοσχέδιο, που αφορά τόσες πολλές και τόσες σημαντικές πτυχές της εκπαιδευτικής διαδικασίας, δεν είναι δυνατόν να έχει συνταχθεί, με τόση προχειρότητα. Να έχει, ως πρωταρχική του στόχευση, την κομματική άλωση της εκπαίδευσης και την εξυπηρέτηση ημετέρων, να μη λαμβάνει υπόψη ούτε καν τις εντελώς προφανείς αρνητικές συνέπειες, που θα έχει η εφαρμογή των επί μέρους προβλέψεων.

Γι’ αυτούς τους λόγους, λοιπόν, η Ν.Δ. θα το καταψηφίσει επί της αρχής και καλεί την Κυβέρνηση να το αποσύρει, όπως άλλωστε την καλούν και σχεδόν όλοι οι εκπαιδευτικοί φορείς και δεσμεύεται ότι η Ν.Δ., αν τελικά ψηφιστεί από την Πλειοψηφία, θα το καταργήσει, κατά προτεραιότητα, ως κυβέρνηση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, κυρίες και κύριοι συνάδελφοι, κύριοι Υπουργοί, το παρόν σχέδιο νόμου εισάγεται στην Επιτροπή, με τη διαδικασία του επείγοντος, επιβεβαιώνοντας τη σταθερή θέση της Κυβέρνησης, να νομοθετεί με διαδικασίες fast track, υποβαθμίζοντας έτσι και ακυρώνοντας τη διαβούλευση, το διάλογο με τους φορείς και την ουσιαστική ζύμωση στην Επιτροπή μας. Για ζητήματα, που αφορούν θέματα εκπαίδευσης, κυρίες και κύριοι συνάδελφοι, επιβάλλεται να αναζητείται η μεγαλύτερη δυνατή συναίνεση. Δεν φτάνει κανείς να την επικαλείται, πρέπει και να την επιδιώκει, αν, βέβαια, την πιστεύει.

Θα σας θυμίσω τις πολιτικές, που ξεκίνησαν, επί υπουργίας του κυρίου Μπαλτά, με την ρετσινιά της αριστείας. Συνεχίστηκαν, με την υποβάθμιση της λειτουργίας των σχολείων ΕΑΠ, τις ανέξοδες υποσχέσεις για 20.000 διορισμούς, το θεσμό των αναπληρωτών, που βιώνουν εργασιακό μεσαίωνα και ολοκληρώθηκαν με 3 νόμους και τις επιλογές στελεχών. Με τα διαφορετικά αφηγήματα και τις αγκυλώσεις, προκειμένου να τιμωρηθούν οι ικανοί. Σήμερα, επιχειρείτε μια αναδόμηση, με την αποδόμηση υποστηρικτικών θεσμών, που έχουν προσφέρει εν τοις πράγμασι στην εκπαίδευση, χωρίς αξιολόγηση, αποτίμηση και χωρίς καμία ανεξάρτητη επιστημονική επιτροπή.

Οι καινοτόμες δράσεις γνωρίζουμε όλοι ότι αποτελούν καθημερινά εργαλεία στήριξης και λειτουργίας του σχολείου και του έργου, φυσικά, του εκπαιδευτικού. Ο θεσμός του σχολικού συμβούλου, αφότου απαξιώθηκε, με λογικές ατιμωτικές, όπως ότι «οι σύμβουλοι είναι φυγόπονοι», σήμερα, καταργείται. Τα στελέχη, που τον υπηρέτησαν, πρέπει να τιμωρηθούν είτε με κόφτες είτε με αποκλεισμούς. Κυρίες και κύριοι συνάδελφοι, βιώνουμε μια από τις μεγαλύτερες οικονομικές και κοινωνικές κρίσεις του τελευταίου αιώνα.

Η κοινωνία μας, από τον αγώνα για το εργασιακό δικαίωμα, έφτασε στο δικαίωμα για εργασία χωρίς όρους. Ζούμε μια κατάσταση πολύ δύσκολη και ιδιαίτερα για τους νέους, 100.000 νέοι μας φεύγουν στο εξωτερικό με το γνωστό brain drain και ήδη έχουν φύγει 450.000, αναζητώντας εκεί την εργασία τους. Αυτό είναι ένα σημαντικό πρόβλημα, το οποίο το εκπαιδευτικό σύστημα της χώρας μας πρέπει άμεσα να δει, να συνδεθεί άμεσα η εκπαίδευση, με τη δημιουργία νέων επαγγελματικών προοπτικών για τους νέους. Να συνδεθεί η παραγωγή με την ανάπτυξη, γιατί πραγματικά αυτή είναι η λύση και χρειαζόμαστε ένα αποτελεσματικό, ευέλικτο, αποκεντρωμένο κράτος και ιδιαίτερα, στο σύστημα διοίκησης στην εκπαίδευση.

Αυτή η προσπάθεια ξεκίνησε, με το νόμο 1304/1982 και συμπληρώθηκε με τις ρυθμίσεις του νόμου 1566/1985, με πλαίσιο, όμως, περιορισμένο. Μια οργανωμένη διοίκηση, με την κεντρική υπηρεσία, τις διευθύνσεις και τα γραφεία, με τη δημιουργία συλλογικών τοπικών οργάνων και τη συμμετοχή της αυτοδιοίκησης πρώτου και δεύτερου βαθμού.

Θεσμοθετήθηκαν όργανα, με τη συμμετοχή εκπροσώπων των εκπαιδευτικών και συλλογικών οργάνων. Να θυμίσω ότι οι αποφάσεις της Λισσαβόνας, το Μάρτιο του 2000, ορίζουν τους δείκτες αξιολόγησης των εκπαιδευτικών συστημάτων και θέτουν πέντε προκλήσεις για τα εκπαιδευτικά συστήματα: Γνώση, αποκέντρωση, πόροι, κοινωνική ένταξη, συγκρισιμότητα. Με το νόμο 2017/2000, έχουμε ένα ακόμη ουσιαστικό βήμα αποκέντρωσης, με την ίδρυση των περιφερειακών διευθύνσεων.

Ο νόμος 2986/2002 αποτελεί, θα έλεγα, την ουσιαστική προσπάθεια συσπείρωσης για δομική και λειτουργική μεταρρύθμιση. Η χάραξη, αγαπητοί συνάδελφοι, της εκπαιδευτικής πολιτικής και η προσαρμογή της στις τοπικές ιδιαιτερότητες παραμένουν ακόμα μεγάλες προκλήσεις. Εμείς, ως Δημοκρατική Συμπαράταξη, έχουμε επεξεργαστεί συγκεκριμένες προτάσεις, με στόχο μια ουσιαστική αναβάθμιση και αποκέντρωση στην εκπαίδευση, όπου απαιτούνται: Πρώτον, προγραμματισμός. Δεύτερον, ανάπτυξη ανθρώπινου δυναμικού. Τρίτον, διοίκηση ανθρώπινων πόρων. Τέταρτον, αξιοποίηση νέων τεχνολογιών. Πέμπτο, λήψη αποφάσεων, με ευρεία κοινωνική συναίνεση και διαβούλευση. Έκτον, αποκέντρωση αρμοδιοτήτων και πόρων.

Κυρίες και κύριοι συνάδελφοι, το σχέδιο νόμου κατατέθηκε για διαβούλευση, την Παρασκευή, 16 Μαρτίου 2018, με μια λιτή ανακοίνωση, την ίδια ημέρα, από το Υπουργείο Παιδείας, η οποία ανέφερε: «Αναδιοργάνωση των δομών υποστήριξης της πρωτοβάθμιας και δευτεροβάθμιας εκπαίδευσης και άλλες διατάξεις». «Η διαβούλευση θα ολοκληρωθεί, τη Δευτέρα, 26 Μαρτίου 2018.»

Επισημαίνουμε, λοιπόν, τα εξής, ως προς τη διαδικασία: Ελάχιστη χρονική διάρκεια της διαβούλευσης, που, συνήθως, συμβαίνει, σε όλα σχεδόν τα σχέδια νόμου του Υπουργείου Παιδείας. Δεύτερον, την κατάθεση και συζήτηση του σχεδίου νόμου στη Βουλή, με τη διαδικασία του επείγοντος.

Επισημαίνω τα παρακάτω επί του σχεδίου νόμου:

Αξιολόγηση εκπαιδευτικών. Σύμφωνα με τα όσα ορίζει το νομοσχέδιο, εξαφανίζονται από την ισχύουσα εκπαιδευτική νομοθεσία όλες οι διατάξεις, που ορίζει το Προεδρικό Διάταγμα 152 και καθορίζουν την αξιολόγηση των εκπαιδευτικών. Πραγματικά, καταργείται το Προεδρικό Διάταγμα 152, αλλά όχι η αξιολόγηση των εκπαιδευτικών, στην πραγματικότητα. Αποδεχόμαστε, δηλαδή, καθυστερημένα τι; Αποδέχεται η Κυβέρνηση την αυτοαξιολόγηση της σχολικής μονάδας, την οποία, αρχικά, είχε εξορκίσει και αξιολογούνται τα στελέχη της εκπαίδευσης, ανάδρομα, γνωρίζοντας ότι η μισθολογική και βαθμολογική εξέλιξη των εκπαιδευτικών ορίζεται πλέον αποκλειστικά, χωρίς καμία εξέλιξη, από τον νόμο και ισχύει για όλους ανεξαιρέτως τους δημόσιους και δημοτικούς υπαλλήλους.

Κύριοι συνάδελφοι, σύμφωνα με το άρθρο 12 του νόμου 4354/2015, ενιαίο μισθολόγιο. Όλοι οι δημόσιοι και δημοτικοί υπάλληλοι θα αξιολογούνται, υποχρεωτικά, ενώ προβλέπει και θετικό ή αρνητικό μπόνους, για όσους βαθμολογούνται με άριστα. Συνεπώς, θα πρέπει να πάψει το παραμύθι της κατάργησης της αξιολόγησης των εκπαιδευτικών, αφού αυτό δεν ισχύει. Να θυμίσω την έκθεση του ΟΟΣΑ και της μνημονιακές υποχρεώσεις, που έχει υπογράψει η Κυβέρνηση, από το Μάιο του 2018.

Κύριε Υπουργέ, κυρίες και κύριοι συνάδελφοι, σε ό,τι αφορά στα θέματα της αναδιάρθρωσης και των υποστηρικτικών δομών, οι ρυθμίσεις θα έχουν άκρως, μα άκρως αρνητικές επιπτώσεις, σε κάθε σχολική μονάδα, διότι καταργούν το θεσμό του σχολικού συμβούλου, όπου να υπενθυμίσω ότι ο σχολικός σύμβουλος είναι ο βασικός υποστηρικτικός θεσμός, κοντά στο σχολείο, το δάσκαλο και τον καθηγητή και τον αντικαθιστούν με ένα γραφειοκρατικό όργανο, το ΠΕΚΕΣ, στην έδρα κάθε περιφέρειας, απόμακρο από το σχολείο. Έτσι, στερείται η επιστημονική και η παιδαγωγική στήριξη από τα σχολεία και τους εκπαιδευτικούς, φιλοδοξώντας, εντελώς ανόητα, ότι ένα όργανο ΠΕΚΕΣ, όπως ονομάζονται, που θα εδρεύει, για παράδειγμα, στη Λαμία, θα μπορεί να υποστηρίζει τα σχολεία και τους εκπαιδευτικούς, στη Λειβαδιά, στην Κύμη, στη Χαλκίδα και στη Θήβα. Αντί να σχεδιαστεί, επιτέλους, ένα σταθερό σύστημα επιμόρφωσης, καταργούνται τα Περιφερειακά και Επιμορφωτικά Κέντρα, τα γνωστά ΠΕΚ, που λειτουργούσαν, με εθελοντική και αμειβόμενη εργασία των σχολικών συμβούλων. Χωρίς μελέτη και σχεδιασμό, καταργείτε και ενοποιείτε και συγχωνεύετε στο ΚΕΣΥ, δομές υποστήριξης των σχολικών μονάδων και του εκπαιδευτικού έργου, όπως τα ΚΕΔΔΥ. Με την κατάργηση των ΚΕΔΔΥ, καταργείται και η διαφοροδιάγνωση των μαθητών και επιστρέφουμε στο ιατροκεντρικό μοντέλο και σε «ουρές» στα ιατροπαιδαγωγικά κέντρα, για απλές διαγνώσεις και όχι σε κατ’ ουσία διεπιστημονικές αξιολογήσεις, με σκοπό την εκπαιδευτική υποστήριξη των μαθητών. Δηλαδή, πρόκειται για ένα πισωγύρισμα δεκαετιών, στον ευαίσθητο χώρο της ειδικής αγωγής.

Κύριε Υπουργέ, αποδομούνται οι καινοτόμες δράσεις, ο επαγγελματικός προσανατολισμός, η αγωγή υγείας, οι πολιτιστικές και περιβαλλοντικές δράσεις και υποβαθμίζονται τα Κέντρα Περιβαλλοντικής Εκπαίδευσης, που τα μετονομάζετε σε ΚΕΑ.

Δεύτερον, το προτεινόμενο πλαίσιο επιλογής όλων των στελεχών είναι άδικο και αντιεπιστημονικό, θα έλεγα, καθώς και αναξιοκρατικό, με πολλές αντισυνταγματικές διατάξεις, που στοχεύει στην κομματική άλωση της διοίκησης της εκπαίδευσης. Συγκεκριμένα, έχει τα ίδια κριτήρια, για κάθε θέση, ανεξάρτητα αρμοδιοτήτων της θέσης, στην εκπαιδευτική ιεραρχία. Τα κριτήρια είναι ίδια τόσο για την επιλογή του περιφερειακού διευθυντή, όσο και για την επιλογή του διευθυντή σχολείου ή για την καθοδηγητικών αρμοδιοτήτων θέση του συντονιστή του εκπαιδευτικού έργου. Εισάγονται αντισυνταγματικές και παράνομες διατάξεις αποκλεισμού εκπαιδευτικών από τη δυνατότητα συμμετοχής στις κρίσεις στελεχών, όπως αποκλεισμός για όσους έχουν δύο θητείες.

Κύριε Υπουργέ, το θέμα των θητειών θα ήθελα να το δείτε ξανά, προσωπικά εσείς ο ίδιος, αφήστε τους συμβούλους στην άκρη, πάρτε το επάνω σας και καταργείστε τις θητείες. Αποκλεισμός όσων δεν έχουν γλωσσομάθεια, μόνο για τους συντονιστές εκπαιδευτικού έργου, αλλά όχι για τους περιφερειακούς διευθυντές. Άνιση μοριοδότηση της διδακτικής υπηρεσίας των σχολικών συμβούλων, νομικά κατοχυρωμένης από το παρελθόν, με διατάξεις αναδρομικού χαρακτήρα.

Υπάρχει σχετική γνωμοδότηση περί αντισυνταγματικότητας, του κ. Αλεβιζάτου, θα την καταθέσω για τα πρακτικά.

Προτάσσουν την επιλογή των συντονιστών εκπαιδευτικού έργου και όχι των περιφερειακών διευθυντών, οι οποίοι είναι κομματικά όργανα, που τόσος σάλος είχε γίνει πριν 3 χρόνια στο Ευρωκοινοβούλιο. Η επιλογή των συντονιστών εκπαιδευτικού έργου δεν θα γίνεται από κεντρικό συμβούλιο, αλλά από ελεγχόμενο περιφερειακό συμβούλιο και μάλιστα, με συμμετοχή υφισταμένων των επιλεγόμενων στελεχών διευθυντών σχολείων, που, στη συνέχεια, προβλέπεται να αξιολογούνται από τα επιλεγόμενα στελέχη. Θα έλεγα ότι αυτό είναι πολύ οξύμωρο, ενώ εισάγει την αξιολόγηση των εκπαιδευτικών, όμως μόνο σε επίπεδο στελεχών. Το προϊόν της αξιολόγησης δεν λαμβάνεται υπόψη, κατά τη διαδικασία επιλογής και μάλιστα, δεν μοριοδοτείται.

Τρίτον, το νομοσχέδιο διέπεται από άκρως επιθετική και προκλητική, θα έλεγα, στάση προς τους εκπαιδευτικούς, που υπηρετούν στο θεσμό του σχολικού συμβούλου. Αγνοείται παντελώς η εμπειρία από την άσκηση έργου επιστημονικής και παιδαγωγικής καθοδήγησης. Εκμηδενίζεται, αναδρομικά, η νομοθετικά κατοχυρωμένη διδακτική υπηρεσία σε θέσεις σχολικών συμβούλων και αποδεικνύεται, σε έμμεσο και τιμωρητικό μέτρο αποκλεισμού τους. Η διοικητική εμπειρία των σχολικών συμβούλων μοριοδοτείται όμοια με αυτήν των διευθυντών σχολείων. Εδώ, τίθεται, θα έλεγα, ως προϋπόθεση, η γνώση ξένης γλώσσας, μόνο για τους συντονιστές εκπαιδευτικού έργου, αλλά όχι για τους περιφερειακούς διευθυντές ή για τους διευθυντές εκπαίδευσης και αυτό είναι οξύμωρο.

Συνοπτικά, για εμάς υπάρχουν κόκκινες γραμμές. Αυτές είναι, η διαδικασία επιλογών, κάθετα, από πάνω προς τα κάτω, αύξηση κατά 50% των θέσεων ΠΕΚΕΣ, κατάργηση θητειών, προσμέτρηση διδακτικής υπηρεσίας για όλα μα όλα τα στελέχη της εκπαίδευσης. Αναμένω, φυσικά, να κάνετε δεκτές τις προτάσεις μας για το καλό της εκπαίδευσης και την αξιοπρέπεια του εκπαιδευτικού. Αυτή η αξιοπρέπεια να μη λησμονείται.

Εμείς, ως Δημοκρατική Συμπαράταξη, επιβεβαιώνουμε την αρχική μας θέση, αφού δεν αποσύρετε τα άρθρα, τα οποία είναι εκτός διαβούλευσης, θα καταψηφίσουμε επί της αρχής το παρόν σχέδιο νόμου. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου - ΧΡΥΣΗ ΑΥΓΗ): Δεν είναι διόλου τυχαίο ότι σχέδια νόμου, τα οποία άπτονται της εκπαιδευτικής διαδικασίας και εν γένει αναφέρονται στην παιδεία, κατατίθενται λίγες ώρες μόλις, πριν συζητηθούν στις Επιτροπές. Το συγκεκριμένο, μάλιστα, έχει χαρακτηρισθεί, ως επείγον. Φυσικά, δεν συντρέχει ουδείς πραγματικός λόγος να χαρακτηρισθεί αυτό το νομοσχέδιο, ως επείγον, λίγες ώρες μόνο πριν έρθει στην Επιτροπή. Καταμαρτυρά όλο αυτό την προσφιλή και πάγια τακτική των κυβερνώντων να αποδομήσουν τάχιστα, με διαδικασίες εξπρές, το εκπαιδευτικό σύστημα.

Το παρόν νομοσχέδιο του Υπουργείου Παιδείας, Έρευνας και Θρησκευμάτων πραγματεύεται τις υποστηρικτικές δομές της εκπαίδευσης, στην αξιολόγηση των στελεχών εκπαίδευσης και την αυτοαξιολόγηση των σχολικών μονάδων. Εκ πρώτης όψεως, οι αλλαγές φαντάζουν τεχνικές πρακτικής σημασίας, αφού στην Αιτιολογική Έκθεση έχουμε μία αναφορά, θα λέγαμε, επαίνων και εγκωμίων, για την υποτιθέμενη αναγκαιότητα των αλλαγών και την απαραίτητη εφαρμογή των διατάξεων, με ζητούμενο την εναρμόνιση των εκπαιδευτικών πολιτικών στις νέες επιταγές μιας συνεχούς εξελισσόμενης κοινωνίας.

Στο νομοσχέδιο, έχουμε, πράγματι, μια αναδιαμόρφωση των υφιστάμενων δομών υποστηρίξεως της εκπαίδευσης, σε σημείο να μιλούμε για μεταμόρφωσή του σε ένα σύστημα, το οποίο, μάλλον ολοένα και απομακρύνεται, από την επιδιωκόμενη, κατά τα άλλα, αποκέντρωση, αφού μέσα εμφιλοχωρούν νέοι ελεγκτικοί μηχανισμοί. Σε πλήρη αντίθεση με την Αιτιολογική Έκθεση, δεν επιφέρεται καμία σταδιακή αποκέντρωση, ενώ εκληφθείσα, ως τέτοια, προφανώς, εξυπηρετεί ένα υπολανθάνων συγκεντρωτικό σύστημα, το οποίο θα επιτελεί ρόλο ελεγκτή, ανάμεσα στο κράτος και την εκπαίδευση.

Η παιδεία είναι ο ευαίσθητος αυτός χώρος, τον οποίο το πολιτικό σύστημα έχει υπονομεύσει, μεθοδικά και έχει απαξιώσει, με καταλυτικό αντίκτυπο, στη διάπλαση της πολιτικοκοινωνικής προσωπικότητας των παιδιών, χρησιμοποιώντας την, ως μέσο χειραγώγησής τους και διαμορφώσεως ενός συγκεκριμένου τύπου πολίτη, πλήρως εναρμονισμένου, με το πρότυπο του μοντέλου της πολυπολιτισμικότητας και των επιταγών της ισοπεδωτικής παγκοσμιοποίησης.

Χωρίς διάθεση υπερβολής, η ελληνική εκπαίδευση αξιοποιείται, με τέτοιο τρόπο, ώστε να επιτευχθεί ένας ψυχονοητικός ευνουχισμός του μαθητή, μέσω της αποδυνάμωσης της κριτικής σκέψης και απαξίωσης της δυναμικής και ενεργού μάθησης. Πλέον, στα σχολικά συγκροτήματα, επιτυγχάνεται, απλώς μια απαθής και υποτυπώδης επαφή του μαθητή, με τα γνωστικά αντικείμενα, δίχως, όμως, να υπάρχει εκείνη η απαραίτητη διαδικασία της αφομοίωσης και ουσιαστικής μάθησης διάθεση.

Για τη Χρυσή Αυγή, καθίσταται αδήριτη αναγκαιότητα η ολική ανασύνθεση του εθνοκεντρικού της χαρακτήρα, καθώς και η ανάπλαση ειδικής αποστολής, λαμβανομένης υπόψη της χαρακτηριστικής φράσεως του Αριστοτέλη ότι πρέπει να έχουμε διαπαιδαγωγηθεί από τη μικρή ηλικία, αυτή είναι η σωστή παιδεία. Καθίστανται ευνόητοι και ιδιαιτέρως εμφανείς οι λόγοι της μανίας και της μαζικής προσπάθειας των ιθυνόντων νοών των εγκαθίστων δυνάμεων να υπονομεύσουν και εν τέλει να εξαλείψουν την εθνική παιδεία. Όσο πιο νεαρός είναι ο μαθητής τόσο πιο εύκολο είναι να διατυπωθούν στη συνείδησή του όλες οι νέες έννοιες και η μαζική κουλτούρα της κυριαρχούσας ιδεολογίας της Αριστεράς και της παγκοσμιοποίησης.

Μακροπρόθεσμος στόχος, λοιπόν, είναι η συγκρότηση μιας μάζας νέων πολιτών στερούμενης αντιληπτικής - κριτικής ικανότητας και ρημαγμένης εθνικής συνείδησης, ικανής μόνο να αποστηθίζει τις τάσεις και τη θεωρητικολογία της αποδεκτής κυριαρχούσας «ιδεολογίας» της πολιτικής ορθότητας.

Η παιδεία είναι ο μοχλός διατήρησης της φυσικής υπάρξεως του Έθνους, καθώς η ποιότητα της προεξοφλεί το επίπεδο και το ήθος των πολιτών του λαού αυτού.

Γι' αυτόν το βασικό λόγο, λοιπόν, η παιδεία πρέπει να προάγει τις αιώνιες διαχρονικές αξίες του ελληνισμού και να εδράζεται, πάνω στο άρμα της ελληνικής παράδοσης.

Η παιδεία, λοιπόν, έχει καταλήξει να αποτελεί ένα πεδίο εκτόνωσης των θεωρητικών της παγκοσμιοποίησης, διότι ακριβώς, μέσα από εκεί, υπονομεύεται και αποδομείται το Έθνος.

Ο δε καθοριστικός ρόλος του εκπαιδευτικού, ο οποίος είναι ο πνευματικός ταγός του μαθητή και ο «οικοδόμος» της κριτικής του σκέψης, έχει εκπέσει σε αυτόν του απλού «διεκπεραιωτή» και «εφαρμοστή» της υποδεικνυόμενης σχολικής ύλης. Με λίγα λόγια, ο ρόλος του έχει απονευρωθεί, πλήρως.

Προϋπόθεση, λοιπόν, για τη γενική ανασύνθεση του εθνοκεντρικού χαρακτήρα της παιδείας και για την «επανελλήνιση» είναι ο επαναπροσδιορισμός του ρόλου του, ο οποίος συνιστά καταλύτη στην ηθική διάπλαση της ελληνικής συνείδησης.

Συνεπώς, οι εφαρμογές της κρατούσας αντίληψης και οι μεθοδεύσεις του αντεθνικού πολιτικού συστήματος, όχι μόνο αντίκεινται στην εξυγίανση της δημόσιας εκπαίδευσης και στην επανοικοδόμηση του εθνικού της χαρακτήρα, αλλά απεργάζονται και τη διάλυσή της.

Θα κάνω ένα ειδικότερο σχολιασμό, πάνω στο νομοσχέδιο. Η πρόθεση, λοιπόν, της αποκέντρωσης καταρρίπτεται, αφού εισάγεται νέο σύστημα κρατικού ελέγχου και υποδείξεως.

Αναφερόμαστε, βεβαίως, στο θεσμό των Περιφερειακών Κέντρων Εκπαιδευτικού Σχεδιασμού και των Κέντρων Εκπαιδευτικής και Συμβουλευτικής Υποστήριξης.

Ειδικά, στο άρθρο 4, αναφέρεται, ως «μεγάλη τομή», η επιβολή των ΠΕΚΕΣ, αφού αυτά διαχειρίζονται τους σχολικούς συμβούλους και αναλαμβάνουν πλέον την επιστημονική και παιδαγωγική καθοδήγηση των εκπαιδευτικών.

Πρόκειται για μια ωμή και κατάφωρη παρέμβαση του ΣΥ.ΡΙΖ.Α. στο έργο των εκπαιδευτικών, η οποία επιδιώκει να διαμορφώσει την εκπαιδευτική διαδικασία στα δικά της μέτρα, μέσα από το αντεθνικό και μυωπικό της πρίσμα.

Οι σχολικοί σύμβουλοι διαθέτουν μια κάποια «ανεξαρτησία» και υπεύθυνη αντίληψη της ασκήσεως του εκπαιδευτικού έργου. Αν και υπάρχουν επισημάνσεις και κάποιου είδους παράπονα από διδάσκοντες εκπαιδευτικούς για τους σχολικούς συμβούλους, δεν συνιστά λύση η κατάργηση του θεσμού αυτού και η αντικατάστασή του από τους κρατικούς τοποτηρητές, οι οποίοι και θα χαράσσουν τις νέες επιλογές και τα νέα κελεύσματα.

Επιγραμματικώς, διαφαίνονται οι εξής αλλαγές: H ίδρυση του ΠΕΚΕΣ, καταργούνται, δηλαδή, οι σχολικοί σύμβουλοι.

Στήριξη μειονοτικών σχολείων, ιεροσπουδαστήρια Θράκης, συντονιστές εκπαιδευτικού έργου των παραπάνω σχολείων πρωτοβάθμιας και δευτεροβάθμιας εκπαίδευσης Θράκης.

Ίδρυση του ΚΕΣΥ στις περιφερειακές διοικήσεις, σε πέντε επίπεδα και επαγγελματικός προσανατολισμός, με το συντονισμό του ΠΕΚΕΣ (ειδική τριμελής επιτροπή για την παρακολούθηση της λειτουργίας τους).

Κατάργηση υπηρεσιών ή οργανικών μονάδων υπηρεσιών των οποίων οι αρμοδιότητες θα εκτελούνται από νέες δομές.

Ο ορισμός του υποδιευθυντή, με βάση τον αριθμό των μαθητών.

Αξιολογητές, οι συντονιστές του εκπαιδευτικού έργου και όχι οι ιεραρχικά προϊστάμενοι.

Δυνατότητα αυτόνομου σχεδιασμού και υλοποίησης εκπαιδευτικού έργου, ανατροφοδότηση και αυτοξιολόγηση από τη σχολική ομάδα.

Μείωση του ωραρίου διευθυντών και υποδιευθυντών της πρωτοβάθμιας, κατά δύο ώρες.

Δομές για την εκπαίδευση τέκνων λαθρομεταναστών, τα οποία φέρουν καταχρηστικώς την ιδιότητα του πρόσφυγα.

Το σχέδιο νόμου αποτελεί ένα συμπλήρωμα εικονικών «μεταρρυθμίσεων» και ουσιαστικών αλλαγών, που αλλοιώνουν την κύρια ουσία του αντικειμένου της εκπαίδευσης.

Το βάρος των αλλαγών πέφτει, κυρίως, στις τομές για την εκπαίδευση, όπως είπα παραπάνω, των προσφύγων και στη στήριξη των μειονοτικών σχολείων. Αυτό προσδιορίζει και τη διαφαινόμενη βούληση της Κυβέρνησης για την εδραίωση πλέον των λαθρομεταναστών «προσφυγοπαίδων» και την ομαλή ένταξή τους, μέσα στην ελληνική κοινωνία, αδιακρίτως. Εξοργιστικό.

Θα υπάρχουν «συντονιστές», λοιπόν εκπαίδευσης, στα σχολεία της Θράκης;

Άρα, ενδέχεται να είναι και μουσουλμάνοι εκπαιδευτικοί;

Μήπως γι' αυτό προωθείται, σε τόσο μεγάλο βαθμό, η εκμάθηση της τουρκικής γλώσσας;

Συνεπώς, τα άρθρα 71- 77 αποτελούν διατάξεις αντεθνικού προσανατολισμού, καθώς ρυθμίζουν διαδικασίες ενσωμάτωσης και αφομοίωσης ενός μαζικού κύματος ανήλικων λαθρομεταναστών, για τους οποίους γίνεται κρατική ανάγκη μορφώσεως τους.

Στο ΙΕΠ διαφαίνεται μια επιχείρηση, θα λέγαμε, για την κατάργηση της μονιμότητας του προσωπικού. Αυτό θεωρητικά κινείται στην σωστή κατεύθυνση, τουλάχιστον, για την ενίσχυση της επιστημονικής έρευνας.

Σχετικά με την αυτονόμηση των σχολικών μονάδων ως προς την υλοποίηση του εκπαιδευτικού τους έργου, ήταν έτοιμο το εκπαιδευτικό και ουσιαστικά λύνει το υδροκέφαλο τέρας της κοινής παρεχόμενης παιδείας. Έχουμε πολλές γεωγραφικές και νησιωτικές περιοχές, που θα μπορούσαν πραγματικά να απαγκιστρωθούν και να ενισχύσουν τομές της ναυτιλίας, της γεωργίας και της κτηνοτροφίας. Φυσικά, αν ληφθούν υπόψη οι υπόλοιπες διατάξεις, μάλλον κάτι τέτοιο συνιστά κατάφωρο εμπαιγμό και ένα τέτοιο εγχείρημα είναι εικονικό, διότι εκτός των άλλων, προϋποθέτει και εκπαιδευτικό προσωπικό από τις αντίστοιχες περιοχές, με ειδικές γνώσεις.

Ο τρόπος αξιολόγησης των στελεχών γίνεται, δήθεν, πιο αυστηρός. Κάτι τέτοιο πάλι δεν επιτυγχάνεται, μεταπτυχιακά, που καμία σχέση δεν έχουν με τη διοίκηση, τουλάχιστον, με τα παιδαγωγικά, την ψυχολογία και τη διαχείριση του ανθρώπινου παράγοντα, μέσα στα σχολεία. Εν γένει, λαμβάνει χώρα, απλώς, η μετονομασία προηγούμενων δομών, για να ανταποκρίνεται περισσότερο προς τα ευρωπαϊκά πρότυπα και να εξυπηρετεί καλύτερα την καθεστωτική μαζική κουλτούρα, που διαμορφώνεται, τα τελευταία έτη.

Το προτεινόμενο σχέδιο νόμου, όχι μόνο δεν καλύπτει τις ουσιαστικές ανάγκες της παιδείας σε δομές υποστήριξης, αλλά, αντιθέτως, γίνεται φερέφωνο των μνημονιακών κυβερνητικών θέσεων, εξαπατώντας τον εκπαιδευτικό κόσμο, με αποτέλεσμα, να συντελεί στην απόλυτη απορρύθμιση της δημόσιας εκπαίδευσης. Είναι φανερό πως το παρόν σχέδιο νόμου έχει συνταχθεί από ανθρώπους, που βρίσκονται εκτός εκπαιδευτικής πραγματικότητας και ξεκάθαρα εξυπηρετεί τις μνημονιακές υποχρεώσεις της Κυβέρνησης ΣΥΡΙΖΑ – ΑΝΕΛ, όπως έχουν καταγραφεί, στην έκθεση συμμόρφωσης της Ευρωπαϊκής Επιτροπής, για την εφαρμογή του προγράμματος σταθερότητας, με σκοπό τη νομοθέτηση των προαπαιτούμενων για την επόμενη αξιολόγηση, που αφορά, κυρίως, στην επιλογή στελεχών εκπαίδευσης, αξιολόγησής τους και την αυτοαξιολόγηση των σχολικών μονάδων.

Δεν είναι τυχαίο πως η συγκεντρωτική και η αναποτελεσματική δομή των περιφερειών, που εισήγαγε στην εκπαίδευση η κυρία Διαμαντοπούλου, υιοθετείται και στην υποστήριξη της εκπαίδευσης, η οποία δεν αποκεντρώνεται διοικητικά, καθώς εισάγεται η υδροκέφαλη δομή των ΠΕΚΕΣ, για πρωτοβάθμια και δευτεροβάθμια εκπαίδευση και του συντονιστή του εκπαιδευτικού έργου, αυξάνοντας τον αριθμό συγκεντρώσεως του εκπαιδευτικού συστήματος και μετατρέποντάς το σε περισσότερο ελεγχόμενο από τη βούληση της κεντρικής διοικήσεως του Υπουργείου Παιδείας, για ευνόητους λόγους.

Ειδικότερα, εξετάζεται το σχέδιο νόμου του Υπουργείου, για την αναδιοργάνωση των δομών υποστήριξης και άλλες διατάξεις, όπου παρατηρούμε τα εξής: Είναι φανερό πως με τον τρόπο, που προτείνεται, στο σχέδιο νόμου, η επιλογή στελεχών εκπαιδεύσεως, επιχειρείται ο απόλυτος έλεγχος της διοικήσεως της εκπαιδεύσεως, καθώς όλα τα μέλη εισάγονται στα συμβούλια επιλογής, με την εξαίρεση των αιρετών, που εκλέγονται, απευθείας από τους συναδέλφους, ορίζονται με απόφαση του Υπουργού Παιδείας. Επιπλέον, οι ρυθμίσεις για την συμπλήρωση του υποχρεωτικού ωραρίου για τις θέσεις του διευθυντή ή υποδιευθυντή, στην εκάστοτε σχολική μονάδα, που επιλέγονται, αποκλίνουν ή δυσχεραίνουν την κατάληψη θέσεων από όλες τις ειδικότητες, που διδάσκουν, στην πρωτοβάθμια εκπαίδευση.

Επιπροσθέτως, η δήλωση της σειράς προτίμησης, ταυτόχρονα με την αίτηση υποψηφιότητας, δίνει τη δυνατότητα να παίζει καθοριστικό ρόλο στη συνέντευξη, στην τελική κατάταξη και κατά συνέπεια, στην κατάληψη της θέσεως στελέχους, που είναι κάθε άλλο παρά αξιοκρατικό. Επιπλέον, η καθιέρωση θητειών, που αποκλείουν από διεκδίκηση κάθε όμοιας θέσης στελέχους εκπαιδεύσεως, για όσους έχουν δύο συναπτές θητείες, είναι ξεκάθαρα παράλογη, εκτός επιστημονικής βάσεως, με αποτέλεσμα η διοικητική αξιολογητική ιεραρχία της εκπαίδευσης να στερείται έμπειρων στελεχών. Άλλωστε, προς αυτή την κατεύθυνση έχει ήδη κινηθεί η μνημονιακή κυβέρνηση ΣΥΡΙΖΑ – ΑΝΕΛ, μειώνοντας, ήδη, τη θητεία των διευθυντών των σχολικών μονάδων, με σκοπό να είναι σε θέση να απομακρύνει, άμεσα, με την εφαρμογή του ορίου των δύο συναπτών θητειών τους διευθυντές, που, αν και επανεξελέγησαν από τους συναδέλφους τους, δεν θέλησαν να γίνουν φερέφωνα της μνημονιακής πολιτικής του Υπουργείου Παιδείας.

Το γεγονός αυτό εύλογα ενισχύει την υποψία ότι η μνημονιακή Κυβέρνηση δεν διστάζει να προσαρμόσει τους πάντες και τα πάντα στην κατεύθυνση επιλογής των ημετέρων. Θα πρέπει ακόμα να σημειωθεί ότι το εν λόγω σχέδιο νόμου στερείται, παντελώς, ισονομία στη δικαστική επιλογή στελεχών εκπαίδευσης, καθώς τα ίδια κριτήρια, που, άλλοτε, παρουσιάζονται, ως προαπαιτούμενα, άλλοτε δίνονται ως μοριοδοτούμενα.

Σε ό,τι αφορά τα ΠΕΚΕΣ, στις 13 περιφερειακές διευθύνσεις, ιδρύονται 24 ΠΕΚΕΣ κοινά για πρωτοβάθμια και δευτεροβάθμια εκπαίδευση, γεγονός που καταδεικνύει την έλλειψη βιωματικής εκπαιδευτικής εμπειρίας από τους συντάκτες του εν λόγω σχεδίου νόμου. Στα ΠΕΚΕΣ ο Σύλλογος Διδασκόντων του κάθε σχολείου καταθέτει το συλλογικό προγραμματισμό και την αποτίμηση του διδακτικού του έργου.

Οι συντονιστές εκπαιδευτικού έργου των ΠΕΚΕΣ, που επιλέγονται από Περιφερειακά Συμβούλια, λειτουργούν υποστηρικτικά, παρέχοντας εργαλεία στήριξης στο σύλλογο διδασκόντων και στο τέλος του εκπαιδευτικού έργου συντάσσουν εκθέσεις προς κάθε σχολείο για τη βελτίωση στους τομείς, που χρειάζεται, προτείνοντας συγκεκριμένες λύσεις, πρωτοβουλίες και επιμορφώσεις, που μπορούν να εφαρμοστούν τη νέα σχολική χρονιά.

Η αποτίμηση είναι ανατροφοδοτική και οριζόντια.

Μελετώντας την αποστολή, το σχεδιασμό, την παρακολούθηση, το συντονισμό, τη στήριξη του εκπαιδευτικού έργου των σχολικών μονάδων, την επιστημονική και παιδαγωγική καθοδήγηση των εκπαιδευτικών, την οργάνωση επιμόρφωσης, την υποστήριξη απολογισμού, την περίφημη «ανατροφοδοτούμενη αποτίμηση» - που είναι ο νέος όρος - παγίδα για την αξιολόγηση - τις αρμοδιότητες οργάνωσης και υλοποίησης επιμορφωτικών δράσεων για εκπαιδευτικούς, την αποδελτίωση αιτημάτων επιμόρφωσης, την προαγωγή καλών πρακτικών, την οργάνωση ενημερώσεων, σε προγράμματα σπουδών, τα βιβλία, τα αναλυτικά προγράμματα, την αξιολόγηση μαθημάτων και μαθητών και τις υποχρεώσεις - συνεργασίες με τους νέους φορείς - εφαρμογή αντισταθμιστικών προγραμμάτων, καταπολέμηση αποκλεισμών, προώθηση ένταξης οργανωμένων σεμιναρίων για γονείς, διοργάνωση καινοτόμων προγραμμάτων, στήριξη σχολικών εργαστηρίων και βιβλιοθηκών, διευκόλυνση εκπαιδευτικών με εκπαιδευτικό υλικό, συνδιαμόρφωση προγραμμάτων με τα Α.Ε.Ι. της οικείας περιφέρειας.

Όλα τα παραπάνω αποδεικνύουν πως δημιουργείται μία συγκεντρωτική δομή, που δεν ανταποκρίνεται σε καθημερινές ουσιαστικές ανάγκες της σχολικής πραγματικότητας.

Επιπλέον, από την κατανομή των ειδικοτήτων των προβλεπόμενων συντονιστών παρατηρείται παντελής αδιαφορία για τα μαθήματα των ειδικοτήτων - θα αναφερθώ και στην Ολομέλεια σ' αυτό το θέμα - καθώς δεν θα υπάρχει συντονιστής, σε κάθε περιφέρεια, για τα μαθήματα των αγγλικών, γαλλικών, γερμανικών, φυσικής αγωγής, καλλιτεχνικών, ειδικής αγωγής, μουσικής, πληροφορικής και θεατρικής αγωγής, καθώς προβλέπονται λιγότερες θέσεις από τα 24 κέντρα.

Όπως αναφέρουν εκπαιδευτικοί κύκλοι το εν λόγω σχέδιο νόμου είναι «λίθοι και πλίνθοι και κέραμοι ατάκτως ερριμμένα», ώστε ακόμα και για τη στελέχωση των παραπάνω κέντρων προβλέπονται κλάδοι εκπαιδευτικών, που στην τωρινή δομή δεν υπάρχουν, όπως ειδικής αγωγής και ενταξιακής εκπαίδευσης, εκπαίδευσης για την αειφορία.

Έχω πολλά πράγματα να πω, κύριε Πρόεδρε, χάσαμε πολύ χρόνο με τη συζήτηση για το εάν είναι ή όχι επείγον το νομοσχέδιο, θα τοποθετηθώ στη δευτερολογία μου και στην Ολομέλεια.

Η Χρυσή Αυγή καταψηφίζει το νομοσχέδιο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Πάνω στη φούρια της η Κυβέρνηση να περάσει με επιτυχία το τεστ της τέταρτης αξιολόγησης του τρίτου μνημονίου, φέρνει στη Βουλή τα προαπαιτούμενα το ένα μετά το άλλο και τα φορτώνει, βέβαια, στις πλάτες του λαού.

Πριν από το κυρίως πακέτο αυτό των απαιτούμενων, που αναμένεται τις επόμενες ημέρες, σήμερα φέρνει στη Βουλή τα προαπαιτούμενα του τρίτου μνημονίου, για την παιδεία και τα φέρνει, ως συνήθως, με την απαράδεκτη συνοπτική διαδικασία του επείγοντος - αλήθεια επείγον για ποιον - αντιγράφοντας, ξανά και ξανά, τις χειρότερες μεθόδους των προηγούμενων κυβερνήσεων, όταν νομοθετούσαν μνημονιακούς νόμους.

Έτσι γίνεται πάντα, όσοι ακολουθούν αντιλαϊκή πολιτική, καταλήγουν και στις ίδιες μεθόδους, για να την περάσουν. Όπως όλοι οι μνημονιακοί νόμοι θα ζουν και θα βασιλεύουν και μετά τον Αύγουστο, τη λεγόμενη καθαρή έξοδο, έτσι και αυτός προορίζεται για μετά το τέλος των μνημονίων και η εφαρμογή του, βέβαια, θα πλήξει τα μορφωτικά δικαιώματα των παιδιών της λαϊκής οικογένειας, αλλά και τον εκπαιδευτικό κόσμο.

Πίσω από τον ψευδεπίγραφο τίτλο του σημερινού νομοσχεδίου «περί δομών υποστήριξης της εκπαίδευσης», δεν μπορεί να κρυφτεί το αντιδραστικό του περιεχόμενο, που προβλέπει, στην πραγματικότητα, δομές προώθησης και εφαρμογής της αντιεκπαιδευτικής πολιτικής. Έτσι, σύμφωνα με την Αιτιολογική Έκθεση, φιλοδοξεί να καταφέρει αυτό, που δεν κατάφεραν όλες οι προηγούμενες κυβερνήσεις, δηλαδή, να εφαρμόσει την αξιολόγηση.

Δηλαδή, τον ασφυκτικό κρατικό έλεγχο στην εκπαίδευση, ένα από τα πιο σημαντικά εργαλεία για την ανεμπόδιστη υλοποίηση της αντιεκπαιδευτικής πολιτικής.

Παραπέρα, το ίδιο νομοσχέδιο δίνει συντριπτικό χτύπημα στον πολύπαθο χώρο της Ειδικής Αγωγής, οδηγώντας τις οικογένειες παιδιών, με αναπηρίες και ειδικές ανάγκες, ακόμα περισσότερο στην οδό του μαρτυρίου και τα παιδιά αυτά στο περιθώριο της κοινωνικής ζωής.

Δεν πρωτοτυπεί ούτε στο ζήτημα της επιλογής των στελεχών της εκπαίδευσης, όπου το καθοριστικό τελικά κριτήριο θα είναι η αποδοχή και η στράτευσή τους, στην εφαρμογή αυτής της αντιεκπαιδευτικής πολιτικής.

Στο ίδιο νομοσχέδιο, συναντά κανείς και 13 άρθρα, για την εκπαίδευση των προσφυγόπουλων, αυτά τα πιο μεγάλα θύματα των ιμπεριαλιστικών πολέμων, άρθρα που επιβεβαιώνουν ότι κοντά δύο χρόνια τώρα, πολύ απλά, «όποιος δεν θέλει να ζυμώσει σαράντα μέρες κοσκινίζει».

Φυσικά δε λείπουν – αλίμονο – από αυτό το νομοσχέδιο και οι περίφημες λοιπές διατάξεις, καμιά τριανταριά άρθρα, δηλαδή, που αφορούν σε όλες τις εκπαιδευτικές βαθμίδες.

Όλο αυτό, λοιπόν, το εκπαιδευτικό πολυνομοσχέδιο η Κυβέρνηση το στριμώχνει επειγόντως σε fast track διαδικασίες στη Βουλή και θέλει να το ξεπετάξει στα γρήγορα.

Οι δεσμεύσεις της Κυβέρνησης με τους Θεσμούς – δανειστές της που είναι και το Ευαγγέλιό της και κάτω από το άγρυπνο βλέμμα του Συνδέσμου Ελλήνων Βιομηχάνων, που τη στηρίζει και την ενθαρρύνει, συνεχώς, μάλιστα, δεν υπάρχει ούτε ένα Εβδομαδιαίο Δελτίο του ΣΕΒ, που να μην έχει αναφορά στην παιδεία, η συμφωνία όλων αυτών έχει ένα ξεκάθαρο στόχο: περικοπές δαπανών, ως εκεί που δεν πάει, εξοικονόμηση προσωπικού, μέχρι τα όριά του και, βέβαια, το απαραίτητο εργαλείο για όλα αυτά η αξιολόγηση, που την διαφημίζουν, ως το φάρμακο για όλα και ας είναι το φαρμάκι για την παιδεία του λαού.

Να τα δούμε όλα αυτά ή έστω τα κυριότερα από αυτά από πιο κοντά.

Στις Περιφερειακές, λοιπόν, Διευθύνσεις όλης της χώρας, δημιουργούνται 24 Περιφερειακά Κέντρα Εκπαιδευτικού Σχεδιασμού (ΠΕΚΕΣ), στη θέση των καταργούμενων Περιφερειακών Επιμορφωτικών Κέντρων (ΤΑΠΕΚ), των Προϊσταμένων Παιδαγωγικής Καθοδήγησης και των Σχολικών Συμβούλων.

Παρά, λοιπόν, την αποκεντρωτική φιλολογία, με την οποία το διαφημίζει η Κυβέρνηση τελικά πρόκειται για μια συγκεντρωτική, στην ουσία, δομή και μάλιστα με τεράστια απόσταση από τη ζωντανή σχολική πραγματικότητα.

Για δείτε, για παράδειγμα, την Κρήτη. Οι είκοσι συντονιστές του εκεί ΠΕΚΕΣ θα έχουν στην ευθύνη τους 1.030 σχολεία της Πρωτοβάθμιας και Δευτεροβάθμιας Εκπαίδευσης και, επιπλέον, την ευθύνη για τους εκπαιδευτικούς των κλάδων τους. Κάθε πότε μπορούν, έστω να επισκέπτονται, απλώς, ένα σχολείο;

Άρα, ο πραγματικός σκοπός της ίδρυσης των ΠΕΚΕΣ δεν είναι η στήριξη για την επίλυση των προβλημάτων, που εμφανίζονται, καθημερινά, στα σχολεία, άλλος θα είναι ο πραγματικός τους ρόλος. Θα έχουν καθαρά επιτελική ευθύνη στην οργάνωση της εκπαιδευτικής πολιτικής, σε επίπεδο περιφέρειας, θα αναλάβουν ρόλο προωθητή και ελεγκτή εφαρμογής των κεντρικών κατευθύνσεων και στόχων για το περιεχόμενο της εκπαίδευσης και τη λειτουργία των σχολείων. Με ποιο τρόπο; Μα, αναλαμβάνοντας αυτά τα ΠΕΚΕΣ να οργανώνουν και να προωθούν τις διαδικασίες της αξιολόγησης και της αυτοαξιολόγησης, ελέγχοντας ασφυκτικά τις παρακάτω δομές, έως και το επίπεδο του σχολείου, αφού σε αυτά θα συγκεντρώνονται, δηλαδή, στα ΠΕΚΕΣ και θα ξεψαχνίζονται όλες οι Εκθέσεις Αποτίμησης των Σχολικών Μονάδων, πριν τη συνολική συμπερασματική Έκθεση της Περιφέρειας στο Ινστιτούτο Εκπαιδευτικής Πολιτικής (ΙΕΠ).

Πρόκειται για την ίδια, στην ουσία, αλησμόνητη αυτοαξιολόγηση της Διαμαντοπούλου, που συνάντησε την οργανωμένη αντίθεση των εκπαιδευτικών και που τώρα εσείς της φοράτε την προβιά του προγραμματισμού και της αποτίμησης του εκπαιδευτικού έργου για να την εφαρμόσετε.

Συνεπώς, η κατάργηση του Προεδρικού Διατάγματος 152, αλλά και ορισμένων πλευρών του νόμου 3858 της Διαμαντοπούλου παραμένει, χωρίς αντίκρισμα.

Ενώ ξέρετε η κριτική που σας κάνει η Ν.Δ. βοηθάει την Κυβέρνηση να περάσει με προοδευτικό τάχα μανδύα, αυτό που δήθεν καταργεί. Σας βοηθάει και σας βολεύει αυτή η κριτική της Ν.Δ.. Μόνο που είναι ίδιες οι προβλέψεις και είναι ίδιες οι διατάξεις, που επανέρχονται με το νομοσχέδιο, όχι μόνο μέσα από τη διαδικασία αξιολόγησης των στελεχών της εκπαίδευσης, αλλά και από τη διαδικασία της λεγόμενης αποτίμησης του εκπαιδευτικού έργου της σχολικής μονάδας.

Δεν είναι αλήθεια ότι δεν θα αξιολογείται ο εκπαιδευτικός, όπως είπε ο κ. Υπουργός, πριν από λίγο, γιατί στις πλάτες του φορτώνεται ένα ολόκληρο πλέγμα αξιολογικών ελέγχων σε όλα τα επίπεδα.

Ο Σύλλογος Διδασκόντων προχωράει, με βάση το νομοσχέδιο, σε προγραμματισμό και αποτίμηση του εκπαιδευτικού έργου, στη βάση συγκεκριμένων στόχων, οι οποίοι δεν θα καθορίζονται μόνο από τα αναλυτικά προγράμματα και τους κατά τόπους περιφερειακούς σχεδιασμούς. Αυτή η λεγόμενη αποτίμηση του παιδαγωγικού έργου, σε κάθε σχολική μονάδα, θα γίνεται στη βάση θεματικών αξόνων, με ειδική φόρμα και δείκτες, που θα καθορίζονται, με Υπουργική Απόφαση και με την άμεση εμπλοκή των διευθυντών των σχολείων και των στελεχών των Π.Ε.Κ.Ε.Σ.. Δηλαδή, με απόλυτα μετρήσιμους δείκτες και με το άγρυπνο μάτι της Κυβέρνησης, παρόν. Οι εκθέσεις αυτές αποτίμησης θα κοινοποιούνται στο οικείο Π.Ε.Κ.Ε.Σ., δεν παραμένουν στα συρτάρια των διευθυντών των σχολείων, θα αποτελούν μετρήσιμο δείκτη κατηγοριοποίησης του σχολείου και μέσο εκφοβισμού.

Τα συμπεράσματα σε επίπεδο Περιφέρειας, αλλά και οι συνολικές εκθέσεις του ΙΕΠ, θα αξιοποιούνται, ως εργαλεία προώθησης αντιεκπαιδευτικών πολιτικών και σε αυτή την κατεύθυνση η Κυβέρνηση επιχειρεί, αλλά μάλλον δεν θα τα καταφέρει να αποσπάσει και τη συναίνεση των εκπαιδευτικών. Τι, δηλαδή; Ότι καλούνταν να υλοποιήσουν οι Σύλλογοι Διδασκόντων με την αυτοαξιολόγηση του Αρβανιτόπουλου, τυποποιημένες φόρμες, κατάθεση σχεδίων δράσης για καινοτομίες, υλικοτεχνική υποδομή, συνεργασίες με φορείς και την τοπική κοινωνία, εσωτερικοί κανονισμοί σχολείων και λογοδοσία, βεβαίως, για τα αποτελέσματα και κατάθεση των εκθέσεων, έλεγε ο Αρβανιτόπουλος, στην ηλεκτρονική πλατφόρμα τότε, στα Π.Ε.Κ.Ε.Σ. τώρα.

Η διαδικασία της αποτίμησης αυτής, όμως, δεν έχει καμία σχέση με την παιδαγωγική ευθύνη του Συλλόγου Διδασκόντων στην επίλυση ζητημάτων, που σχετίζονται με τη λειτουργία του σχολείου, γιατί αυτή υπάρχει και είναι δεδομένη. Είναι απλά μια διαδικασία αυτοαξιολόγησης με άλλο όνομα, δηλαδή, μια μετωνυμία, που μετατρέπει το Σύλλογο Διδασκόντων σε συνυπεύθυνο ή προσπαθεί να τον μετατρέψει για τα προβλήματα, που δημιουργούν οι αντιεκπαιδευτικές κυβερνητικές πολιτικές.

Στο ίδιο νομοσχέδιο, ένας άνεμος καταργήσεων σαρώνει τα πάντα. Παίρνετε φόρα και καταργείτε τα ΚΕΔΔΥ, τους Συμβουλευτικούς Σταθμούς Νέων, τα Κέντρα Συμβουλευτικής και Προσανατολισμού, τα Κέντρα Πληροφορικής και Νέων Τεχνολογιών και όλα αυτά μαζί, πακέτο, τα συμπτύσσετε στα Κέντρα Εκπαιδευτικής Συμβουλευτικής Υποστήριξης (Κ.Ε.Σ.Υ.), τα οποία συγκροτούνται, σε επίπεδο διεύθυνσης και είναι κοινά και για την Πρωτοβάθμια και Δευτεροβάθμια Εκπαίδευση.

Με ποια λογική, όμως, ενοποιείτε, σε μια μονάχα δομή, τόσο διαφορετικά αντικείμενα και τόσο ξεχωριστούς τομείς;

Καταρχήν, στοχεύετε στην περικοπή του προσωπικού, που υπηρετεί τον κεντρικό, άλλωστε, μνημονιακό σας στόχο, για τα δημοσιονομικά πλεονάσματα, σε βάρος των κοινωνικών αναγκών.

Κατά βάθος, όμως, πίσω από αυτό, κρύβεται μια βαθιά αντιδραστική και στην ουσία αντιεπιστημονική αντίληψη, που θεωρεί ότι τα άτομα με αναπηρία ή και με μαθησιακές δυσκολίες, οι μαθητές, που αντιμετωπίζουν κοινωνικά προβλήματα, μαζί με τη συμβουλευτική, τον επαγγελματικό προσανατολισμό και την πληροφορική, όλα αυτά μαζί αποτελούν ένα κοινό πεδίο επιστημονικής και παιδαγωγικής προσέγγισης και υποστήριξης. Αν είναι δυνατόν !

Να, γιατί όλα αυτά, στην πραγματικότητα, συνιστούν οπισθοδρόμηση για την εκπαίδευση στη χώρα μας και τα πιο μεγάλα θύματα της πολιτικής σας είναι τα παιδιά με αναπηρίες και ειδικές ανάγκες, τα οποία, στην πράξη, διαγράφονται, ως η κατεξοχήν ομάδα προτεραιότητας και ειδικής εκπαιδευτικής στήριξης.

Αποκαλύπτεται ακόμα περισσότερο το πώς αντιλαμβάνεται και αυτή η Κυβέρνηση τη συμπερίληψη, τη θεωρία της συμπερίληψης, στην ειδική αγωγή και με τι στόχους την προωθεί. Έτσι, αντί να στελεχώσετε τα ήδη υποστελεχωμένα ΚΕΔΔΥ, ώστε να ανταποκριθούν στο έργο τους, έργο κρίσιμο, που δυσκολεύει, έτσι και αλλιώς, από την έλλειψη προσωπικού, που είναι και η βασική αιτία για τις μεγάλες λίστες αναμονής, δυσκολεύει και από την έλλειψη χώρων και υλικοτεχνικού εξοπλισμού, εσείς τα καταργείτε τα ΚΕΔΔΥ και τα συγχωνεύετε μάλιστα, μαζί με άλλες άσχετες μεταξύ τους δομές και με βάση την κατανομή του προσωπικού, που προβλέπει το νομοσχέδιο σας, δεν θα υπάρχει σε κάθε ΚΕΣΥ, που αντικαθιστά τα ΚΕΔΔΥ ούτε καν ένας από όλες τις ειδικότητες, που στελέχωναν ένα ΚΕΔΔΥ. Μια σειρά από τις οργανικές θέσεις, που δημιουργούνται σε αυτά τα νέα ΚΕΣΥ, είναι προσωποπαγείς και αυτό σημαίνει ότι καταργούνται, κάθε φορά, που συνταξιοδοτείται ο εργαζόμενος, που ανήκε σε καθεμία από αυτές τις ειδικότητες.

Μόνο που η κατάργηση των ΚΕΔΔΥ θα οδηγήσει σε ακόμα μεγαλύτερη υποβάθμιση της ειδικής αγωγής, θα φορτώσει, εντελώς στις πλάτες των οικογενειών, όλο το κομμάτι της διάγνωσης και της στήριξης των παιδιών με ειδικές μαθησιακές ανάγκες και βεβαίως, θα απαλλάξει το Κράτος από τις ευθύνες του, γιατί με την εξάλειψη της διάγνωσης από τα ΚΕΣΥ, αυτοί, που θα πληρώσουν ακριβά αυτούς τους νέους σας σχεδιασμούς, θα είναι τα παιδιά και οι οικογένειες τους, μια και όσοι μπορούν, θα απευθύνονται στον ιδιωτικό τομέα για την απαραίτητη διαδήλωση, αφού τα ιατροπαιδαγωγικά κέντρα του Υπουργείου Παιδείας, τα οποία υπάρχουν, υπολειτουργούν σε όλη την Ελλάδα, δεν είναι σε θέση να εκδίδουν διαγνώσεις για τα προβλήματα των παιδιών.

Τέλος, σε σκέψεις και ανησυχία μας βάζει το ότι σε κανένα σημείο του σχέδιο νόμου δεν γίνεται αναφορά στο θεσμό της παράλληλης στήριξης μαθητών με αναπηρίες ή και ειδικές εκπαιδευτικές ανάγκες, για την οποία, μέχρι σήμερα, την ευθύνη της πρότασης και εισήγησης την είχε το ΚΕΔΔΥ και το βάρος έτσι πέφτει στον εκπαιδευτικό της τάξης, που, συνήθως, δεν διαθέτει ειδίκευση στην ειδική αγωγή, το βάρος πέφτει στο σχολείο, συνολικά, για την εκπαιδευτική παρέμβαση σε παιδιά με ειδικές ανάγκες, που δεν θα έχουν μάλιστα ούτε καν διάγνωση.

Κλείνοντας, κύριε Πρόεδρε, λέτε ότι έχετε στόχο τη στήριξη του σχολείου και του εκπαιδευτικού, την επιστημονική και παιδαγωγική αναβάθμιση της εκπαίδευσης. Σε αυτά τα παχιά τα λόγια είστε πάρα πολύ καλοί και τα λέτε, όταν η πολιτική σας, όπως και των προηγούμενων, τσακίζει τα μορφωτικά και εργασιακά δικαιώματα και είναι υπεύθυνη για τη μίζερη σχολική πραγματικότητα.

Αυτονομία, αποκέντρωση, προσαρμογή των προγραμμάτων σπουδών στην αγορά, λέει και ο κ. Μητσοτάκης, λέει και η Ε.Ε., λέει και ο Σύνδεσμος Ελλήνων Βιομηχάνων, τα ίδια λέτε και εσείς. Για ποια υποστήριξη μιλάτε, αλήθεια, όταν παραμένει η καθημερινότητα των χιλιάδων χαμένων διδακτικών ωρών στα σχολεία του ολοήμερου δημοτικού και νηπιαγωγείου, που οδηγούνται στον εκφυλισμό, σταδιακά, τα κενά και οι ελλείψεις στην ειδική αγωγή, το κλείσιμο και η συγχώνευση τομέων και ειδικοτήτων στα ΕΠΑΛ και ποια στήριξη, τέλος πάντων, δίνετε στα σχολεία, όταν ετοιμάζεστε, τώρα, σε λίγες μέρες, να απολύσετε χιλιάδες συμβασιούχους εκπαιδευτικούς και για ποια ενίσχυση του εκπαιδευτικού έργου μιλάτε, όταν οι λαϊκές οικογένειες βιώνουν τα καθημερινά αδιέξοδα, το άγχος της διαπαιδαγώγησης των παιδιών τους, χωρίς καμία ουσιαστικά στήριξη, όταν αναγκάζονται να πληρώνουν από την τσέπη τους για ξένες γλώσσες, για φροντιστήρια και ιδιωτικά κέντρα ειδικής αγωγής. Τι να πρωτοπεί κανείς;

Θέλετε να στηρίξετε την εκπαίδευση; Διορίστε όλους τους χιλιάδες αναπληρωτές, που εργάζονται, αυτή τη στιγμή, στην εκπαίδευση. Αναβαθμίστε τις υποδομές. Αλλάξτε τα αναλυτικά προγράμματα και τα σχολικά βιβλία. Πάρτε μέτρα να στηρίξετε τους πιο αδύναμους μαθητές και μην προσπαθείτε να φορτώσετε τα προβλήματα και τα αδιέξοδα της δικής σας αντιλαϊκής πολιτικής στους ίδιους τους εκπαιδευτικούς, τους μαθητές και τους γονείς τους.

Αποσύρετε, λοιπόν, το νομοσχέδιο. Σας το ζητά και το Κ.Κ.Ε., θα σας το ζητήσουν – απ’ ότι μαθαίνουμε – και οι εκπαιδευτικοί, την ερχόμενη Πέμπτη, όταν το νομοσχέδιο θα συζητιέται στην Ολομέλεια της Βουλής. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κύριο Δελή. Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»): Ευχαριστώ, κύριε Πρόεδρε.

Δεν θα μείνω στην απαράδεκτη διαδικασία, που ακολουθούμε με το επείγον και αν αυτό είναι, πράγματι, μια νόμιμη διαδικασία, όπως είπατε, αλλά σίγουρα δεν είναι ηθική, διότι «ό,τι είναι νόμιμο, δεν είναι και ηθικό», όπως πολύ καλά ξέρουμε.

Κάνετε σαν η Κυβέρνηση να προσπαθεί να πιάσει στον ύπνο ή στη ραστώνη του Σαββατοκύριακου, τα πολιτικά Κόμματα. Μια κουτοπόνηρη τακτική. Και αλήθεια, κύριε Υπουργέ, κατά τη συζήτηση των Επίκαιρων Ερωτήσεων, το πρωί της Παρασκευής, γιατί δεν βρήκατε μια λέξη να πείτε ότι θα φέρετε νομοσχέδιο, αργά το βράδυ; Για να γίνει μια έστω στοιχειώδης συζήτηση, είπαμε να αποσύρετε τα μη επείγοντα άρθρα, από το 46 και μετά, που αφορούν τις δομές εκπαίδευσης και την επιλογή των στελεχών. Για παράδειγμα, γιατί, λοιπόν, είναι επείγουσα η αλλαγή στο Διοικητικό Συμβούλιο της Σιβιτανιδείου, οι μετακινήσεις των μελών ΔΕΠ, οι επισκέπτες-καθηγητές σε ΑΕΙ, η αναδιάρθρωση του ΙΕΠ, οι αλλαγές στα φροντιστήρια; Είναι όλα αυτά προαπαιτούμενα;

Επίσης, επειδή αναφέρθηκε ο κύριος Υπουργός στο ότι το έχουμε 8 μήνες και γιατί δεν ήρθαν τα Κόμματα να μιλήσουν. Οι διάφοροι φορείς είναι για να τους βλέπετε εκτός Βουλής, τα Κόμματα διαβουλεύονται εντός Βουλής για τα νομοσχέδια - εκτός και αν μας είχατε ζητήσει προτάσεις, όπως κάνατε με τις μετεγγραφές στα Α.Ε.Ι., που ανταποκριθήκαμε. Το κάνατε και μας διέφυγε; Όχι. Άρα, ο διάλογος πρέπει να γίνει με τον πιο θεσμικό τρόπο, στη Βουλή.

Θα μείνουμε, λοιπόν, για να ακούσουν οι πολίτες τις προτάσεις μας – γιατί έχουμε προτάσεις – και να κρίνουν. Πολλοί, εξάλλου, από όσους θίγονται, ποντάρουν σε εμάς, μπας και αλλάξει κάτι. Ο λόγος που υπάρχει η β’ ανάγνωση, στη συζήτηση των Επιτροπών, είναι να ακούσετε τις προτάσεις μας και να ενσωματώσετε όσες θεωρείτε σκόπιμο. Ελπίζω κάποιοι από τους αρκετούς συνεργάτες, που έχετε, στην αίθουσα, σήμερα, κύριε Υπουργέ, να καταγράψουν αυτές τις προτάσεις.

Είπατε, πριν από λίγο, ότι δεν άλλαξε τίποτα, μεταξύ της μορφής, που εισήχθη στην ΚΕ.Ν.Ε., στην Κεντρική Νομοπαρασκευαστική Επιτροπή, και της παρούσας τελικής μορφής. Πώς δεν άλλαξε; Αναδιατάχθηκαν τα κριτήρια, στο άρθρο 24. Έφυγε η μαγνητοφώνηση της συνέντευξης. Έφυγε το άρθρο για το Beyond. Σημαντικά θέματα. Μην λέτε, λοιπόν, ανακρίβειες, κύριε Υπουργέ. Θα ασχοληθώ, στην πρώτη συνεδρίαση της Επιτροπής μας, κυρίως με την επιλογή των στελεχών εκπαίδευσης.

Για τις δομές εκπαίδευσης, θα μιλήσω, μεθαύριο, στον περιορισμένο χρόνο, που θα έχουμε. Όμως, δεν μπορώ να μην παρατηρήσω για τις δομές εκπαίδευσης, ότι απουσιάζει παντελώς ένα πλαίσιο, μέσα από το οποίο θα μπορούσε να εγκαθιδρυθεί η λειτουργική σύνδεση της τριτοβάθμιας με την πρωτοβάθμια και τη δευτεροβάθμια εκπαίδευση. Και το ρόλο αυτό θα μπορούσαν να τον παίξουν τα Πρότυπα Πειραματικά Σχολεία, ως σχολεία-εργαστήρια Εκπαιδευτικής Έρευνας.

Κλείνω την παρένθεση και ξεκινάμε για τα στελέχη. Πάμε, λοιπόν, να αλλάξουμε το σύστημα των δομών και των στελεχών εκπαίδευσης. Το προηγούμενο σύστημα το αξιολογήσαμε; Είδαμε που χωλαίνει και πού πηγαίνει καλά; Λάβαμε υπ' όψιν μας τις Εκθέσεις Επιτροπής Διαλόγου, που το ίδιο το Υπουργείο είχε παραγγείλει από τον κύριο Λιάκο, πριν από δύο χρόνια;

Το πόρισμα έλεγε: «Οι σχολικοί σύμβουλοι είναι, κατά τεκμήριο, προσοντούχοι εκπαιδευτικοί και η γεωγραφική τους κατανομή, ανά την Ελλάδα, βοηθάει, όχι μόνο την επιμόρφωση, αλλά και τη συνεχή στήριξη των εκπαιδευτικών. Προβλέπεται αναβαθμισμένος ο ρόλος των σχολικών συμβούλων. Δεν το βλέπουμε.

Δεύτερον. Πώς προέκυψε το νούμερο 530 αντί για 800, που είναι, σήμερα, οι συντονιστές εκπαιδευτικού έργου με τους σχολικούς συμβούλους; Έγινε κάποια μελέτη, ίσως, από την Επιτροπή για τα οικονομικά της εκπαίδευσης; Είναι προαπαιτούμενο να γίνει αυτή η μείωση;

Τρίτον, υπάρχει έντονη η αίσθηση ότι έτσι όπως έχουν τεθεί τα κριτήρια, οι προϋποθέσεις και οι διαδικασίες, πρόκειται για ένα ρεβανσιστικό πογκρόμ, εναντίον των υπαρχόντων σχολικών συμβούλων. Ήταν, άλλωστε, κόκκινο πανί, για τους αντιμνημονιακούς τότε, Συριζα

ίους και άλλους, ειδικά του συνδικαλιστικού κινήματος. Δεν θέλω να υιοθετήσω αυτήν την άποψη και γι’ αυτό θα προτείνω συγκεκριμένα πράγματα, ώστε να φύγουν οι όποιες τέτοιες σκιές, αν και αμφιβάλλω ότι θα βρούμε ευήκοα ώτα στο Υπουργείο. Για παράδειγμα, είναι δυνατόν για όλα τα στελέχη εκπαίδευσης, περιφερειακούς διευθυντές, διευθυντές εκπαίδευσης, συντονιστές εκπαιδευτικού έργου, τα κριτήρια να είναι τα ίδια και ίδια και η μοριοδότηση; Δηλαδή, οι απαιτήσεις από ένα σχολικό σύμβουλο ή συντονιστή εκπαιδευτικού έργου είναι ίδιες με τον περιφερειακό διευθυντή;

Θα έπρεπε, λοιπόν, να υπάρχουν τα περιγράμματα θέσεων για τις θέσεις ευθύνης, συγκεκριμένα κριτήρια για τους υποψήφιους – δεν μπορεί τα κριτήρια να είναι τα ίδια για όλα τα στελέχη – χωρίς αποκλεισμούς, χωρίς ρεβανσισμούς και χωρίς προτιμήσεις. Επίσης, είναι δυνατόν οι επιλογές να ξεκινάνε, ιεραρχικά, από κάτω προς τα πάνω; Δηλαδή, πρώτα θα αξιολογηθούν και θα επιλεγούν οι συντονιστές εκπαιδευτικού έργου, μετά οι διευθυντές εκπαίδευσης και μετά οι περιφερειακοί διευθυντές. Πού έχει ξαναγίνει κάτι τέτοιο; Μόνο, αν υποκρύπτονται πολιτικές σκοπιμότητες. Ας κάνουν τώρα τις κρίσεις και τις επιλογές για τους αποκάτω, οι δικοί μας – γιατί οι περιφερειακοί διευθυντές είναι δικοί σας μετακλητοί υπάλληλοι – και μετά βλέπουμε ποιοι θα αναλάβουν τη θέση τους.

Στην απάντησή σας στην Ν.Δ., κύριε Υπουργέ – αφού εμάς απαξιώσατε να μας απαντήσατε, παρόλο που ήμασταν οι πρώτοι που σηκώσαμε το θέμα – επαίρεστε ότι για πρώτη φορά θα έχουμε περιφερειακούς διευθυντές ακομμάτιστους, όχι διορισμένους. Γιατί λοιπόν, να κάνουν τις επιλογές, τώρα, οι κομματικοί; Ξεκινήστε, λοιπόν, από εκεί τις επιλογές, για να έχουμε καινούργιους περιφερειακούς διευθυντές ακομμάτιστους και από εκεί και πέρα, να κάνουν τις επιλογές για τα αποκάτω στελέχη, αλλιώς, είμαστε πολύ καχύποπτοι για τις προθέσεις σας, ότι θέλετε να έχετε τον έλεγχο των επιλογών.

Πάμε σε κάτι άλλο, σημαντικό. Είναι δυνατόν να βάζετε – και πολύ σωστά – τη μαγνητοφώνηση της συνέντευξης στο νομοσχέδιο και μετά να τη βγάζετε, στην τελική του μορφή; Υπήρχε σ’ αυτό που πήγε στην ΚΕΝΕ, στην νομοπαρασκευαστική, αλλά δεν υπάρχει στην τελική μορφή, στο άρθρο 24.4, η μαγνητοφώνηση της συνέντευξης; Τι έγινε και έκανε φτερά;

Είναι δυνατόν, όταν επιλέγουμε στελέχη εκπαίδευσης, που το βασικό τους καθήκον είναι οι διοικητικές αρμοδιότητες, η διοικητική εμπειρία να παίρνει μάξιμουμ 4 μόρια και η διδακτική να παίρνει 10 μόρια; Δηλαδή, 2,5 φορές περισσότερο η διδακτική από τη διοικητική εμπειρία; Κανονικά, η διοικητική εμπειρία θα έπρεπε να αντιστοιχεί σε περισσότερα μόρια, να είναι πιο σημαντική για τις συγκεκριμένες πάντα θέσεις. Είναι, επίσης, δυνατόν η μοριοδότηση στα κριτήρια να είναι τόσο ασφυκτικά περιορισμένη, τόσο στενά όρια στη βαθμολόγηση των κριτηρίων; Είναι δυνατόν, δηλαδή, να είναι τόσο χαμηλά τα διάφορα πλαφόν για τα διάφορα προσόντα, έτσι ώστε να μην προσμετρώνται τα επιπλέον προσόντα και να μην υπάρχει εξ αυτού και το κίνητρο για την απόκτησή τους; Έχουμε πρόταση για το θέμα αυτό, για να απλωθεί ακόμα περισσότερο η βαθμολογία, δηλαδή, να ανέβουν τα άνω όρια, που είναι τώρα 17 – 14 – 14 για τα τρία κριτήρια της επιστημονικής συγκρότησης, της εμπειρίας και της προσωπικότητας και για τα επιμέρους υποκριτήρια. Το 17 – 14 – 14 να γίνει δηλαδή 40 – 30 – 30, να αθροίζει, δηλαδή, στο 100 και να ανοίξει και η κλίμακα στα υποκριτήρια. Έτσι, θα αυξηθεί και η διαχωριστική ικανότητα της μεθόδου. Το άνοιγμα της κλίμακας για τα υποκριτήρια μπορεί να γίνει και βάζοντας φθίνουσες αποδόσεις. Δηλαδή, από κάποιο σημείο και μετά να μετράνε μεν, αλλά με μικρότερη συμβολή ανά μονάδα, όπως γίνεται με τους μεταπτυχιακούς τίτλους σπουδών, 4 ο πρώτος, 2 ο δεύτερος.

Για παράδειγμα, στη δημοσίευση άρθρων, σε επιστημονικά περιοδικά, θα πρέπει να μετράνε και πέρα από τα 4 περιοδικά, με φθίνουσες αποδόσεις. Δηλαδή, 0,25 τα πρώτα τέσσερα, 0,2 τα πέντε επόμενα, 0,1 για κάθε ένα επόμενο έως τα δέκα και αθροιστικά θα φτάνουμε στις 19 δημοσιεύσεις, με μέγιστο σκορ το 3 και όχι το 1, που είναι τώρα. Αντίστοιχα και για άλλα κριτήρια και για την προϋπηρεσία ακόμη, ώστε να ανοίξει ακόμη περισσότερο η κλίμακα και αντί για 1 έως 45, να έχουμε, 1 έως 100.

Επίσης, η συνάφεια με τη διοίκηση της εκπαίδευσης για τις διοικητικές θέσεις ή την παιδαγωγική για τους Συντονιστές Εκπαιδευτικού Έργου πρέπει να επαυξάνει τα αντίστοιχα μόρια, γιατί γι’ αυτή τη δουλειά θέλουμε τα συγκεκριμένα στελέχη.

Τέλος, πάμε και στη σύνθεση των τριών βασικών κριτηρίων, δηλαδή, την επιστημονική συγκρότηση, τη διοικητική και διδακτική εμπειρία, την προσωπικότητα και γενική συγκρότηση.

Εδώ, πρέπει να αναρωτηθούμε: Θέλουμε στελέχη, που να είναι άριστα σε κάποιο από αυτά τα κριτήρια και μέτριο στα άλλα; Ή στελέχη που έχουν καλές επιδόσεις; Έστω και όχι άριστες, σε όλα τα κριτήρια. Νομίζω το δεύτερο, γιατί θα είναι πιο ολοκληρωμένα τα στελέχη, που θα έχουμε. Για να το πετύχουμε, λοιπόν, αυτό, η σύνθεση των τριών κριτηρίων δεν θα πρέπει να γίνεται προσθετικά, αλλά πολλαπλασιαστικά, ώστε τα κριτήρια, να μην είναι πλήρως αντισταθμιστικά. Αντί, λοιπόν, να προσθέτουμε τα μόρια, ανά κριτήριο, θα μπορούσαμε να τα πολλαπλασιάζουμε και να παίρνουμε το γεωμετρικό μέσο όρο, αντί για τον αριθμητικό μέσο όρο της επίδοσης στα τρία κριτήρια και έτσι, θα έχουμε πολύ πιο ισορροπημένες επιλογές. Δηλαδή, εάν έχουμε δύο υποψηφίους, τον Α και τον Β, ο οποίος στην επιστημονική συγκρότηση ο ένας έχει 15 και ο άλλος 9, στη διδακτική και διοικητική εμπειρία, ο ένας έχει 5 και ο άλλος έχει 9, στην προσωπικότητα και γενική συγκρότηση, ο ένας έχει 8 και ο άλλος έχει 10, δηλαδή, και οι δύο έχουν σύνολο 28, εάν το πάρουμε αριθμητικά. Αν πάρουμε το γεωμετρικό μέσο όρο, θα δούμε, ότι αυτός που έχει πιο ισορροπημένο προφίλ, δηλαδή, είναι καλός σε όλα τα κριτήρια, έχει και μεγαλύτερη επίδοση, 9,32 για τον Β και 8,43 για τον Α και νομίζω ό,τι αυτό θα πρέπει να είναι το κριτήριό μας για την επιλογή στελεχών, δηλαδή, ένα πιο αποτελεσματικό και πιο δίκαιο για το σκοπό που το θέλουμε.

Θα μου πείτε, βέβαια, μέσα σε αυτές τις διαδικασίες εξπρές, πώς θα μπορέσετε να τα υιοθετήσετε αυτά στο νομοσχέδιο;

Γι' αυτό ακριβώς είπαμε, ότι δεν θα έπρεπε να έρθει με αυτές τις διαδικασίες.

Ένα άλλο θέμα, που συζητήθηκε, είναι οι αποκλεισμοί, που έχουν μπει, με το νομοσχέδιο. Για παράδειγμα, θα πρέπει οι Συντονιστές Εκπαιδευτικού Έργου να έχουν πιστοποίηση ξένης γλώσσας επίπεδου Β2 ή αλλιώς δεν μπορούν να υποβάλλουν αίτηση. Για να το δούμε και αυτό το θέμα.

Επίσης, το αστείο είναι ότι η πιστοποίηση γλωσσομάθειας ισχύει για τους Συντονιστές Εκπαιδευτικού Έργου, δηλαδή, για τα μεσαία ουσιαστικά στελέχη εκπαίδευσης και όχι για τα ανώτερα στελέχη εκπαίδευσης στην εκπαιδευτική ιεραρχία, όπως οι Διευθυντές Εκπαίδευσης και οι Περιφερειακοί Διευθυντές. Επάνω σ’ αυτό το θέμα, θα ήταν πολύ χρήσιμη μια εξήγηση του Υπουργείου. Δεν είναι απαραίτητη, όμως, μία ξένη γλώσσα; Ασφαλώς, θα σας απαντήσω, ιδιαίτερα τα αγγλικά, που είναι η εσπεράντο της επιστήμης, γιατί χωρίς αγγλικά δεν στέκεσαι πουθενά. Ένας επιστήμονας 50 ετών, που παρακολουθεί την αγγλική βιβλιογραφία, γράφει άρθρα στα αγγλικά και ξένα περιοδικά, παρακολουθεί ξένα συνέδρια και δημοσιεύει, αλλά δεν έχει πιστοποιητικό γλωσσομάθειας. Γιατί δεν έχει; Γιατί, στην εποχή του δεν ήταν αναγκαίο. Έμπαινε στο πανεπιστήμιο, το παρακολουθούσε, το τελείωνε, έκανε το μεταπτυχιακό και το διδακτορικό του, χωρίς να του ζητήσει κανένας πιστοποιητικό γλωσσομάθειας. Η γλωσσομάθεια, αναγκαστικά, υπήρχε, αλλά όχι η τυπική πιστοποίησή της. Αυτόν, λοιπόν, τον τιμωρούμε, με αποκλεισμό; Που μπορεί να ξέρει και καλύτερα αγγλικά, από κάποιον που πήρε το Lower, πριν από 30 χρόνια και δεν το χρησιμοποίησε ποτέ; Γι' αυτό προτείνω να δοθεί ο χρόνος και να αποκτήσουν το πιστοποιητικό γλωσσομάθειας όσοι δεν το έχουν. Δηλαδή, να ισχύσει, από την επόμενη τριετία, το μέτρο ή για παράδειγμα, να δώσουμε 1 με 1,5 χρόνο και αν κάποιος δεν φέρει το πιστοποιητικό γλωσσομάθειας, να εκπίπτει.

Τώρα, θα ήθελα να πάμε και σε ένα άλλο θέμα, που έγινε πολύς λόγος, δηλαδή, για τις θητείες. Πρέπει να είναι ισόβιοι οι Σχολικοί Σύμβουλοι ή οι Συντονιστές Εκπαιδευτικού Έργου, όπως είναι ο νέος τίτλος; Ασφαλώς και όχι. Έναν καλό φιλότιμο Σχολικό Σύμβουλο, μετά από έξι χρόνια, πρέπει υποχρεωτικά να τον αλλάζεις; Ασφαλώς όχι και εδώ.

Το κλειδί, στη συγκεκριμένη υπόθεση, για να μην υπάρχουν παρερμηνείες, είναι τρεις λέξεις: «αξιολόγηση, αξιολόγηση και αξιολόγηση». Αυτή η λέξη, μπαμπούλας. Κάνει καλά τη δουλειά του; Μένει. Δεν κάνει καλά τη δουλειά του; Αντικαθίσταται.

Στις ομάδες, που εγώ έπαιζα, δεν υπήρχε όριο θητειών. Δεν σου έλεγαν, π.χ., μετά από πέντε χρόνια, στην Εθνική Ομάδα, φεύγεις. Γιατί οι Σύμβουλοι Εκπαιδευτικού Επιστημονικού Έργου είναι ένα είδος εθνικής ομάδας για το Εκπαιδευτικό μας Σύστημα. Μετά από 5 χρόνια, λοιπόν, στην εθνική ομάδα, δεν σου έλεγε κανένας «φεύγεις». Γιατί; Γιατί εκεί υπήρχε διαρκής αξιολόγηση. Κέρδιζες ή έχανες; Βοηθούσες την ομάδα ή όχι; Βοηθούσες τη συνολική προσπάθεια ή όχι;

Όταν αρχίζεις, να βάζεις όρια στις θητείες σημαίνει ότι κάτι δεν πάει καλά με την αξιολόγηση στο σύστημα. Και επειδή δεν υπάρχει αξιολόγηση, πάμε σε οριζόντια μέτρα να την υποκαταστήσουμε. Δεν μπορεί όλοι να είναι καλοί στη δουλειά τους, όσα προσόντα και αν έχουν στο χαρτί. Υπάρχουν και οι αδιάφοροι και οι περαστικοί και οι «βολεμένοι». Μέσα από την αξιολόγηση, θα τους βρεις αυτούς και όχι με μια «χατζάρα» να κόβεις όσους καλούς ή κακούς συμπληρώνουν δυο θητείες. Και πώς θα μπουν νέοι στον κλάδο, μπορεί να πει κάποιος; Όχι, πάντως, με οριζόντια μέτρα, αλλά προωθώντας τη σταδιακή ανανέωση, ώστε να υπάρχει ένα μείγμα νέων και πιο έμπειρων και να διατηρείται έτσι και η θεσμική μνήμη του συστήματος.

Για παράδειγμα, στα υφιστάμενα κριτήρια αξιολόγησης και επιλογής, για ένα υφιστάμενο σχολικό σύμβουλο, πως αποτυπώνεται το έργο, που έχει κάνει; Αν πήρε για παράδειγμα, κάποια σχολεία από το τρία και τα πήγε στο οχτώ, αν ήταν απλώς περαστικός από τα σχολεία, έχουμε τέτοια κριτήριο, για να τον κρίνουμε; Θέλουμε τέτοια κριτήρια, να το κρίνουμε; Όχι, λοιπόν, στεγανά, όχι κλειστό κλαμπ το σώμα των σχολικών συμβούλων, αλλά όχι και οριζόντια μέτρα επί δικαίων και αδίκων.

Επίσης, δεν είναι σαφές, τι δυνατότητες ανέλιξης υπάρχουν και αν σκοντάφτουμε εκεί πέρα με τις δύο θητείες; Δηλαδή, ο σχολικός σύμβουλος, μετά από δύο θητείες, δεν μπορεί να παράγει διευθυντή εκπαίδευσης, που αναφέρεται στο άρθρο 30, στην παράγραφο 3; Αν ισχύει, είναι τελείως άτοπο και κλείνει τις πόρτες ανέλιξης στα υπάρχοντα στελέχη.

Κλείνοντας, με τα συμβούλια επιλογής, φαίνεται σαν υφιστάμενοι να κρίνουν ανωτέρους τους. Θεωρούμε ότι στα συμβούλια επιλογής οι αιρετοί εκπρόσωποι των εκπαιδευτικών θα πρέπει να συμμετέχουν, χωρίς δικαίωμα ψήφου, όμως, απλώς, να ελέγχουν την εγκυρότητα της διαδικασίας. Επίσης, συμμετέχει επιπλέον ένας Συντονιστής εκπαιδευτικού προσωπικού έργου και ένας εκπαιδευτικός, με δεκαπενταετή πλήρη εκπαιδευτική υπηρεσία και οι δύο εν λόγω ορίζονται από τον Περιφερειακό Διευθυντή, που ειδικά, για την πρώτη εφαρμογή, είναι εντελώς κομματικός. Άρα, αυξάνεται η παρέμβαση της Κυβέρνησης στα ΠΥΣΠΕ και ΠΥΣΔΕ.

Για τις τομές είπα ότι θα μιλήσω, μεθαύριο. Υπάρχουν και εκεί θέματα με τους καθηγητές φυσικής αγωγής, παιδοψυχίατρους, χημικούς μηχανικούς και πολλούς άλλους.

Στα θετικά - για να κλείσω με κάτι θετικό - είναι η συνεργασία των όμορων σχολικών μονάδων - αυτή η θεσμοθέτηση - οι ομάδες των εκπαιδευτικών επίσης στα θετικά, όπως και η επιλογή και όχι ο διορισμός Περιφερειακών Διευθυντών και γι' αυτό, το λέω, με έμφαση, από εκεί πρέπει να ξεκινήσουμε τις επιλογές, για να έχει αξιοπιστία η όλη διαδικασία, αλλιώς θα είμαστε πολύ καχύποπτοι.

Εν κατακλείδι, το συγκεκριμένο σχέδιο για τις δομές εκπαίδευσης, δεν στηρίζεται σε καμία πρόταση, που να υπογράφεται από καμία επιστημονική ομάδα, δεν τεκμηριώνεται με παράθεση βιβλιογραφίας, δεν αναφέρεται σε καλές πρακτικές, που τυχόν έχουν προκύψει από την εφαρμογή και σε κάποιο περιβάλλον.

Η αποκέντρωση - που επικαλείστε - είναι στην ουσία περιφερειακή συγκέντρωση, που ούτε την οικονομία κλίμακας του Υπουργείου έχει, αλλά ούτε και την εγγύτητα στη σχολική μονάδα, που είναι απαραίτητη. Η στάση μας, λοιπόν, είναι αρνητική σε αυτή τη μεταρρύθμιση - απορρύθμιση, όπως περιγράφεται στο νομοσχέδιο. Θα πούμε πολύ περισσότερα στην επί των άρθρων συζήτηση, στη β΄ ανάγνωση, όσα προλάβουμε, δηλαδή, στα ασφυκτικά περιθώρια που επιλέξατε, να έχουμε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Σήμερα, θα ξεκινήσω την ομιλία μου και θα σας κάνω γνωστό ότι ο χαρακτήρας ήταν λίγο διαφορετικός από τις ομιλίες, που ακούστηκαν, σήμερα, καθώς πέρα από το ότι η διαδικασία που ακολουθείται, δεν μας ικανοποιεί, εμείς θέλουμε να δώσουμε ιδιαίτερη σημασία στο χαρακτήρα του νομοσχεδίου, αλλά και της ευρύτερης πολιτικής, που ακολουθείτε, στα θέματα παιδείας, καθώς η Επιτροπή στην κατ’ άρθρο εξέταση, νομίζω, ότι θα μας παρέχει τον απαραίτητο χρόνο, για να σταθούμε και ουσιαστικά στο τι μας λέει αυτό το νομοσχέδιο.

Πριν ξεκινήσω, βέβαια, για το νομοσχέδιο, θα ήθελα να σας ενημερώσω ότι σήμερα στείλαμε τις θέσεις μας για τις μετεγγραφές των φοιτητών στον Υπουργό. Θέλω να τις καταθέσω για να τις έχετε όλοι στα χέρια σας - αν θέλετε - για να αποδείξουμε και έμπρακτα ότι εμείς είμαστε προσανατολισμένοι στη συναίνεση, στη συνεργασία, στο διάλογο και όχι μια στο τόσο, αλλά μόνιμα και ιδιαίτερα για τόσο σημαντικά θέματα.

Ιδιαίτερα για τόσο σημαντικά θέματα, όπως είναι κι αυτό το οξύ κοινωνικό θέμα των μετεγγραφών φοιτητών. Το κείμενο αυτό, που παραδώσαμε στα Πρακτικά, αποτελεί ένα κείμενο με πληθώρα προτάσεων που ελπίζουμε ότι θα συμβάλουν σε μια εκπαιδευτική και κοινωνική λύση. Με την ευκαιρία, να σημειώσω ότι αξίζει μια ανάλογη διαδικασία, μια ανάλογη κίνηση από τον Υπουργό να γίνει για όλα τα θέματα και ίσως, να γίνει μια μόνιμη επιτροπή, που θα αποτελείται από ένα μέλος κάθε Κόμματος, εντός του Κοινοβουλίου, όπου δημιουργώντας μια τέτοια επιτροπή, μια τέτοια ομάδα, ένα Think Tank, όπως είναι της εποχής, θα αποφευχθούν τέτοιου είδους συζητήσεις, όπως σήμερα, που βλέπουμε το Υπουργείο να αποφασίζει μόνο του και να φέρνει νομοσχέδιο, με αυτόν τον τρόπο.

Μάλιστα, θα ήθελα να συγχαρώ και «το Ποτάμι», για τις θέσεις του, τις οποίες εξετάσαμε και ήταν πάρα πολύ ενδιαφέρουσες. Γνωρίζουμε όλοι εδώ μέσα ότι η Ένωση Κεντρώων, μέσα από τις συνομιλίες Βουλευτών της, μέσα από τη δράση της, μέσα από το κοινοβουλευτικό της έργο, αλλά και μέσα από το έργο της στην κοινωνία, έχει αποδείξει ότι είμαστε ένα καλόπιστο Κόμμα, όπου είμαστε υπέρ της συναίνεσης. Θέλουμε να χτίσουμε συμμαχίες υπερκομματικές, ωστόσο, δεν βλέπουμε να συμβαίνει κάτι ανάλογο, παρά το δελτίο τύπου, που εξέδωσε το «Κίνημα Αλλαγής», στις 29/5/2018, όπου συγκεκριμένα λέει ότι για αλλαγές στην εκπαίδευση απαιτείται διάλογος, συναίνεση και συνθέσεις, με στόχο την κοινωνική αποδοχή για το καλό της νέας γενιάς, αυτό είναι που χρειαζόμαστε.

Επιτέλους, βλέπουμε ότι συντάσσονται όλοι σε αυτή την πλευρά και είναι καιρός να συνταχθεί και η συγκυβέρνηση σε αυτό. Όμως, όσο μας χαροποιούν τέτοιου είδους κινήσεις από την Αντιπολίτευση, τόσο μας λυπεί το νομοσχέδιο αυτό, που ήρθε σήμερα, με τον τρόπο που ήρθε και μας λυπεί, γιατί, για ακόμη μια φορά, έρχεται, με τη διαδικασία του επείγοντος. Έχουμε δει ότι ποτέ δεν ωφέλησε αυτό την κοινωνία μας και αργότερα την Παιδεία. Έπρεπε οι Βουλευτές, δηλαδή, παρόλο που εσείς κατακρίνετε τη διαδικασία των πανελλαδικών, να καθίσουν ένα τριήμερο, για να περάσουν κάτι ανάλογο με τα παιδιά, που θα είναι σε πανελλαδικές και με αυτήν την ευκαιρία, θα θέλαμε να ευχηθούμε καλή επιτυχία στους συμμετέχοντες των πανελλαδικών και να τους δείξουμε τη συμπαράστασή μας, στον αγώνα που ξεκινά αυτή την εβδομάδα. Αυτό, σε καμία περίπτωση, δεν είναι καλό, κύριοι Υπουργοί, για την εικόνα μας, ως Κοινοβούλιο.

Τα λάθη, που θα προκύψουν, μέσα από το νομοσχέδιο, για εμάς είναι δεδομένα, πρέπει να μελετούμε λίγο την ιστορία, γιατί η ιστορία επαναλαμβάνεται και θα έπρεπε να μας διδάσκει. Έχουμε δει ανάλογες νομοθετικές κινήσεις να καταποντίζονται και θα αναφέρω δύο παραδείγματα, τα οποία δείχνουν ότι αυτού του είδους η νομοθέτηση δεν είναι σωστή. Τέτοιες μέρες, το 2014 και λίγο πριν ξεκινήσουν οι προαγωγικές εξετάσεις της Α΄ Λυκείου, δημοσιοποιήθηκαν σχεδόν 4.000 θέματα. Ήταν η περιβόητη «Τράπεζα Θεμάτων», όπου τα 2 θέματα από τα 4 θα προερχόντουσαν μέσα από αυτήν. Να αναρωτηθούμε, λοιπόν, τώρα, τι συναίνεση είχε εξασφαλίσει αυτό το άρθρο, τι ισχύει σήμερα, μετά από εκείνη τη ρύθμιση, πόσοι αντοχή είχε στο χρόνο και εάν είχε, όντως, παιδαγωγικό όφελος για τα παιδιά.

Να αναρωτηθούμε όλοι σ' αυτή την Αίθουσα και να απαντήσει ο καθένας, πρώτα στον εαυτό του και μετά να δούμε τι γίνεται και μ’ αυτό το νομοσχέδιο, ενώ πάλι, τον Αύγουστο του 2014, ήταν να ενεργοποιηθούν οι πρώτες διαγραφές φοιτητών και, μάλιστα, όταν δεν είχαμε εξασφαλίσει τα απαραίτητα, που θα έδιναν λύση σ’ ένα τέτοιο πρόβλημα, το πρόβλημα των αιώνιων φοιτητών. Δηλαδή, την κατασκευή επαρκών φοιτητικών εστιών σε κάθε Α.Ε.Ι., τη δημιουργία και υποστήριξη δομών αναγκαίων στη μαθησιακή διαδικασία, όπως οι βιβλιοθήκες, την υιοθέτηση εναλλακτικών μορφών φοίτησης και εξέτασης, σε μέρος των προγραμμάτων σπουδών, την εξάλειψη των πολύωρων καθημερινών κενών, μεταξύ των παραδόσεων, ώστε να μπορεί ένας φοιτητής ή μια φοιτήτρια, που αναζητεί μια ολιγόωρη απασχόληση, γιατί τα οικονομικά της, ενδεχομένως, δεν το επιτρέπουν, να μπορεί να ανταπεξέλθει σ' αυτό, την καθιέρωση ενισχυτικής διδασκαλίας, αλλά και τη δημιουργία συνθηκών, έτσι ώστε οι σπουδές να ολοκληρώνονται έγκαιρα και όχι μετά από πολυετή φοίτηση, που αντιστοιχεί και σε σημαντικά αυξημένο κόστος διαβίωσης στην πόλη, όπου ο καθένας επιλέγει να σπουδάσει.

Το γεγονός, λοιπόν, ότι στερούμαστε σήμερα ή υπολειπόμαστε τέτοιων υποδομών δεν είναι ασύνδετο με το φαινόμενο της φοιτητικής διαρροής και της μη ολοκλήρωσης σπουδών Α.Ε.Ι.. Αξίζει, πραγματικά, να προβληματιστούμε για το εάν ένας αιώνιος φοιτητής είναι αιώνιος φοιτητής από προσωπική του επιλογή ή απλά είναι το ορατό αποτέλεσμα της ολιγωρίας, που είχαν τόσα χρόνια οι κυβερνήσεις. Εμείς τη θεωρούσαμε άδικη - τη θεωρούμε ακόμη - και ποτέ δεν στηρίξαμε αυτή την απόφαση. Οι εξελίξεις μας δικαιώνουν, αφού πολλές από τις χιλιάδες από τους περιζήτητους και επαινούμενους, σήμερα, πτυχιούχους μας, που έχουν φύγει στο εξωτερικό, προέρχονται από αυτή την κατηγορία φοιτητών. Ούτε αυτό το μέτρο είχε κοινωνική πολιτική, ούτε υπήρχε μια ευρεία συναίνεση στο Κοινοβούλιο, όταν ήρθε. Επομένως, θα πρέπει να διδαχθείτε από αυτά τα λάθη, που έκαναν οι προηγούμενοι και να μη προβείτε σε ανάλογα και εσείς.

Υπάρχουν, όμως, δυστυχώς και πολλά σημεία σ’ αυτό το νομοσχέδιο, που δεν μας δείχνουν ότι θα ακολουθήσετε μια τέτοια τακτική, καθώς βλέπουμε, ήδη, από την πρώτη συνεδρίαση της Επιτροπής να υπάρχει ένα πολεμικό κλίμα, ανάμεσα στα Κόμματα.

Εγώ δεν θα ήθελα να ξεκινήσω με κριτική, αλλά με κάποιες προτάσεις, που έχουμε κάνει πάρα, πολλές φορές, εδώ μέσα και πιστεύουμε ότι θα έπρεπε να συμπεριληφθούν σ’ αυτό το νομοσχέδιο, καθώς μπορούσαν να λειτουργήσουν, υποστηρικτικά, στις δομές της πρωτοβάθμιας, αλλά και της δευτεροβάθμιας εκπαίδευσης. Συγκεκριμένα, αναφέρομαι στην πρότασή μας για τη δημιουργία διοικητικής ομάδας, σε κάθε σχολική μονάδα, που θα αποτελείται από έναν διευθυντή και έναν υποδιευθυντή και στις σχολικές μονάδες, οι οποίες έχουν πάνω από 6 τμήματα, θα μπορούσαν να υπάρχουν και δύο ή ένας αναπληρωτής. Αυτή η διοικητική ομάδα θα αναλάμβανε όλα τα ζητήματα, που αφορούν το σχολείο, μειώνοντας, βέβαια, δραστικά το ωράριο τους. Αυτό τι θα είχε σαν συνέπεια; Θα είχε σαν συνέπεια την πλήρη απεμπλοκή των υπόλοιπων εκπαιδευτικών, για να είναι προσηλωμένοι στην ενασχόλησή τους, με το διδακτικό και το συμβουλευτικό τους έργο;

Η στελέχωση των γραμματειών των σχολών, με φοιτητές, που θα έκαναν εκεί την πρακτική τους άσκηση, είναι άλλη μία πρότασή μας, ενώ, σ' αυτές τις θέσεις, θα μπορούσαν να πάνε και κάποιοι πτυχιούχοι άνεργοι, οι οποίοι θα μπορούσαν, μ’ αυτόν τον τρόπο, να αποκτήσουν εργασιακή εμπειρία και ξέρετε, πολύ καλά, ότι αυτό είναι, ίσως, το πρώτο πράγμα που ζητάει η αγορά εργασίας, σήμερα. Δεν το κάνατε! Έως τώρα, οι προτάσεις μας δεν έχουν κάποιο κόστος στον κρατικό προϋπολογισμό.

Άλλη μία πρότασή μας ήταν η διαμόρφωση του ειδικού μισθολογίου, σε όλο το φάσμα της εκπαίδευσης, που θα άρει τις χρόνιες αδικίες, που υφίστανται οι εκπαιδευτικοί μας, που όλες και όλοι λέμε ότι προσφέρουν, ότι αυτοί κρατούν το σύστημα και είναι αυτοί οι λίγοι ή αυτοί οι φωτισμένοι εκπαιδευτικοί και παιδαγωγοί, που έχουν κρατήσει, μέχρι σήμερα, το εκπαιδευτικό μας σύστημα στην κατάσταση στην οποία βρίσκεται, παρά τις δυσκολίες που περνούν.

Επίσης, όλοι επαινούμε αυτούς τους δασκάλους, που δίνουν την ενέργεια τους, δίνουν μεγάλο μέρος της ζωής τους, για να παιδαγωγήσουν τα παιδιά μας, ωστόσο, δεν έχουμε κάνει τίποτα γι΄ αυτούς. Μια ακόμη ενέργεια θα ήταν να τους βοηθήσουμε, καθώς ξέρετε, πολύ καλά, ότι έχουν κοπεί, χωρίς αιτία, οι μισθοί τους, τουλάχιστον, συγκεντρώνοντας κάποια δάνειά τους σε ένα, δίνοντας τα στο Ταμείο Παρακαταθηκών και Δανείων, για να μπορούν ν’ ανταπεξέλθουν σ’ αυτά, γιατί δεν είχαν υπολογίσει στη ζωή τους ότι θα είχαν αυτές τις μειώσεις, που ήρθαν, με την κρίση και τα μνημόνια.

Αναφορικά με το σχέδιο νόμου, βλέπουμε ότι αποτελείται από πέντε μέρη και 113 άρθρα, αλλά στη διαβούλευση, είχαμε μόνο τα 51. Αυτό δεν μας έδωσε τον απαραίτητο χρόνο.

Το γεγονός ότι ήταν στη διαβούλευση δε σας δικαιολογεί. Από τη διαβούλευση έρχεται ένα άλλο σχέδιο νόμου, στο οποίο, κανονικά, θα έπρεπε να έχετε συμπεριλάβει τις αλλαγές, να έχετε διορθώσει κάποια σημεία και να έχετε συμπεριλάβει και τις προτάσεις των φορέων, πολιτών και όσων άφησαν το σχόλιό τους και δαπάνησαν χρόνο, για να το βελτιώσουν.

Αυτό το σχέδιο νόμου, αν ερχόταν με την κανονική διαδικασία, νομίζω ότι σε πολλά σημεία θα μας έβρισκε σύμφωνους. Τώρα, πρέπει να τα εξετάσουμε, ενδελεχώς, έτσι ώστε να μην πατήσουμε τη «μπανανόφλουδα», που έχουμε δει, πολλές φορές, σε τέτοιου είδους νομοσχέδια, που έχουν τόσο μεγάλη έκταση και στα οποία υπήρξαν, κατά καιρούς, τέτοιες παγίδες.

Υπάρχουν θετικά στοιχεία και ένα αυτά είναι στο άρθρο 99, που, στην ουσία, έρχεστε και υιοθετείτε τις θέσεις μας, όπου φοιτητές θα μπορούσαν να απασχοληθούν σε υπηρεσίες του ιδρύματος που φοιτούν.

Υπάρχουν, όμως και πολλά αρνητικά. Καθώς ο χρόνος δεν μου επιτρέπει, θα αναφερθώ μόνο στην κατάργηση των Κέντρων Πληροφορικής και Νέων Τεχνολογιών. Είμαστε στο 2018, όπου τα πάντα γυρίζουν, γύρω από την τεχνολογία και την πληροφορική και εμείς, στην Ελλάδα, ερχόμαστε να καταργήσουμε ένα κέντρο, που βοηθάει αυτό το σύστημα, που μόνο από υγεία δεν μπορεί να χαρακτηριστεί. Υπάρχουν σχολεία, που δουλεύουν ακόμη τα XP και έχουν υπολογιστές από τις αρχές του 2000, κουτιά που δεν λειτουργούν.

Δεν πιστεύουμε ότι αυτή η κίνηση είναι αυτή, που θα έπρεπε να κάνουμε, για να ακολουθήσει, επιτέλους, το εκπαιδευτικό μας σύστημα τα συστήματα των άλλων χωρών. Είμαστε πολύ πίσω και με τέτοιου είδους διατάξεις δεν πρόκειται να καταφέρουμε να πάμε μπροστά και να έρθει, επιτέλους, αυτή η ανάπτυξη της κοινωνίας μας, γιατί όλα, όπως έχω πει, ξεκινούν από την παιδεία.

Εάν εμείς δεν τους βοηθήσουμε να πορευτούν με ίσα εφόδια, σε αυτή την παγκόσμια κοινωνία, που, πλέον, έχουμε ενταχθεί, δεν πρόκειται να καταφέρουμε κάτι.

Κλείνοντας, τονίζω ότι τέτοιου είδους νομοσχέδια, που προέρχονται από το Υπουργείο Παιδείας, θα έπρεπε να έχουν τη διακομματική, να το πω έτσι, συναίνεση. Αυτό θα ερχόταν μόνο μετά από ουσιαστικό διάλογο και όχι από τέτοιου είδους κινήσεις, γιατί μόνο έτσι θα καταφέρουμε να βελτιώσουμε τα πράγματα στη χώρα μας. Ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Δέδες Ιωάννης, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Τριανταφυλλίδης Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάλλης Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Τσιάρας Κωνσταντίνος, Αυγενάκης Ελευθέριος, Μπούρας Αθανάσιος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Τζαβάρας Κωνσταντίνος, Χαρακόπουλος Μάξιμος, Κουτσούμπας Ανδρέας, Δαβάκης Αθανάσιος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Μπαξεβανάκης έχει το λόγο.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Αγαπητοί συνάδελφοι, δεν θέλω να δώσω συνέχεια στο θέμα της διαδικασίας, που επέλεξε η Κυβέρνηση. Θέλω μόνο να τονίσω ότι το μισό νομοσχέδιο, ο κορμός του, είναι γνωστό στους πάντες, εδώ και οκτώ μήνες. Ίσως, είναι το μοναδικό νομοσχέδιο, που έχει τεθεί, δύο φορές, σε δημόσια διαβούλευση, μια το περασμένο φθινόπωρο και μια πριν από δύο μήνες, με χιλιάδες σχόλια και στις δύο φάσεις αυτής της διαβούλευσης. Το σύνολο του δε είναι γνωστό, εδώ και ένα μήνα, όταν κατατέθηκε στην Κεντρική Νομοπαρασκευαστική Επιτροπή και η πολιτική ηγεσία το έδωσε και στη δημοσιότητα. Άρα, ουδείς μπορεί σοβαρά να υποστηρίξει ότι δεν γνώριζε και ότι αιφνιδιάζεται.

Άλλωστε, θα γίνουν 3 συνεδριάσεις στην Επιτροπή μας και θα είναι πολύωρες. Ήδη, συζητάμε, πάνω από 3,5 ώρες και, όπως μπορούμε εύκολα να προβλέψουμε και η σημερινή, αλλά και οι επόμενες συνεδριάσεις, θα ξεπεράσουν η κάθε μία σε διάρκεια τις 5 ώρες. Άρα, κανείς δεν μπορεί να πει ότι δεν υπήρχε άνεση χρόνου, για να τεθούν όλα τα επιχειρήματα. Επομένως, νομίζω προσχηματικά τίθεται αυτή η διαδικασία, την οποία επαρκώς εξηγήσαμε γιατί επελέγη.

Επί της ουσίας, όλα, λοιπόν, στη δημόσια εκπαίδευση, λειτουργούν καλά, οι δομές υποστήριξης του εκπαιδευτικού έργου είναι εξαιρετικές και έρχεται αυτός ο «τρισκατάρατος» ΣΥ.ΡΙΖ.Α. εν κενώ, στη μέση του πουθενά, να τα διαλύσει, για να υποστούμε τις συνέπειες του ότι κάτι που λειτουργεί καλά, το κάναμε να μη λειτουργεί. Είμαστε και ηλίθιοι, δηλαδή, γιατί θα φανεί το αποτέλεσμα, πολύ σύντομα, αλλά η πραγματικότητα δεν είναι αυτή. Ξέρουν πολύ καλά οι εκπαιδευτικοί μας και όλη η εκπαιδευτική κοινότητα ότι οι υποστηρικτικές δομές, στην εκπαίδευση, δεν λειτουργούν καλά. Υπάρχουν, βεβαίως, φωτεινότατες εξαιρέσεις ανθρώπων, που υπηρετούν, σε όλες τις δομές, αλλά η πραγματικότητα, την οποία ξέρει, πολύ καλά, η εκπαιδευτική κοινότητα, είναι ότι το αποτέλεσμα, που παράγεται, σήμερα, από τον τρόπο, που λειτουργούν αυτές οι δομές, δεν είναι ικανοποιητικό.

Σήμερα, μιλάμε για δομές, αλλά στην ουσία, πρόκειται για μονοπρόσωπα όργανα, που λειτουργούν το ένα ανεξάρτητα από το άλλο, που το ένα δεν ξέρει τι κάνει το άλλο και δεν υπάρχει ο παραμικρός συντονισμός, μεταξύ τους. Άρα, γίνεται και σπατάλη πόρων και σπατάλη χρόνου και το αποτέλεσμα είναι πολύ χαμηλότερο των προσδοκιών. Το νομοσχέδιό μας, από τα μονοπρόσωπα όργανα πάει σε συλλογικές δομές, δηλαδή, τις δομές δημοκρατίας, για να συνεννοηθούμε, όπου ο καθένας δίνει λόγο στο συλλογικό όργανο, στη συνολική δομή, έχει καθήκον και για τα καθήκοντα αυτά δίνει λόγο στη συλλογικότητα, στην οποία συμμετέχει.

Τι άλλο κάνουν αυτές οι δομές; Τι λένε κάποιοι από τους συναδέλφους, αρκετοί καλοπροαίρετα, αλλά οι περισσότεροι όχι, έτσι; Λένε ότι είναι μακριά από τη σχολική μονάδα και, αν συμβεί κάτι στο τάδε σχολείο, πώς θα προλάβει να πάει ο συντονιστής του εκπαιδευτικού έργου; Μα, αυτό ακριβώς θέλουμε να αλλάξουμε. Όταν συμβεί κάτι στη σχολική μονάδα, δεν θα καλέσουμε τον ειδικό από έξω να το λύσει. Η δουλειά των δομών είναι να βοηθήσουν τους εκπαιδευτικούς μας να μπορούν αυτοί να χειρίζονται τα προβλήματα της σχολικής τους μονάδας. Όλοι λέμε ότι ο σύλλογος διδασκόντων του σχολείου να είναι το κυρίαρχο όργανο λειτουργίας του, το λέμε όλοι στα λόγια, αλλά φοβάμαι ότι πολύ ελάχιστοι το εννοούμε. Εμείς, λοιπόν, το εννοούμε. Ο σύλλογος διδασκόντων είναι το κυρίαρχο όργανο. Αυτός, λοιπόν, θα πρέπει να είναι ικανός να αντιμετωπίσει τα προβλήματα, που δημιουργούνται, στη σχολική μονάδα. Οι υποστηρικτικές δομές, με τη συλλογική τους λειτουργία, έχουν ως βασική αποστολή αυτό ακριβώς, να καταστήσουν τους εκπαιδευτικούς μας, τους συλλόγους διδασκόντων στα σχολεία, ικανούς να αντιμετωπίζουν τα προβλήματα που παρουσιάζονται.

Ασκήθηκε κριτική ότι καταργούνται δομές καταξιωμένες. Καταξιωμένες δεν είναι, προφανώς και σας προκαλώ να ρωτήσουμε τους εκπαιδευτικούς σε οποιοδήποτε σχολείο, αν οι δομές είναι καταξιωμένες ή όχι. Από πού έγινε το μεγαλύτερο μέρος της κριτικής; Στη συντριπτική τους πλειοψηφία, τα σχόλια, που έγιναν, προέρχονται από ανθρώπους, οι οποίοι σήμερα, συμμετέχουν σε αυτές τις δομές και πυρήνας αυτών των σχολίων είναι η επιδίωξη αναπαραγωγής αυτών των ίδιων ανθρώπων στις θέσεις, που έχουν σήμερα. Αυτός είναι ο πυρήνας της κριτικής τους και κανένας άλλος. Ορισμένοι, δηλαδή και το ξέρετε πολύ καλά όλοι, φαντάζονται τους εαυτούς τους, ως ισόβια και αναντικατάστατα στελέχη, στις θέσεις, που σήμερα, κατέχουν.

Εμείς διαφωνούμε, απολύτως, με αυτό. Όλοι οι εκπαιδευτικοί προσλήφθηκαν στο δημόσιο σχολείο, ακριβώς, για να είναι αυτό, που λέει η λέξη, να είναι «εκπαιδευτικοί». Απλώς – και το εννοώ το απλώς – τους ανατίθενται καθήκοντα ευθύνης, σε μια ορισμένη θέση και έναν ορισμένο αριθμό ετών, όσων είναι διάρκεια της θητείας. Μετά το τέλος της θητείας τους, επανέρχονται στη σχολική τάξη. Θα το πω ευθέως προς όλους αυτούς, που θεωρούν ότι μετά την άσκηση καθηκόντων, σε μια θέση ευθύνης, για δύο θητείες, όταν μετά από 6 χρόνια, τους καλεί το δημόσιο σχολείο είτε να επιλέξουν μια άλλη θέση ευθύνης ή να επιστρέψουν στη σχολική αίθουσα, αν αυτό το θεωρούν υποβάθμιση, να με συγχωρούν, πάρα πολύ, αυτοί οι συνάδελφοι, κακώς, επέλεξαν το λειτούργημα του εκπαιδευτικού.

Αξιολόγηση. Ναι καταργούμε την τιμωρητική ατομική αξιολόγηση του εκπαιδευτικού. Καταργούμε το επαίσχυντο Π.Δ. 152. Καταργούμε το κλίμα φόβου, που επικρατούσε, στα σχολεία, τη διετία 2013-2014. Καθιερώνουμε και με νόμο αυτό, που, από το 2015, ενισχύει το κλίμα αναπνοής, που επικράτησε στα δημόσια σχολεία, μετά την κυβερνητική αλλαγή του 2015. Αυτό το Π.Δ. ενταφιάζεται οριστικά και ανήκει πια στο παρελθόν. Καθιερώνουμε την αξιολόγηση των στελεχών από τον υποδιευθυντή σχολείου, μέχρι και τους περιφερειακούς διευθυντές εκπαίδευσης. Με έναν τρόπο αξιοκρατικό και με ένα στοιχείο, που δείχνει ότι είμαστε ένα πραγματικά αριστερό Κόμμα.

Όλα τα στελέχη αξιολογούνται, βεβαίως, από τους προϊσταμένους τους, αλλά, για πρώτη φορά, στην Ελλάδα, αξιολογούνται και από τους υφισταμένους τους. Είμαστε οι πρώτοι που τολμάμε να καθιερώσουμε κάτι τέτοιο, γιατί η εκπαίδευση δεν είναι, όπως όλη η υπόλοιπη δημόσια διοίκηση, μιλάμε για εκπαιδευτικούς, μιλάμε για μαθητές, μιλάμε για γονείς. Καθιερώνουμε τη διαδικασία του προγραμματισμού και της αποτίμησης του εκπαιδευτικού έργου, του συλλογικού προγραμματισμού και της συλλογικής αποτίμησης του εκπαιδευτικού έργου στις σχολικές μονάδες, σύμφωνα με τις θέσεις των εκπαιδευτικών ομοσπονδιών, όπως έχουν διατυπωθεί, εδώ και δύο δεκαετίες. Φυσικά, χωρίς να υπάρχει το παραμικρό τιμωρητικό κλίμα, η παραμικρή συνέπεια είτε μισθολογική είτε βαθμολογική ή οποιαδήποτε άλλου είδους συνέπεια για τους εκπαιδευτικούς, παρά μόνο η βελτίωση της δουλειάς τους, στο σχολείο, προς όφελος των μαθητών και της εκπαιδευτικής διαδικασίας.

Τι άλλο κάνει αυτός ο «τρισκατάρατος» ΣΥΡΙΖΑ; Σε μια ανεξάρτητη διοίκηση της εκπαίδευσης, σε μια αντικειμενικά επιλεγμένη διοίκηση της εκπαίδευσης, έρχεται να εγκαταστήσει το κομματικό του κράτος ! Όλα λειτουργούν, εδώ και 4 δεκαετίες, στη δημόσια εκπαίδευση, αξιοκρατικά, αντικειμενικά, όλες οι επιλογές γίνονται, δίκαια, όλα τα στελέχη έχουν επιλεγεί αξιοκρατικά και έρχεται αυτός ο ΣΥΡΙΖΑ, από το πουθενά, να βάλει τους δικούς του ! Ποιους δικούς του; Τους περιφερειακούς διευθυντές εκπαίδευσης. Τώρα, δημιουργούμε αυτό το σώμα των στελεχών; Τώρα, νομοθετούμε την ύπαρξη περιφερειακών διευθυντών εκπαίδευσης; Δεν ξέρετε τίποτα γι’ αυτό οι συνάδελφοι της Ν.Δ. και του ΠΑ.ΣΟ.Κ.; Μα, από το 2000 υπάρχουν περιφερειακοί διευθυντές. Μέχρι τώρα, επιλέγονταν αξιοκρατικά; Δεν τους όριζε ο Υπουργός Παιδείας; Τώρα, ο ΣΥΡΙΖΑ το σκέφτηκε αυτό;

Ο ΣΥΡΙΖΑ σκέφτηκε το ακριβώς αντίθετο, για πρώτη φορά, στη δημόσια εκπαίδευση και οι περιφερειακοί διευθυντές θα επιλέγονται, με αξιοκρατικές διαδικασίες, όπως όλα τα υπόλοιπα στελέχη της εκπαίδευσης. Αν δεν κάνω λάθος, από το 2000 μέχρι το 2015, πέρασαν 15 χρόνια, θα μπορούσατε να κάνετε εσείς αυτή τη διαδικασία αντικειμενική και αξιοκρατική, αλλά δεν το κάνατε. Τους επέλεγε ο κάθε Υπουργός Παιδείας. Έρχεται, λοιπόν, ο «τρισκατάρατος» ΣΥΡΙΖΑ και λέει «όχι, δεν θα τους επιλέγει πλέον ο Υπουργός, θα επιλέγονται, αξιοκρατικά, όπως και τα υπόλοιπα στελέχη». Από ποιο Συμβούλιο; Από Συμβούλιο Επιλογής, που θα προεδρεύει εκπρόσωπος του ΑΣΕΠ. Ο «τρισκατάρατος» ΣΥΡΙΖΑ, που εγκαθιδρύει, κομματικό κράτος !

Συνάδελφοι, όσο και αν φωνάζετε, όσο και αν ωρύεστε, ο εκπαιδευτικός κόσμος ξέρει πάρα πολύ καλά ότι μετά το 2015, ένας διαφορετικός άνεμος πνέει στο δημόσιο σχολείο. Ξέρει πάρα πολύ καλά τι περιμένει τον εκπαιδευτικό κόσμο, αν αυτή η Κυβέρνηση ανατραπεί και αν το παλιό πολιτικό κατεστημένο επανέρθει ξανά στα πολιτικά πράγματα της χώρας. Να είστε βέβαιοι ότι ο εκπαιδευτικός κόσμος δεν θα επιτρέψει την επαναφορά σε αυτό το καθεστώς του φόβου, της τρομοκρατίας, που επικρατούσε, πριν την πολιτική αλλαγή του 2015. Ξέρει πολύ καλά ο εκπαιδευτικός κόσμος ότι εμείς καταργήσαμε την πολιτική επιστράτευση υπαλλήλων.

Είναι ένα μέτρο, από το οποίο ο εκπαιδευτικός κόσμος έχει υποφέρει πάρα πολύ και έχει φτάσει μάλιστα, το 2013, να επιστρατευτούν οι εκπαιδευτικοί, πριν ακόμα κηρυχτεί απεργία. Τι άλλο έκανε αυτός ο «τρισκατάρατος» ΣΥΡΙΖΑ; Επανάφερε το τεκμήριο της αθωότητας στις πειθαρχικές υποθέσεις, όχι μόνο των εκπαιδευτικών, αλλά όλων των δημοσίων υπαλλήλων.

Ξέρετε, μέχρι το 2014, ο οποιοσδήποτε υπάλληλος, όχι αν τιμωρούταν, αλλά αν παραπέμπονταν, απλώς, είτε για πειθαρχική είτε για ποινική υπόθεση, τίθετο σε αυτοδίκαιη αργία. Αυτό δεν υφίσταται πλέον, ο «τρισκατάρατος» ΣΥΡΙΖΑ το κατάργησε. Επανάφερε στα σχολεία τους 2.000 εκπαιδευτικούς, που, το 2013, ο κ. Μητσοτάκης, ο μεγάλος μεταρρυθμιστής, είχε θέσει σε καθεστώς διαθεσιμότητας. Επανάφερε, επίσης, στη δουλειά τους σχολικούς φύλακες, τους διοικητικούς υπαλλήλους του πανεπιστημίου και των ΤΕΙ.

Τι άλλο έκανε αυτός ο ΣΥΡΙΖΑ, που θέλει να εγκαθιδρύσει κομματικό κράτος; Νομοθετήσαμε ότι οι περιφερειακοί διευθυντές εκπαίδευσης δεν θα γίνονται πια, μετά τη λήξη της θητείας τους, αυτοδίκαια σχολικοί σύμβουλοι, όπως ίσχυε, μέχρι το 2014. Ξέρετε ποιοι θα είναι οι πρώτοι, που θα πληγούν, από αυτό το μέτρο; Θα είναι τα δικά μας παιδιά, οι 13 περιφερειακοί διευθυντές εκπαίδευσης, αυτοί οι μοναδικοί, που, για μία και μοναδική φορά, τοποθέτησε ο Υπουργός Παιδείας του ΣΥΡΙΖΑ και θα είναι οι πρώτοι, που δεν θα έχουν τις ευεργετικές συνέπειες, που, ήδη, απολαμβάνουν όλοι οι προηγούμενοι περιφερειακοί διευθυντές, που είχαν ορίσει οι κυβερνήσεις του ΠΑ.ΣΟ.Κ. και της Ν.Δ.. Τα δικά μας παιδιά λοιπόν, όταν τελειώσει η θητεία τους, δεν θα γίνουν, αυτοδικαίως, σχολικοί σύμβουλοι, θα γυρίσουν στη σχολική τάξη. Αυτά κάνει ο «τρισκατάρατος» ΣΥΡΙΖΑ !

Αυτή, λοιπόν, είναι η πρόταση, την οποία καταθέτουμε, ενώπιον της εθνικής αντιπροσωπείας, κυρίως, όμως, αυτή είναι η πρόταση, την οποία καταθέτουμε, μπροστά στον εκπαιδευτικό κόσμο, στους μαθητές και στους γονείς τους. Ξέρετε οι αντιδράσεις είτε εκ δεξιών είτε εκ δήθεν αριστερών σε τι συντείνουν; Αυτοί που παρουσιάζονται, ως δήθεν μεταρρυθμιστές, και αυτοί που παριστάνουν τους προοδευτικούς, συγκλίνουν στο ένα και μοναδικό πράγμα. Να μην αλλάξει ποτέ και τίποτα. Επειδή, λοιπόν, οι εκπαιδευτικοί, οι γονείς και οι μαθητές γνωρίζουν ποια είναι η σημερινή κατάσταση, γνωρίζουν ότι πολλά πρέπει να αλλάξουν, κατανοούν ότι αυτή η Κυβέρνηση προσπαθεί να αλλάξει πράγματα, προς όφελος τους. Ακόμα και αν όλα τα μέσα ενημέρωσης, τα ελεγχόμενα ιδιωτικά μέσα κρατικής μαζικής εξαπάτησης όσο και εάν από το πρωί μέχρι το βράδυ επιχειρούν να αλλοιώσουν την πραγματικότητα, πολλές φορές, είναι η διαίσθηση των ανθρώπων, που καταλαβαίνουν, ότι αυτή η Κυβέρνηση νοιάζεται και προσπαθεί γι΄ αυτούς και γι' αυτό θα τη στηρίξουν. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Προτείνω να ξεκινήσουμε τον κατάλογο των ομιλητών και αν θέλει κάποιος Υπουργός, ας τοποθετηθεί, σε κάποιο ενδιάμεσο στάδιο.

Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ: Ευχαριστώ, κύριε Πρόεδρε. Κύριε Υπουργέ, εισάγεται σήμερα στη Βουλή προς επεξεργασία και ψήφιση το νομοσχέδιο για τη λεγόμενη αναδιοργάνωση των δομών υποστήριξης εκπαιδευτικού έργου. Πολύ φοβάμαι ότι δεν πρόκειται περί αναδιοργάνωσης, αλλά περί αποδιοργάνωσης των δομών υποστήριξης. Πριν περάσω στους λόγους ουσίας, θα ήθελα να σταθώ στην απαράδεκτη διαδικασία, την οποία εσείς επιλέξατε, την επεξεργασία του παρόντος.

Δεν είναι, κύριε Υπουργέ, η πρώτη φορά, που ευτελίζεται η βουλευτική διαδικασία, όμως, αυτή τη φορά, νομίζω ότι ξεπεράσετε τον ίδιο σας τον εαυτό. Πρώτον, γιατί καταθέσατε το νομοσχέδιο στη Βουλή, Παρασκευή, βράδυ, στις 10.20΄ και λίγο αργότερα ενημερώθηκε το Σώμα των Βουλευτών, ότι η πρώτη συνεδρίαση θα γίνει την αμέσως επόμενη εργάσιμη ημέρα, τη Δευτέρα. Δεύτερον, γιατί αποφασίσατε να ψηφιστεί, με διαδικασίες εξπρές, για να προλάβετε, δήθεν, την έναρξη σχολικής χρονιάς και λέω «δήθεν», γιατί, κύριε Υπουργέ, είχατε όλο το χρόνο. Έχουν περάσει δυόμισι ολόκληροι μήνες από την ολοκλήρωση της διαβούλευσης, στις 26 Μαρτίου. Θα μπορούσατε, κάλλιστα, να το καταθέσετε, με κανονικές διαδικασίες, ώστε να μπορέσει να γίνει ουσιαστική συζήτηση.

Επίσης, μας είπατε ότι θέλετε να προλάβετε τα Θερινά Τμήματα. Κύριε Υπουργέ, τα Θερινά Τμήματα αρχίζουν, τώρα ή μήπως αρχίζουν, στις 15 Ιουλίου; Μήπως έχετε έξι βδομάδες, μέχρι τότε; Άρα, προς τι η δικαιολογία ότι πρέπει να προλάβουμε τα Θερινά Τμήματα;

Πρέπει, επιτέλους, υπεύθυνα, να ενημερώσετε το Σώμα των Βουλευτών. Είπατε εν συνεχεία, ότι το νομοσχέδιο αυτό είναι γνωστό εδώ και 8 μήνες και σας ερωτώ, κύριε Υπουργέ, οι 597, αν θυμάμαι καλά, σελίδες ήταν γνωστές, εδώ και 8 μήνες; Πόσα από τα άρθρα αυτά μπήκαν στη διαβούλευση; Έχετε ή δεν έχετε υποχρέωση, με βάση τον Κ.τ.Β. να τίθενται σε δημόσια διαβούλευση όλα τα άρθρα του νομοσχεδίου; Πόσα τέθηκαν; Πενήντα ένα. Πόσα συζητάμε σήμερα; Εκατόν δέκα τρία.

Βλέπετε, κύριε Υπουργέ, δεν έχω εγώ εμμονή με τα ζητήματα της διαδικασίας, όπως με έχετε κατηγορήσει στο παρελθόν, μάλλον εσείς έχετε εμμονή. με τον ευτελισμό τους. Διάλογο δεν θέλετε και, απ’ ό,τι φαίνεται, ελέγχετε και κάποιους δημοσιογράφους. Περιμένουμε να μας πείτε, κύριε Υπουργέ, ποιοι είναι αυτοί, που ελέγχετε, διότι στα site, φαντάζομαι το επιτελείο σας θα σας έχει ενημερώσει, η πρώτη είδηση, που παίζει παντού, είναι ότι ελέγχετε κάποιους δημοσιογράφους. Αναμένουμε, λοιπόν, κάποιες απαντήσεις, ως προς τους δημοσιογράφους, τους οποίους ελέγχετε, για να ξέρουμε και εμείς και σύσσωμη η κοινωνία και η εκπαιδευτική κοινότητα ποιοι είναι αυτοί οι δημοσιογράφοι.

Τέλος, αναρωτιέστε, γιατί υπάρχει ένα πολεμικό κλίμα, αυτή η αγανάκτηση. Κύριε Υπουργέ, δεν είναι τυχαίο, με τη στάση σας έχετε εξαγριώσει το σύνολο των Βουλευτών της Αντιπολίτευσης. Δεν είναι τυχαίο ότι όλα τα Κόμματα της Αντιπολίτευσης έχουν ταχθεί, εναντίον σας και η διαδικασία, που επελέγη και το ύφος των δηλώσεων και προσωπικά προς τη Ν.Δ., που εκδώσατε χθες, ένα ύφος, στο οποίο δεν θα σας ακολουθήσουμε, όλα αυτά συντείνουν στο να έχετε μια πολεμική διάθεση από την Αντιπολίτευση. Μια διάθεση, την οποία καθόλου δεν επιθυμούμε και καθόλου δεν θεωρούμε ότι αρμόζει στο πνεύμα των θεμάτων της παιδείας, που συζητούμε εδώ, αλλά γι ‘ αυτό θα έπρεπε η Κυβέρνηση να φροντίσει να μην καλλιεργεί αυτό το κλίμα.

Έρχομαι στην ουσία. Στα Κεφάλαια Α΄ και Β΄, προβλέπεται η κατάργηση των υπαρχουσών δομών υποστήριξης εκπαιδευτικού έργου και η δημιουργία νέων. Θα έλεγε κάποιος ότι αυτό δεν είναι απαραίτητα κακό, καθώς καλό είναι οι δομές να εκσυγχρονίζονται, να βελτιώνονται, να αναβαθμίζονται. Με τη διαφορά, όμως, ότι εδώ, απλώς, καταργούνται, με τρόπο απόλυτο και μηδενιστικό, χωρίς προηγούμενη αξιολόγηση και αντικαθίστανται από νέες μη λειτουργικές, επιστημονικά και παιδαγωγικά, δομές. Δομές, που έχουν αποδείξει, μέσα στο χρόνο πως υποστηρίζουν σημαντικά την εκπαιδευτική διαδικασία, όπως ο θεσμός των σχολικών συμβούλων.

Το παρόν, όμως, νομοσχέδιο, αντί να ενισχύει την υποστήριξη του σχολείου, στο φυσικό του χώρο, εισάγει μια συγκεντρωτική υδροκεφαλική απρόσωπη υπερδομή, μακριά από τις σχολικές μονάδες. Με λίγα λόγια, οι σύλλογοι διδασκόντων, οι μαθητές και οι γονείς αφήνονται στην τύχη τους να αυτορυθμίζονται, χωρίς άμεση παιδαγωγική και επιστημονική υποστήριξη και καθοδήγηση, χωρίς διαμεσολάβηση, σε περιπτώσεις διαχείρισης κρίσεων. Αλλά ίσως και εδώ, κύριε Υπουργέ, το ρωμαλέο μαθητικό κίνημα, εν προκειμένω, να μπορέσει να καλύψει τα κενά, που θα δημιουργηθούν, από το νομοσχέδιο σας.

Στο Κεφάλαιο Γ΄ προβλέπεται ο τρόπος επιλογής στελεχών και εδώ νομίζω δείχνεται ο πυρήνας της νομοθετικής σας πρωτοβουλίας, ο πραγματικός σας στόχος. Ποιος είναι αυτός; Η άλωση της εκπαιδευτικής διοίκησης από κομματικά στελέχη. Η πλήρωση όλων των θέσεων ευθύνης με περγαμηνές, όχι αξιοσύνης, αλλά κομματικής αφοσίωσης και πειθαρχίας. Ενδεικτικά, προβλέπεται κεντρικό συμβούλιο επιλογής για περιφερειακούς διευθυντές και διευθυντές εκπαίδευσης, όχι, όμως, για τους συντονιστές εκπαιδευτικού έργου, οι οποίοι θα επιλέγονται από περιφερειακό συμβούλιο, με πρόεδρο περιφερειακό διευθυντή και μέλη μη αξιολογημένα στελέχη. Σας ερωτώ, κύριοι Υπουργοί, προς τι αυτή η διαφοροποίηση;

Επίσης, στην κατάρτιση των αξιολογικών πινάκων, σκοπίμως, δεν προσδιορίζεται η προβλεπόμενη σειρά επιλογής στελεχών, για την πλήρωση των θέσεων. Μήπως επειδή κεντρική επιδίωξή σας είναι η χειραγώγηση της διαδικασίας επιλογής; Ερωτώ, ευθέως, γιατί δεν ξεκινάτε από πάνω προς τα κάτω; Γιατί δεν ξεκινάτε από τους περιφερειακούς διευθυντές παρά ξεκινάτε από τους συντονιστές εκπαιδευτικού έργου;

Εκεί, όμως, που η φαντασία ξεπερνάει κάθε όριο είναι το άρθρο 30, όπου ορίζονται οι θητείες των στελεχών. Εκεί, με προκλητικό και πρωτοφανή τρόπο, κύριε Υπουργέ, εισάγετε μια ρύθμιση, κατά τη γνώμη μας, επιτρέψτε μας να έχουμε γνώμη, προδήλως αντισυνταγματική, σύμφωνα με την οποία δεν επιτρέπεται η επιλογή για τρίτη συναπτή θητεία σε όμοια θέση και θεσπίζοντας απόλυτο κώλυμα για τα εν λόγω στελέχη. Στην ουσία, προβλέπετε σε αποκλεισμό, εκ των προτέρων, όλων των στελεχών της εκπαίδευσης, με εμπειρία στη διοίκηση. Κύριε Υπουργέ, δεν φαίνεται να έχετε βάλει μυαλό από το πλήθος των διατάξεων της Κυβέρνησής σας, που έχουν ήδη κριθεί αντισυνταγματικές από το Σ.τ.Ε..

Επίσης, στο Κεφάλαιο Δ΄ προβλέπεται αξιολόγηση των στελεχών της εκπαίδευσης μόνο για τα στελέχη της εκπαίδευσης και αξιολόγηση από τους υφισταμένους τους, οι οποίοι δεν αξιολογούνται, με ανώνυμα ερωτηματολόγια. Και πάλι, δεν μαθαίνετε από τα λάθη, κύριε Υπουργέ, του όχι τόσο μακρινού παρελθόντος. Πάλι μυστικές διαδικασίες, πάλι κρυφά ερωτηματολόγια, που έχουν, ήδη, κριθεί από το ανώτατο διοικητικό δικαστήριο της χώρας μας.

Η διαδικασία αξιολόγησης, χωρίς επώνυμη, τεκμηριωμένη αξιολόγηση και δυνατότητα αμφισβήτησης από τον κρινόμενο εναντίον του κρίνοντος, είναι σύμφωνα, με πρόσφατη νομολογία, αντισυνταγματική.

Εμείς, στον αντίποδα, θα προχωρήσουμε σε ιεραρχικά προκαθορισμένες επιλογές στελεχών, με επιλογές και διαδικασίες ΑΣΕΠ για όλους, κύριε Υπουργέ, από κεντρικά συμβούλια σε καθεστώς διαφάνειας και αξιοκρατίας. Και η αξιολόγηση, κύριε Υπουργέ, θα έπρεπε να αποτελεί ζητούμενο για όλους τους δημόσιους λειτουργούς, με υψηλή αίσθηση καθήκοντος, οι οποίοι υπηρετούν ο καθένας στον τομέα του. Μια αξιολόγηση, χωρίς τιμωρητικό χαρακτήρα, με στόχο τη βελτίωση όλων και συνεπώς, τη βελτίωση των υπηρεσιών εκπαίδευσης. Για εσάς, όμως, το απόλυτο πολιτικό πρόταγμα είναι η εξίσωση όλων προς τα κάτω.

Και κλείνω, κύριε Πρόεδρε, με το εξής. Ο κύριος Υπουργός εξέδωσε μια ανακοίνωση χθες, αν δεν κάνω λάθος, αναφέρθηκαν και σήμερα και ο κ. Υπουργός και ο κ. Υφυπουργός και είπαν ότι το Π.Δ. 152/13 - και εδώ είναι τα λόγια του κ. Υπουργού - προβλέπει συγκεκριμένο και δεσμευτικό ποσοστό απολύσεων. Κύριε Υπουργέ, σας καλώ εδώ και τώρα, πείτε μας το άρθρο, τη διάταξη του Π.Δ. 152/13.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αφού ήταν συνδεδεμένο με το δημοσιοϋπαλληλικό κώδικα.

ΝΙΚΗ ΚΕΡΑΜΕΩΣ: Σας καλώ, αυτή τη στιγμή, γιατί προσέξτε, είστε Υπουργός, κάνετε δηλώσεις, οι οποίες καταγράφονται στο δημόσιο διάλογο. Πείτε μου σε ποιο άρθρο προβλέπεται, στο 152 του 2013, συγκεκριμένο και δεσμευτικό ποσοστό απολύσεων; Διότι να τα πούμε και αυτά, ο νόμος του 2014 όχι το Π.Δ. του 2013, ο οποίος προέβλεπε ποσοστά κλίμακας βαθμολόγησης των υπαλλήλων, ρητά εξαιρεί από το πεδίο εφαρμογής τους εκπαιδευτικούς. Λίγη σοβαρότητα, κύριε Υπουργέ.

Μια συγκεκριμένη απάντηση, σε ποιο άρθρο του Π.Δ. του 2013 προβλέπεται συγκεκριμένο και δεσμευτικό ποσοστό απολύσεων;

Ζητούμε την απόσυρση του νομοσχεδίου και για λόγους ουσίας και για λόγους διαδικασίας. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, οι απολύσεις των εκπαιδευτικών έγιναν, με έναν μεταφυσικό τρόπο; Υπήρξαν απολύσεις εκπαιδευτικών ναι ή όχι;

ΓΕΩΡΓΙΟΣ ΣΤΥΛΙΟΣ: Δεν υπήρξαν.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εντάξει, μάλλον ζούμε, σε άλλη χώρα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, φέρατε το νομοσχέδιο, με τη μορφή του επείγοντος. Ξέρετε, επειδή είστε δημόσιο πρόσωπο και καταγράφονται τα πάντα, θα ήθελα, όπως είπε και η προηγούμενη συνάδελφος ό,τι λέμε να ισχύουν και ειδικά περισσότερο, όταν πρόκειται για Υπουργούς.

Θα σας θυμίσω, λοιπόν, ότι στο προηγούμενο νομοσχέδιο, που ήταν για το Πανεπιστήμιο Δυτικής Αττικής και έχω εδώ της τις ημερομηνίες, που συζητήσαμε, στην Επιτροπή, και αν θυμάμαι καλά, σας ζητούσαμε επισταμένως, να αλλάξετε λίγο τις ημερομηνίες, για να μη φέρετε το νομοσχέδιο τη Δευτέρα, γιατί είναι ημέρα κοινοβουλευτικού ελέγχου, ούτε μεσημέρι και η Διάσκεψη των Προέδρων, μιλούσε για μία ή δύο συνεδριάσεις, κ. Υπουργέ. Αυτά τα έχετε καταγράψει στη Βουλή, αν θυμάμαι καλά.

Το βράδυ στις 11.00΄ η ώρα σας λέγαμε, κύριε Υπουργέ, να πάμε σε δεύτερη συνεδρίαση, όπως έχει πει η Διάσκεψη των Προέδρων. Και βγήκατε, κύριε Υπουργέ, και είπατε ότι έχετε ανειλημμένη υποχρέωση και δεν μπορείτε να το κάνετε αυτό. Οι ανειλημμένες υποχρεώσεις, λοιπόν, κ. Υπουργέ ήταν, την επόμενη μέρα, να είστε στο Περιφερειακό Συμβούλιο της Τρίπολης ! Το λέω αυτό, γιατί εδώ είναι η Βουλή των Ελλήνων, είναι οι Βουλευτές και υπάρχει πολιτικός πολιτισμός. Και μπορούμε να έχουμε τις ενστάσεις μας, μπορεί να κάνουμε αντιπολίτευση, γιατί έτσι είναι ο ρόλος μας, αλλά πρέπει να είμαστε αξιόπιστοι και οι μεν και οι δε σε αυτά, που λέμε και αυτά που κάνουμε. Διαφωνώ, λοιπόν, εγώ και έχω το δικαίωμα να διαφωνήσω. Έχετε το δικαίωμα, βέβαια, σαν Πλειοψηφία, να υποβάλλετε την άποψή σας. Αυτό, όμως, δεν συνεπάγεται ότι προάγει την δημοκρατία. Και για τον κύριο Πρόεδρο της Επιτροπής το λέω αυτό, ότι δημιουργείται κακό προηγούμενο.

Δημιουργείται κακό προηγούμενο, γιατί αυτό δεν το έχετε σκεφτεί καθόλου, ότι «εκεί που είσαι, ήμουνα και εκεί που είμαι, θα έρθεις». Έτσι λειτουργούν οι δημοκρατίες, κρατώντας τις ισορροπίες. Αυτά που γίνονται, εδώ σήμερα και με τις σκέψεις αυτές, ότι το νομοσχέδιο είναι έτσι και το προχωράμε γρήγορα, δεν ξέρω τι κερδίζουμε, εγώ πιστεύω ότι δεν κερδίζουμε τίποτα, χάνουμε, ως Κοινοβούλιο. Έτσι, νομίζουμε ότι θα κατατροπώσουμε τους αντιπάλους, μα, η ζωή προχωράει και προχωράει, τις περισσότερες φορές, χωρίς εμάς. Αυτό που είναι λυπηρό, είναι ότι δεν δέχεστε την κριτική, όποια κριτική, καλή ή κακή. Έχει το δικαίωμα η Αντιπολίτευση να κάνει κριτική, αυτός είναι ο ρόλος της, καλή ή κακή και αυτό είναι ότι τοποθετείτε οποιονδήποτε σας κάνει κακή κριτική, εμπόλεμα απέναντι. Θεωρώ ότι είναι μείζον λάθος πολιτικό και ότι δεν συνάδει σε έναν πολιτισμό πολιτικό του 2018, του 2050, που θέλουμε να δημιουργήσουμε και να φτιάξουμε για τα παιδιά μας.

Τώρα, λοιπόν, κύριε Υπουργέ, τρία χρόνια στον ευαίσθητο χώρο της εκπαίδευσης, παρόλα αυτά, που είπε ο κ. Υφυπουργός, προηγουμένως, που τα άκουσα, με προσοχή, δεν κάνουμε τίποτε άλλο, παρά να προχωράμε κοντόφθαλμα προς το μέλλον. Αντιμετωπίζουμε το θέμα της παιδείας, για να θυμηθούμε λίγο έτσι τις παλαιοκομμουνιστικές θεωρίες, σαν έναν μηχανισμό του κράτους, τον οποίο πρέπει να τον χειραγωγήσουμε, οπωσδήποτε. Μα, μας ενδιαφέρει η ποιότητα των σπουδών, η βελτίωση και όχι όσα έκαναν οι προηγούμενοι και κάνουμε εμείς. Εμείς δεν πάμε με ό,τι έκαναν οι προηγούμενοι, αλλοίμονο, εάν κάναμε ό,τι έκαναν οι προηγούμενοι και αν πηγαίνουμε με συμψηφισμούς, στη δημοκρατία !

Με το νομοσχέδιο αυτό, κατά τη γνώμη μας, εσείς έχετε μια άλλη γνώμη, προσπαθείτε να αποδομήσετε και να υποβαθμίσετε τη δημόσια εκπαίδευση, γιατί θέλετε να υποτάξετε όλες τις εκπαιδευτικές βαθμίδες στα ανομολόγητα σχέδιά σας, επιβάλλοντας έναν ασφυκτικό κλοιό, σε όλες τις δομές της παιδείας. Η ποδηγέτηση, που προσπαθείτε να κάνετε, είναι προτεραιότητά σας πολιτική, γιατί έτσι πιστεύετε ότι θα διευρύνετε την απήχησή σας στον κόσμο της εκπαίδευσης και κατ’ επέκταση, βέβαια και στους γονείς.

Στην πραγματικότητα, λοιπόν, χρησιμοποιείτε την παιδεία, για να προστατεύσετε και να εδραιώσετε την πολιτική σας κυριαρχία. Η μέθοδος, που ακολουθείτε, παραπέμπει στις συνταγές του πιο σκοτεινού παρελθόντος. Στην ουσία, αποπνέει ολοκληρωτισμό και αντιδημοκρατικές αντιλήψεις. Ανοικτά, μιλάμε. Όλες οι μέχρι τώρα πρωτοβουλίες και παρεμβάσεις των πολιτικών ηγεσιών, που πέρασαν, τα τελευταία χρόνια, έχουν ένα κοινό χαρακτηριστικό, αντιμετωπίζουν την εκπαίδευση, ως όχημα για την καλλιέργεια πελατειακών σχέσεων, για την εξυπηρέτηση συντεχνιακών συμφερόντων, για την προώθηση της κομματοκρατίας, για την επιβολή ημετέρων, ενώ, την ίδια στιγμή, αυτοσχεδιάζουν, πυροδοτώντας το λαϊκισμό. Αυτό που κατηγορούσατε, κάνετε και δεν είχατε άδικο, μερικές φορές, που το κατηγορούσατε. Θέλετε, λοιπόν, να διαχειριστείτε εσείς, προσωπικά, το θέμα των πανελλαδικών εξετάσεων. Τη μία μέρα, βάζετε τον Πρωθυπουργό και λέει ότι καταργούνται, την άλλη μέρα, εσείς ο ίδιος ανασκευάζετε τις πρωθυπουργικές διακηρύξεις, αμέσως την επομένη, εσείς ο ίδιος επαναφέρετε την κατάργησή τους, εντάσσετε όλες αυτές τις αλλαγές, σε ένα θολό και απροσδιόριστο χρονικό περιβάλλον.

Μια άλλη αποδεικτική και αποκαλυπτική έκφραση του ακραίου λαϊκισμού σας για τις ισοπεδωτικές αλλαγές, που θέλετε, είναι η πολεμική εναντίον της αριστείας. Δεν θα μπω καθόλου το θέμα, προχωράω, γρήγορα. Η τρίτη χαρακτηριστική περίπτωση λαϊκισμού και πελατειακών σχέσεων είναι η μετονομασία του ΤΕΙ σε Πανεπιστήμιο. Εγώ αντιλαμβάνομαι την επιθυμία όλων των γονιών, που πήγαν τα παιδιά τους στα ΤΕΙ, να τα κάνουν Πανεπιστήμια, αλλά δεν μπορούμε να παίζουμε με τα παιδιά και τις προσδοκίες τους και την αγωνία για το επαγγελματικό τους μέλλον. Μπορώ να αναφερθώ και σε άλλες ανερμάτιστες και εμφανείς πρωτοβουλίες της Κυβέρνησης, αλλά θα σταθώ μόνο στο προηγούμενο νομοσχέδιο, όπως βαρύγδουπα σημειώσατε ότι αναφέρεται στις δομές υποστήριξης του εκπαιδευτικού έργου.

Πρόκειται για το νομοσχέδιο, που μέσα σε δύο μέρες, θα συζητήσουμε στη Βουλή, με 600 σελίδες και 113 άρθρα ! Θεωρείτε, κύριοι συνάδελφοι, ότι όλη αυτή η διαδικασία είναι δημοκρατική; Εγώ δεν περιμένω την απάντησή σας.

Ένα, επίσης, καίριο ζήτημα είναι οι προτεινόμενες αλλαγές. Βασικό χαρακτηριστικό τους η προσπάθεια χειραγώγησης της διοίκησης της εκπαίδευσης, η επιβολή υπερτροφικών μηχανισμών, που δεν έχουν καμία σχέση, με την εκπαιδευτική διαδικασία. Μαζί με αυτές τις μεθοδεύσεις σας, ακολουθεί η καταστρατήγηση και η κατάργηση αξιολόγησης των εκπαιδευτικών, ο εξοβελισμός θεσμών, όπως των σχολικών συμβούλων, καθώς και η πλήρης υποβάθμιση της ειδικής αγωγής.

Κύριε Μπαξεβανάκη, άκουσα πολύ προσεκτικά όσα είπατε, επιλέξατε, όμως, τον ολισθηρό δρόμο, θέλοντας να φέρετε την εκπαίδευση στα μέτρα σας, θέλοντας να την ποδηγετήσετε και να την ελέγξετε, πλήρως. Κάνετε μεγάλο λάθος. Το χειρότερο είναι ότι θέλετε να εμποτίσετε τον κρίσιμο και ευαίσθητο χώρο της παιδείας, με το δηλητήριο του λαϊκισμού, της τοξικότητας και της κομματοκρατίας.

Κυρίες και κύριοι συνάδελφοι, η πολιτική σας στην παιδεία συνιστά ένα μνημείο επιζήμιων πολιτικών, που υποβαθμίζουν την εκπαίδευση, που αδιαφορούν για τις σύγχρονες ανάγκες και απαιτήσεις της κοινωνίας και αντιμετωπίζουν την εκπαιδευτική κοινότητα και τους γονείς, ως όργανα για την προώθηση των στενών κομματικών σας επιδιώξεων.

Ας το ξανασυζητήσουμε. Φέρτε τα 50 άρθρα, μετά το άρθρο 56, που έχουν σχέση με την ανώτερη εκπαίδευση, σε ένα επόμενο νομοσχέδιο. Δεν μας βιάζει τίποτα. Τα Θερινά Τμήματα της Βουλής εδώ είναι, την ίδια δύναμη έχουν, την ίδια δυνατότητα έχουν, μπορούμε να το συζητήσουμε πολύ περισσότερο. Νομίζω ότι δεν ήταν ανάγκη να πάμε τόσο βιαστικά.

Εμείς μ’ αυτές τις διαδικασίες, που προτείνατε, το νομοσχέδιο δεν το ψηφίζουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ: Σήμερα, έχουμε την τιμή να έχουμε στην Επιτροπή μας 4 Υπουργούς, οι δύο μέχρι τώρα απολογούνται για τη διαδικασία, γιατί, προφανώς, είναι κάτι, που καταλαβαίνω ότι ζορίζει και εσάς. Εξηγούμαι. Ο κ. Γαβρόγλου είπε ότι είναι μια νόμιμη κοινοβουλευτική διαδικασία και θα συμφωνήσω απόλυτα, όμως, θέλω να σας θυμίσω ότι μετά από αυτή σας τη δήλωση, έχετε αποδομήσει όλο σας το παρελθόν. Αυτή ήταν η αντιπολιτευτική τακτική σας, μάλιστα, με τεράστια εξαλλοσύνη, διότι μέσα σ' αυτή την Αίθουσα και στην Ολομέλεια υπήρχαν πρώην συνάδελφοί σας, Υπουργοί, που πετούσαν τα νομοσχέδια, όταν έρχονταν, με τη διαδικασία του επείγοντος και εκεί ήταν όντως επείγον, γιατί υπήρχαν διαπραγματεύσεις, που ήταν σε εξέλιξη και έπρεπε τάχιστα η Ελληνική Βουλή να αποφασίσει. Όχι, μόνο αυτό, αλλά έχετε αφαιρέσει από το ΣΥΡΙΖΑ και κάθε αντιπολιτευτική δυνατότητα, στο μέλλον, μετά από αυτή τη θέση, που έχετε πάρει, για τη διαδικασία του επείγοντος.

Μας είπατε ότι είναι η πρώτη φορά, που δικό σας νομοσχέδιο κατεβαίνει με τη διαδικασία του επείγοντος. Δεν διαστρεβλώνω κάτι, αυτή δεν ήταν η θέση σας;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Απολύτως.

ΧΑΡΑ ΚΕΦΑΛΙΔΟΥ: Θέλω, λοιπόν, να σας θυμίσω ότι έχετε αναλάβει, το Νοέμβριο του 2016. Από τότε έχουν έρθει στη Βουλή 8 νομοσχέδια του Υπουργείου Παιδείας. Ένα έχει έρθει με Εισηγητή τον κ. Φωτάκη, Έρευνας και Τεχνολογίας, έχουν έρθει δύο κυρώσεις και πέντε νομοσχέδια, που δεν είναι μια τυπική διαδικασία, είναι νομοσχέδια, που πρέπει να συζητηθούν. Από αυτά τα πέντε, τα τρία έχουν έρθει, με τη διαδικασία του επείγοντος !

Το πρώτο είχε θέμα «Ρύθμιση Θεμάτων του Κρατικού Πιστοποιητικού Γλωσσομάθειας της Εθνικής Βιβλιοθήκης της Ελλάδος και άλλες διατάξεις», στις 3/2/2017, το οποίο συζητήθηκε στην Ολομέλεια, στις 9 Μαρτίου 2017.

Δεύτερο νομοσχέδιο, με τη διαδικασία του επείγοντος «Μέτρα για την Επιτάχυνση του Κυβερνητικού Έργου σε Θέματα Εκπαίδευσης», ήρθε στις 19/5/2017 και τελικά φαίνεται ότι μόνο οι κυρώσεις θα συζητιούνται, με κανονικές διαδικασίες, κύριε Υπουργέ, σ' αυτή την Επιτροπή.

Επειδή μιλάμε λίγο και για το διάλογο, που δίνετε τόσο πολύ μεγάλη σημασία, στον οποίον - επιτρέψτε μου να σας πω - ουδέποτε έχετε πιστέψει, θέλω να σας ρωτήσω, γιατί ακόμα δεν έχει συγκροτηθεί το ΕΣΥΠ; Είναι μια απορία, που την καταθέτω, σε τακτά χρονικά διαστήματα, αλλά ουδέποτε έχω πάρει απάντηση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, γιατί κρατώ σημειώσεις. Το ΕΣΥΠ είπατε;

ΧΑΡΑ ΚΕΦΑΛΙΔΟΥ: Ναι. Έχει συγκροτηθεί;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το ΕΣΥΠ νομίζω, ότι είναι επί δικής σας κυβέρνησης. Μπερδεύετε τις κυβερνήσεις.

ΧΑΡΑ ΚΕΦΑΛΙΔΟΥ: Όχι, κάνετε λάθος. Ο κ. Υπουργός μας είπε ότι το νομοσχέδιο είτε αυτό, που μπήκε, με τα 51 άρθρα στη διαβούλευση, είτε αυτό που έχετε στα χέρια σας, με τα 113 άρθρα, είναι πανομοιότυπο και θέλω να μου πείτε ο ορισμός του «πανομοιότυπου» είναι ας πούμε η προσέγγισή σας στο θέμα των εξετάσεων; Εσείς ξέρετε τι έχετε πει; Για να μου πείτε, ορίζουμε το «πανομοιότυπο», με αυτόν τον τρόπο;

Έχετε μιλήσει για Εθνικό Απολυτήριο, για Πανελλήνιες, μετά το Λύκειο, για Πανελλήνιες μέσα στο Λύκειο, για ενδοσχολικές εξετάσεις, για κεντρικά οργανωμένες εξετάσεις και για καθόλου εξετάσεις. Αυτός είναι ο ορισμός του «πανομοιότυπου» ; Τα λέμε όλα και το ένα και το άλλο και το αντίθετο και το ορθό, γιατί στο νομοσχέδιο, κάτι τέτοιο βλέπω να γίνεται;

Είπατε και κάτι, το οποίο έχει δημιουργήσει πολλές απορίες. Είπατε ότι καταργείτε την απομαγνητοφώνηση της συνέντευξης στην αξιολόγηση των στελεχών. Σχετικά, λοιπόν, με την απομαγνητοφώνηση, την οποία καταργείτε στην αξιολόγηση, είπατε ότι την καταργείτε, γιατί όταν μιλάμε από μικροφώνου, λέμε πράγματα, που ξέρετε πως είναι, δηλαδή, υπάρχει μια μεγαλύτερη άνεση στο να διολισθήσει κανείς. Εγώ, όμως, θέλω να σας ρωτήσω το εξής. Οι άνθρωποι, που διδάσκουν τα παιδιά μας, πρέπει, κατά την κρίση μου, τον προφορικό λόγο να τον χειρίζονται, με αρτιότητα και με ευχέρεια. Άρα, γιατί να μην μπορούν να εκφράσουν τις απόψεις τους, όταν αυτό είναι μέρος της καθημερινής τους εργασίας και γιατί αυτό να μην είναι μέρος της αξιολόγησής τους, στη δική τους κρίση; Γιατί, δηλαδή, πρέπει να καταργηθεί;

Πάμε λίγο στο ίδιο το νομοσχέδιο. Είναι ένα νομοσχέδιο - συνέχιση μιας φιλοσοφίας αποδόμησης και ελέγχου της εκπαίδευσης, καταργεί θεσμούς, που δούλεψαν και παρήγαγαν έργο. Έχετε, ήδη, αποδομήσει την εκπαίδευση σε ό,τι αφορά το περιεχόμενό της και αναφέρομαι στα νομοσχέδια, που έχουν να κάνουν με το Τ.Ε.Ι., με τα Ολοήμερα, με τα Πρότυπα και Πειραματικά. Ταυτόχρονα, είναι το τέταρτο νομοσχέδιο, με το οποίο προσπαθείτε να ελέγξετε την εκπαίδευση. Το ένα νομοσχέδιο, ήδη, από αυτά, που έχετε φέρει, έχει κριθεί αντισυνταγματικό και αναφέρομαι σε αυτό που αφορά την επιλογή των Διευθυντών, αλλά, έτσι και αλλιώς, κάτι τέτοιο δείχνει να μη σας ενδιαφέρει, γιατί, προφανώς, έχετε και πολλές υποχρεώσεις και πάρα πολλές ιδεοληψίες ! Σας θυμίζω μόνο ότι η Ευρώπη βρίσκεται στη φάση της κοινωνίας της γνώσης και εσείς μας γυρνάτε στο Μεσαίωνα, αιώνες πίσω. Επειδή έχω λίγο χρόνο, θέλω να αναφερθώ μόνο στην αξιολόγηση, όπου το μόνο πράγμα, στο οποίο είσαι συνεπής είναι αυτό. Ήταν μεγάλο αγκάθι για σας, από την αρχή, κρατάτε την υπόσχεση, που δώσατε, την καταργείτε και το κάνετε, με δύο τρόπους.

Καταργείτε το θεσμό του Σχολικού Συμβούλου, που, επιτρέψτε μου να σας πω, ότι οι Σχολικοί Σύμβουλοι ήταν άνθρωποι αυξημένων προσόντων, αξιολογημένα στελέχη από εξωτερική αξιολόγηση. Τους φοβάστε, γιατί ξέρετε ότι η αξιολόγηση των εκπαιδευτικών, που θα γίνει από τους συναδέλφους τους, που έχουν άποψη για την αριστεία, που εσείς ξορκίζετε είναι κάτι, που δεν το θέλετε με τίποτα. Επίσης, αποδομείτε δομές καθοδήγησης της εκπαιδευτικής κοινότητας και έτσι πιστεύετε ότι θα μπορέσετε να ισχυροποιήσετε παράπλευρα κέντρα εξουσίας και φυσικά, υπάρχει ένας ρεβανσισμός ατελείωτος, σε αυτή την προσέγγιση.

Επίσης, στο θεσμό των Σχολικών Συμβούλων, γνωρίζετε ότι τα στελέχη αυτά, μέχρι σήμερα, έχουν την ευθύνη σχεδόν 15 σχολικών μονάδων. Εσείς, τώρα, λοιπόν, τι έρχεστε και κάνετε; Είναι ο δεύτερος τρόπος, με τον οποίο θα καταργείτε την αξιολόγηση. Μειώνετε τον αριθμό των Σχολικών Συμβούλων και η νέα μορφή είναι οι Συντονιστές. Αναθέτετε, λοιπόν, στους Συντονιστές την ευθύνη μιας ολόκληρης Περιφέρειας, όπου εκεί δεν μιλάμε για 15 σχολικές μονάδες, μιλάμε για διπλάσιο ή και πολλαπλάσιο αριθμό σχολικών μονάδων. Άρα, ουσιαστικά, δεν πρόκειται να γίνει καμία πραγματική αξιολόγηση, για καμία από τις σχολικές μονάδες αυτές. Η αξιολόγηση ενταφιάζεται οριστικά και αυτό γίνεται με τον πλέον θεσμικό τρόπο, μια κι έξω.

Συνοψίζοντας. Διαφωνούμε απολύτως με τη φιλοσοφία του νομοσχεδίου, που προσπαθεί, με τη δήθεν αναδιοργάνωση των δομών, να δημιουργήσει την εντύπωση ότι πρόκειται για μεταρρύθμιση. Στην ουσία, στοχεύει στην αποδόμηση της δημόσιας εκπαίδευσης και καθόλου δεν συμβάλλει στην αποκομματικοποίηση της. Η αλλαγή της ονοματολογίας των δομών, με την πρόφαση της συγχώνευσης και συρρίκνωσης, αυξάνει, παράλληλα, τον αριθμό θέσης ευθύνης και του απασχολούμενου προσωπικού, έχει τελικά αποτέλεσμα την αύξηση της προβαλλόμενης δαπάνης και μάλιστα, σε συνθήκες οικονομικής κρίσης, στις οποίες βρίσκεται η χώρα, 8 χρόνια, τώρα.

Αναθεωρούμε, λοιπόν, ό,τι πιο σημαντικό θεσμό διαθέτουμε, το λειτούργημα, που είναι ο ρόλος των εκπαιδευτικών, οι οποίοι αναλαμβάνουν την εκπαίδευση των παιδιών μας, που είναι η στόχευση όλων μας, είναι το μέλλον της χώρας. Δεν μπορούμε, λοιπόν, να αφήσουμε όλη αυτή τη διαδικασία στην τύχη της ή σε πειραματισμούς ή σε νεοτερισμούς, που εσείς, αυτή τη στιγμή, έχετε κατά νου να εισάγετε. Δεν μπορούμε να στηρίξουμε την απαλλαγή τους από την ατομική αξιολόγηση, όταν σε αυτή βασίζεται η ποιότητα της παρεχόμενης εκπαίδευσης, σε όλες τις χώρες της Ευρωπαϊκής Ένωσης.

Σας ευχαριστώ, κύριε Πρόεδρε, για το χρόνο και ελπίζω να μπορέσω στην κατ' άρθρο συζήτηση να μιλήσω πιο αναλυτικά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Να δεχτώ ότι υπάρχουν διαφορετικές απόψεις, αλλά κατηγορίες, χωρίς να λέμε τι ακριβώς είναι, δεν ταιριάζουν σε κανέναν και σε καμία, σε αυτήν εδώ την Αίθουσα. Έτσι δεν είναι;

ΧΑΡΑ ΚΕΦΑΛΙΔΟΥ: Σε εμένα απευθύνεστε; Σας κατηγόρησα για κάτι, κύριε Υπουργέ;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ναι. Σίγουρα δεν με επαινέσατε, τόση ώρα. Έτσι, δεν είναι; Εκτός αν στο μεταξύ ο ήχος μεταβάλλεται από εσάς όπως έρχεται εδώ.

Το ΕΣΥΠ δεν υπάρχει πια. Το ΕΣΥΠ είναι αυτό, που είχε κάνει η δική σας κυβέρνηση. Τώρα, υπάρχει το Εθνικό Συμβούλιο Παιδείας και Διαχείρισης Ανθρώπινου Δυναμικού, το οποίο έχει συγκροτηθεί, έχει πρόεδρο, έχει όλα του τα όργανα κ.λπ.. Άρα, μη μας λέτε ότι δεν υπάρχει το ΕΣΥΠ. Δημιουργείτε εντυπώσεις. Πάρτε το, λοιπόν, πίσω από τα πρακτικά. Αυτό δεν τιμά ούτε εσάς.

Δεύτερον, λέτε ότι υπάρχουν όλα αυτά τα νομοσχέδια, που είναι αντισυνταγματικά. Ποιο ακριβώς νομοσχέδιο είναι αντισυνταγματικό;

ΧΑΡΑ ΚΕΦΑΛΙΔΟΥ: Σας είπα. *(Ομιλεί εκτός μικροφώνου)*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αυτό που ψηφίσαμε τον Μάιο, είναι αντισυνταγματικό και δεν το έχω καταλάβει; Με συγχωρείτε, είπατε το νόμο για τους Διευθυντές Εκπαίδευσης. Είμαι στοιχειωδώς ευφυής, τουλάχιστον, σε τέτοιο επίπεδο, για να καταλαβαίνω. Δεν είπατε ότι ο νόμος για τους Διευθυντές Εκπαίδευσης είναι αντισυνταγματικός; Ναι ή όχι; Ο ισχύων νόμος, που ψηφίσαμε, το Μάιο, δεν είχε ίχνος αντισυνταγματικότητας, βγήκαν οι Διευθυντές και όλα είναι μια χαρά. Δεν κατάλαβα, λοιπόν, ποιος είναι.

ΧΑΡΑ ΚΕΦΑΛΙΔΟΥ: Σας είπα για τους Διευθυντές Εκπαίδευσης. *(Ομιλεί εκτός μικροφώνου)*

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ότι θα πέσει; Αυτό είναι μια ενδιαφέρουσα έννοια της αντισυνταγματικότητας. Θα σας παρακαλούσα, λοιπόν, να είσαστε πιο προσεκτική, όταν μας κατηγορείτε, για διάφορα πράγματα. Εγώ να δεχθώ ότι υπάρχουν και λάθη και παραλείψεις κ.λπ. αλλά, τουλάχιστον, να είναι επί πραγματικών γεγονότων και να μην είναι ανάγκη να κάνουμε τέτοιου είδους αντιπαραθέσεις.

ΧΑΡΑ ΚΕΦΑΛΙΔΟΥ: Ο κοινοβουλευτικός πολιτισμός δεν μπορεί να θεωρεί την άποψη ενός Βουλευτή «κατηγορώ» και τη θέση ενός Υπουργού αποδεκτή. Καταλάβατε, κύριε Υπουργέ;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρία Κεφαλίδου, ξέρετε πολύ καλά ότι εγώ δεν θέλω να αφαιρώ το λόγο, αλλά σας παρακαλώ.

ΧΑΡΑ ΚΕΦΑΛΙΔΟΥ: Καταλάβατε, κύριε Υπουργέ; Θέσεις εκφράζουμε. Δεν έχουμε εδώ προσωπική κόντρα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ακριβώς γι' αυτόν το λόγο, λοιπόν, επειδή τοποθετείστε πολιτικά όλοι, έχουμε το χρόνο μας και μάλιστα σε εσάς ήταν οκτάλεπτο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε. Η πολιτική τοποθέτηση προϋποθέτει ένα πράγμα. Ότι δεν κάνουμε λάθος στα πραγματικά γεγονότα. Όταν λέμε «αντισυνταγματικά», κάνουμε λάθος σε πραγματικά γεγονότα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι διευκρινίστηκε. Δεν προσθέτουμε κάτι. Είναι μια αξιολογική εκτίμηση, που δεν τεκμηριώνεται. Δεν έχουμε απόφαση. Έχουμε εικασία ότι μπορεί να συμβεί.

Κυρίες και κύριοι συνάδελφοι, στο σημείο αυτό θα διαβάσω τους φορείς, για να ειδοποιούνται, πριν πάρει το λόγο η Υπουργός, η κυρία Τζούφη.

Είναι η Ομοσπονδία Λειτουργών Μέσης Εκπαίδευσης (ΟΛΜΕ), η ΔΟΕ, η ΟΙΕΛΕ, η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής, ο Πανελλήνιος Σύνδεσμος Αναπληρωτών Δασκάλων, η Ένωση Εκπαιδευτικών Λειτουργών Ειδικής Αγωγής, ο Πανελλήνιος Επιστημονικός Σύλλογος Ειδικής Αγωγής, η Πανελλήνια Ένωση Σχολικών Συμβούλων, η Πανελλήνια Επιστημονική Ένωση Διευθυντών Σχολικών Μονάδων, η Ανώτατη Συνομοσπονδία Γονέων Μαθητών (ΑΣΓΜΕ), ο Πανελλήνιος Σύλλογος Αναπληρωτών Ωρομίσθιων Εκπαιδευτικών Πρωτοβάθμιας Εκπαίδευσης, ΕΚΣΕΒΕΕ, η Πανελλήνια Ένωση Εκπαιδευτικών για την Περιβαλλοντική Εκπαίδευση και ο Πανελλήνιος Σύλλογος Εκπαιδευτών Αγωγής Υγείας.

Αύριο, η συνεδρίαση, θα είναι στις 12.00΄. Έχουμε ξεπεράσει τους 10 φορείς, σύμφωνα με τον Κανονισμό. Αύριο, στη συνεδρίαση στις 12.00΄ θα έχουν το χρόνο, αφού ειδοποιηθούν, να τοποθετηθούν. Έχουν υποδειχθεί 42 φορείς, αλλά πολλοί καλύπτονται από τους υπερκειμένους, μπορούν να στείλουν, όμως, υπόμνημα στη Γραμματεία, που και θα παραληφθεί και θα ληφθεί υπόψη στην τελική σύνθεση του νομοσχεδίου.

ΝΙΚΟΛΑΟΣ ΦΙΛΗΣ: Κύριε Πρόεδρε, τι ώρα είπατε ότι θα είναι η συνεδρίαση;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα είναι στις 12.00΄.

ΝΙΚΟΛΑΟΣ ΦΙΛΗΣ: Και πόσο θα κρατήσει;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Μέχρι τις 16.00΄ το πολύ.

Η κυρία Τζούφη έχει το λόγο.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Κύριε Πρόεδρε, θα αποφύγω να απαντήσω στο πνεύμα της προηγούμενης τοποθέτησης των συναδέλφων, σε αυτό το καταστροφολογικό αφήγημα, με χαρακτηρισμούς ακραίους και απαξιωτικούς, για το Μεσαίωνα π.χ., που φέρνει η Κυβέρνηση. Επίσης, να θυμίσω ότι εδώ θα πρέπει να λειτουργούμε, όχι σαν λοβοτομημένοι, σχετικά με τις ευθύνες, που έχουν τα πολιτικά Κόμματα, που τοποθετούνται με τόσο ακραίους χαρακτηρισμούς, για τις συνθήκες της κρίσης, που βιώνει η χώρα μας και ο λαός μας.

Θα μιλήσω σχεδόν κατ' αποκλειστικότητα, για ένα συγκεκριμένο τμήμα του νομοσχεδίου, που αφορά τις δομές της ειδικής αγωγής και εκπαίδευσης. Θα πω εδώ ότι είναι σαφές ότι για το Υπουργείο και για την Κυβέρνηση είναι ένας τομέας, που τον θεωρούμε κορυφαίας προτεραιότητας και θα αποδείξω ότι το τελευταίο διάστημα έχουν γίνει στην κατεύθυνση αυτή ουσιαστικές παρεμβάσεις, με στόχο τη βελτίωση της πρόσβασης των παιδιών στην εκπαιδευτική διαδικασία, πράγμα, που, θα μου επιτρέψετε να πω, αναγνωρίζεται και από αυτούς, που υπηρετούν, σε αυτόν τον πολύπαθο και ευαίσθητο χώρο, αλλά και, επίσης, από τις οικογένειες και τα παιδιά, τουλάχιστον από την εμπειρία, που έχω αποκομίσει, σε αυτό το βραχύ χρονικό διάστημα.

Έχουμε κάνει μια ευρεία διαβούλευση για τα κομμάτια αυτά, που αφορούν την ειδική αγωγή, πολλές συναντήσεις με φορείς της ειδικής αγωγής και της εκπαίδευσης, μαζέψαμε τα σχόλια, τις προτάσεις και, σε αρκετό βαθμό, προσπαθήσαμε σε κάποια από αυτά να απαντήσουμε.

Επομένως, θα έλεγα ότι μου προκαλεί πολύ μεγάλη εντύπωση η αντίδραση της Αντιπολίτευσης, η οποία μιλάει για σημαντική υποβάθμιση της Ειδικής Αγωγής, αλλά, επίσης, θα έλεγα και η αναληθής αφήγηση του Κομμουνιστικού Κόμματος Ελλάδος, που λέει ότι πλήττονται, με το νομοσχέδιο αυτό, τα δικαιώματα των παιδιών.

Θα ξεκινήσω, λοιπόν, λέγοντας ότι, πράγματι, σε συνθήκες κοινωνικής κρίσης, οι ομάδες, που έχουν τη μεγαλύτερη ευαλωτότητα, πράγματι, περιθωριοποιούνται περαιτέρω και βεβαίως, έγιναν πολύ συγκεκριμένες ενέργειες, για να καταρρεύσουν και οι λίγες δομές, που υπήρχαν, του κοινωνικού κράτους, με την υποβάθμιση του δημόσιου τομέα και μια προσπάθεια επέλασης της ιδιωτικής πρωτοβουλίας, σε αυτούς τους δύο κρίσιμους τομείς, όπως είναι η Παιδεία και η Υγεία.

Επομένως, τα παιδιά και οι νέοι άνθρωποι με αναπηρία, με ειδικές μαθησιακές ανάγκες και οι οικογένειές τους κλήθηκαν να επιβιώσουν, σε ένα πολύ δύσκολο τοπίο. Αυτό, σε συνδυασμό και με μια παράδοση, που ήθελε τον τομέα αυτόν προσκολλημένο σε απαρχαιωμένες αντιλήψεις, που τροφοδοτούσαν το διαχωρισμό, την περιθωριοποίηση και το στίγμα, ενώ, ταυτόχρονα, μαστιζόταν από υποστελέχωση και έλλειψη δομών.

Είναι πάρα πολύ χαρακτηριστικό το παράδειγμα ότι στη χώρα μας δεν υπάρχει καταγραφή των παιδιών με αναπηρία, ώστε να γνωρίζουμε, στοιχειωδώς, πόσα παιδιά βρίσκονται σε εκπαιδευτικές δομές, πόσα βρίσκονται κλεισμένα στο σπίτι, ποιες είναι οι ανάγκες και ποιο είναι το σχέδιο εκείνο, που μπορεί να οδηγήσει αυτά τα παιδιά, μέσα στην εκπαιδευτική διαδικασία.

Κάναμε κάτι σε αυτή την κατεύθυνση, σε αυτούς τους πολύ δύσκολους καιρούς, στους καιρούς της κρίσης; Κάναμε κάποιες προσπάθειες. Διπλασιάσαμε – και αυτό δεν αμφισβητείται από κανέναν – τον αριθμό των προσλήψεων των εκπαιδευτικών και του λοιπού προσωπικού, μετά από οκτώ χρόνια πλήρους «ανομβρίας». Ιδρύθηκαν 36 σχολικές μονάδες Ειδικής Αγωγής και Εκπαίδευσης και 531 τμήματα ένταξης στα σχολεία της Πρωτοβάθμιας και Δευτεροβάθμιας Εκπαίδευσης. Προσπαθήσαμε να καλύψουμε 3.000 αιτήματα, για παράλληλη στήριξη και ο αριθμός - στο σύνολο του - των υποστηριζόμενων μαθητών, μέσα στη γενική Εκπαίδευση, το 2014-2015, ήταν 30.291 και το 2015-2016 έφθασε τους 34.161 μαθητές.

Φτάνει αυτό; Όχι. Οι ανάγκες είναι πολύ περισσότερες, διότι, σε αυτόν τον πολύπαθο χώρο, έχουμε και αύξηση της νοσηρότητας. Ξέρουμε ότι ένα από τα πολύ σοβαρά θέματα, που καλείται να αντιμετωπίσει το εκπαιδευτικό σύστημα, στο σύνολό του, σε αυτόν τον ειδικό τομέα, είναι η αύξηση των αυτιστικού τύπου διαταραχών, που αυξάνουν πάρα πολύ τις ανάγκες για παράλληλη στήριξη. Έτσι, μπορέσαμε, σε αυτές τις συνθήκες, να ανταποκριθούμε μόνο στο 50% των αιτήσεων.

Υπάρχουν άλλα προβλήματα; Βεβαίως, υπάρχουν. Προβλήματα με τις κτιριακές υποδομές, προβλήματα με την πρώιμη παρέμβαση, προβλήματα με την ανυπαρξία δομών για παιδιά, που έχουν μεγαλώσει και τα οποία τελειώνουν τη φοίτησή τους στο εκπαιδευτικό σύστημα και δεν υπάρχουν δομές, στη συνέχεια, ώστε να συνεχίσουν την εκπαίδευσή τους, διασυνδεόμενες με την εργασία κα τη φροντίδα τους.

Υπάρχουν προβλήματα με τα προγράμματα σπουδών. Έχουν γίνει, όμως, βήματα; Τι προσπαθήσαμε να κάνουμε; Αναπροσαρμόσαμε και επεκτείναμε τα ωρολόγια προγράμματα των Ειδικών Νηπιαγωγείων και των Δημοτικών, εφαρμόζοντας εξάωρο υποχρεωτικό πρόγραμμα, που ήταν αίτημα των γονιών και δώσαμε τη δυνατότητα, εκεί που υπήρχε, σε όλα τα σχολεία, να λειτουργήσουν ολοήμερο πρόγραμμα.

Στη Δευτεροβάθμια Ειδική Επαγγελματική Εκπαίδευση, θεσμοθετήσαμε ένα νέου τύπου σχολείο, το Ενιαίο Ειδικό Επαγγελματικό Γυμνάσιο - Λύκειο, με επαγγελματικά δικαιώματα αντίστοιχα των ΕΠΑ.Λ. και ιδρύσαμε ακόμα 18 τέτοια σχολεία.

Δώσαμε τη δυνατότητα στα παιδιά από τα Ειδικά Γυμνάσια και Λύκεια, να έχουν - εκείνα που μπορούν – ισότιμη πρόσβαση στην τριτοβάθμια εκπαίδευση.

Προσπαθήσαμε να μειώσουμε τον αριθμό των μαθητών, εκεί όπου υπήρχε ανάγκη, αλλά και να καλύψουμε ανάγκες μαθητών, σε απομακρυσμένες σχολικές μονάδες, έστω και για λογαριασμό ενός μαθητή.

Και βεβαίως, αυξήσαμε – και αυτό, επίσης, δεν αμφισβητείται – στο διπλάσιο τον αριθμό των προσλήψεων των αναπληρωτών εκπαιδευτικών και του ειδικού εκπαιδευτικού προσωπικού και μάλιστα, με κάλυψη των κενών, από την έναρξη της σχολικής χρονιάς.

Για πρώτη φορά, βρέθηκαν, στα γενικά σχολεία, σχολικοί νοσηλευτές, ενώ αυξήθηκε θεαματικά και ο αριθμός των λειτουργών, που ανήκουν στο ειδικό βοηθητικό προσωπικό.

Τέλος, κάναμε μια σημαντική προσπάθεια γι΄ αυτούς τους ανθρώπους, που βοηθούν πάρα πολύ σημαντικά αυτόν τον πολύπαθο τομέα, να δημοσιεύσουμε και τα καθηκοντολόγιά τους. Αυτά τα βλέπουν οι άνθρωποι, που υπηρετούν αυτό το χώρο, καθώς και οι γονείς των παιδιών. Βεβαίως, οι προσδοκίες είναι πολύ περισσότερες.

Έρχομαι σ’ αυτό καθαυτό το νομοσχέδιο. Ακούστηκε, με πολλούς τρόπους, ότι εδώ πάμε να διαλύσουμε τα ΚΕΔΔΥ και να τα αντικαταστήσουμε, με ένα υπερτροφικό οργανισμό, που είναι τα Κ.Ε.Σ.Υ. και βεβαίως, με αυτό τον τρόπο θα θελήσουμε την δυνατότητα της διάγνωσης στα παιδιά. Ουδέν ψευδέστερον. Αυτό που γίνεται είναι να ενισχύεται ο ρόλος του Κ.Ε.Σ.Υ. με προσωπικό, με αρμοδιότητες υποστήριξης, σε μια σειρά από θέματα, όπως συμπεριφοράς, σχολικής βίας, μαθησιακών δυσκολιών, σχολικής διαρροής, ψυχοσυναισθηματικών εντάσεων και όλα αυτά να αντιμετωπίζονται από μια διεπιστημονική ομάδα, με τις κατάλληλες ειδικότητες, ένα έργο, που μέχρι τώρα, καλούνταν να το διαχειριστεί ένα μόνο πρόσωπο, ο σχολικός σύμβουλος. Βεβαίως, είναι προγραμματισμένο, μετά την ψήφιση του νόμου, να υπάρξει και ειδικό επιμορφωτικό πρόγραμμα για τα στελέχη των ΠΕΚΕΣ, των ΚΕΣΥ και των κέντρων της αειφορίας σε θέματα, που αφορούν στο έργο κάθε δομής.

Επομένως, θα πρέπει να πω, με έναν πολύ σαφή τρόπο, ότι αυτά, τα οποία λέγονται, ότι τα παιδιά με ειδικές εκπαιδευτικές ανάγκες και αναπηρία χάνουν την προσβασιμότητα τους στις δομές, τις οποίες έχουν ανάγκη, δεν είναι καθόλου αλήθεια. Τα Κ.Ε.Σ.Υ. διατηρούν στο ακέραιο όλες τις αρμοδιότητες, που είχαν, ως ΚΕΔΔΥ, καθορίζουν το είδος της εκπαιδευτικής ανάγκης και εκδίδουν γνωματεύσεις, προτείνουν το κατάλληλο εκπαιδευτικό πλαίσιο, φοίτηση σε ειδικό σχολείο ή υποστήριξη σε τμήμα ένταξης ή παράλληλη στήριξη, σχεδιάζουν τους άξονες του εξατομικευμένου προγράμματος εκπαίδευσης και υποστηρίζουν τους εκπαιδευτικούς, για να μπορέσουν να το εξειδικεύσουν. Ταυτόχρονα, όμως, θα υποστηρίζουν τα σχολεία, σε γενικότερα θέματα, που καλούνται να διαχειριστούν οι εκπαιδευτικοί, όπως θέματα σχολικής βίας, διαρροής και ψυχοσυναισθηματικών εντάσεων, μια και το κοινωνικό περιβάλλον έχει αλλάξει άρδην.

Από την άλλη πλευρά, ακούμε πράγματα, τα οποία είναι παράλογα. Μας κατηγορούν, διότι έχουν καταργηθεί οι θέσεις των παιδοψυχίατρων, που, έτσι και αλλιώς, μόνο τρεις υπηρετούσαν στα ΚΕΔΔΥ, ότι δηλαδή, προσπαθούμε να ιατρικοποιήσουμε την άλλη μεριά, τα Κ.Ε.Σ.Υ.. Τα Κ.Ε.Σ.Υ. ή τα πρώην ΚΕΔΔΥ έχουν σαν ρόλο να μην εκδίδουν ιατρικού χαρακτήρα γνωματεύσεις. Οι ιατρικές γνωματεύσεις έρχονται, από εκεί που πρέπει να έρχονται, δηλαδή από τα αρμόδια παιδιατρικά, παιδονευρολογικά και αναπτυξιολογικά ιατρεία των δημόσιων νοσοκομείων και στη συνέχεια, ο ρόλος αυτού του οργανισμού θα είναι να μπορέσει να βοηθήσει στην κατάλληλη ένταξη και στο συγκεκριμένο εκπαιδευτικό πλαίσιο των παιδιών, ενώ θα δίνεται η δυνατότητα, όταν χρειάζονται ειδικοί, όπως ο φυσιοθεραπευτής, ο εργοθεραπευτής, ο οφθαλμίατρος, ο ωτορινολαρυγγολόγος ή ο παιδοψυχίατρος, να μπορούν να καλούνται, για να γίνεται μια ολιστική διεπιστημονική προσέγγιση. Επομένως, ποιος στέλνει τους γονείς στον ιδιωτικό τομέα;

Νομίζω, λοιπόν, ότι δεν είναι σωστή αυτού του τύπου η προσέγγιση και βεβαίως, αυτό προκύπτει και από το γεγονός ότι ιδρύονται τα 9 επιπλέον Κ.Ε.Σ.Υ. και μάλιστα, στις μεγάλες περιοχές, όπως είναι η Αττική, η Θεσσαλονίκη, η Αχαΐα, ιδρύουμε 2 Κ.Ε.Σ.Υ., για να μπορέσουμε να επιταχύνουμε τις γνωματεύσεις. Επομένως, συνολικά θα υπάρχουν 71 αντί των 62, που υπήρχαν, πριν, ενώ αυξάνονται, σημαντικά και οι προβλεπόμενες θέσεις εκπαιδευτών, με εξειδίκευση στην ειδική αγωγή και στη σχολική ψυχολογία του ειδικού εκπαιδευτικού προσωπικού, όπως και των εκπαιδευτικών, με εξειδίκευση στη συμβουλευτική και στον επαγγελματικό προσανατολισμό.

Ακόμη προβλέπεται, μέσα στις διατάξεις του νομοσχεδίου, ο τρόπος που θα επικοινωνεί το ΠΕΚΕΣ με το ΚΕΣΥ, αλλά και με το πεδίο δράσης, μέσω των σχολικών δικτύων εκπαιδευτικής υποστήριξης, αλλά και των επιτροπών διεπιστημονικής εκπαιδευτικής αξιολόγησης, των ΕΔΕΑΥ, τις οποίες θα ενισχύσουμε και έχουμε εξασφαλίσει, βέβαια, στην κατεύθυνση αυτή και τις αναγκαίες πιστώσεις. Επιπλέον, θα προβλέπονται να υπάρχουν τακτικές συναντήσεις, μεταξύ όλων αυτών των μελών, εκεί που κρίνεται σκόπιμο, έτσι που να μπορεί να υποστηριχθεί ο κάθε μαθητής, με τον καλύτερο τρόπο.

Επομένως, εγώ έκανα μία προσπάθεια να σας περιγράψω αυτό το Σύστημα, που δεν παραπέμπει σε πύργο της Βαβέλ, ούτε σε υδροκεφαλικό κατασκεύασμα και προβλήματα, που μπορεί να υπάρξουν, νομίζω, ότι στη συνέχεια, μπορούν να εξειδικευτούν, λεπτομερέστερα και με υπουργικές αποφάσεις.

Στο ερώτημα που μου τέθηκε: Έχουμε εξασφαλίσει τις αναγκαίες χρηματοδοτήσεις; Η απάντηση, είναι, ναι. Υπάρχουν και έχει εξασφαλιστεί ο ίδιος αριθμός πιστώσεων για την πρόσληψη αναπληρωτών και για την επόμενη σχολική χρονιά. Επίσης, καταβάλλεται προσπάθεια να αυξηθούν οι πιστώσεις για την ενίσχυση των ΕΔΕΑΥ και καταβάλλεται προσπάθεια, για το εάν μπορούμε να αλλάξουμε το εργασιακό πλαίσιο των αναπληρωτών. Βεβαίως, ευελπιστούμε και πιστεύουμε, ότι από τον Οκτώβριο και μετά, θα έχουμε και την δυνατότητα μονίμων προσλήψεων, οι οποίες κάποιο μέρος αυτών, θα υπάρχει και θα μπορεί να διατεθεί και για τα παιδιά αυτά, τα οποία έχουν πολύ μεγαλύτερη ανάγκη από τη μόνιμη σχέση με τους εκπαιδευτικούς τους.

Ακόμη, έχουμε προβλέψει να υπάρχει ειδικό υποστηρικτικό πλαίσιο για τους μαθητές και τις μαθήτριες της μουσουλμανικής μειονότητας, με εκπαιδευτικούς, ψυχολόγους και κοινωνικούς λειτουργούς, που να είναι ακριβώς εξειδικευμένοι.

Επομένως, με την παράθεση αυτών των στοιχείων, θέλω να πω, ότι κάνουμε μια πολύ μεγάλη προσπάθεια, για να μπορέσουμε να φτιάξουμε, σε συνθήκες δύσκολες, όπως είναι οι συνθήκες κρίσης, ένα Εκπαιδευτικό Σύστημα ένταξης όλων των ανθρώπων με αναπηρία, σε όλα τα επίπεδα. Γνωρίζω ότι χρειάζονται πολύ περισσότερα, διότι χρειάζεται μια μακροχρόνια συνθήκη, χρειάζεται η δια βίου μάθηση, χρειάζεται η πρόσβαση στην επαγγελματική κατάρτιση των μεγάλων παιδιών, χωρίς διακρίσεις, «ο δρόμος είναι μακρύς», αλλά υπάρχει και ο σχεδιασμός, η διάθεση και η απόφαση να προχωρήσουμε, σε αυτήν την κατεύθυνση, πράγμα που φαίνεται από το δείγμα γραφής, που έχουμε δώσει, ότι παρά τους δημοσιονομικούς περιορισμούς, έχουμε κινηθεί σ' αυτή την κατεύθυνση και θα συνεχίσουμε αυτήν την προσπάθεια, η οποία είναι δύσκολη, αλλά μπορεί να βοηθήσει στην επίλυση των προβλημάτων. Βεβαίως, σ’ αυτό, είμαστε ανοιχτοί να ακούσουμε προτάσεις, απόψεις και να αλλάξουμε πράγματα, που πιθανώς χρειάζονται, είτε επιτάχυνση ή και βελτίωση. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ – ΣΙΩΡΟΠΟΥΛΟΥ: Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι γεγονός, ότι η εκπαίδευση περίμενε πολλά χρόνια τον εξορθολογισμό του νομοθετικού πλαισίου. Η εκπαίδευση ήταν βασισμένη σε προεδρικά διατάγματα της δεκαετίας του ΄80 ή και παλαιότερα, μέσα από δαιδαλώδεις κοινωνικές διαδρομές, που αναιρούσαν ή τροποποιούσαν το ένα ή το άλλο άρθρο, η διοίκηση στην εκπαίδευση ήταν ένας πραγματικός άθλος.

Ο επανασχεδιασμός των δομών εκπαίδευσης αποτέλεσε για την Κυβέρνησή μας, προτεραιότητα, αλλά και σοβαρότατη δέσμευση. Αυτό είχε ως αποτέλεσμα να χρειαστούν μήνες συστηματικής μελέτης και εμβάθυνσης, ώστε να έχουμε σήμερα μια αξιόπιστη πρόταση.

Η εκπαιδευτική κοινότητα περιμένει από εμάς να σταθούμε στο ύψος των περιστάσεων, διορθώνοντας όσα δεν ταιριάζουν στις σύγχρονες συνθήκες, αλλά και να είμαστε αρκούντως τολμηροί, ώστε να ξεπεράσουμε αγκυλώσεις του παρελθόντος και συντεχνιακές λογικές, κάνοντας βαθιές τομές στις εκπαιδευτικές δομές.

Ο σχεδιασμός των υποστηρικτικών δομών, που προτείνετε, με το παρόν νομοσχέδιο, τοποθετείται σε μια νέα βάση, σύμφωνα με τις σύγχρονες αντιλήψεις και τις παιδαγωγικές αρχές της παιδαγωγικής επιστήμης, με συνέργειες και διεπιστημονικότητα. Με τον περιφερειακό εκπαιδευτικό σχεδιασμό, από τις επιστημονικές ομάδες όλων των ειδικοτήτων στα Περιφερειακά Κέντρα Εκπαιδευτικού Σχεδιασμού, με τη δημιουργία των Κέντρων Εκπαιδευτικής και Συμβουλευτικής Υποστήριξης, σε επίπεδο νομού, με τη λειτουργία των Κέντρων Εκπαίδευσης για την αειφορία, με τις δικτυώσεις και τις συνεργασίες, σε επίπεδο ομάδας σχολείων, αλλά και μεταξύ των υποστηρικτικών δομών, με την παιδαγωγική αυτονομία της σχολικής μονάδας, σύμφωνα με τις υπάρχουσες δυνατότητες, στο σχεδιασμό του εκπαιδευτικού έργου από τους ίδιους τους εκπαιδευτικούς και την ευρύτερη σχολική κοινότητα, την αποτίμηση και τον προγραμματισμό των δράσεων του εκπαιδευτικού έργου, με τη συνεργασία των εκπαιδευτικών μεταξύ τους, αλλά και με τον διευθυντή.

Ενδυναμώνεται, έτσι, ο Σύλλογος των διδασκόντων, με την ενίσχυση των αρμοδιοτήτων του. Η συνεργασία της σχολικής μονάδας με το Σύλλογο Γονέων και Κηδεμόνων, καθώς και με τους φορείς της περιοχής συμβάλλει ουσιαστικά στην εξωστρέφεια και το άνοιγμα του σχολείου στην κοινωνία.

Ένα άλλο σημαντικό Κεφάλαιο στο υπό συζήτηση νομοσχέδιο είναι το Κεφάλαιο, το οποίο αναφέρεται στην επιλογή στελεχών της εκπαίδευσης, των εκπαιδευτικών αυτών, δηλαδή, που αναλαμβάνουν το πολύ σημαντικό έργο της εύρυθμης, αλλά και αποτελεσματικής λειτουργίας του δημόσιου σχολείου, των δομών της εκπαίδευσης, των διευθύνσεων, αλλά και των περιφερειακών διευθύνσεων.

Η αξιολόγηση μόνο των στελεχών εκπαίδευσης από τους Υποδιευθυντές και πάνω ορίζεται, με σαφή κριτήρια αξιολόγησης, για όλες τις θέσεις, είτε πρόκειται για διοικητικό, είτε παιδαγωγικό υλικό, είτε εκπαιδευτικό έργο.

Εισάγεται ένα σύστημα σύμφωνο με τις αρχές της ισότητας και της αξιοκρατίας, αλλά και της ελεύθερης πρόσβασης και σταδιοδρομίας κάθε Έλληνα πολίτη στις δημόσιες θέσεις, σύμφωνα με τις αρχές της διαφάνειας.

Απόδειξη της ιδιαίτερης μέριμνας προς αυτή την κατεύθυνση είναι η επιλογή των περιφερειακών Διευθυντών εκπαίδευσης, με το σύστημα επιλογής στελεχών και όχι ως μετακλητών υπαλλήλων, που ήταν, μέχρι σήμερα.

Κύριοι συνάδελφοι, θεωρώ ότι έχει τεθεί σε σωστή βάση ο περιορισμός σε δύο θητείες της υπηρέτησης των στελεχών στην ίδια θέση, θα πρέπει, όμως, να δούμε, τα προβλήματα, που αναδύονται από αυτό και να διορθωθούν τυχόν αδικίες, που μπορεί να προκύψουν.

Εν κατακλείδι, θα ήθελα να τονίσω ότι η ελληνική εκπαίδευση χρειαζόταν μια νομοθετική ανανέωση και μια γενναία επαναδιατύπωση του νομοθετικού πλαισίου, που τη διέπει, έτσι ώστε να μπορεί να νιώθει περήφανη για τα στελέχη, που διαθέτει και αισιόδοξη ότι θα ρυθμιστούν τα πρακτικά θέματα, με τέτοιο τρόπο, ώστε να διορθωθούν προβλήματα δεκαετιών.

Εμείς είμαστε εδώ για όλα αυτά, άλλα και γιατί πιστεύουμε στο δημόσιο σχολείο και στους εκπαιδευτικούς μας. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ την κυρία Κατσαβριά. Το λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ: Ευχαριστώ πολύ, κύριε Πρόεδρε. Κυρίες και κύριοι συνάδελφοι, καταρχήν, η Κυβέρνηση φέρνει ένα νομοσχέδιο «νύχτα», στην κυριολεξία, κύριε Υπουργέ, και όχι μόνο νύχτα, αλλά και με τη διαδικασία του επείγοντος.

Και βεβαίως, σας άκουσα, στην αρχή, κύριε Υπουργέ, που προσπαθούσατε να δικαιολογήσετε το επείγον του θέματος, με σκυμμένο το κεφάλι, με χαμηλή τη φωνή, η γλώσσα του σώματος, τα λέει όλα. Ούτε εσείς δεν πιστεύατε αυτά, που λέγατε, ούτε εσείς ! Φτάσατε να πείτε ότι το φέρατε επείγον, γιατί αρχίζουν τα Θερινά Τμήματα. Πότε, ακριβώς, ξέρετε να μας πείτε και εμάς; Αυτά δεν στέκουν. Προσπαθείτε να δικαιολογήσετε τα αδικαιολόγητα.

Θα σας πω, όμως, εγώ, γιατί το φέρνετε νύχτα, ως επείγον. Γιατί είναι ένα νομοσχέδιο, του οποίου τα βασικά χαρακτηριστικά είναι δύο: Το πρώτο είναι η πλήρης αποσάθρωση των δομών της εκπαίδευσης, η οποία εκπορεύεται, βεβαίως, από τη μόνιμη «αλλεργία», που έχει η Κυβέρνηση για την αριστεία και την αξιοκρατία και ένας δεύτερος λόγος είναι, γιατί αποσκοπεί στον πλήρη κομματικό έλεγχο της εκπαίδευσης.

Σε ό,τι αφορά τις δομές: Το προτεινόμενο σχέδιο νόμου, αντί να αποκεντρώνει και να ενισχύει την υποστήριξη του σχολείου, στο φυσικό του χώρο, δημιουργεί στη θέση του μια δυσλειτουργική και υδροκέφαλη δομή, απομακρυσμένη από το σχολικό περιβάλλον.

Συστήνονται, σε περιφερειακό επίπεδο, τα Περιφερειακά Κέντρα Εκπαιδευτικού Σχεδιασμού, τα λεγόμενα (ΠΕΚΕΣ), στα οποία ενσωματώνονται τα τμήματα επιστημονικής καθοδήγησης και οι σχολικοί σύμβουλοι. Σε επίπεδο διεύθυνσης εκπαίδευσης, συστήνονται τα (ΚΕΣΥ) Κέντρα Εκπαιδευτικής και Συμβουλευτικής Υποστήριξης, στα οποία θα ενσωματωθούν τα υπάρχοντα (ΚΕΔΔΥ), το (ΚΕΣΥΠ) Κέντρο Συμβουλευτικής και Προσανατολισμού και οι Συμβουλευτικοί σταθμοί νέων.

Από το νομοσχέδιο απουσιάζει η θέσπιση οδικού χάρτη για τη δράση των ΚΕΣΥ και κυρίως, η πρόβλεψη για τις συνέργειες και την αλληλεπίδραση, στην οποία θα πρέπει να βρίσκονται με τα (ΠΕΚΕΣ). Επίσης, δεν προβλέπονται ισχυρά εχέγγυα λειτουργίας και είναι αμφίβολο το αν τα ΚΕΣΥ θα στελεχωθούν, με επαρκές προσωπικό, καθώς και αν θα διαθέτουν επαρκείς, υλικές υποδομές.

Επιπλέον, ορίζεται η μετάθεση αρμοδιοτήτων με το πρόσχημα της αποκέντρωσης στις αποψιλωμένες από εξειδικευμένο επιστημονικό προσωπικό Ε.Δ.Ε.Α.Υ., τις Επιτροπές Διαγνωστικής Εκπαιδευτικής Αξιολόγησης και Υποστήριξης, εδώ μάλλον μιλάμε για αποποίηση και μετάθεση ευθυνών, ενός ευθυνόφοβου Υπουργείου Παιδείας, παρά για μετάθεση αρμοδιοτήτων. Περαιτέρω, προωθείται η εντατικοποίηση των μαθησιακών δυσκολιών, οι αξιολογήσεις των μαθητών, αντί να λαμβάνουν χώρα σε παιδαγωγικό και εκπαιδευτικό διεπιστημονικό πλαίσιο, θα αποδοθούν σταδιακά σε φορείς του Υπουργείου Υγείας, σε απόλυτο ιατρικό και νοσοκομειακό περιβάλλον, αναβιώνοντας στη μνήμη μας τις ουρές στα ιατρό-παιδαγωγικά κέντρα, για απλές διαγνώσεις των αναπήρων παιδιών και των παιδιών με ειδικές εκπαιδευτικές ανάγκες.

Κύριε Υπουργέ, μήπως τελικά υποστηρίζετε μια έωλη και κατ' επίφαση μεταρρύθμιση, στην οποία σας εισηγήθηκαν οι σύμβουλοί σας, οι οποίοι δεν έχουν καμία, όμως, επαφή με την πραγματικότητα και επιθυμούν, απλώς, να προκαλέσουν το χάος, για να αναρριχηθούν και να επικρατήσουν οι ημέτεροι; Διότι, διαπιστώνεται και μία έκδηλη τάση ανθρωποφαγίας, αναξιοκρατίας και εκδικητικότητας για το θεσμό του σχολικού συμβούλου, του τελευταίου και μοναδικού υποστηρικτικού θεσμού, σε επίπεδο σχολικής μονάδας, που διαχειρίζεται τις κρίσεις των σχολείων και παρέχει έμπρακτα συμβουλευτικές υπηρεσίες και κοινωνική αρωγή, σε μαθητές και γονείς, σε συνεργασία με τους εκπαιδευτικούς στη σχολική τάξη.

Η υποκατάσταση των συμβόλων, με τους συντονιστές εκπαιδευτικού έργου, εκτιμάται ότι θα λειτουργήσει αντιπαραγωγικά προς τον εκσυγχρονισμό και την αποκέντρωση του ελληνικού εκπαιδευτικού συστήματος, εγκαθιστώντας μια νέα δομή, απομακρυσμένη από την καθημερινή υποστήριξη των σχολικών μονάδων. Επιπλέον, οι συντονιστές θα επιλέγονται από κάτω προς τα πάνω, μέσα από περιφερειακό και όχι κεντρικό υπηρεσιακό συμβούλιο, χωρίς βεβαίως, τη συμμετοχή στελέχους του ΑΣΕΠ, όπως συμβαίνει και το ίδιο με την επιλογή διοικητικών στελεχών, γιατί άραγε; Ποιους θέλετε να ικανοποίησε με αυτόν τον τρόπο;

Περαιτέρω, θεσπίζετε διαδικασίες αξιολόγησης των στελεχών, από κάτω προς τα πάνω, με ανώνυμα ερωτηματολόγια και ορίζεται την επιλογή τους, μέσα από ισοπεδωτικά κριτήρια μοριοδότησης, καθιστώντας τελικά καθοριστική τη συνέντευξη, η οποία θα διενεργείται βεβαίως, από κομματικά ελεγχόμενες επιτροπές. Θέτετε δε περιοριστικούς, έως και αντισυνταγματικούς όρους επιλογής σε θέσεις ευθύνης, μέσω του ορίου των δύο θητειών και της απαγόρευσης της εκ νέου διεκδίκησης της θέσης, αυτό, βέβαια, δεν συμβαίνει πουθενά στη δημόσια διοίκηση. Κατά αυτόν τον τρόπο, όμως, αποστερείτε την εκπαίδευση, από έμπειρα και αξιόλογα στελέχη.

Τέλος, να σημειώσουμε ότι ο σχεδιασμός σας είναι ακοστολόγητος, αφού θα πραγματοποιηθούν δαπάνες, τις οποίες δεν μπορεί να προβλέψει το Γενικό Λογιστήριο του Κράτους. Δυστυχώς, επιδιώκετε την πλήρη αποδόμηση Πρωτοβάθμιας και Δευτεροβάθμιας Εκπαίδευσης, προκειμένου να γίνεται αρεστοί στο κομματικό σας κοινό. Τώρα, βάζετε σαν στόχο Πρωτοβάθμια και Δευτεροβάθμια Εκπαίδευση, γι' αυτό δεν λέμε, απλώς όχι, στο νομοσχέδιο, κ. Υπουργέ. Πάρτε το πίσω και φέρτε να συζητήσουμε κάτι για τη Παιδεία, διότι η Παιδεία δεν είναι ούτε του ΣΥ.ΡΙΖ.Α. ούτε της Ν.Δ. ούτε του ΠΑ.ΣΟ.Κ., είναι των ελληνοπαίδων, είναι ο μοχλός ανάπτυξης για τη χώρα μας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Κέλλα, το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Ευχαριστώ πολύ, κύριε Πρόεδρε, κυρίες και κύριοι συνάδελφοι, κύριε Υπουργέ, συζητούμε σήμερα το νομοσχέδιο της αναδιοργάνωσης των δομών υποστήριξης το Πρωτοβάθμιας Εκπαίδευσης και Δευτεροβάθμιας Εκπαίδευσης και άλλες διατάξεις. Αναφέρθηκαν οι συνάδελφοί μου από τη Ν.Δ., τόσο ο Εισηγητής μας, όσο και οι υπόλοιποι ομιλητές, για τη διαδικασία του επείγοντος, που δείχνει ότι και η σημερινή Κυβέρνηση έχει κάποιο λόγο να φοβάται την σε βάθος συζήτηση και το σε βάθος διάλογο.

Εκείνο, όμως, που είναι χαρακτηριστικό από το σημερινό νομοσχέδιο και που υπάρχει στην ατμόσφαιρα, είναι ότι έχει πάρα πολλές αντιδράσεις στο σύνολό του, από σχεδόν όλους τους φορείς, που εμπλέκονται και στους οποίους αναφέρεται και τους αφορά. Μιλάμε για ένα νομοσχέδιο, το οποίο δημιουργεί αλλεπάλληλες και επικαλυπτόμενες, ως προς τα καθήκοντα και τις ευθύνες δομές, αντί να απλοποιεί την αλληλεπίδραση μεταξύ των διαφορετικών επιπέδων εκπαίδευσης, την φορτώνει με πρόσθετη και απρόσωπη γραφειοκρατία. Αντί να ενισχύσει τη στήριξη των σχολείων, με άξια και έμπειρα στελέχη, δημιουργεί γραφειοκρατικά όργανα, μακριά από το σχολείο, άχρηστα στον εκπαιδευτικό της τάξης, στο μαθητή και στο γονέα.

Ερχόμαστε, σήμερα, στην Ελλάδα του 2018, στην Ελλάδα της Ευρώπης, όπου, χωρίς καμιά μελέτη, χωρίς σχεδιασμό, αποδομούνται και ενοποιούνται, συγχωνεύονται και καταργούνται δομές εποπτείας, υποστήριξης, επιμόρφωσης των σχολικών μονάδων και του εκπαιδευτικού έργου γενικότερα.

Γιατί χρειάζεται να ανακαλύψουμε ξανά την αλήθεια του ΣΥ.ΡΙΖ.Α.; Γιατί χρειάζεται να έχουμε, για άλλη μια φορά, τη «δημιουργική ασάφεια»; Για ποιον λόγο έχουμε τρεις νόμους, που αφορούν την πρωτοβάθμια και τη δευτεροβάθμια εκπαίδευση, από την Κυβέρνηση ΣΥ.ΡΙΖ.Α. – ΑΝ.ΕΛ., τριών διαφορετικών Υπουργών, οι οποίοι νόμοι, αλληλοαναιρούνται μεταξύ τους και δεν μπορούμε να έχουμε ένα νόμο, βασιζόμενο σε μελέτη, βασιζόμενο στα σύγχρονα κριτήρια, που υπάρχουν τόσο στην Ε.Ε. όσο και στον υπόλοιπο εξελιγμένο κόσμο, που θα βάλει, σαν στόχο, την καλύτερη παιδεία των Ελλήνων, την καλύτερη τους εκπαίδευση και θα τους δώσει μια πιο σαφή, πιο ξεκάθαρη και πιο σίγουρη προοπτική για το δικό τους το μέλλον;

Έχουμε μια κυβέρνηση, όπου τις αξιολογήσεις διεθνών οργανισμών, σε σχέση με την εκπαίδευση, διεθνών κριτηρίων, τις πετάει στον κάλαθο των αχρήστων, δεν τις λαμβάνει υπόψη, αλλά έχει τη δική της απόλυτη αλήθεια.

Να αναφέρω χαρακτηριστικά ότι βασικός στόχος είναι ο ασφυκτικός έλεγχος της εκπαίδευσης. Το είδαμε στην αρχή, με τα πρώτα νομοσχέδια, όταν προσπάθησαν με την επιλογή των Διευθυντών των σχολικών μονάδων και των Διευθυντών Εκπαίδευσης, αλλά και των Σχολικών Συμβούλων, να ελέγξουν το σύνολο της εκπαίδευσης, δεν τα κατάφεραν και στη συνέχεια ξαναήρθαν να διορθώσουν, να πειραματιστούν, αλλά, δυστυχώς, πειραματίζονται με το μέλλον των παιδιών μας.

Αναφέρω μια χαρακτηριστική περίπτωση, που επιβεβαιώνει τα λεγόμενά μου για τον απόλυτο έλεγχο, που είναι η συγκρότηση του Περιφερειακού Συμβουλίου Επιλογής, όπου δεν υπάρχει κανένα στοιχείο και κανένα εχέγγυο αντικειμενικότητας και διαφάνειας. Καταργήθηκαν και τα ελάχιστα, που υπήρχαν, πιο πριν.

Σε σχέση με την αξιολόγηση, για πρώτη φορά, θα συμβεί το πρωτοφανές οι εκπαιδευτικοί να αξιολογούν μαθητές, να αξιολογούν τους προϊσταμένους τους, αλλά οι ίδιοι να μην αξιολογούνται και η Κυβέρνηση να αντιφάσκει, λέγοντας ότι υιοθετεί, πλήρως, την Εργαλειοθήκη του ΟΟΣΑ, σε σχέση με την εκπαίδευση. Εδώ υπάρχει μια τεράστια αντίφαση και μια τεράστια αντιγνωμία, σε σχέση με τα μελλούμενα.

Έχουμε, συνεπώς, μια σπατάλη ανθρώπινου δυναμικού, μια γραφειοκρατία και μια κομματική αντίληψη στον πιο ευαίσθητο χώρο, που είναι η παιδεία, η γνώση και η εξέλιξη.

Δυστυχώς, είμαστε απαισιόδοξοι, σε σχέση με το μέλλον της πατρίδας μας, το μέλλον της εκπαίδευσης, από τα νομοθετήματα, που φέρνει η σημερινή κυβέρνηση. Το μόνο αισιόδοξο για εμάς είναι ότι αρκετά σύντομα μία νέα κυβέρνηση θα έρθει, η κυβέρνηση της Ν.Δ., με Πρωθυπουργό τον Κυριάκο Μητσοτάκη, να υλοποιήσει τις δεσμεύσεις μας για την επιλογή των ανώτατων στελεχών εκπαίδευσης στην εκπαίδευση, με τη θεσμοθέτηση μιας αντικειμενικής και διαφανούς διαδικασίας, όπου θα εμπλέκεται το ΑΣΕΠ και άλλα ανεξάρτητα όργανα, την αξιολόγηση όλων των δομών της εκπαίδευσης, όπως, επίσης, και των εκπαιδευτικών, την ενίσχυση των υφιστάμενων δομών, καθώς και της σχολικής αυτονομίας για τη λήψη των αποφάσεων, διότι οι εκπαιδευτικοί είναι αυτοί, που νοιάζονται, για τα παιδιά μας και γνωρίζουν καλύτερα το μέλλον τους.

Επιφυλάσσομαι να μιλήσω αναλυτικά επί των άρθρων, στην επόμενη συνεδρίαση. Ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Έχει έρθει η Υπουργός Τουρισμού, η οποία θέλει να αναπτύξει μία τροπολογία, που έχει κατατεθεί. Το λόγο έχει η κυρία Κουντουρά.

ΕΛΕΝΑ ΚΟΥΝΤΟΥΡΑ (Υπουργός Τουρισμού): Ευχαριστώ, κύριε Πρόεδρε. Πρόκειται για την τροπολογία 1608/169, που αφορά τα προγράμματα μετεκπαίδευσης εργαζομένων στον τουριστικό τομέα.

Υπάρχει μια αναγκαιότητα άμεσης ενεργοποίησης του ν. 1077/1980, γιατί πλέον κάνουμε, σε όλη την Ελλάδα, προγράμματα μετεκπαίδευσης. Στο παρελθόν, γινόντουσαν τέσσερα, τώρα θα κάνουμε σε δεκατέσσερις πόλεις. Η προτεινόμενη αυτή διάταξη αποσκοπεί στην αντιμετώπιση θεμάτων, που σχετίζονται, με τα προγράμματα μετεκπαίδευσης των εργαζομένων στον τουριστικό τομέα.

Ειδικότερα, η τροποποίηση των άρθρων 11, 13 και 14 του ν. 1077/1980, που επιδιώκεται, με την προτεινόμενη διάταξη, την αναδιοργάνωση της λειτουργίας των τμημάτων μετεκπαίδευσης, γεγονός που επιτυγχάνεται, με την κατάργηση διατάξεων, που πλέον δεν ισχύουν, τη διασαφήνιση του καθεστώτος πρόσληψης του εκπαιδευτικού προσωπικού, την επικαιροποίηση του μισθολογικού καθεστώτος του έκτακτου προσωπικού της μετεκπαίδευσης, την εξάλειψη αναφορών σε ειδικότητες προσωπικού, που, πλέον, δεν υφίστανται, την αποσαφήνιση των όρων και προϋποθέσεων επιλογής των υποψηφίων σπουδαστών, τη μείωση των διοικητικών πράξεων, που απαιτούνται, για την υλοποίηση των προγραμμάτων.

Τέλος, με την εν λόγω ρύθμιση, εξασφαλίζονται οι προϋποθέσεις εκσυγχρονισμού και ουσιαστικής βελτίωσης των προγραμμάτων μετεκπαίδευσης, ώστε το εκπαιδευτικό πρόγραμμα να ανταποκρίνεται στα σύγχρονα χαρακτηριστικά του τουριστικού τομέα και στις ανάγκες των εργαζομένων σε αυτόν, με απώτερο στόχο, την αναβάθμιση των παρεχόμενων υπηρεσιών στον τουρισμό.

Η αξιολογούμενη ρύθμιση αναμένεται να επιδράσει ευεργετικά στο σύνολο της εθνικής οικονομίας και να τονώσει την επιχειρηματική δραστηριότητα, αφού θα συμβάλει στη διατήρηση των θέσεων εργασίας των συμμετεχόντων, στην αντιμετώπιση της εποχιακής ανεργίας, στην ενίσχυση της ανταγωνιστικότητας των επιχειρήσεων του τουριστικού τομέα και τελικώς, στην αναβάθμιση του τουριστικού προϊόντος.

Παράλληλα, απλοποιούνται οι διοικητικές διαδικασίες και διασφαλίζεται η εύρυθμη λειτουργία των τμημάτων μετεκπαίδευσης του Υπουργείου Τουρισμού.

Οι εμπλεκόμενοι φορείς, ΠΟΕΙΕΤΕ και Ξενοδοχειακό Επιμελητήριο, επικρότησαν την πρωτοβουλία του Υπουργείου Τουρισμού, φυσικά, σε συνεργασία μαζί τους, ώστε να βελτιώσουμε το θεσμικό πλαίσιο της μετεκπαίδευσης.

Στο πλαίσιο αυτής της βελτίωσης, το Υπουργείο Τουρισμού επεξεργάζεται σχέδιο νέου κανονισμού λειτουργίας και ενεργού εκπαιδευτικού προγράμματος των τμημάτων μετεκπαίδευσης, το οποίο τέθηκε υπόψη όλων των φορέων και έτυχε αποδοχής, σχεδόν στο σύνολό του.

Η ψήφιση της συγκεκριμένης ρύθμισης, την παρούσα χρονική στιγμή, είναι απολύτως αναγκαία, προκειμένου να ολοκληρωθούν οι απαιτούμενες ενέργειες, για να ξεκινήσει ομαλά η λειτουργία των τμημάτων μετεκπαίδευσης στον προβλεπόμενο χρόνο, το Νοέμβριο 2018. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Τα νησιά μας, εκτός από πολύ σοβαρές παραγωγικές δυνάμεις για τη χώρα μας, είναι και πυκνωτές πολιτισμού. Ειδικά τα νησιά, που έχουν καταφέρει να συγκεφαλαιώσουν και κομμάτι του ιστορικού μας χρόνου, με έναν εξαιρετικά ενδιαφέροντα και ποικίλο τρόπο.

Ο κ. Στέφος έχει το λόγο.

ΙΩΑΝΝΗΣ ΣΤΕΦΟΣ: Ευχαριστώ, κύριε Πρόεδρε. Ένα σημαντικό νομοσχέδιο εισάγεται και συζητείται, σήμερα. Ξεσήκωσε θύελλα αντιδράσεων, κυρίως για τη διαδικασία, που συζητείται, από τα Κόμματα των μνημονίων, που τα τελευταία χρόνια κυβέρνησαν, αλλά και μια δεκαετία πριν, έκαναν ό,τι μπορούσαν και δεν μπορούσαν για να διαλύσουν τη δημόσια πρωτοβάθμια και δευτεροβάθμια εκπαίδευση. Ποιοι μιλάνε; Μιλάνε εκείνοι που οι κυβερνήσεις τους, με το Π.Δ. 152, καθιέρωσαν την προσωπική αξιολόγηση - χειραγώγηση, συνδέοντάς την, μάλιστα, με μείωση μισθού, σε ποσοστό περίπου 15% και βεβαίως, με απολύσεις. Δεν είναι αλήθεια αυτό που λέχθηκε και ακούστηκε εδώ, ότι το Προεδρικό Διάταγμα δεν προέβλεπε αξιολόγηση των εκπαιδευτικών.

Προέβλεπε, αγαπητέ, κ. Ανδριανέ, και είμαι βέβαιος γι' αυτό.

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Μιλάμε για απολύσεις, κύριε συνάδελφε.

ΙΩΑΝΝΗΣ ΣΤΕΦΟΣ: Είπατε ότι δεν προέβλεπε για τους εκπαιδευτικούς. Το προέβλεπε.

Ωστόσο, για τις απολύσεις, προφανώς το 15% του «κόφτη», ακριβώς αυτό προέβλεπε στη συμφωνία, που είχατε με τους δανειστές, για 15.000 απολύσεις δημόσιων υπαλλήλων.

Αυτό ακριβώς ήταν το μεγάλο διακύβευμα για μας τους εργαζόμενους και για την κυβέρνησή σας. Σε κάθε περίπτωση, τι να θυμηθώ; Τις φωτοτυπίες της κυρίας Διαμαντοπούλου ή τους αναπληρωτές εκπαιδευτικούς, που πήγαιναν στα σχολεία, μετά το Μάρτιο; Τα βιβλία που πήγαιναν στα σχολεία, πριν τα Χριστούγεννα, όταν εμείς τοποθετήσαμε, τα τελευταία χρόνια, τους αναπληρωτές στην ώρα τους, το Σεπτέμβρη, που άνοιγαν τα σχολεία και τα βιβλία, που ήταν στα σχολεία από το καλοκαίρι;

Να μιλήσουμε για την αυτοδίκαιη αργία και την τρομοκρατία, που είχε ασκηθεί, σε όλους τους δημοσίους υπαλλήλους και τους εκπαιδευτικούς; Να θυμηθούμε την ειδική αγωγή; Τι να πούμε για την ειδική αγωγή, που επί 8 χρόνια δεν είχατε ιδρύσει ένα ειδικό σχολείο και κυρίως δεν είχατε φτιάξει ούτε ένα τμήμα ένταξης; Αυτά, βέβαια, κύριε Κωνσταντόπουλε, ισχύουν και για το ΠΑ.ΣΟ.Κ., διότι και εσείς κυβερνήσατε, εκείνα τα χρόνια. Τέλος, να θυμηθούμε τις φωτογραφικές μετατάξεις των εκπαιδευτικών δευτεροβάθμιας εκπαίδευσης των ειδικοτήτων στην πρωτοβάθμια, πέρα και έξω, από κάθε δεοντολογία μεταθέσεων; Πραγματικά, κύριε Υπουργέ, είναι τεράστια η δική μας ευθύνη και μετά την απόφαση του Συμβουλίου της Επικρατείας, να αποκαταστήσουμε αυτή τη μεγάλη αδικία.

Ας έρθω στο νομοσχέδιο, το οποίο συζητούμε σήμερα, το οποίο στοχεύει στην ενίσχυση του κοινωνικού ρόλου του σχολείου, ώστε να ανταποκρίνεται, με επάρκεια και αποτελεσματικότητα στις σύγχρονες εκπαιδευτικές και κοινωνικές ανάγκες, στο πλαίσιο ενός ευρύτερου οράματος για ένα σχολείο δημόσιο, δημοκρατικό και συνεργατικό. Όσον αφορά στο νομοσχέδιο, το οποίο συζητάμε, η αξιολόγηση του εκπαιδευτικού έργου, σε αυτό το νομοσχέδιο εφαρμόζεται, ως αναστοχαστικό και ανατροφοδοτικό μέσο, μέσα από τη συνολική λειτουργία της σχολικής μονάδας, λαμβάνοντας υπόψη τους εσωτερικούς και εξωτερικούς παράγοντες, που την επηρέασαν και όχι ως μεθοδολογική ή ιδεολογική απόδοση προσωπικής ευθύνης, αποκλειστικά και προσωποποιημένα, στον εκπαιδευτικό της τάξης, ασύνδετο από τους υπόλοιπους συντελεστές της εκπαίδευσης, όπως οραματίζονταν οι εμπνευστές της αξιολόγησης του 2013, τότε που καθιστούσαν και στιγμάτιζαν τον εκπαιδευτικό, ως το βασικό υπεύθυνο της ποιότητας της παρεχόμενης εκπαίδευσης, για να αιτιολογήσουν στη συνείδηση της κοινωνίας, διαδικασίες και συνέπειες τιμωρητικού χαρακτήρα, μέσα στο αυταρχικό και γραφειοκρατικό πλαίσιο, που είχαν δημιουργήσει και που, αντί για ανατροφοδότηση και ενθάρρυνση, με σκοπό τη βελτίωση, υπόσχονταν μισθολογική καθήλωση και απολύσεις.

Θέλω να πω δύο λόγια για την ειδική αγωγή και το πώς αντιλαμβανόμαστε εμείς τη λειτουργία της ειδικής αγωγής, μέσα στα σχολεία. Όχι μόνο δεν αποδυναμώνεται, αλλά αντίθετα ενισχύεται ο τομέας της ειδικής αγωγής και, επιπλέον, γίνεται καθοριστικής σημασίας η συμβολή των εκπαιδευτικών της τάξης και η συμμετοχή των γονέων, τόσο στην αξιολόγηση των εκπαιδευτικών και ψυχολογικών αναγκών των παιδιών, μαθητών, όσο και στο σχεδιασμό των βραχυχρόνιων παρεμβάσεων, σε επίπεδο σχολικής μονάδας, πρωτόγνωρο για τα σχολεία μας.

Μέχρι τώρα, η κάθετη δομή ήταν συγκεντρωτική και μονοδιάστατη. Περιλάμβανε το ΚΕΔΔΥ και το σχολικό σύμβουλο ειδικής αγωγής, που αδυνατούσαν να ανταπεξέλθουν, εκ των πραγμάτων και αντικειμενικά, σε όλες τις περιπτώσεις. Αντίθετα, η ειδική αγωγή γίνεται πολυδιάστατη, αποδίδοντας καθοριστική βαρύτητα, στη γνώμη του εκπαιδευτικού της τάξης, ο οποίος γνωρίζει καλύτερα από τον καθένα τα παιδαγωγικά ζητήματα και τις μαθησιακές δυσκολίες των μαθητών. Ο εκπαιδευτικός δεν παραπέμπει, απλώς, το μαθητή, που διαπιστώνει ότι αντιμετωπίζει μαθησιακές και άλλες δυσκολίες. Ο μαθητής δεν αντιμετωπίζεται, ως ένα διαπιστωμένο πρόβλημα, που πρέπει να σταλεί σε ειδικούς, ούτε και ο γονέας, ως απλός υπεύθυνος διαβιβαστής του προβλήματος, σε μια άλλη κεντρική ειδική υπηρεσία, στην οποία εδράζεται κατ΄ αποκλειστικότητα μια διεπιστημονική ομάδα, που αδυνατεί, λόγω του εξαιρετικά μεγάλου αριθμού περιπτώσεων, να αξιολογήσει, εγκαίρως.

Πώς γίνεται η διαδικασία, μετά από αυτό το νομοσχέδιο; Οι διαδικασίες γίνονται πλέον πιο ανθρώπινες. Μέσα στο σχολείο, η επιτροπή εκπαιδευτικής αξιολόγησης και υποστήριξης, η ΕΔΑΥ, αποτελούμενη από το διευθυντή, τον εκπαιδευτικό ειδικής αγωγής, τον ψυχολόγο, τον κοινωνικό λειτουργό, αλλά και τον δάσκαλο της τάξης, αξιολογούν εκπαιδευτικά και υποστηρίζουν το μαθητή, σχεδιάζοντας αρχικά για εκείνον ένα βραχυχρόνιο πρόγραμμα εξατομικευμένων παρεμβάσεων, ώστε, αξιολογώντας τα αποτελέσματά του, να τον παραπέμψουν, αν χρειαστεί, στο ΣΕΔΥ. Εξαιρετική καινοτομία αποτελεί η συμμετοχή των γονέων σε αυτόν το σχεδιασμό, όπως η αιτιολογική έκθεση του συλλόγου διδασκόντων.

Επιπλέον, η διαπιστωμένη αύξηση των περιστατικών μαθητών εντός του αυτιστικού φάσματος, κάνει επιτακτική την ανάγκη της διάγνωσης από ειδικούς παιδοψυχίατρους και αναπτυξιολόγους, εντός των ιατρικών δομών, οι οποίες είναι και οι πλέον κατάλληλες για το σκοπό αυτόν.

Κύριε Πρόεδρε, δεν θα τοποθετηθώ, σήμερα, για την επιλογή των στελεχών. Αφού ακούσω πρώτα τους φορείς, θα τοποθετηθώ. Κλείνοντας αυτή την τοποθέτησή μου, θα ήθελα, επειδή ακούστηκε και από τους εκπροσώπους της Ν.Δ., του ΠΑ.ΣΟ.Κ. και του Κ.Κ.Ε., τι ακριβώς δεν κάνουμε για την εκπαίδευση. Δεν είναι δικά σας αιτήματα, αλλά είναι δικά μας αιτήματα και είμαστε εμείς αυτοί που θα προχωρήσουν σε μόνιμους διορισμούς. Είμαστε εμείς αυτοί ,που θα πρέπει να δώσουμε πλήρη δικαιώματα στους ωρομίσθιους και αναπληρωτές εκπαιδευτικούς. Είμαστε εμείς αυτοί, που θα πρέπει να εκπονήσουμε ένα ολοκληρωμένο πρόγραμμα επιμορφωτικών αναγκών για τους εκπαιδευτικούς, έξω από την τάξη. Τέλος, είμαστε εμείς, που καθιερώσαμε τη δίχρονη προσχολική εκπαίδευση και θα πρέπει αυτήν να τη γενικεύσουμε όσο το δυνατόν, συντομότερα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Η Αιτιολογική Έκθεση του παρόντος σχεδίου νόμου χρησιμοποιεί τόσο ωραία λόγια, δίνοντας την εντύπωση ότι αυτή η Κυβέρνηση, που υλοποιεί 3 Μνημόνια, που έχει αποδεχθεί την επιτροπεία εις το διηνεκές, που παίρνει τα συγχαρητήρια του ΣΕΒ, του ΟΟΣΑ, αυτή η Κυβέρνηση των Νατοϊκών δαπανών και ταυτόχρονα των δραματικών μειωμένων χρηματοδοτήσεων στην παιδεία, ούτε λίγο, ούτε πολύ, μας δίνει την εντύπωση ότι κάνει κάποια εκπαιδευτική επανάσταση. Βέβαια, όσο πιο μεγάλο πιο πειστικό και πιο δουλεμένο είναι το ψέμα, τόσο πιο ευκολοχώνευτο γίνεται.

Η Κυβέρνηση κρύβει ότι αυτό το σχέδιο νόμου είναι ένα ακόμα προαπαιτούμενο στα πλαίσια των μνημονιακών δεσμεύσεων με την Ε.Ε. και τους θεσμούς, λίγο πριν ψηφιστεί το πολυνομοσχέδιο για τη 4η αξιολόγηση. Το σχέδιο νόμου, στην ουσία, δεν έρχεται να λύσει προβλήματα, αντιθέτως, να φορτώσει με επιπλέον προβλήματα και τις αντιεκπαιδευτικές πολιτικές σε εκπαιδευτικούς, μαθητές και γονείς. Η ίδια η Αιτιολογική αναφέρει ότι στρατηγική επιλογή της Κυβέρνησης είναι η αποκέντρωση και η αυτονομία της σχολικής μονάδας. Πρόκειται για μια κατεύθυνση της Ε.Ε. και του ΟΟΣΑ.

Αντιλαμβάνεστε ότι όταν προκρίνει η Ε.Ε και ο ΟΟΣΑ, οι ιμπεριαλιστικοί οργανισμοί, προφανώς, δεν μπορεί να είναι προς όφελος των εκπαιδευτικών, των μαθητών, των γονέων και γενικότερα της γνώσης. Αυτά έλεγαν και η Ν.Δ. και το ΠΑ.ΣΟ.Κ. παλαιότερα, αυτά λέει ο ΟΟΣΑ στις Εκθέσεις του, αυτά λέει ο ΣΕΒ και η αγορά, βέβαια. Πρόσδεση του περιεχομένου της γνώσης, του εκπαιδευτικού έργου στις ανάγκες της κερδοφορίας των επιχειρηματικών ομίλων, της καπιταλιστικής ανάπτυξης, γενικότερα, για φθηνό εργατικό δυναμικό, προσαρμογή στην ευελιξίας της αγοράς. Αυτή τη στρατηγική υπηρετεί το αυτόνομο ταξικά κατηγοριοποιημένο σχολείο της αγοράς, που οικοδομεί, η Κυβέρνηση ΣΥΡΙΖΑ-ΑΝΕΛ, ως συνέχεια της πολιτικής των προηγούμενων κυβερνήσεων.

Με το σχέδιο νόμου, διαμορφώνεται το πλαίσιο, μπαίνουν οι βάσεις για νέες βαθύτερες αντιδραστικές ανατροπές, στο περιεχόμενο και τη λειτουργία του σχολείου, στους στόχους της εκπαίδευσης, οι οποίοι ταυτίζονται, όλο και περισσότερο, με τις δεξιότητες, τη δια βίου μάθηση, τη σύνδεση με τις επιχειρήσεις, μέσα, για παράδειγμα, από τα προγράμματα μαθητείας, την ενίσχυση της επιχειρηματικότητας, σε όλο το μήκος και πλάτος της εκπαίδευσης, και μάλιστα, ξεκινώντας από την τρυφερή προσχολική ηλικία.

Στο σχέδιο νόμου φαίνεται καθαρά ο στόχος της Κυβέρνησης, για «την οργάνωση του εκπαιδευτικού δικτύου υποστήριξης της σχολικής μονάδας και του εκπαιδευτικού έργου για ένα περισσότερο διαφοροποιημένο αποκεντρωμένο σχολείο, που να ανταποκρίνεται στην ετερογένεια των αναγκών των μαθητών», αυτά λέει η Αιτιολογική Έκθεση.

Μα, αυτός είναι ο στόχος, που υποκρύπτει την ταξικά διαφοροποιημένη εκπαίδευση και δεν θα μπορούσε να ήταν διαφορετικά, αφού ο τελικός σκοπός της Κυβέρνησης δεν είναι η ισότιμη ολόπλευρη γνώση για όλα τα παιδιά, χωρίς ταξικές διακρίσεις, αλλά η εξασφάλιση της διαφοροποιημένης γνώσης. Το ταξικό σχολείο παραμένει ταξικό σχολείο, απλά ο ΣΥΡΙΖΑ έρχεται να το εξωραΐσει είτε σε τοπικό είτε σε εθνικό επίπεδο, αλλά πάντα, σε σύνδεση με τις επιχειρηματικές επιδιώξεις.

Πρόκειται για βαθύτατα αντιδραστική αντίληψη, διότι η ενίσχυση του λεγόμενου κοινωνικού ρόλου του σχολείου, στον καπιταλισμό πάντα, γιατί περί αυτού πρόκειται, δεν είναι άλλος από τον ταξικό ρόλο του σχολείου στην κοινωνία. Ενός, δηλαδή, σχολείου, καθ’ εικόνα και ομοίωση των αναγκών της καπιταλιστικής οικονομίας. Οι μηχανισμοί ενίσχυσης του ταξικού διαφοροποιημένου σχολείου και της επιλογής στελεχών, που θα υπηρετούν, πιστά και με τη δαμόκλεια τιμωρητική αξιολόγηση, είναι τα περιφερειακά κέντρα εκπαιδευτικού σχεδιασμού, τα κέντρα εκπαιδευτικής και συμβουλευτικής υποστήριξης, τα κέντρα εκπαίδευσης για την αειφορία και η θεσμοθέτηση των λεγόμενων «ομάδων σχολείων». Αυτή την αντιδραστική στρατηγική θα υπηρετήσει η αξιολόγηση των δομών, των στελεχών και των σχολικών μονάδων, που εισάγει, το παρόν σχέδιο νόμου.

Ο ΣΥΡΙΖΑ ποτέ δεν έκρυψε ότι τόσο, ως αντιπολίτευση όσο και ως κυβέρνηση, ήταν υπέρ της αξιολόγησης, δηλαδή, του αντιδραστικού κρατικού ελέγχου, στη δουλειά των εκπαιδευτικών και στη ζωή του σχολείου. Απλώς μας λέει ότι η «συριζέικη» αξιολόγηση είναι καλύτερη από μια νεοφιλελεύθερη, διότι δεν είναι τιμωρητική, δεν οδηγεί σε απολύσεις και βασίζεται σε αντικειμενικά κριτήρια. Πρόκειται για το ίδιο παραμύθι, που αναπαρήγαγε, παλαιότερα το ΠΑ.ΣΟ.Κ.. Ο στόχος, βέβαια, είναι να υφαρπάξει τη συναίνεση και την ανοχή των εκπαιδευτικών.

Εκθειάζει, μάλιστα, το φιλανδικό μοντέλο, διότι δεν προβλέπει, όπως λέει, σύστημα ατομικής αξιολόγησης. Εκτός από την Κυβέρνηση και ο ΟΟΣΑ, αυτός, δηλαδή, ο ιμπεριαλιστικός οργανισμός, το παρουσιάζει, ως πρότυπο. Μας κρύβει, όμως, το γεγονός ότι τα σχολεία είναι αποκεντρωμένα με τη σχεδόν απόλυτη υπαγωγή τους στους δήμους, η οποία οδήγησε στην ακύρωση της όποιας κρατικής ευθύνης στο περιεχόμενο, τη δομή, τη λειτουργία και τη χρηματοδότηση του σχολείου, αλλά και στην υπαγωγή μεγάλου αριθμού εκπαιδευτικών στην αυτοδιοίκηση, οι οποίοι προσλαμβάνονται και αμείβονται από αυτή, ενώ η διαρκής αξιολόγηση των σχολείων και των δασκάλων οδηγεί σε χειρότερες συνθήκες μάθησης και επισφαλέστερες εργασιακές προοπτικές.

Η Κυβέρνηση βρίσκεται σε στενή συνεργασία με τον ΟΟΣΑ, ο οποίος, σε κάθε του Έκθεση, δεν χάνει την ευκαιρία να τονίζει την ανάγκη προώθησης της αξιολόγησης για την τήρηση των δεσμεύσεων, απέναντι στην Ε.Ε. και στις αποφάσεις της, αλλά και τις απαιτήσεις του Συνδέσμου Ελλήνων βιομηχάνων. Η αξιολόγηση – αποτίμηση, όπως τη λέτε, τέλος πάντων, είναι άμεσα δεμένη με το περιεχόμενο της δουλειάς του εκπαιδευτικού, προκειμένου αυτός να γίνει απόλυτα χειραγωγήσιμος, υποκείμενος στην προώθηση των αξιών του συστήματος προς τη νέα γενιά.

Στον καπιταλισμό δεν υπάρχει καλή και κακή αξιολόγηση, ως προς το περιεχόμενο και τις επιδιώξεις. Μπορεί στις μορφές να αλλάζει. Σε τελική ανάλυση, όταν μιλάμε για την αξιολόγηση, μέσα σε αυτό το σύστημα, στο πλαίσιο, δηλαδή, της καπιταλιστικής οικονομίας, μιλάμε για τον αντιδραστικό και ασφυκτικό κρατικό έλεγχο στην εκπαίδευση και στους εκπαιδευτικούς, με στόχο την ταχύτατη προσαρμογή της εκπαίδευσης στις απαιτήσεις των επιχειρηματικών ομίλων.

Κυρίες και κύριοι, σχετικά με το ρόλο και τα κριτήρια επιλογής στελεχών: πρώτον, τα κριτήρια επιλογής των στελεχών της εκπαίδευσης αποδεικνύουν τον αντιλαϊκό, αντιεκπαιδευτικό προσανατολισμό της αξιολόγησης. Δεν αφορούν μόνο την επιστημονική επάρκεια και την υπηρεσιακή διαδρομή του κάθε εκπαιδευτικού, αλλά και την προσωπικότητα και τη γενική συγκρότηση του υποψηφίου. Ό,τι ήθελε ο καθένας, ας εννοήσει, γύρω από αυτό, όπου κάλλιστα μπορεί να συμπεριληφθούν η αποδοχή και η στήριξη της εφαρμοζόμενης πολιτικής. Στα πλαίσια αυτά, εντάσσεται και η «αμαρτωλή» συνέντευξη.

Δεύτερον, τα στελέχη εκπαίδευσης, στη διαδικασία αξιολόγησης και επιλογής, θα κρίνονται, θετικά ή αρνητικά, από το αν δημιουργούνται 25αρια τμήματα, αν υλοποιείται ο στόχος για εξοικονόμηση εκπαιδευτικών, με την εφαρμογή του προεδρικού διατάγματος 79, αν το σχολείο βρίσκει άλλες πηγές χρηματοδότησης, αν πείθει τους γονείς να βάλουν βαθύτερα το χέρι στην τσέπη ή αν βρίσκει χορηγούς, αν εφαρμόζει καινοτόμα προγράμματα της Ε.Ε., αν τα ΕΠΑΛ προωθούν αποτελεσματικά τα προγράμματα μαθητείας, αν συνδέονται με τις επιχειρήσεις. Η μοριοδότηση, επίσης, για την αξιολόγηση των κριτηρίων επιλογής, με βάση την αριθμητική κατάταξη και κατηγοριοποίηση, στην κλίμακα 0-45, κατ΄ ανώτατο όριο, από άριστα στελέχη έως ακατάλληλα, λειτουργεί τελικά τιμωρητικά όσο και αν λέτε εσείς το αντίθετο.

Ο δημοσιοϋπαλληλικός κώδικας παραμένει σε ισχύ και προβλέπει ότι αν ένας εργαζόμενος αξιολογηθεί δύο φορές ανεπαρκής, με βαθμό από 0 έως 24, μπαίνει με το ερώτημα της απόλυσης. Πώς δεν είναι, λοιπόν, τιμωρητική;

Σταματήστε αυτή την «καραμέλα» και να πείτε την αλήθεια στους εκπαιδευτικούς.

Κυρίες και κύριοι, οι συγχωνεύσεις και οι καταργήσεις δομών, οι νέες δομές, που συστήνονται, στοχεύουν στην ενίσχυση της επιχειρηματικής λειτουργίας στα σχολεία και στη συρρίκνωση της κρατικής ευθύνης στο περιεχόμενο, τη δομή και τη λειτουργία της εκπαίδευσης.

Η δε αξιολόγηση δεν έχει καμία σχέση με την ανάγκη επιστημονικής, τεχνικής επαγγελματικής στήριξης των εκπαιδευτικών. Δεν έχει καμία σχέση με το πάγιο και διαχρονικό αίτημα για μαζικές προσλήψεις, για μόνιμη και σταθερή δουλειά. Προφανώς, δεν έχει και καμία σχέση με το ενιαίο δωδεκάχρονο σχολείο και τη δίχρονη υποχρεωτική προσχολική αγωγή για όλα τα παιδιά. Δεν έχει σχέση με το ενιαίο δωδεκάχρονο σχολείο, καθολικό για όλους, βασικά υποχρεωτικό για όλα τα παιδιά. Όπως, επίσης, για όλα τα παιδιά με ειδικές ανάγκες, στις δημόσιες δομές, που υπάρχει ανάγκη.

Δεν έχει καμία σχέση με την κατάργηση της αναχρονιστικής εργασιακής σχέσης των αναπληρωτών και των ωρομισθίων.

Δεν συμβάλλει, ούτως ώστε οι εκπαιδευτικοί και η εκπαίδευση, γενικότερα, να γίνει καλύτερη, σύγχρονη, πιο ποιοτική, που να ανταποκρίνεται, στην ολόπλευρη, ισότιμη και χωρίς φραγμούς, μόρφωση των νέων και με τους εκπαιδευτικούς απερίσπαστους, με αξιοπρέπεια και πλήρη εργασιακά, ασφαλιστικά δικαιώματα, να κάνουν το λειτούργημα τους.

Για το Κομμουνιστικό Κόμμα Ελλάδας, αυτό το σχέδιο νόμου είναι αντιλαϊκό, αντιεκπαιδευτικό και ως τέτοιο το απορρίπτουμε. Ευχαριστώ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει η κυρία Βάκη.

ΦΩΤΕΙΝΗ ΒΑΚΗ: Ευχαριστώ, κύριε Πρόεδρε. Κυρίες και κύριοι συνάδελφοι, το παρόν σχέδιο νόμου αποτελεί μια σημαντική μεταρρυθμιστική τομή για την πρωτοβάθμια και δευτεροβάθμια εκπαίδευση της χώρας μας, μέσω της αναδιοργάνωσης των δομών υποστήριξης τους.

Έρχεται σε μια συγκυρία, κατά την οποία η ανάγκη για επανασχεδιασμό των εκπαιδευτικών μας πολιτικών είναι πιο απαραίτητη, παρά ποτέ. Θα έλεγα με επιστημολογικούς όρους, ότι συνιστά μια αλλαγή παραδείγματος, από τις κάθετες και μονοπρόσωπες δομές, στις οριζόντιες, συνεργατικές και δημοκρατικές.

Όσον αφορά τις αιτιάσεις της Αντιπολίτευσης, ότι δήθεν αιφνιδιάστηκε από την κατάθεση του νομοσχεδίου με τη διαδικασία του επείγοντος, επιτρέψτε μου και μένα να υπογραμμίσω ότι εισήχθη στην Βουλή, μετά από μια μακρά περίοδο δημόσιας διαβούλευσης.

Προϋπόθεση του εκδημοκρατισμού της εκπαίδευσης είναι ένα αποκεντρωμένο σύστημα διοίκησης. Αυτό, λοιπόν, θεωρώ ότι επιτυγχάνει το παρόν σχέδιο νόμου.

Το εκπαιδευτικό μας σύστημα, όπως όλοι γνωρίζουμε, υπήρξε για δεκαετίες συγκεντρωτικό και χωρίς δυνατότητες παιδαγωγικής αυτονομίας. Αυτό πρόκειται να αλλάξει, καθώς με τις διατάξεις του παρόντος, ενισχύεται η εφαρμογή των συμμετοχικών μοντέλων στην οργάνωση και διοίκηση της εκπαίδευσης και προβλέπονται σχήματα συνεργασιών, σε όλα τα επίπεδα, με τη συμμετοχή της πολιτείας, των εκπαιδευτικών, των μαθητών, των Συλλόγων Γονέων της Τοπικής Αυτοδιοίκησης.

Πολύ σύντομα, θα αναφερθώ και εγώ στις τρεις βασικές τομές, που εισάγονται. Η πρώτη αφορά τα Π.Κ.Ε.Σ. (Περιφερειακά Κέντρα Εκπαιδευτικού Σχεδιασμού), μέσα από τα οποία προάγεται ο περιφερειακός εκπαιδευτικός σχεδιασμός και η σκοπούμενη αποκέντρωση του εκπαιδευτικού συστήματος.

Μέχρι σήμερα, το έργο της επιστημονικής και παιδαγωγικής καθοδήγησης των εκπαιδευτικών αποτελούσε αρμοδιότητα των σχολικών συμβούλων. Με τις διατάξεις του νομοσχεδίου, οι αρμοδιότητες περνούν τώρα στα Π.Κ.Ε.Σ., το έργο των οποίων θα εμπλουτιστεί και δεν θα ασκείται πια ατομικά, αλλά στο πλαίσιο των νέων Κέντρων Εκπαιδευτικής και Συμβουλευτικής Υποστήριξης (ΚΕΣΥ) και των νέων Κέντρων Εκπαίδευσης για την Αειφορία (ΚΕΑ), η ίδρυση των οποίων αποτελεί, επίσης, σημαντική τομή. Στις αρμοδιότητες των ΚΕΣΥ είναι σημαντικό να υπογραμμιστεί ότι θα συγκαταλέγονται και θέματα συμβουλευτικής και επαγγελματικού προσανατολισμού, καθώς και υποστήριξης της ψυχοκοινωνικής ανάπτυξης και προόδου του συνόλου των μαθητών. Είναι σημαντικό ότι υπογραμμίζεται και ενισχύεται και η κοινωνική διάσταση του σχολείου.

ΚΕΑ, κέντρα εκπαίδευσης και αειφορίας, τα οποία αντικαθιστούν τα κέντρα περιβαλλοντικής εκπαίδευσης. Σημαντική και αυτή η διάταξη, διότι με αυτόν τον τρόπο, η συνταγματικά κατοχυρωμένη αρχή της αειφορίας γίνεται αντικείμενο συστηματικής ανάπτυξης, εντός του εκπαιδευτικού συστήματος.

Περνώ τώρα στις διατάξεις του Κεφαλαίου Γ΄. Έχει γίνει πολύς λόγος για την επιλογή των στελεχών της εκπαίδευσης. Θα ήθελα να ρωτήσω, κυρίως τους συναδέλφους μου από τη Νέα Δημοκρατία, γιατί κάνετε λόγο περί προσπάθειας άλωσης της διοίκησης της εκπαίδευσης. Διερωτώμαι, λοιπόν, με το παρόν σχέδιο νόμου, προβλέπεται ότι 13 περιφερειακοί διευθυντές εκπαίδευσης, για πρώτη φορά, θα επιλέγονται από το κεντρικό συμβούλιο επιλογής, στο οποίο μάλιστα, προΐσταται μέλος του ΑΣΕΠ. Σε τι συνίσταται, διερωτώμαι, αυτή η άλωση της διοίκησης; Ως τώρα, επιλέγονταν, ως μετακλητοί υπάλληλοι, που διορίζονταν, με απόφαση Υπουργού και θυμόμαστε τι γινόταν και πως άλλαζαν περιφερειακούς διευθυντές, διευθυντές εκπαίδευσης, εν μία νυκτί, με υπουργικές αποφάσεις. Ας μην υπάρχει αυτή η αμετροέπεια, κύριοι συνάδελφοι, και ας δούμε το θέμα στις πραγματικές του διαστάσεις. Το αντίθετο επιτυγχάνεται, διασφαλίζεται η αξιοκρατική επιλογή στελεχών.

Όσο για την αξιολόγηση των στελεχών εκπαίδευσης, που εισάγεται, με το υπό συζήτηση νομοσχέδιο, να το επαναλάβω αυτό, δεν θα έχει τιμωρητικό χαρακτήρα. Αντιθέτως, αποσκοπεί στον εντοπισμό των θετικών σημείων της ατομικής απόδοσης κάθε στελέχους και στην ενίσχυσή τους, με στόχο την βελτίωση, συνολικά, της δημόσιας εκπαίδευσης. Επιτέλους, καταργείται το προεδρικό διάταγμα 152/2013. Τι προέβλεπε αυτό να θυμηθούμε, γιατί ξεχνάμε εύκολα. Δεσμευτικό ποσοστό απολύσεων, που θα οδηγούσε και σε μαζικές απολύσεις εκπαιδευτικών. Στο κάτω-κάτω, είναι νωπές, ακόμη, οι μνήμες και από τις 2.500 καταργηθείσες οργανικές ειδικότητες και θέσεις εκπαιδευτικών τεχνολογικής εκπαίδευσης και είναι ακόμη και νωπή η μνήμη των προληπτικών επιστρατεύσεων των συναδέλφων εκπαιδευτικών. Για να μην αναφερθώ σε εκείνη την περίφημη άρση του τεκμηρίου αθωότητας, το οποίο ήταν ένα νομικό έκτρωμα και το οποίο έπρεπε να έρθει αυτή η Κυβέρνηση για να το επαναφέρει.

Θα ήθελα να κλείσω, για να μην κάνω κατάχρηση χρόνου, με κάτι που νομίζω ότι δεν συζητήθηκε, την ένταξη των προσφυγόπαιδων, μέσω των δομών υποδοχής για την εκπαίδευση.

Αγαπητοί συνάδελφοι του Κ.Κ.Ε., έχετε απόλυτο δίκιο, ναι, είναι θύματα των ιμπεριαλιστικών πολέμων και οι προσφυγικές ροές θα σταματήσουν, όταν εκλείψουν και οι αιτίες, που τις δημιουργούν, που είναι αυτοί οι ιμπεριαλιστικοί πόλεμοι. Όμως, εμείς αποφασίσαμε αυτά τα παιδιά, που ξεριζώθηκαν από τις πατρίδες τους, που έχασαν τα σπίτια τους, να τα εντάξουμε στην εκπαίδευσή μας. Αν θέλετε αυτή η διάταξη, που ενισχύει προηγούμενες ευνοϊκές διατάξεις, που έχει φέρει το Υπουργείο για τμήματα ένταξης των προσφυγόπαιδων, είναι η κορωνίδα, όχι μόνο της εκπαιδευτικής πολιτικής του ΣΥΡΙΖΑ, αλλά και της μεταναστευτικής. Θεωρώ, λοιπόν, ότι είναι πολύ σημαντικές οι δομές υποδοχής για την εκπαίδευση των προσφυγόπαιδων και αυτές οι δομές έρχονται να ενισχύσουν την ένταξη αυτών των παιδιών στο τυπικό εκπαιδευτικό μας σύστημα.

Θα πρέπει, λοιπόν, να τις καλωσορίσουμε, να τις ενισχύσουμε και θεωρώ ότι αποτελούν και αυτές μια ψηφίδα, σε μια προσπάθεια να φτιαχτεί ένα δημοκρατικό, ανοιχτό, συμμετοχικό σχολείο. Αυτά προς το παρόν και επιφυλάσσομαι για τα υπόλοιπα στη δεύτερη ανάγνωση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Αγαπητοί συνάδελφοι και συναδέλφισσες, καταλαβαίνω τη θλίψη, ιδιαίτερα της Αξιωματικής Αντιπολίτευσης, γιατί ο «απρόβλεπτος» ΣΥΡΙΖΑ, σε συνθήκες μνημονίων, καταφέρνει, κάθε φορά, να ανοίγει δρόμους, να περνάει μέσα από τις συμπληγάδες, για να νομοθετεί πολύχρονα αιτήματα του εκπαιδευτικού κινήματος, όπως θα αποδείξω, σε λίγο. Καταλαβαίνω τη θλίψη τους, γιατί βλέπουν όλο αυτό το οικοδόμημα, που είχαν στήσει, στη βάση της νεοφιλελεύθερης ορθοδοξίας, που κατάντησε ένα φυτώριο σκανδάλων και από την άλλη, ένας «ζουρλομανδύας» για τις κοινωνίες καταρρέει και σε διεθνές επίπεδο. Πρόσφατο παράδειγμα η κυβέρνηση Ραχόι.

Το νομοσχέδιο, προφανώς, βάζει στο χρονοντούλαπο της ιστορίας τα νομοθετήματα των προηγούμενων κυβερνήσεων, που είχαν επιφέρει ένα βαρύ πλήγμα στη δημόσια εκπαίδευση, όπως ο ν.3848/2010 και το π.δ.152/2013. Είναι χαρακτηριστική η δήλωση της εκπροσώπου της Ν.Δ., που συνεχίζει να υποστηρίζει την τιμωρητική αξιολόγηση των εκπαιδευτικών και το π.δ.152/2013, που είχε καταδικαστεί, στη συνείδηση όλων των εκπαιδευτικών.

Με το νομοσχέδιο αυτό, αναπτύσσεται μέσα από τη δημιουργία νέων θεσμών, μια δημοκρατική και συλλογική δράση για την υποστήριξη των εκπαιδευτικών και των σχολείων, σχεδιασμένη, με βάση τις εκπαιδευτικές ανάγκες, όπως αυτές διατυπώνονται, από τους ίδιους τους συλλόγους διδασκόντων κάθε σχολικής μονάδας.

Θα ήθελα να πω εδώ, ότι το 1987, στη Θεσσαλονίκη, στο 5ο Εκπαιδευτικό Συνέδριο της ΟΛΜΕ, με θέμα «Βασική Κατάρτιση, Επιμόρφωση και Μετεκπαίδευση των Καθηγητών», υπάρχει ένα κεντρικό σημείο, που μπορείτε να διαβάσετε, στο τεύχος 638 του δελτίου της ΟΛΜΕ.

«Κρίνεται αναγκαίο η πολιτεία να προχωρήσει στη δημιουργία κέντρων στήριξης του εκπαιδευτικού έργου σε κάθε νομό, κατάλληλα στελεχωμένων και εξοπλισμένων». Ο οργανωμένος, τότε, κλάδος των εκπαιδευτικών προχώρησε στη σύνταξη μιας ειδικής μελέτης για τα κέντρα στήριξης του εκπαιδευτικού έργου, για τα οποία υπάρχουν πολλές και γόνιμες προτάσεις. Βέβαια, η κυβέρνηση που ακολούθησε αμέσως μετά το ΠΑ.ΣΟ.Κ., αν θυμάμαι καλά, υιοθέτησε τις προτάσεις αυτές και επρόκειτο, μάλιστα, να φέρει και σχετικό νομοθέτημα, μετά τα απέσυρε και ακολούθησε, η αλήστου μνήμης «μεταρρύθμιση Αρσένη», όπου ήρθαν τα πάνω κάτω και προκάλεσε και την αντίδραση του κλάδου, με τη μεγάλη δίμηνη απεργία.

Σ’ αυτό που σας διάβασα, προηγουμένως, υπήρχε η εξής διαπίστωση. «Μέχρι σήμερα, οι προσπάθειες της πολιτείας στον τομέα της στήριξης του εκπαιδευτικού έργου ήταν συγκεντρωτικού χαρακτήρα, ελλιπείς, αποσπασματικές, απρογραμμάτιστες και τελικώς αναποτελεσματικές. Σημαντικές προσπάθειες εκδηλώθηκαν και εκδηλώνονται, κατά καιρούς, χωρίς, όμως, να καλύπτουν το κενό, είτε από τα συνδικάτα των εκπαιδευτικών…», αναφέρεται στη ΔΟΕ και την ΟΛΜΕ και ελπίζω, αύριο, οι εκπρόσωποί τους να τα θυμηθούν αυτά «…. είτε από τις επιστημονικές ενώσεις τους.»

«Προβάλλει, λοιπόν, επιτακτική η ανάγκη της δημιουργίας ενός φορέα, που θα διαδραματίσει ρόλο συντονιστικό, δημιουργικό, διαμορφωτικό, μετασχηματιστικό, που θα αξιοποιεί, όπως έλεγε ο Τζον Ντιουϊ, το ανεκμετάλλευτο χρυσωρυχείο του εκπαιδευτικού. Θα παρέχει πληροφόρηση, θα ενθαρρύνει και θα ενισχύει πρωτοβουλίες στο διδακτικό, ερευνητικό, πολιτιστικό πεδίο, θα προωθεί τη συνεργασία, μεταξύ των εκπαιδευτικών διαφορετικών επιπέδων, κλάδων και ειδικοτήτων, καθώς και μεταξύ των φορέων της εκπαιδευτικής διαδικασίας. Θα είναι χώρος συγκέντρωσης και επικοινωνίας, αναζήτησης και αντιπαράθεσης ιδεών. Ένας τέτοιος φορέας είναι δυνατόν να καταστούν τα κέντρα στήριξης του εκπαιδευτικού έργου».

Νομίζω ότι το νομοσχέδιο διαπνέεται από αυτή τη λογική και νομίζω ότι θα πρέπει να στηριχθεί παρά τις προσπάθειες πολλών να το απαξιώσουν. Θέλω να πω μια κουβέντα μόνο, ότι στις προτάσεις του κλάδου, τότε, περιέχονταν δύο πολύ βασικά στοιχεία. Ο κλάδος των εκπαιδευτικών έβλεπε τα κέντρα στήριξης, ταυτόχρονα, και ως κύτταρα επιμόρφωσης και έρευνας, από την πλευρά των εκπαιδευτικών, όχι απλώς ως κάποιες δομές, οι οποίες στηρίζουν το εκπαιδευτικό έργο.

Νομίζω, εδώ, καθώς βλέπω την πολιτική ηγεσία του Υπουργείου Παιδείας, ότι στα αμέσως επόμενα νομοθετήματα και εφόσον «αυγαταίνουν» τα οικονομικά μας, αυτό που έχουμε σχεδιάσει, είναι να δώσουμε τεράστιο βάρος στην επιμόρφωση των εκπαιδευτικών.

Επίσης, να θυμίσω στους αμνήμονες, οι οποίοι ελπίζω να τα θυμηθούν αυτά αύριο, ότι βασική θέση, σε όλα τα εκπαιδευτικά συνέδρια, ήταν ότι οι εκπαιδευτικοί δεν θέλουν θεσμούς ελέγχου και χειραγώγησης στο έργο τους, αλλά θεσμούς υποστήριξης της δουλειάς τους.

Θα κλείσω, με μια επισήμανση, απευθυνόμενος στον εκπρόσωπο του Κ.Κ.Ε..

Η άποψη περί ταξικού σχολείου, ταξικής επιστήμης, ταξικής τέχνης είναι ξένη προς την ίδια την αντίληψη του Μαρξισμού, είναι γέννημα της εποχής του Σταλινικού δογματισμού και να θυμίσω ότι ο Μαρξ ενέτασσε την εκπαίδευση στις πνευματικές παραγωγικές δυνάμεις της κοινωνίας.

Η εκπαίδευση δεν αποτελεί, απλώς, ένα μηχανισμό ιδεολογικής χειραγώγησης της άρχουσας τάξης, όπως όλα τα πράγματα στη ζωή είναι προϊόν ταξικών και κοινωνικών αντιφάσεων. Εμείς πάνω σε αυτές χτίζουμε, δεν τις αγνοούμε, δεν μπορούμε να τις γυρίσουμε την πλάτη, αλλά προσπαθούμε να τις λύσουμε προς την κατεύθυνση των χειμαζόμενων λαϊκών στρωμάτων και της νεολαίας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ριζούλης.

ΑΝΔΡΕΑΣ ΡΙΖΟΥΛΗΣ: Θα ήθελα να πω ότι η τοποθέτηση του Δημήτρη του Μπαξεβανάκη ήταν τόσο πλήρης και με κάλυψε σε πολλά, οπότε θα μιλήσω συνοπτικά. Καταρχήν, τα επίδικα της σημερινής συζήτησης για το νομοσχέδιο ήταν δύο.

Το ένα ήταν το επείγον, μεγάλο πολιτικό επίδικο και το άλλο η προσπάθεια της άλωσης από την Κυβέρνηση των θέσεων των στελεχών εκπαίδευσης από «Συριζαίους». Επτά χρόνια είναι οι Σύμβουλοι στη θέση τους και η Κυβέρνηση αυτή, σε αντίθεση με την εναλλαγή κυβερνήσεων ΠΑ.ΣΟ.Κ. – Νέας Δημοκρατίας, που, κάθε φορά, που έβγαιναν, άλλαζαν και το νομικό πλαίσιο και τους ξήλωναν, πριν την ώρα τους, για να αλλάξουν Διευθυντές Εκπαίδευσης, Διευθυντές Γραφείων και οτιδήποτε άλλο υπήρχε, για να βάλουν το δικό τους κομματικό μηχανισμό, το είχαν καταφέρει καλά.

Τώρα, βέβαια, μεσολαβεί η Κυβέρνηση του ΣΥΡΙΖΑ, οπότε, ο κόσμος έχει ξεχάσει ό,τι είχε συμβεί πίσω και στο μέλλον, θα εφαρμόσουν τις τέλειες αξιοκρατικές μεθόδους, ώστε κανένας κομματικός, πλέον, δεν θα είναι και δεν θα ξανακάνουν αυτά που έκαναν, γιατί έχουν μάθει το μάθημά τους.

Η όλη ιστορία, λοιπόν, είναι ότι οι έννοιες - το έχω ξαναπεί - της συλλογικότητας είτε αυτή είναι συλλογικότητα δομών, είτε έχει να κάνει με τη συλλογικότητα σε σχολική μονάδα, είτε με τη συνεργασία σχολικών μονάδων και η παραγωγή έργου, μέσα από τέτοια διαδικασία, είναι ξένη προς την αντίληψη αυτή του νόμου Διαμαντοπούλου, που υπερασπίζονται και οι δύο. Ένας νόμος, ο οποίος ήθελε manager στα σχολεία, ξεκομμένους από την εκπαιδευτική πράξη, πράγμα, που, επανειλημμένα, εμείς προσπαθούμε να μην το κάνουμε και ο δάσκαλος να είναι στην τάξη του και, βέβαια, η αριστεία.

Η αριστεία και αυτό που δεν έχουν καταλάβει όλοι - οι περισσότεροι εδώ μέσα είμαστε εκπαιδευτικοί - ότι για τον εκπαιδευτικό, τον καθηγητή, το δάσκαλο είναι ο δάσκαλος στην τάξη. Αυτό είναι η αριστεία. Όλα τα υπόλοιπα είναι επικουρικά, τα οποία βοηθούν αυτή τη διαδικασία, πως θα είναι ο άριστος στην τάξη και ο σύμβουλος είναι υπηρέτης αυτού του πράγματος. Έχουμε εκπαίδευση, μαθητές, ανθρώπους που διδάσκουν και ανθρώπους που μαθαίνουν. Εκεί είναι η αριστεία, δεν είναι αλλού.

Το Κ.Κ.Ε. έλεγε ότι «το 15% που ήταν για το υπόλοιπο δημόσιο να φύγει, είχε και ένα 15% στο σχολείο, που πηγαίνουν για αναμόρφωση. Ήταν προς αναμόρφωση, υποχρεωτικά, αυτοί οι εκπαιδευτικοί και θα τους αναμορφώναμε και θα βλέπαμε, αν θα τους κρατούσαμε μετά». Θέλω να το πω αυτό.

Καταρχάς, υπήρξε εποχή, στη χώρα αυτή, που η Ειδική Αγωγή, οι δάσκαλοι, οι εκπαιδευτικοί και οι μαθητές να έχουν βοηθηθεί και να έχουν αναπτυχθεί, σε τέτοιο βαθμό, στη χώρα και μάλιστα σε τέτοιες μνημονιακές συνθήκες με τόσους εκπαιδευτικούς Ειδικής Αγωγής να δουλεύουν, τόσα σχολεία να ανοίγουν, τόσοι δάσκαλοι ειδικής αγωγής και ειδικότητες στα σχολεία δίπλα στους μαθητές με προβλήματα;

Το Κ.Κ.Ε., το 2011, έλεγε ότι «15.000 απολύσεις έρχονται στην εκπαίδευση, 150.000 απολύσεις στο δημόσιο, μετά το 2012».

Δεν έχουν γίνει αυτά, γιατί είναι ο ΣΥΡΙΖΑ στην Κυβέρνηση.

Το Κ.Κ.Ε., το 2012, έλεγε ότι «οι προσλήψεις θα είναι 10 προς 1, μετά έγινε 5 προς 1».

Εμείς το κάναμε 3 προς 1. Η συμφωνία είναι για 1 προς 1 και η εκπαίδευση εξαιρείται από αυτό και θα δούμε πώς θα εξαιρεθεί. Αυτά τα έκανε ο ΣΥΡΙΖΑ.

Αυτή η κατά μέτωπο επίθεση και αυτή η θέληση του να γίνουμε ίδιοι με όλους τους άλλους, ποιο σκοπό εξυπηρετεί τελικά, να γίνουμε εμείς ίδιοι με όλους τους άλλους;

Επίσης, για την αξιολόγηση. Γιώργος Μωραΐτης, αφιέρωμα ΚΟΜΕΠ, 2002, για την αξιολόγηση. Διαβάστε το ξανά και μετά ελάτε εδώ να μας πείτε τι από αυτά, που κάνουμε εμείς, για την αξιολόγηση των εκπαιδευτικών και την ανατροφοδότηση, δεν ήταν οι θέσεις του Κ.Κ.Ε., το 2002, που τώρα έχουμε γίνει όλοι ίδιοι εδώ μέσα. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ τον κ. Ριζούλη.

Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σας ευχαριστώ, κύριε Πρόεδρε. Ακούστηκαν πολλά και θα παρακαλούσα να δείτε πόσες ώρες θα συνεδριάσουμε, μέχρι το τέλος των συζητήσεων και είμαι σίγουρος ότι θα είναι πολύ περισσότερες από αυτά μας κατηγορούν.

Έχει πολύ μεγάλο ενδιαφέρον ότι η κριτική, που ασκείται, δεν έχει καμία σχέση με το τι κάνουν οι εκπαιδευτικοί στο σχολείο. Θα μιλήσουμε για το τι διδάσκουν και το τι μαθαίνουν τα παιδιά μας; Θα μιλήσουμε για εκπαιδευτικούς, που κάνουν τους παιδονόμους, τους ψυχολόγους, τους κοινωνικούς λειτουργούς, τους τραπεζοκόμους; Θα πούμε ένα «ευχαριστώ» σε αυτόν τον κόσμο, στον οποίο στηρίχθηκε η εκπαίδευση, όλα αυτά τα χρόνια της κρίσης, χωρίς υποστηρικτικές δομές ή με ένα ελάχιστο των υποστηρικτικών δομών; Θα αναγνωρίσουμε ότι οι εκπαιδευτικοί μας πήραν το βάρος της εκπαίδευσης στην πλάτη τους και τα κατάφεραν με έναν εντυπωσιακό τρόπο;

Για αυτούς τους εκπαιδευτικούς μιλάμε, δεν μιλάμε γενικά και αόριστα για την εκπαίδευση. Οι εκπαιδευτικοί μας έχουν δώσει εξετάσεις και τις έχουν περάσει και οι εξετάσεις, που έδωσαν, είναι προς την ελληνική κοινωνία και είναι, για να μπορέσουν να κρατήσουν το σύστημα ζωντανό, όρθιο, μέσα από τα απίστευτα χτυπήματα, που είχε. Το ξεχάσαμε, φαίνεται, ότι ποτέ τα σχολεία δεν άνοιγαν στην ώρα τους. Παγκόσμιες πρωτοτυπίες είναι αυτές, αλλά τις ξεχάσαμε, γιατί, βεβαίως, η κοινωνία συνηθίζει στην κανονικότητα και καλώς συνηθίζει στην κανονικότητα, αλίμονο, εάν συνήθιζε στην παθογένεια. Αυτό θεωρείτε ότι έγινε, με το πάτημα ενός κουμπιού; Ήρθε ο ΣΥΡΙΖΑ και είπε «α, είναι ένα πολύ εύκολο πράγμα»; Αυτά θα βγουν στη μέση, μια μέρα. Τα σκάνδαλα, που είναι άλλου τύπου σκάνδαλα, είναι σκάνδαλα αδιαφορίας για το κοινωνικό σύνολο, αυτά θα τα συζητήσουμε μια μέρα. Δεν είναι τυχαίο, γιατί δεν άνοιγαν τα σχολεία τότε και γιατί ανοίγουν τώρα. Δεν είναι τεχνικό το ζήτημα. Δεν ήταν τυχαίο, που δεν υπήρχαν βιβλία. Δεν είναι ότι δεν πρόφτασαν να τυπωθούν τα βιβλία και δεν είναι τυχαίο, που υπάρχουν βιβλία, στην ώρα τους.

Η αντίθεση, που εκφράζεται, έχει και μία άλλη περίεργη προϋπόθεση απ' ό,τι φαίνεται. Είναι σαν όλα να είναι καλά και πάμε να τα καταστρέψουμε. Μίλησε κανείς για τις παθογένειες; Είναι δυνατόν τα σχολεία να αφεθούν στη μοίρα τους; Είναι δυνατόν, τη σήμερον ημέρα, το 2018, όταν η κοινωνία έχει αλλάξει, τόσο δραματικά; Εκτός αν το Κ.Κ.Ε. με τη Ν.Δ. και το Κίνημα Αλλαγής δεν έχετε καταλάβει τις αλλαγές στην κοινωνία, που έχουν συντελεστεί. Πραγματικά, αν δεν τις έχετε καταλάβει, εγώ θα πρότεινα αυτές να συζητήσουμε. Έχετε συνείδηση τι σημαίνει σήμερα ο ριζικά διαφοροποιημένος τρόπος πρόσβασης στη γνώση, τι αλλαγές φέρνει αυτό; Έχετε συνείδηση τι σημαίνει τέτοια εξοικείωση, τέτοια μαζική εξοικείωση στη βία, που έχουν οι κοινωνίες; Αυτό νομίζετε ότι δεν έχει επιπτώσεις στο σχολείο; Νομίζετε ότι το σχολείο είναι μόνον τα παιδιά να μαθαίνουν το πώς είναι τα μαθηματικά, πώς θα διδάσκονται καλύτερα τη γλώσσα κ.λπ.; Προφανώς και είναι αυτά. Όποιοι θέλετε το σχολείο να είναι μόνον οι διδακτικές διεργασίες, δεν έχετε καταλάβει τι σημαίνει σχολείο στις μέρες μας ή –ακόμη χειρότερο – το έχετε καταλάβει και δεν θέλετε να το δεχθείτε, διότι, με αυτόν τον τρόπο, θέλετε να οδηγήσετε τη δημόσια εκπαίδευση, σε ένα πλήρες αδιέξοδο.

Εδώ, λοιπόν, υπάρχουν προβλήματα. Υπάρχουν προβλήματα, που προκύπτουν από αρνητικά στοιχεία στην κοινωνία, υπάρχουν προβλήματα, που προκύπτουν από νέα στοιχεία στην κοινωνία. Τα νέα στοιχεία είναι πέραν του καλού και κακού. Η βία υπήρχε. Υπάρχει αυτή η φοβερή εξοικείωση. Η νέα διαδικασία γνώσης, οι νέοι τρόποι πρόσβασης, είναι κάτι το εντελώς καινούργιο. Και να σας πω κάτι; Το λέμε και το ξαναλέμε, αλλά δεν το έχουμε, νομίζω, συνειδητοποιήσει. Είμαστε σε μια εποχή ριζικού μετασχηματισμού του έντυπου λόγου. Το βιβλίο ιστορικά, όπως το ξέρουμε, φαίνεται πάει να κλείσει τον κύκλο του. Μαζί με αυτό, πάνε να κλείσουν τον κύκλο τους και οι τρόποι σκέψης, οι τρόποι ανάγνωσης, οι τρόποι επικοινωνίας. Η τεχνολογία δημιουργεί συνήθειες. Η τεχνολογία αλλάζει τις κοινωνίες, όχι εργαλειακά, αλλά αξιακά.

Αυτά τα πράγματα θέλουμε να προβλέψουμε και προσπαθούμε να κάνουμε αυτές τις δομές, που είμαι σίγουρος ότι θα υπάρχουν αδυναμίες, αλλά για να αντιμετωπιστούν αυτά τα προβλήματα. Γι' αυτό και δείχνει, αν θέλετε, θα μου επιτρέψετε, είναι και μια προσωπικότερη αδυναμία, μια, ας πούμε, έλλειψη γνώσης για το τι σημαίνει «Μεσαίωνας». Μην αναφερόσαστε μόνιμα στο Μεσαίωνα, ότι εκεί ήταν όλα τα κακά του κόσμου. Έχουν προχωρήσει πολύ οι σπουδές του Μεσαίωνα και θα σας έλεγα λίγο να ενημερωθείτε για τις πραγματικότητες του Μεσαίωνα.

Αλλά εδώ λέχθηκαν φοβερά πράγματα. Ότι αυτό είναι ένα «ανθρωποφαγικό νομοσχέδιο». Είναι στα πρακτικά, δεν θέλω να αναφέρω το συνάδελφο, γιατί μπορεί να το είπε εν τη ρύμη του λόγου του. «Εκδικητικό», «θυμίζει τους πιο σκοτεινούς χώρους», είναι «ευτελές». Είναι σοβαρά πράγματα αυτά; Πραγματικά, είναι σοβαρά πράγματα από Βουλευτές να λέγονται αυτές οι λέξεις;

Και βεβαίως, αυτή η απίστευτη ομοφωνία «Πάρτε το πίσω και ελάτε να το συζητήσουμε». Λοιπόν, από τον Οκτώβριο το συζητάμε και να σας πω κάτι; Από τον Οκτώβριο μας έχουν ζητήσει πολλοί Βουλευτές, πολλών κομμάτων, να τους ενημερώσουμε προσωπικά και το κάναμε, σεβόμενοι αυτή τους τη διάθεση. Εγώ δεν θα πω σε ποιους πήγαμε. Αλλά σας λέω να έχετε το θάρρος να πείτε ποιοι ενημερωθήκατε, από τον Οκτώβριο, επανειλημμένως δε, και κάνατε και προτάσεις και έχουν συμπεριληφθεί αυτές οι προτάσεις. Αφήστε, λοιπόν, την πλάκα «Αποσύρετε το νομοσχέδιο και ελάτε να το συζητήσουμε». Από τον Οκτώβρη, αυτό κάνουμε.

Τώρα, αν πραγματικά θέλουμε να υπάρχουν υποστηρικτικές δομές, να δεχθούμε ότι η σημερινή κατάσταση, που είναι τόσο αποσπασματική, οδήγησε σε ένα πλήρες αδιέξοδο. Αυτό το δέχονται όλοι. Οι εκπαιδευτικοί οι ίδιοι, καταρχήν. Άρα, εδώ χρειάζεται κάτι πιο συλλογικό και χρειάζεται κάτι πιο διεπιστημονικό, διότι, όπως είπαμε πριν, τα προβλήματα δεν είναι μόνον μαθησιακά. Αυτό προσπαθούμε να κάνουμε: συλλογικότερο, διεπιστημονικότερο, δημοκρατικότερο, με έναν πυρήνα. Ποιος είναι αυτός ο πυρήνας; Ο Σύλλογος των Εκπαιδευτικών. Αυτοί λένε ποια είναι τα προβλήματα, αυτοί προτείνουν να υπάρχει μια διαδικασία αντιμετώπισής τους και αυτοί, ορθά, κρίνουν τους ανωτέρους τους, διότι από αυτούς περιμένουν τη βοήθεια. Εάν δεν τους κρίνουν αυτοί, δεν κατάλαβα, ποιος θα τους κρίνει;

Τώρα, η άλλη απίστευτη ομοφωνία και εδώ θα ήθελα το Κ.Κ.Ε. να συνεννοηθεί λίγο με τη Ν.Δ., διότι δεν μπορεί να μας κατηγορείτε ότι φέρνουμε την αξιολόγηση. Αυτό που προσπαθώ να σας πω είναι ότι δεν θέλετε να δεχθείτε τις παθογένειες, δεν θέλετε να δεχθείτε τα προβλήματα, διότι θεωρείτε ότι τα προβλήματα είναι μονοσήμαντα. Όμως, δεν είναι έτσι, είναι πολύ πιο σύνθετα τα κοινωνικά προβλήματα και ακριβώς -αυτό σας το είπε και ο κύριος Μηταφίδης - αυτή η ισοπεδωτική λογική σας οδηγεί σε αδιέξοδα. Μας κατηγορείτε ότι εμείς φέρνουμε την αξιολόγηση, η Ν.Δ. μας κατηγορεί ότι δεν κάνουν αξιολόγηση. Δεν γίνεται. Κάτι καλό πρέπει να κάνουμε, για να μας κατηγορείτε και οι δύο, με αυτόν τον τρόπο.

Να σας πω και κάτι ακόμα. Το περίφημο Προεδρικό Διάταγμα 152 (ΠΔ 152). Κανένας νόμος, καμία διάταξη, στην ιστορία της ανθρωπότητας, δεν αποκτά «προσωπικότητα», έξω από το κοινωνικό γίγνεσθαι. Δεν υπάρχουν νομικές διατάξεις, έξω από την κοινωνία. Το ΠΔ 152 ταυτίστηκε απολύτως με την εκδικητικότητα του κράτους. Αυτό έγινε. Και αυτό χαρακτήρισε, όχι μόνο το ΠΔ 152, αλλά τις διαδικασίες αξιολόγησης. Αυτό κατάφερε ο κ. Μητσοτάκης, αυτό κατάφερε η Ν.Δ., να ταυτίσει το ΠΔ 152 με μια ιδεολογία των απολύσεων, με μια ιδεολογία της απαξίωσης του έργου κάποιων ανθρώπων. Έλεγε το ΠΔ 152 ότι θα κάνεις «έτσι κι αλλιώς και αλλιώτικα»; Όχι, αλλά οι κοινωνίες είναι πιο περίπλοκες από τον όποιο νόμο και τις όποιες διατάξεις. Αυτές οι διατάξεις ενσωματώνονται, μέσα σε μια κοινωνία, που διοικείται από ένα συγκεκριμένο Κόμμα, μια συγκεκριμένη ιδεολογία, μια συγκεκριμένη πολιτική. Το ΠΔ 152, λοιπόν, έχει ταυτιστεί με αυτή την περίοδο. Αυτό, λοιπόν, πρέπει να δούμε και αυτό πρέπει να το δούμε, εάν ήταν το ΠΔ 152 ο βασικός μοχλός, το βασικό άλλοθι γι΄ αυτά που επακολούθησαν. Τα υπόλοιπα είναι νομικίστικα τερτίπια, θα μου επιτρέψετε να πω. Αυτή είναι η πολιτική ουσία. Και εμείς λέμε «Ναι και γι' αυτό το καταργούμε». Καταργούμενο αυτό, έχει και έναν συμβολικό χαρακτήρα -και βεβαίως και έναν πρακτικό χαρακτήρα, που τον έχουμε συζητήσει- αλλά, κυρίως, ένα συμβολικό χαρακτήρα: ότι είμαστε στην άλλη άκρη αυτής της ιδεολογίας, που το χρησιμοποίησε, ως άλλοθι.

Αυτό δεν είναι ούτε για να καλύψουμε ανθρώπους, που δεν κάνουν καλά τη δουλειά τους – αλίμονο, αν δεν υπήρχαν και στους εκπαιδευτικούς - ανθρώπους, οι οποίοι επίσης έχουν γραφειοκρατικοποιηθεί στην καθημερινότητά τους, αλλά υπάρχει και κάτι άλλο. Μιλάμε μόνιμα, ότι το κάνουμε, για να βελτιώσουμε τους εκπαιδευτικούς και ότι πρέπει να υπάρχει αξιολόγηση, για να βελτιωθούν οι καθηγητές. Η πολιτεία πότε θα αξιολογηθεί, κάθε τέσσερα χρόνια, με τις εκλογές; Δεν ήταν η πολιτεία αυτή, που άφησε αυτόν τον κόσμο στο έλεος, σχολικά κτίρια, τα οποία δεν έχουν επίσημα παραληφθεί από τους κατασκευαστές, γιατί οι κυβερνήσεις τους έκλειναν το μάτι; Καθηγητές και δάσκαλοι, χωρίς επιμόρφωση; Αυτά, με ποιο ηθικό δικαίωμα έρχεται η πολιτεία, όταν έχει ξεχάσει αυτόν τον κόσμο και λέει «εγώ όμως θα σε αξιολογήσω, ενώ εγώ δεν σου έχω δώσει τίποτα, μέχρι τώρα». Για αυτό λέμε, πυρήνας οι εκπαιδευτικοί. Αυτοί θα αρχίσουν σιγά - σιγά να βάζουν τα προβλήματα, κάτω και με αυτές τις δομές, να αρχίσει τουλάχιστον μία υποστήριξη και όπως είπε ο συνάδελφος, κ. Μηταφίδης, βεβαίως, πρέπει να δούμε το θέμα της αύξησης, της χρηματοδότησης, που υπάρχει, για πρώτη φορά, μετά από οκτώ χρόνια και βεβαίως, το θέμα των μόνιμων διορισμών.

Άκουσα, επίσης, μια εντυπωσιακή ομοφωνία - το Κ.Κ.Ε. δεν ήταν μέσα σε αυτήν την ομοφωνία, ομολογώ - ότι όλα αυτά τα θέματα με τις επιτροπές κ.λπ., είναι για να οικοδομήσουμε κομματικό κράτος. Εδώ, έχουμε ένα άλλο περίεργο πράγμα, όταν οι διαδικασίες ανοίγουν σε περισσότερους ανθρώπους, μόνιμα αντιμετωπίζουμε την κατηγορία ότι πάμε να το κάνουμε κομματικό κράτος σε οτιδήποτε. Αυτό δεν είναι λίγο παράξενο; Δηλαδή, υπάρχουν ισόβιοι, υπάρχουν αναντικατάστατοι και δεν το ξέρουμε; Πάμε να το ανοίξουμε εμείς και μόλις πάμε να το ανοίξουμε, ιστορικά κάποιοι θεωρούν ότι έχουν το μονοπώλιο κάποιων συγκεκριμένων λειτουργιών, μέσα στην κοινωνία. Λοιπόν, όχι. Ανοίγουν οι διαδικασίες, αξιοκρατικές διαδικασίες, όχι πολιτικές, όπως έγιναν τόσα χρόνια, με τους περιφερειακούς διευθυντές, με επιτροπές, που επικεφαλής από το ΑΣΕΠ και την εθνική σχολή δημόσιας διοίκησης. Δηλαδή, έχουμε αλώσει και το ΑΣΕΠ και την εθνική σχολή δημόσιας διοίκησης και όλα τα μέλη του πανεπιστημίου; Ένα σεβασμό στους θεσμούς, θα σας παρακαλούσα. Εδώ, λοιπόν, υπάρχει μια αντίδραση, γιατί αυτή η αντίδραση έρχεται από κάποιους, οι οποίοι αισθάνονται ότι έχουν κλείσει τον κύκλο τους. Δεν πειράζει, ας το κλείσουν αυτοί, υπάρχουν πάρα πολλοί άλλοι, που μπορούν να προσφέρουν, με πολύ καλά προσόντα. Ξέρετε, πολύ καλά, ότι τα σχολεία πρέπει να έχουν την υποστήριξη, από το Σεπτέμβριο, ξέρετε πάρα πολύ καλά, ότι δεν μπορούσαμε να αρχίσουμε από τους περιφερειακούς διευθυντές, γιατί αυτό δεν γίνεται στις πανελλαδικές εξετάσεις κ.λπ..

Λέμε, λοιπόν, ότι πρέπει να δείτε, πολύ προσεκτικά, το νομοσχέδιο και βλέποντας το, πολύ προσεκτικά, εγώ λέω ότι υπάρχουν και αδυναμίες, που μας έχουν ξεφύγει και εδώ είμαστε να τις δούμε, αλλά οι αδυναμίες αυτές να είναι κάπως τεκμηριωμένες. Λέτε ότι καταργούμε τα ΠΕΚ. Η κυρία Κεφαλίδου είπε ότι φτιάξαμε το ΕΣΥΚ, μπορεί να έκανε και λάθος, δεν ξέρω, αλλά δεν είπε ότι έκανε λάθος. Λέει, ότι καταργούμε τα ΠΕΚ. Μα είναι δυνατόν; Ακριβώς μέσα από τα ΠΕΚΕΣ προάγεται αυτή η λειτουργία. Ο κ. Μαυρωτάς λέει ότι χάσαμε μια φοβερή ευκαιρία σύνδεσης της τριτοβάθμιας, της δευτεροβάθμιας και της πρωτοβάθμιας εκπαίδευσης. Διαβάσατε το νόμο; Λέει ακριβώς το αντίθετο ο νόμος. Λέω, λοιπόν, ότι καλό είναι να είμαστε πολύ προσεκτικοί και απ’ το να καταναλώνουμε ώρες για τη διαδικασία, να κοιτάξουμε λίγο την ουσία.

Σε ό,τι αφορά το θέμα των Σχολικών Συμβούλων. Εγώ θα ήθελα αύριο οι εκπαιδευτικές ομοσπονδίες να τοποθετηθούν για τη λειτουργία των Εκπαιδευτικών Συμβούλων. Είναι ένα θέμα ευθύνης τους και είμαι σίγουρος ότι θα το κάνουν.

Το δεύτερο θέμα, που θέσατε, εάν κατάλαβα καλά, κύριε Ανδριανέ, είναι το εξής. Είπατε ότι οι Σύλλογοί τους υποστήριξαν τις αξιολογήσεις και τα λοιπά, ότι έπαιξαν έναν προωθητικό ρόλο. Εννοείτε το Σύλλογο που έγραψε την επιστολή στην ΚΕΔΕ; Διότι, εάν είναι αυτό, πραγματικά, με έχει αφήσει άναυδο. Άναυδο ! Καταλαβαίνω να γράψει επιστολή προς τον Πρωθυπουργό, στον Πρόεδρο της Δημοκρατίας, αλλά στην ΚΕΔΕ; Δηλαδή, τι είναι αυτό το πράγμα; Αυτός είναι ο Σύλλογος; Θα τους δούμε και αύριο και θα τους ρωτήσω και είμαι σίγουρος ότι θα έχουν κάποια πειστική απάντηση.

Υπάρχει και κάτι άλλο, το οποίο καλό είναι, μέσα στην κοινοβουλευτική μας κουλτούρα, συν - πλην τις δυσκολίες, τις εντάσεις κ.λπ., να το αφήνουμε λίγο στην άκρη. Αναφέρομαι στην περίφημη «εξυπηρέτηση των ημετέρων» και την καταστροφολογία, που έρχεται, μετά από αυτό. Δηλαδή, ο ΣΥΡΙΖΑ εξυπηρετεί ημετέρους και αυτό φέρνει μια απίστευτη καταστροφή.

Θυμάστε τι λέγατε το Μάιο, για τον νόμο, που ψηφίσαμε, για την επιλογή των σχολικών διευθυντών; Ότι το κάνουμε γι’ αυτή τη δουλειά; Το θυμόσαστε; Θέλετε να κάνουμε έναν απολογισμό της χρονιάς, που πέρασε και να δούμε πόσο καλά πήγε αυτή η ιστορία; Εγώ λέω να το κάνουμε, για να δούμε, αν αυτά, που λέγατε, έχουν καμία βάση, στη συνέχεια, γιατί μόνον η ιστορία επιβεβαιώνει αυτά που λέμε και δεν είναι μόνο θέματα φιλοσοφικών επιχειρημάτων.

Έρχομαι σε ένα άλλο θέμα, που έχει γίνει ο κακός χαμός και αναφέρομαι στο νομοσχέδιο για την τριτοβάθμια εκπαίδευση. Δεν ξέρω, εάν θυμάστε την καταστροφολογία, που είχε επιχειρηθεί: Πρώτον, όλα αυτά τα κάνουμε, για να βάζουμε ημετέρους και δεύτερον, ότι δεν θα έχουν υποψηφίους πρυτάνεις και αντιπρυτάνεις. Το ακριβώς αντίθετο, συνέβη. Ελπίζω να τα παρακολουθείτε όλα αυτά, έτσι δεν είναι;

Σε ό,τι αφορά τις μεταπτυχιακές σπουδές, λέγατε ότι δεν θα υπάρχουν και είναι τόσο καταστροφικό, που δεν θα υπάρχουν. Το αποτέλεσμα ήταν να υπάρχουν περισσότερες από τις προηγούμενες και με πολύ καλύτερους προϋπολογισμούς και να έχουν αυξηθεί τα δωρεάν μεταπτυχιακά.

Για όλα αυτά, όμως, κάποια στιγμή, πρέπει να απολογηθείτε. Δεν λέω να κάνετε απολογισμό ντροπιαστικά, αλλά το λέω και ως προς τον εαυτό μας. Αν τυχόν μια λογική σας οδηγεί για καθετί που λέμε, ότι αυτό το πράγμα είναι καταστροφικό. Θα ήθελα να σας θυμίσω την δίχρονη προσχολική εκπαίδευση. Να σας θυμίσω τους 184 δημάρχους, που έχουν υπογράψει φαρδιά - πλατιά ότι συμφωνούν και έχει ήδη αρχίσει; Για όλα αυτά δεν θα πρέπει κάποια μέρα κάποιος να βγει και να πει «ωραία, οδηγήθηκαν σε μια λάθος εκτίμηση». Δεν είναι ανάγκη να κάνουμε αντιπαράθεση γι΄ αυτά τα ζητήματα.

Θίχθηκαν και ορισμένα άλλα πράγματα, π.χ. οι θητείες. Είναι ένα σοβαρό ζήτημα. Είναι ένα ζήτημα, που θα το συζητήσουμε, αλλά να σας πω κάτι; Εγώ δεν μπορώ να δεχτώ και νομίζω ότι και όλοι εδώ μέσα ότι το να πας πίσω στην τάξη είναι το χειρότερο πράγμα, που θα σου τύχει στη ζωή σου. Έχει μια σημασία αυτό. Αν τυχόν, πολλοί θεωρούν ότι είναι το χειρότερο πράγμα, νομίζω ότι το είπε ο κ. Μπαξεβανάκης, μάλλον δεν κάνουν γι’ αυτή τη δουλειά. Εντάξει;

Εδώ, λοιπόν, να συζητήσουμε τα θέματα αυτά, αλλά να μην τα συζητήσουμε, με αυτήν τη λογική, ότι όταν πάω πια πίσω στην τάξη, είναι το χειρότερο πράγμα.

Θα παρακαλούσα πάρα πολύ και το λέω κατηγορηματικά να μην υπάρχει σπέκουλα, γύρω από τα θέματα ειδικής εκπαίδευσης. Γιατί υπάρχει σπέκουλα και αν θα συνεχιστεί αυτή η σπέκουλα, θα είμαστε πάρα πολύ σκληροί. Σας το είπε, με μεγάλη σαφήνεια, η κυρία Τζούφη, είναι στο νομοσχέδιο και εάν υπάρχουν αδυναμίες, αλίμονο, να μην υπάρχουν και να τις διορθώσουμε, αλλά, τουλάχιστον, τα παιδιά και τις οικογένειές με ειδικές ανάγκες, να τις αφήσουμε έξω από τη διαμάχη, εδώ μέσα. Διότι όλοι αναγνωρίζετε, ότι αν κάποια κυβέρνηση έκανε κάτι για την ειδική αγωγή, αυτή είναι η Κυβέρνηση του ΣΥΡΙΖΑ. Αυτό το αναγνωρίζει η κοινωνία. Ας το δεχτούμε και αυτό το δύσκολο θέμα ας το πάμε ένα βήμα μπροστά.

Υπάρχει, βεβαίως, και αυτό το περίεργο πράγμα. Είναι κάποιοι συνάδελφοι, λένε αυτά που είναι να πούνε και μετά σηκώνονται και φεύγουν. Εντάξει. Να σας πω κάτι; Κατηγορήθηκα από ένα Βουλευτή του Κινήματος της Αλλαγής, ότι δεν μπορούσε, λέει, τότε, να γίνει η Επιτροπή, γιατί επικαλέστηκα ανειλημμένες υποχρεώσεις και έπρεπε να πάω στο τάδε μέρος! Δεν είπα και ψέματα, ήταν μια ανειλημμένη υποχρέωση και έπρεπε να πάω. Θα ήθελα, να ρωτήσω το συνάδελφο αυτόν το εξής: Εγώ, αν θυμάμαι καλά, Παρασκευή, αργά το απόγευμα, ήμασταν όλοι σίγουροι, ότι και η ΠΑΝ θα ήταν υπέρ του νομοσχεδίου για το Πανεπιστήμιο Δυτικής Αττικής. Το θυμάστε; Όλη η συζήτηση αυτό έλεγε. Ώσπου, ήρθαμε τη Δευτέρα και βρήκαμε ένα «μαινόμενο» Εισηγητή, εναντίον του ΣΥΡΙΖΑ και του νομοσχεδίου. Τι είναι όλα αυτά; Μπορεί κάποιος να μου τα εξηγήσει; Είναι πολιτική συνέπεια; Έγινε κάτι άλλο; Προφανώς, έγινε κάτι άλλο. Γιατί δεν το λέμε ευθαρσώς. Πέσαμε έξω, βρε παιδιά, δεν μπορούσαμε να το κάνουμε και τώρα σας κατηγορούμε.

Προτελευταίο. Είπε ο κ. Γρηγοράκος ότι είναι κατηγορηματικά αντίθετος στην μετονομασία των ΤΕΙ σε Πανεπιστήμιο. Ένας καθηγητής Πανεπιστημίου, όπως είναι ο κ. Γρηγοράκος, οφείλει να ξέρει ότι δεν τα κάνουμε αυτά. Οφείλει να το ξέρει. Είμαι σίγουρος ότι το ξέρει. Δεν υπάρχει τέτοιο πράγμα. Υπάρχει αναζήτηση συνεργειών, υπάρχει μια σύνθετη μεταρρυθμιστική πολιτική, αλλά η μετονομασία των ΤΕΙ σε Πανεπιστήμιο, είναι αυτό που προτείνει ο κ. Μητσοτάκης, το οποίο είναι κάτι νόμιμο. Λέει να τα κάνουμε «πανεπιστήμια εφαρμοσμένων επιστημών». Είναι μια νόμιμη άποψη, με την οποία διαφωνούμε, αλλά είναι νόμιμη. Μην μπερδεύουμε τα δύο. Τέλος, εγώ θα πρότεινα: Αύριο, θα έρθουν οι φορείς. Θα ακούσουμε τους φορείς. Ακούσαμε και σήμερα πολλά πράγματα με λεπτομέρειες.

Εγώ προσωπικά είμαι διατεθειμένος να μείνω, μετά τη συνεδρίαση της Επιτροπής, όσο χρειαστεί, μέχρι «τελικής πτώσεως», αν υπάρχουν συγκεκριμένες προτάσεις, που μπορούν να ενσωματωθούν στο νομοσχέδιο. Αυτό δεν σημαίνει, επιμένω, δεν σημαίνει ότι σας ζητάω να το υπερψηφίσετε.

Έχετε πάρει πολιτικές αποφάσεις απολύτως σεβαστές. Αλλά, αν υπάρχουν αδυναμίες, που θέλετε να συμβάλετε στην επίλυσή τους, εγώ, τουλάχιστον, με τους συνεργάτες μου, θα είμαι εδώ και μετά τη συνεδρίαση, για να τις ενσωματώσουμε και να πάμε ένα βήμα μπρος, ώστε στη Βουλή, στην Ολομέλεια, να έχουμε μια πάρα πολύ ουσιαστική συζήτηση. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, μήπως ξεχάσατε τις νομοτεχνικές.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Υπάρχουν και κάποιες νομοτεχνικές βελτιώσεις στο σχέδιο νόμου, που τις καταθέτουμε στα πρακτικά, για να διανεμηθούν.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα διανεμηθούν ηλεκτρονικά. Νομίζω ότι μετά τον Υπουργό έχει κλείσει ο κύκλος των ομιλητών.

Κύριε Δελή, ξέρετε ότι εγώ είμαι πολύ ανοιχτός, αλλά νομίζω ότι μετά τον Υπουργό, δεν είθισται να παίρνει το λόγο κάποιος άλλος. Δεν είναι θέμα χρόνου, είναι θέμα λειτουργίας. Με τον Υπουργό κλείνει η συνεδρίαση. Θα σας σας δώσω επιπλέον χρόνο στην επόμενη συνεδρίαση. Σας το υπόσχομαι. Ευχαριστώ πολύ.

Η συνάντησή μας είναι αύριο στις 12.00΄ το μεσημέρι, για την ακρόαση των φορέων. Λύεται η συνεδρίαση.

Στο σημείο αυτό ο Πρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Δέδες Ιωάννης, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Μουμουλίδης Θεμιστοκλής, Πάλλης Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Φίλης Νικόλαος, Ανδριανός Ιωάννης, Τσιάρας Κωνσταντίνος, Αυγενάκης Ελευθέριος, Μπούρας Αθανάσιος, Καραμανλή Άννα, Κέλλας Χρήστος, Κεραμέως Νίκη, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

Τέλος και περί ώρα 21.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ**